(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΕ΄

Τετάρτη, 10 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. κ. Ν. Μηταράκη και Θ. Θεοχάρη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Κλιματικής Κρίσης και Πολιτικής Προστασίας με θέμα: «Οι πληγέντες από το σεισμό της 27ης Σεπτεμβρίου 2021 στην Κρήτη έχουν την ανάγκη να προχωρήσουν μπροστά», σελ.   
 α) Προς τον Υπουργό Παιδείας, Θρησκευμάτων και Αθλητισμού με θέμα: «Απογοητευτικές επιδόσεις των μαθητών στο διαγωνισμό PISA του ΟΟΣΑ», σελ.

Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Οργανισμός Ακαδημίας Αθηνών», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ε., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΓΕΡΟΒΑΣΙΛΗ Ό. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΜΑΚΡΗ Ζ. , σελ.   
 ΜΑΜΟΥΛΑΚΗΣ Χ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΧΟΥΡΔΑΚΗΣ Μ. , σελ.   
  
Γ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
 ΑΣΗΜΑΚΟΠΟΥΛΟΥ Σ. , σελ.   
 ΒΕΤΤΑ Κ. , σελ.   
 ΓΕΩΡΓΙΑΔΗΣ Σ. , σελ.   
 ΔΕΛΗΚΑΡΗ Α. , σελ.   
 ΕΥΘΥΜΙΟΥ Ά. , σελ.   
 ΗΛΙΟΠΟΥΛΟΣ Α. , σελ.   
 ΘΡΑΣΚΙΑ Ο. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΚΤΕΝΑ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΣ Ε. , σελ.   
 ΛΙΝΟΥ Α. , σελ.   
 ΜΑΚΡΗ Ζ. , σελ.   
 ΜΑΝΤΖΟΣ Δ. , σελ.   
 ΜΙΧΑΗΛΙΔΗΣ Σ. , σελ.   
 ΝΑΤΣΙΟΣ Δ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΙΕΡΡΑΚΑΚΗΣ Κ. , σελ.   
 ΣΠΑΝΙΑΣ Α. , σελ.   
 ΣΤΑΜΑΤΗΣ Γ. , σελ.   
 ΣΥΡΕΓΓΕΛΑ Μ. , σελ.   
 ΤΖΟΥΦΗ Μ. , σελ.   
 ΤΣΙΡΩΝΗΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΕ΄

Τετάρτη 10 Ιουλίου 2024

Αθήνα, σήμερα στις 10 Ιουλίου 2024, ημέρα Τετάρτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσεις τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου ότι την Τετάρτη 10 Ιουλίου 2024 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 4505/24-4-2024 ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασία κ. Χρήστο Τριαντόπουλο.

Η υπ’ αριθμόν 2253/12-12-2024 ερώτηση θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζέττα Μακρή.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και ερωτώντες Βουλευτές».

Αρχίζουμε με τη συζήτηση της πρώτης με αριθμό 4505/24-4-2024 ερώτησης του κύκλου αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Κλιματικής Κρίσης και Πολιτικής Προστασίας με θέμα: «Οι πληγέντες από το σεισμό της 27ης Σεπτεμβρίου 2021 στην Κρήτη έχουν την ανάγκη να προχωρήσουν μπροστά».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, βρισκόμαστε σήμερα εδώ μετά την κατατεθείσα από 24 Απριλίου του 2024 με αριθμό πρωτοκόλλου 4505 ερώτηση, η οποία κατέστη εκπροθέσμως απαντηθείσα.

Όπως όλοι γνωρίζουμε, βρισκόμαστε σχεδόν τρία χρόνια μετά τον καταστροφικό σεισμό στο Αρκαλοχώρι, έναν σεισμό που, δυστυχώς, είχε ως συνέπεια να θρηνήσουμε και μία ανθρώπινη ζωή, αλλά και να αλλάξει άρδην μέσα σε λίγα λεπτά η ζωή πάρα πολλών ανθρώπων που κατέστησαν ουσιαστικά πρόσφυγες στον ίδιο τον τόπο τους.

Από την πρώτη στιγμή από τις τότε κυβερνητικές εξαγγελίες, θα εδίδετο μεγάλη έμφαση για την ανάταξη της ευρύτερης περιοχής. Δυστυχώς, εκ του αποτελέσματος -και θα παραθέσουμε τα στοιχεία τεκμηρίωσης επ' αυτού- παρατηρείται ότι όχι μόνο δεν υπάρχει ανάταξη, αλλά υπάρχουν αβελτηρίες και στασιμότητες που δημιουργούν συνθήκες πάρα, μα, πάρα πολύ επικίνδυνες.

Γιατί το λέμε αυτό; Το λέμε διότι κάθε μέρα που περνά η ευρύτερη περιοχή, που έχει έναν κεντροβαρές ρόλο στον Νομό Ηρακλείου -είναι ακριβώς και γεωγραφικά, δεν είναι μόνο το Αρκαλοχώρι, είναι η ευρύτερη περιοχή, το οικιστικό αυτό σύνολο, όλο αυτό το οικοσύστημα οικισμών- δυστυχώς αφυδατώνεται πληθυσμιακά. Ο κόσμος φεύγει, με ό,τι αυτό συνεπάγεται για την ανάπτυξη της περιοχής. Την ίδια ώρα που σε μια πολύ κοντινή απόσταση κατασκευάζεται ένα πολύ μεγάλο έργο εθνικής εμβέλειας. Βιώνουμε δηλαδή και αυτό το οξύμωρο.

Νομίζω ότι το μείζον είναι σήμερα στη σημερινή μου παρέμβαση και ερώτηση να υπάρξουν απαντήσεις από εσάς, κύριε Τριαντόπουλε, σε συγκεκριμένα ζητήματα όχι μόνο τεχνικού, αλλά και αναπτυξιακού χαρακτήρα. Και το λέω αυτό, παραθέτοντας στην πρωτολογία μου δυο τρία ζητήματα τα οποία νομίζω ότι είναι εξόχως σημαντικά, όπως η, όχι απλά, αβελτηρία, αλλά η προβληματική κατάσταση που έχει διαπιστωθεί στην εκπόνηση και έκδοση αδειών. Το πρώτο και το μείζον είναι να μπορέσει, για να αναταχθεί η περιοχή οικιστικά και κατασκευαστικά, να λειτουργήσει το κράτος, μέσω του ΤΑΕΦΚ, εύρυθμα και λειτουργικά. Τουναντίον, αυτό δεν συμβαίνει, και τα στοιχεία που θα παραθέσουμε νομίζω ότι είναι πολύ χαρακτηριστικά.

Θέτω, λοιπόν, τα εξής έξι διακριτά ερωτήματα. Κύριε Τριαντόπουλε, πόσες αριθμητικά αιτήσεις για έκδοση άδειας επισκευής εκ των δύο χιλιάδων εξακοσίων δεκαεπτά αιτήσεων έχουν ελεγχθεί; Πόσες από τις ελεγχθείσες αιτήσεις για έκδοση άδειας επισκευής κρίθηκαν ελλιπείς και ζητήθηκαν συμπληρωματικά στοιχεία; Και σε πόσες εξ αυτών ανταποκρίθηκαν οι πληγέντες και προσκόμισαν τα απαραίτητα δικαιολογητικά; Και εν τέλει πόσες άδειες εκδόθηκαν; Τρίτο ερώτημα, από τις συνολικά ελεγχθείσες αιτήσεις για έκδοση άδειας επισκευής, σε πόσες αριθμητικά έχουν εντοπιστεί προβλήματα ιδιοκτησιακού και κληρονομικού χαρακτήρα; Τέταρτο ερώτημα, πότε αναμένεται επιτέλους να ολοκληρωθεί η διαδικασία καταβολής χορήγησης επιδότησης ενοικίου και συγκατοίκησης και πού οφείλεται αυτή η διακριτή πολύμηνη καθυστέρηση που καταγγέλλουν οι αιτούντες; Πέμπτον, πότε και με πόσο αριθμητικό δυναμικό θα ενισχυθεί το ΤΑΕΦΚ Ηρακλείου; Παρενθετικά να σημειώσω εδώ το εξής: ένας υπάλληλος για διακόσιες αιτήσεις. Έκτον, σε ποιες ενέργειες σκοπεύετε να προβείτε για όσους στεγάζονται σε σπίτια που έχουν χαρακτηριστεί κίτρινα και κόκκινα;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Ευχαριστώ για την ερώτηση, κύριε συνάδελφε. Μου δίνετε την ευκαιρία να αναφερθώ στην πορεία του σχεδίου στήριξης και αποκατάστασης μετά τον σεισμό του 2021 στο Αρκαλοχώρι.

Είναι, επίσης, μία ευκαιρία για ακόμα μία φορά να αποτυπωθεί η πραγματική διάσταση των πραγμάτων, πέρα από μικροπολιτικές σκοπιμότητες που εύκολα, δυστυχώς, αναδύονται μετά από μία φυσική καταστροφή. Ας αποτυπώσουμε, λοιπόν, την κατάσταση σε αριθμούς. Μέχρι σήμερα -μια και το ζητήσατε και όχι για τα μεγέθη- για την επισκευή των πληγέντων κτηρίων έχουν υποβληθεί δυο χιλιάδες εξακόσιες εβδομήντα αιτήσεις για έκδοση άδειας και χορήγηση στεγαστικής συνδρομής. Έχουν ελεγχθεί όλες οι αιτήσεις και έχει συμπληρωθεί έντυπο πληρότητας. Το αναφέρω ξανά, έχουν ελεγχθεί όλες οι αιτήσεις που έχουν υποβληθεί.

Για τις αιτήσεις που είχαν επάρκεια στοιχείων, έχει προχωρήσει και το επόμενο βήμα που αφορά την αυτοψία των κτηρίων για την παραλαβή βλαβών και αυτό έγινε για χίλια τετρακόσια εβδομήντα κτήρια. Για τα υπόλοιπα, δεν υπήρχε ούτε στην αρχική φάση επάρκεια στοιχείων. Το ζήτημα το έχουμε υπογραμμίσει ξανά. Υπάρχει μεγάλος αριθμός φακέλων με πολλές ελλείψεις. Το αποτέλεσμα είναι να έχουν σταλεί στους ιδιοκτήτες των πληγέντων κτηρίων, συνολικά δυο χιλιάδες τριακόσια πενήντα έξι έγγραφα ελλείψεων.

Οι πολίτες, λοιπόν, ενημερώνονται από την αρμόδια υπηρεσία για τις ελλείψεις που παρουσιάζουν οι φάκελοί τους. Σκοπός είναι οι ίδιοι οι πολίτες, σε συνεργασία με τους ιδιώτες μηχανικούς, να προχωρήσουν άμεσα στη συμπλήρωση των φακέλων με τα απαραίτητα δικαιολογητικά. Θα το πω για ακόμα μία φορά στο πλαίσιο του κοινοβουλευτικού ελέγχου, πως οι ορθοί και οι πλήρεις φάκελοι προχωρούν για πληρωμή. Δυστυχώς, όμως, επαναλαμβάνω, πως η πλειονότητα των φακέλων που κατατίθενται έχουν ελλείψεις και αυτό το ζήτημα δεν περιορίζεται μόνο στις επισκευές, αλλά και στις ανακατασκευές.

Ας δούμε και τα ποσοτικάστοιχεία. Έχουν εκδοθεί εξακόσια πενήντα ΠΑΕΕΚ, πρωτόκολλα κατεδάφισης. Μόνο για τα διακόσια ενενήντα πέντε από αυτά, έχει κατατεθεί αίτηση για βεβαίωση καθορισμού δικαιούχου, ποσοστό μικρότερο από το 50%. Είναι μία απλή αίτηση, χωρίς να χρειάζεται καν μηχανικό. Καταθέτεις τίτλους ιδιοκτησίας και κάποιες υπεύθυνες δηλώσεις. Σε περίπτωση που δεν υπάρχουν τίτλοι ιδιοκτησίας, προβλέπεται από το νόμο 867 η υποβολή δηλώσεων εικοσαετούς νομής, για να διευκολύνουμε τους πολίτες που δεν έχουν τίτλους. Και εκεί δεν έχουμε προχωρήσει.

Από τις ενενήντα επτά βεβαιώσεις καθορισμού δικαιούχου που έχουν εκδοθεί, μόνο δώδεκα δικαιούχοι έχουν καταθέσει άδεια από την αρμόδια πολεοδομία, για την έγκριση της πρώτης δόσης που αντιστοιχεί στο 50% του συνολικού ποσού. Δηλαδή, ένα ποσοστό κοντά στο 12%. Και εδώ που δεν υπάρχει διαδικασία άδειας επισκευής, η ανταπόκριση είναι πολύ χαμηλή. Γιατί; Για ποιο λόγο; Για ποιο λόγο το 1/3 των συμπολιτών μας που μένουν σε οικίσκους, δεν έχουν υποβάλει αίτηση; Για ποιο λόγο δεν υπήρχε καθυστέρηση κατά την υλοποίηση τριών σχημάτων στήριξης των επιχειρήσεων στην περιοχή; Πού είναι το σημαντικότερο πρόβλημα που τεχνηέντως δεν αναφέρεται συχνά; Εσείς το υπογραμμίσατε, όμως, και θέλω να το αναγνωρίσω αυτό. Το σημαντικότερο πρόβλημα εντοπίζεται στο ιδιοκτησιακό καθεστώς. Μεγάλες κληρονομικές και ιδιοκτησιακές εκκρεμότητες, αλλά και ασυνεννοησίες των δικαιούχων.

Κύριε συνάδελφε, το είπα και το ξαναλέω, δεν είναι όλα ρόδινα, όπως αναφέρατε και στην ερώτηση σας. Αποτύπωσα την πραγματικότητα, οι ελλείψεις στους φακέλους και τα ζητήματα ιδιοκτησιακού καθεστώτος, είναι μία πραγματικότητα που δημιουργεί καθυστερήσεις και πολλαπλασιάζει τον όγκο δουλειάς των αρμοδίων υπηρεσιών. Ζητούμενο για όλους μας, όπως και για σας, είναι η ολοκλήρωση της διαδικασίας και προς αυτό διαμορφώνουμε νέες παρεμβάσεις, νομοθετικές, διοικητικές και υπηρεσιακές παρεμβάσεις, για να βελτιωθεί και να ενισχυθεί η διαχείριση από την πλευρά της υπηρεσίας μας, που θα σας αναπτύξω και κατά την δευτερολογία μου.

Όπως επίσης, δρομολογούμε και την αλλαγή του σχετικού θεσμικού πλαισίου της στεγαστικής συνδρομής, σε συνεργασία με το Τεχνικό Επιμελητήριο Ελλάδος. Προχωρούμε, λοιπόν, σε αλλαγές και συνεχίζουμε να εργαζόμαστε εντατικά για την υλοποίηση του σχεδίου στήριξης και αποκατάστασης στο Αρκαλοχώρι.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία!

Ο κ. Μαμουλάκης, έχει τον λόγο για την δευτερολογία του.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:**  Ευχαριστώ, κύριε Πρόεδρε.

Κύριε Υπουργέ, αν μη τι άλλο, δεν θα μπορούσα να αμφισβητήσω τα στοιχεία που καταθέτουν οι πληγέντες. Ήδη, όπως ξέρετε, ο σύλλογος «Ελπίδα», ένας πολύ δραστήριος σύλλογος, που κινείται στην περιοχή για την προσπάθεια ανάταξής της, έχει συγκεντρώσει στοιχεία για εκατόν είκοσι, κύριε Πρόεδρε, -εκατόν είκοσι!- φακέλους, οι οποίοι είναι πλήρεις εδώ και χρόνια και είναι στα στάσιμοι, αδιεκπεραίωτοι. Και είναι εύλογα ερωτήματα γιατί συντελείται αυτό.

Σε μία απάντησή σας του Ιουνίου του 2024 -21 Ιουνίου- επιβεβαιώνετε ουσιαστικά τα λεγόμενά του συλλόγου και επίσης, τα στοιχεία τα οποία παραθέσατε και απαντήσατε, όντως εκπροθέσμως, είναι συγκεκριμένα. Όμως, το μεγαλύτερο πρόβλημα, όμως, κύριε Τριαντόπουλε, νομίζω ότι δεν είναι η ασάφεια ή η δυσκολία στην αποκρυστάλλωση του ιδιοκτησιακού, είναι κυρίως -και εδώ υπάρχει μια τεράστια πολιτική δική σας ευθύνη- το γεγονός ότι έχει επωμιστεί από τα ΤΑΕΦΚ, από την αρμόδια υπηρεσία ένας υπάλληλος -το τονίζω- διακόσιες πενήντα υποθέσεις, που άπτονται ιδιοκτησιακού, χωροταξικού, δομοστατικού ζητήματος. Μια πολυπλοκότητα στο φάκελο, όπου αν δεν υπάρχει στελεχιακή ενίσχυση, θα συνεχίσει αυτή η υπόθεση να βαλτώνει, να κωλυσιεργεί. Έχουν παρέλθει τρία χρόνια. Πότε θα ολοκληρωθεί αυτή η υπόθεση και από τους ρυθμούς που εμείς διαπιστώνουμε, οι οποίοι ευλόγως αργοί -δραματικά αργοί, θα έλεγα, ρυθμοί- ανησυχούμε ότι ενδεχομένως θα περάσουν άλλα τόσα χρόνια. Αυτό δεν μπορεί να συνεχιστεί, δεν μπορεί να γίνει ανεκτό. Και επειδή μιλάμε για στοιχεία, νομίζω ότι είναι καλό να γνωρίζουμε ότι υπάρχουν οφειλές σε οκταμηνίτες τους υπαλλήλους από 2.000 έως 10.000 ευρώ. Υπάρχουν καταγγελίες του συλλόγου εργαζομένων στο ΤΑΕΦΚ. Η επιδότηση ενοικίου έχει σταματήσει εδώ και ένα χρόνο, για να εξεταστούν απλά οι ενστάσεις θεραπείας. Κανένα σπίτι μέχρι σήμερα δεν έχει ολοκληρωθεί με την υπάρχουσα διαδικασία. Όσοι το έκαναν, έβαλαν πραγματικά πολύ βαθιά το χέρι στην τσέπη.

Αυτά είναι στοιχεία που δεν επιδέχονται αμφισβήτησης. Άνθρωποι που ζουν σε κίτρινα σπίτια, δεν έχει δοθεί το 20% του άτοκου δανείου. Ενημερώθηκε χθες ο Διοικητής της Τράπεζας της Ελλάδος για το εν λόγω ζήτημα, γι’ αυτή την ασυδοσία. Συνεχίζονται οι πλειστηριασμοί ακινήτων. Είχατε κατέβει στην Κρήτη -επειδή μιλήσατε για σκοπιμότητα- 15 Μαΐου του 2024, προφανώς προεκλογικά και είχατε δεσμευτεί ότι θα φροντίσετε να σταματήσουν επιτέλους οι πλειστηριασμοί σε κατοικίες πληγείσες από τον σεισμό. Είναι αδιανόητα πράγματα εν έτει 2024 και ακόμα περιμένουμε απάντηση. Αυτό είναι εξόχως προβληματικό από την πλευρά σας και πρέπει να απαντήσετε επ’ αυτού. Είναι δυνατόν να πλειστηριάζονται ακόμα και να μην έχει δοθεί λύση;

Όσον αφορά το ιδιοκτησιακό, εντάξει με τους φακέλους πλέον των εκατόν εξήντα, ακούμε τα επιχειρήματα, δεν θέλουμε να μηδενίσουμε, αλλά τα ζητήματα είναι πολλά και την ίδια ώρα που επωμίζονται τα υποθηκοφυλακεία όλο αυτό το ζήτημα τι κάνετε; Κλείνετε το υποθηκοφυλακείο της περιοχής, με αποτέλεσμα να δημιουργηθεί ένα τεράστιο πρόβλημα στους ίδιους τους πολίτες για την εξυπηρέτησή τους.

Δεν θέλω να καταχραστώ τον χρόνο, αν και θα μπορούσα, γιατί έχουμε μόλις δύο ερωτήσεις σήμερα και είναι και σημαντικό αυτό, αλλά εν πάση περιπτώσει, καταλήγω και λέω το εξής: Ακούμε τα νούμερα, που όντως έχουν τη σημασία τους, αλλά βλέπουμε και τη μεγάλη εικόνα. Κλείνουμε τρία χρόνια από τον σεισμό. Έχετε επισκεφθεί την περιοχή, βλέπετε ότι δεν περιποιεί τιμή αυτή τη στιγμή η ευρύτερη περιοχή. Έχει τεράστια ζητήματα σε όλα τα επίπεδα -όχι μόνο σε οικιστικό- σε πάρα πολλά θέματα, κυρίως όμως, σε θέματα υποδομών και ζητάμε και περιμένουμε πραγματικά -και είναι και νεκρός ο πολιτικός χρόνος, δεν είναι προεκλογικός, όπως είπατε εσείς για σκοπιμότητες, το αντίθετο μάλιστα, και είναι η όγδοη παρέμβαση της Αξιωματικής Αντιπολίτευσης στο συγκεκριμένο ζήτημα από τότε που συνέβη ο σεισμός- επιτάχυνση των διαδικασιών.

Είναι τρεις βασικοί πυλώνες. Ενίσχυση της υπηρεσίας, για να μπορούν μηχανικοί και διοικητικοί να περάσουν γρήγορα από το ΤΑΕΦΚ. Τάχιστα να αφαιρεθεί το άγος της δαμόκλειος σπάθης των πλειστηριασμών σε τέτοιες κατοικίες και το κυριότερο είναι να επιταχυνθούν οι ρυθμοί, για να μπορέσουν να αδειοδοτηθούν το σύνολο των κατοικιών. Είναι τραγικά χαμηλοί οι ρυθμοί και οι αριθμοί. Από το σύνολο των κατοικιών, το 5% έχει πλέον κλείσει τον κύκλο του και έχουν αδειοδοτηθεί. Πέντε στα εκατό σπίτια από το σύνολο.

Κλείνω τώρα με το εξής: Είμαστε Ιούλιος του 2024 και κάνουμε αυτή την παρέμβαση. Θέλω να πιστεύω ότι σε ένα εύλογο διάστημα με το πέρας του θέρους, θα έχουν δοθεί λύσεις -και όταν λέω λύσεις, επιτομή του λόγου πάντοτε είναι οι πράξεις- και θα γίνουν οι απαραίτητες πράξεις, για να μπορέσει πραγματικά να δει μια αχτίδα ελπίδας η ευρύτερη περιοχή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε σας, για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, σας παρουσίασα αναλυτικά την πραγματική κατάσταση στο Αρκαλοχώρι γιατί τις εκατόν σαράντα πέντε άδειες που έχουν βγει, τις οποίες θα πρέπει να συγκρίνετε με τους ολοκληρωμένους φακέλους, όχι με τις αιτήσεις, για να είναι ακριβής η αναφορά που κάνετε. Κι εδώ θα ήθελα να υπογραμμίσουμε κάτι, να συμφωνήσουμε σε αυτό και να το μεταφέρετε και κάτω, όπως το είπα και στον δήμαρχο.

Δεν πρέπει να επιτρέπεται σε καμμία των περιπτώσεων πολίτης να χρησιμοποιεί κίτρινο κτήριο σε μία περιοχή που η σεισμική δραστηριότητα δεν έχει σταματήσει. Το λέμε από την πρώτη στιγμή. Το είπα και στο Αρκαλοχώρι. Παρέχουμε οικίσκους οι οποίοι στο σύνολό τους δεν αξιοποιούνται από όλους όσους πρέπει, όπως προέκυψε και από την έκθεση της Εθνικής Αρχής Διαφάνειας. Άρα, μπορούν να διατεθούν αλλά και να αξιοποιηθεί και η επιδότηση ενοικίου. Άρα, να είμαστε ξεκάθαροι όσον αφορά τα κίτρινα κτήρια. Μα μην μένει σε αυτά κανείς πολίτης. Αυτή είναι η εισήγηση της υπηρεσίας. Έχω παροτρύνει και τον δήμο να ελέγχει την κατάσταση γιατί δεν είναι ζητήματα που θα πρέπει να τα συζητάμε. Είναι ζητήματα που θα πρέπει να τα κάνουμε.

Όπως σας ανέφερα και από την πλευρά μας προχωράμε σε βελτιωτικές και τις ενισχυτικές παρεμβάσεις. Εγώ εντοπίζω τα ζητήματα γι’ αυτό και τα διορθώνουμε. Δεν είπαμε ότι δεν διορθώνουμε. Προχωρήσαμε σε μια τροπολογία στη ρύθμιση των ζητημάτων, που αφορούν περιπτώσεις κτηρίων που έχουν υποστεί ελαφρές βλάβες. Διαμορφώσαμε μια νέα επιλογή ώστε οι σεισμόπληκτοι με χαρακτηρισμένα ως πράσινα τα κτήριά τους -μόνο για το Αρκαλοχώρι αυτή επιλογή- που έχουν λάβει την πρώτη αρωγή, να μη χρειαστεί να υποβάλουν φάκελο στην υπηρεσία για την έκδοση άδειας επισκευής. Υπολογίζεται ότι αφορά δύο χιλιάδες περιπτώσεις. Η μόνη υποχρέωση που έχουν πλέον είναι η προσκόμιση των δικαιολογητικών με την οποία θα αποδεικνύεται η σε ποσοστό 100% ολοκλήρωση των εργασιών αποκατάστασης των βλαβών. Αυτό που σας είπα αφορά αποκλειστικά τις περιπτώσεις των κτηρίων με ελαφριές βλάβες, σε κτήρια δηλαδή που δεν φέρουν ζημιές στο φέροντα οργανισμό. Η σχετική κοινή υπουργική απόφαση που προβλέπει τη διαδικασία έχει υπογραφεί, λαμβάνει άμεσα αυτές τις ώρες, σήμερα ή αύριο, ΦΕΚ και προχωράμε άμεσα στην εφαρμογή της ρύθμισης.

Προχωράμε και έχουμε προχωρήσει και σε άλλες παρεμβάσεις οργανωτικής φύσεως για την ενδυνάμωση της υπηρεσίας. Πρώτον, με τον νόμο 5116 που ψηφίστηκε την προηγούμενη εβδομάδα, δημιουργείται η Διεύθυνση Αποκατάστασης Επιπτώσεων Φυσικών Καταστροφών Κρήτης και Αιγαίου. Επί της ουσίας δημιουργείται μία νέα διεύθυνση που θα διαχειρίζεται την κατάσταση. Με υπουργική απόφαση προ ημερών δημοσιεύθηκε η απόφαση πρόσληψης των συμβασιούχων, που θα ενισχύσουν τον τομέα του Ηρακλείου με επιπλέον δέκα στελέχη: οκτώ μηχανικούς ΠΕ και δύο μηχανικούς ΤΕ.

Τρίτον, με μια σειρά από διοικητικές πρωτοβουλίες βελτιώνεται η λειτουργία του τομέα στα Χανιά με αποκλειστικό προσανατολισμό την εμπλοκή τους στη διαδικασία αποκατάστασης στο Αρκαλοχώρι. Έτσι επί της ουσίας υπερδιπλασιάζεται το προσωπικό που θα ασχολείται με την αποκατάσταση στο Αρκαλοχώρι.

Τέταρτον, με ολοκληρωμένο σχεδιασμό προχωρά η στέγαση του ΤΑΕΦΚ Ηρακλείου σε νέο πιο λειτουργικό κτήριο που θα ενδυναμώσει την υπηρεσιακή ικανότητα του τομέα. Πέμπτον, με πρωτοβουλία της υπηρεσίας της ΔΑΕΦΚ επιχειρούμε την ανάπτυξη μιας στενής συνεργασίας της υπηρεσίας με τους ιδιώτες μηχανικούς της περιοχής που έχουν αναλάβει τους φακέλους αποκατάστασης των σπιτιών. Έχουν ήδη γίνει σχετικές επικοινωνίες ώστε να ξεκινήσουν τις επόμενες ημέρες ενημερωτικές τηλεδιασκέψεις όπως είχαν γίνει και στην αρχή της διαδικασίας αυτής.

Είναι κρίσιμη, κύριοι συνάδελφοι, η συνεισφορά των μηχανικών σε αυτή τη μεγάλη προσπάθεια αποκατάστασης. Και είναι ιδιαίτερα σημαντικό καθώς θα πρέπει να αλλάξει η τρέχουσα εικόνα η οποία παρουσιάζει μεγάλη συγκέντρωση. Σύμφωνα με τα στοιχεία της υπηρεσίας το 50% των υποθέσεων το έχουν αναλάβει είκοσι τέσσερις μόνο μηχανικοί. Ενώ το υπόλοιπο 50% το έχουν αναλάβει διακόσιοι είκοσι τέσσερις πολιτικοί μηχανικοί. Δηλαδή, υπάρχουν ιδιώτες μηχανικοί που έχουν αναλάβει μία δύο υποθέσεις αποκατάστασης. Υπάρχουν όμως και μηχανικοί που έχουν εξήντα ή δεκάδες υποθέσεις αποκατάστασης. Εύκολα, λοιπόν, γίνεται αντιληπτό ότι αυτή η μεγάλη συγκέντρωση των υποθέσεων σε λίγους μηχανικούς δεν διευκολύνει τη διαδικασία των υποθέσεων. Και θεωρώ ότι μέσα από τη συνεργασία και με το ΤΕΕ θα καταφέρουμε να βελτιώσουμε την κατανομή, την κατάσταση και να υπάρχει μια πιο λειτουργική, πιο αποτελεσματική κατανομή του έργου από τους ιδιώτες μηχανικούς.

Κύριε συνάδελφε, το υπογραμμίζω σε κάθε ευκαιρία, η αποκατάσταση μετά από μία μεγάλη φυσική καταστροφή, μετά από ένα σεισμό δεν είναι ένα κατοστάρι. Είναι ένας μαραθώνιος, που πρέπει όλοι να προχωρούμε με γοργό βηματισμό και όλοι να φθάσουμε στον τερματισμό. Θέλει τη συνεργασία όλων για να προχωρήσει η υλοποίηση του σχεδίου στήριξης και αποκατάστασης με δημοσιονομική επίπτωση κοντά στα 300 εκατομμύρια ευρώ. Υλοποίηση που συνεχίζεται και εξελίσσεται με βελτίωση των σχημάτων, με ενδυνάμωση των υπηρεσιών με προώθηση νέων μέτρων, όπως αυτό της στήριξης των επιχειρήσεων που έρχεται την επόμενη περίοδο και με έμφαση στην επόμενη μέρα με τη μελέτη να έχει ολοκληρωθεί -θα την παρουσιάσουμε την επόμενη περίοδο στην Κρήτη- από το Οικονομικό Επιμελητήριο Ελλάδος, αλλά και με αποτύπωση των πραγματικών ζητημάτων και προβλημάτων για να μπορέσουμε να τα λύσουμε. Να δώσουμε λύσεις όλοι όσοι εμπλέκονται όχι με συνθήματα, με μικροπολιτική αλλά και εντυπώσεις, αλλά με πρωτοβουλίες, με συνεργασία και με παρουσία στο πεδίο όπου βρισκόμαστε συχνά και θα συνεχίσουμε υλοποιώντας το σχέδιο στήριξης και αποκατάστασης της περιοχής, ένα σχέδιο που προχωρά και αποτελεί προτεραιότητα της κυβέρνησης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 2253/12-12-2023 ερώτηση του κύκλου αναφορών και ερωτήσεων του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Παιδείας, Θρησκευμάτων και Αθλητισμού με θέμα: «Απογοητευτικές επιδόσεις των μαθητών στο διαγωνισμό PISA του ΟΟΣΑ».

Θα απαντήσει η Υφυπουργός Παιδείας, Θρησκευμάτων και Αθλητισμού, κ. Μακρή.

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Για ένα πολύ σημαντικό θέμα στο οποίο κατέθεσα ερώτηση στις 8 Δεκεμβρίου του ’23, αναγκάστηκα να επανέλθω με μετατροπή αυτής σε επίκαιρη ερώτηση, σήμερα που έχουμε 10 Ιουλίου. Δηλαδή, σχεδόν επτά μήνες μετά να δίνεται η δυνατότητα να συζητηθεί. Αναγκάστηκα να επανέλθω διότι το Υπουργείο Παιδείας Θρησκευμάτων και Αθλητισμού δεν μπήκε στον κόπο να απαντήσει για ένα τόσο σημαντικό ζήτημα. Και το ζήτημα, κυρία Μακρή, δεν είναι μόνο το αποτέλεσμα του εθνικού διαγωνισμού αξιολόγησης των εξετάσεων του διαγωνιστικού χαρακτήρα, των εξετάσεων PISA, όπως όλοι εν συντομία τις αναφέρουμε.

Τα ερωτήματα που έχω θέσει αφορούν στο τι μέτρα έχει σκοπό να πάρει το Υπουργείο για να βελτιωθούν αυτά τα αποτελέσματα. Συγκεκριμένα θα είδατε και εσείς ότι ως τελευταία συγκριτικά στοιχεία του διαγωνισμού σε σχέση με τις χώρες του ΟΟΣΑ ήμασταν μεταξύ αυτών που μειώθηκε ο μέσος όρος τους. Θα μπορούσε κάποιος να πει ότι έχουμε προβλήματα οικονομικής φύσης. Έχουμε προβλήματα οικονομικής φύσης και περιορισμένης ανάπτυξης στη χώρα ως απότοκο των μνημονιακών υποχρεώσεων που δυστυχώς ακόμα συνεχίζονται. Εντούτοις, χώρες με χαμηλότερο ΑΕΠ και με αντίστοιχα ισχυρή ή ανίσχυρη οικονομία έχουν υψηλότερες επιδόσεις. Αναφέρω ενδεικτικά Εσθονία, Πολωνία, Σλοβενία, Δημοκρατία της Τσεχίας, Λετονία, Λιθουανία, Σλοβακία, Κροατία, Τουρκία. Και θέλω να θυμίσω ότι εδώ δεν συζητάμε πρωτιές εν είδει μαθηματικής ολυμπιάδας ή ολυμπιάδας φυσικής, χημείας κ.ο.κ.. Εκεί πραγματικά από κάποια σχολεία στην Ελλάδα έχουμε πολύ καλά αποτελέσματα. Συζητάμε το βαθμό κατανόησης των Ελλήνων μαθητών όταν ολοκληρώσουν αρχικά την υποχρεωτική εκπαίδευση του δημοτικού και κατόπιν την υποχρεωτική εκπαίδευση του γυμνασίου. Φαίνεται ότι το εκπαιδευτικό σύστημα στην Ελλάδα είναι έτσι εδώ και πάρα πολλά χρόνια, ξέρουμε όλοι ότι ευνοεί την παπαγαλία. Δεν ευνοεί την κριτική σκέψη. Και γι’ αυτό ερωτήσεις του τύπου «αν ξεκινήσει ο ένας να ανεβαίνει το βουνό κι άλλος να κατεβαίνει το βουνό, με τη συγκεκριμένη ταχύτητα, σε πόση ώρα θα συναντηθούν;» φαίνεται ότι οι δικοί μας μαθητές δυσκολεύονται να τις απαντήσουν.

Τελειώνοντας την πρωτολογία μου θέλω να πω ότι ο Υπουργός κ. Πιερρακάκης σε συνέντευξη του περίπου πριν από ενάμιση μήνα συμφώνησε ότι αυτή η διαδικασία της αξιολόγησης -PISA θα την πω με μία λέξη- είναι πολύτιμο εργαλείο για την αξιολόγηση του εκπαιδευτικού συστήματος, βατήρας για αλλαγές, ότι πρέπει να μπορέσουμε να βρούμε τον τρόπο για να αλλάξει η εκπαίδευση με μικρές και μεγάλες αλλαγές που έχει τόσο ανάγκη το σχολείο.

Οπότε, χωρίς να διαβάσω την ερώτηση στο σύνολό της, θέλω να μου απαντήσετε παρακαλώ πώς έχετε διερευνήσει, αξιολογήσει και τι συμπέρασμα βγάλαμε σαν χώρα μέσα από το Υπουργείο σας για τις πολύ χαμηλές επιδόσεις των Ελλήνων μαθητών και σε ποιες αλλαγές έχετε σκοπό να προβείτε προκειμένου να βελτιωθούν τα αποτελέσματα στο μέλλον. Όχι να βελτιωθούν για να έχουμε καλύτερο μέσο όρο, αλλά γιατί αυτό ουσιαστικά αντικατοπτρίζει τη δυνατότητα των μαθητών να ανταπεξέρχονται στην καθημερινότητά τους μεθαύριο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μακρή, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Θα διαρθρώσω την απάντησή μου σε δύο σκέλη λόγω του περιορισμένου χρόνου που έχουμε. Πιθανώς να μην βρείτε την πρωτολογία ικανοποιητική. Θα επανέλθω στη δευτερολογία.

Επίσης, θέλω να σας πω ότι αφότου ανέλαβα την αρμοδιότητα αυτή δεν υπάρχει καμμία ερώτηση αναπάντητη.

Θέτετε ένα πολύ σημαντικό ζήτημα που είναι οι επιδόσεις που έχουν οι Έλληνες μαθητές στο διαγωνισμό του PISA του ΟΟΣΑ. Ο διαγωνισμός αυτός, όπως ξέρετε και εσείς, διεξάγεται κάθε τριετία. Η μόνη εξαίρεση ήταν κατά τη διάρκεια της πανδημίας που αντί για το 2021, που έπρεπε να γίνει, έγινε το 2022 για τους λόγους που όλοι καταλαβαίνουμε.

Και πράγματι, όπως κι εσείς στην ερώτησή σας αναφέρετε, η Ελλάδα κατετάγη πολύ χαμηλότερα από τον μέσο όρο των χωρών του ΟΟΣΑ. Τα αποτελέσματα του διαγωνισμού είναι για τα τρία γνωστικά αντικείμενα: κατανόηση κειμένου, μαθηματικά και φυσικές επιστήμες. Τα παραθέτετε εσείς αναλυτικά στην ερώτηση. Για λόγους οικονομίας δεν θα τα επαναλάβω.

Ενημερωθήκαμε, λοιπόν, ως Υπουργείο τον Δεκέμβρη του 2023 για τα αποτελέσματα και το Ινστιτούτο Εκπαιδευτικής Πολιτικής -που είναι ο επιστημονικός βραχίονας του Υπουργείου- ερμηνεύει και επεξεργάζεται αυτά τα αποτελέσματα. Όπως προκύπτει από την ιστοσελίδα του ΙΕΠ (Ινστιτούτο Εκπαιδευτικής Πολιτικής) και είναι αναρτημένα τα αποτελέσματα από τις 5-12-2023, η Ελλάδα εκπροσωπήθηκε στην κύρια έρευνα του PISA 2022 με έξι χιλιάδες πεντακόσιους εβδομήντα οκτώ μαθητές που έχουν γεννηθεί το έτος 2006 από διακόσια σαράντα δύο σχολεία δευτεροβάθμιας εκπαίδευσης, γυμνάσια, γενικά λύκεια και ΕΠΑΛ δημόσια και ιδιωτικά. Τα αναφέρω αυτά για την ακρίβεια των αριθμών, γιατί έχει κάποιες μικρές αποκλίσεις από τους δικούς σας αριθμούς, όχι ότι έχει καμμία σημασία, απλώς για την ακρίβεια των στατιστικών στοιχείων και των αριθμών.

Πράγματι, λοιπόν, υπήρχε σημαντική πτώση, όχι μόνο στη δική μας χώρα, σε όλες τις χώρες που πήραν μέρος στον διαγωνισμό σε σχέση με τον προηγούμενο του 2018. Χαρακτηριστικά θα σας αναφέρω ότι υπήρξε πτώση δεκαπέντε μονάδων στα μαθηματικά και δέκα μονάδων στην κατανόηση κειμένου σε όλες τις χώρες που πήραν μέρος σε αυτόν τον διαγωνισμό. Η εξήγηση που δόθηκε από τους ειδικούς είναι ότι αυτή η πρωτόγνωρη, βεβαίως, μείωση της απόδοσης οφείλεται κατά έναν μεγάλο βαθμό στην πανδημία που επηρέασε το εκπαιδευτικό σύστημα όλων των χωρών του κόσμου και εμείς δεν αποτελούμε εξαίρεση. Αυτό, όμως, δεν σημαίνει ότι εφησυχάζουμε. Δεν είναι μια εξήγηση, μια δικαιολογία η οποία μας επιτρέπει να εφησυχάσουμε, κάθε άλλο. Έχουμε προχωρήσει ήδη από την προηγούμενη τετραετία της διακυβέρνησης της Νέας Δημοκρατίας και του Κυριάκου Μητσοτάκη και σχεδιάζουμε και υλοποιούμε σημαντικές ρυθμίσεις και αλλαγές, ώστε να βελτιωθεί η παρεχόμενη εκπαίδευση.

Θα σας αναφέρω ενδεικτικά τα εργαστήρια δεξιοτήτων, τα οποία είναι βραβευμένες θεματικές ενότητες, οι οποίες διδάσκονται με βιωματικό τρόπο στα παιδιά μας και εκείνο που ενδιαφέρει για την ερώτησή σας είναι ότι συνδέουν τη θεωρητική γνώση με την πρακτική εφαρμογή, κάτι που είναι βασικό ζητούμενο του PISA.

Επίσης, εκπονήθηκαν νέα προγράμματα σπουδών σε συνδυασμό με το πολλαπλό βιβλίο. Αυτά τα νέα προγράμματα σπουδών ήδη από το 2021 εφαρμόζονται πιλοτικά στα πρότυπα και πειραματικά σχολεία και από τον Σεπτέμβρη του 2025 θα γενικευτεί η εφαρμογή τους σε όλα τα σχολεία και μαζί με τα νέα σχολικά βιβλία θα δοθεί μια διαφορετική κατεύθυνση διδασκαλίας και μάθησης, που θα επιτρέψει να υπάρχει βελτίωση των αποτελεσμάτων.

Η μεταρρύθμιση, δηλαδή, που κάνουμε στοχεύει στη μείωση της αποστήθισης και στην ανάπτυξη της κριτικής σκέψης. Οι εκπαιδευτικοί θα έχουν τη δυνατότητα να επιλέξουν το βιβλίο από τον κατάλογο των εγκεκριμένων διδακτικών βιβλίων και οι μαθητές μας θα μπορούν να αναζητήσουν όλα τα εγκεκριμένα βιβλία, γιατί θα είναι διαθέσιμα στην ψηφιακή βιβλιοθήκη. Έτσι αυτό θα τους επιτρέψει να έχουν διαφορετικές οπτικές γωνίες για ένα θέμα και να αναπτύσσουν και τη δική τους κριτική ικανότητα.

Στη δευτερολογία, κύριε Πρόεδρε, θα επανέλθω με περισσότερες λεπτομέρειες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κυρία Υπουργέ.

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κυρία Μακρή, με όλο τον σεβασμό, είναι η δεύτερη φορά που συναντιόμαστε για επίκαιρη ερώτηση, τυχαίνει και τις δύο φορές να είναι επίκαιρη ερώτηση που έχει μετατραπεί από ερώτηση και είναι η δεύτερη φορά που λέτε ότι δεν οφείλεται σε εσάς η καθυστέρηση.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αφού έτσι είναι.

**ΜΙΧΑΗΛ ΧΟΥΡΔΑΚΗΣ:** Θέλω να σας ζητήσω να συμφωνήσουμε στο εξής: Η δημόσια διοίκηση έχει συνέχεια και νομίζω συμφωνούμε σε αυτό. Αν κατέθεσε κάποιος Βουλευτής ή ο οποιοσδήποτε πολίτης, μια ερώτηση ή ένα παράπονο ή ένα αίτημα και δεν απαντήθηκε από τον προηγούμενο, οφείλει ο επόμενος ή η επόμενη όταν αναλαμβάνει να πει: «παιδιά τι εκκρεμότητες έχουμε;» και να προσπαθήσει να τις επιλύσει. Τουλάχιστον έτσι λειτουργώ εγώ στο δικό μου περιβάλλον, το οποίο είναι το Πανεπιστήμιο Θεσσαλονίκης και γι’ αυτό, νομίζω, τα πηγαίνω σχετικά καλά εκεί.

Από εκεί και πέρα, επίσης με όλο τον σεβασμό, ξοδέψατε δύο από τα τριάμισι λεπτά απλώς για να ξαναπούμε τα ίδια θεωρητικά που εγώ τα είχα προσπεράσει επίτηδες και για να διορθώσετε -και είμαι βέβαιος ότι είχατε δίκιο για να το θέτετε- ότι πιθανώς να μην ήταν έξι χιλιάδες πεντακόσιοι δώδεκα και να ήταν έξι χιλιάδες τριακόσιοι ογδόντα επτά ή οτιδήποτε άλλο.

Επί της ουσίας, όμως -και ίσως κάνετε το λάθος να νομίζετε ότι εγώ είμαι απέναντί σας, είμαι δίπλα σας- με ενδιαφέρει να διορθωθεί το εκπαιδευτικό σύστημα στην Ελλάδα όσο και εσείς. Όχι λιγότερο, όχι περισσότερο. Και γι’ αυτό έχω την πολύ μεγάλη αγωνία του τι πραγματικά θα γίνει και πώς θα αλλάξει.

Να σας πω, λοιπόν, πως ακούμε εδώ και πάρα πολλά χρόνια για αξιολόγηση των εκπαιδευτικών. Δεν γίνεται η αξιολόγηση όπως θα έπρεπε. Βγήκαν τα αποτελέσματα της PISA και κάποιες ομοσπονδίες εκπαιδευτικών ανακοίνωσαν την επόμενη μέρα απεργία. Δεχόμαστε αυτό το κομμάτι, το να μην υπάρχει αξιολόγηση. Πολύ ωραία θέτετε το ευχολόγιο να μειωθεί η αποστήθιση, να βελτιωθεί η κριτική σκέψη. Πώς θα γίνει αυτό στην πράξη; Εκεί θέλω να καταλήξουμε. Δεν αρκεί μόνο που λέτε ότι θα υπάρχει το πολλαπλό βιβλίο.

Αναφερθήκατε στη δικαιολογία -την αληθινή αιτιολόγηση μάλλον- για την καραντίνα σε ό,τι αφορά τη μείωση απόδοσης, θέλω όμως να σας υπενθυμίσω το εξής: Η μείωση σε σχέση με τις προηγούμενες επιδόσεις ήταν για την Ελλάδα μεγαλύτερη από τον μέσο όρο των υπόλοιπων χωρών. Άρα, ακόμη και με αυτήν τη μείωση αν τη λάβουμε υπ’ όψιν, αν τη σταθμίσουμε, δηλαδή, τα καταφέραμε χειρότερα.

Τελειώνοντας, θέλω να υπογραμμίσω το εξής. Χαίρομαι που λέτε ότι θα ξεκινήσει από τα πειραματικά και τα πρότυπα σχολεία. Θα έπρεπε όλα τα δημόσια σχολεία της Ελλάδας να είναι πειραματικά ή να λειτουργούν σαν πειραματικά και σαν πρότυπα. Έχω εδώ στοιχεία που δείχνουν την τελευταία τριετία -και δεν είναι μόνο η τελευταία τριετία- πολύ μεγάλη αύξηση της επάνδρωσης ιδιωτικών σχολείων σε σχέση με τα δημόσια, ενώ όλοι ξέρουμε ότι τα οικονομικά των ελληνικών οικογενειών επιδεινώνονται. Άρα είναι παράδοξο. Δεν είναι ότι βελτιώνεται το βιοτικό επίπεδο και άρα περισσότερες οικογένειες επιλέγουν ή μπορούν πια να πάνε τα παιδιά τους σε ένα ιδιωτικό σχολείο. Είναι ότι έχει επιδεινωθεί τόσο πολύ η εκπαίδευση στα δημόσια σχολεία που όποιος θέλει έστω και τον μέσο όρο ή το τυπικό για την εκπαίδευση των παιδιών του, θεωρεί ότι αυτό δεν θα μπορείς να το πάρεις στα δημόσια σχολεία. Και δεν φταίνε μόνο οι εκπαιδευτικοί. Δεν φταίει μόνο η κακή κτηριακή εγκατάσταση. Προφανώς φταίει και το υπόλοιπο σύστημα μέσα στο οποίο γίνονται και λαμβάνονται αυτές οι αποφάσεις.

Θέλω να σκεφτείτε και να λάβετε πολύ σοβαρά υπ’ όψιν -πιθανώς έχετε έτοιμη γραμμένη την απάντηση- αλλά αυτό που μας ενδιαφέρει είναι πώς θα γίνουν τα δημόσια σχολεία ανταγωνιστικά, πώς θα καταφέρουμε να μην χρειάζεται να υπάρχουν τόσα ιδιωτικά σχολεία και να μπορούμε όλοι οι μαθητές που θα καταλήγουν από την υποχρεωτική εκπαίδευση, ιδανικά και από τη λυκειακή εκπαίδευση, να μπορούν να τα ανταπεξέρχονται επαρκώς στις καθημερινές τους ανάγκες και επίσης να μην υπάρχουν αυτές οι πελώριες διαφοροποιήσεις που συναντώνται μεγεθυμένες στην Ελλάδα, ανάλογα με το κοινωνικοοικονομικό τους επίπεδο.

Οι μαθητές από χαμηλότερα στρώματα έχουν ακόμα χειρότερες επιδόσεις και αυτό είναι κάτι που πρέπει να το λάβουμε υπόψη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χουρδάκη.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Βεβαίως και έχει συνέχεια η διοίκηση, κύριε συνάδελφε. Και θέλω να σας πω ότι όταν ανέλαβα την αρμοδιότητα, ενδεχομένως να είχε ήδη παρέλθει η νόμιμη προθεσμία για την απάντηση στη δική σας ερώτηση.

Κατά δεύτερον, σας ευχαριστώ για την παρατήρηση ότι διαφορετικά αξιολογείτε εσείς τι είναι σημαντικό και τι δεν είναι και ότι ανέφερα αυτά που, κατά τη γνώμη σας, είναι ασήμαντα και εσείς τα παρακάμψατε και τα παραβλέψατε. Αυτό, όμως, μου δίνει την άνεση να σας κάνω κι εγώ μια πολύ καλόπιστη παρατήρηση, γιατί όντως δεν θεωρώ ότι είστε απέναντι: Δεν λέμε πια «επανδρώνουμε», λέμε «στελεχώνουμε».

Να προχωρήσω, λοιπόν, στην απάντησή μου που είναι γραμμένη για να σας απαντήσω επαρκώς και για να σας απαντήσω στην πολύ σημαντική ερώτησή σας -γιατί και εσείς γραπτά τα είχατε, δεν εφηύρατε κάτι αυτή τη στιγμή. Θα σας πω λοιπόν για τα εργαστήρια δεξιοτήτων και για τα αγγλικά στο νηπιαγωγείο που είναι σημαντικές παρεμβάσεις τις οποίες έκανε η Κυβέρνηση Μητσοτάκη.

Σας είπα ότι τα εργαστήρια δεξιοτήτων είναι βραβευμένες ενότητες που διδάσκονται βιωματικά και μεταξύ των άλλων προάγουν την κριτική σκέψη, τη συνεργασία, την επίλυση των προβλημάτων, τον ψηφιακό προγραμματισμό, τις εφαρμογές και το ίδιο καλά αποτελέσματα έχουν και τα αγγλικά στο νηπιαγωγείο.

Επισκέφτηκα πολλές φορές παιδιά δημοσίων σχολείων και παρενθετικά θα σας πω ότι δεν μπορεί να είναι όλα τα σχολεία πρότυπα και πειραματικά γιατί αναιρείται ο ορισμός και η αποστολή την οποία έχουν αυτά τα σχολεία. Και τα πρότυπα και τα πειραματικά είναι πολύ σημαντικά δημόσια σχολεία, με πολύ καλές επιδόσεις και στο διαγωνισμό PISA, αν αναλύσουμε τα αποτελέσματα ειδικότερα, και στη συνέχεια αυτά γίνονται κτήμα όλων των δημοσίων σχολείων.

Θα μου πείτε τώρα -και πολύ σωστά- γιατί το ’22 που εφαρμόστηκαν -καθώς από το ’22 εφαρμόζονται αυτά τα εργαστήρια δεξιοτήτων- δεν είχαν απόδοση στην PISA; Επειδή είμαι σίγουρη, και ως εκπαιδευτικός αντιλαμβάνεστε, ότι χρειάζεται χρόνος για να υπάρξει η απόδοση αυτή και η αλλαγή.

Θα σας πω και κάτι άλλο, που συνήθως δεν πέφτει στο δημόσιο διάλογο ως επιχείρημα, αλλά είναι σημαντικό. Το δικό μας ελληνικό εκπαιδευτικό σύστημα δεν είναι προσαρμοσμένο στις απαιτήσεις της PISA. Υπάρχουν άλλα εκπαιδευτικά συστήματα, όπως αυτό της Σιγκαπούρης, που έχει χτιστεί για να έχει καλά αποτελέσματα σ’ αυτόν το διαγωνισμό, που τα παιδιά έχουν οργανωθεί, διδάσκονται και προσαρμόζονται στο σύστημα αυτό, ακριβώς για να έχουν αυτά τα εντυπωσιακά αποτελέσματα. Δεν σημαίνει, όμως, ότι τα παιδιά μας δεν μαθαίνουν. Τα παιδιά μας ξέρουν πολύ καλά μαθηματικά, τα παιδιά μας ξέρουν πολύ καλά τη γλώσσα και φαίνεται σε άλλους διαγωνισμούς και σε άλλες εξετάσεις οι οποίες γίνονται.

Παρ’ όλα αυτά, οι παρεμβάσεις του Υπουργείου είναι στοχευμένες και θα σας αναφέρω τι θα εφαρμοστεί, γιατί εκτιμώ ότι με γνήσιο ενδιαφέρον το ρωτήσατε.

Το πρόγραμμα φιλαναγνωσίας. Θα είναι υποχρεωτική η ανάγνωση ολόκληρων βιβλίων στα παιδιά και της πρωτοβάθμιας και της δευτεροβάθμιας εκπαίδευσης. Νομίζω είναι μια σημαντική πρόοδος και για να την εκμάθηση της γλώσσας και για την κατανόηση του κειμένου.

Οι δράσεις του ενεργού πολίτη. Το έχει πει επανειλημμένα ο Υπουργός. Θα ασχολούνται τα παιδιά, θα διδάσκονται και βιωματικά τα σύγχρονα προβλήματα και πώς πρέπει να παρεμβαίνουν ή αυτά να τα γνωρίζουν. Ανάλογη προσαρμογή υπάρχει και στην τράπεζα θεμάτων. Ανάλογη προσαρμογή υπάρχει και στους οδηγούς των εκπαιδευτικών ώστε να ενσωματωθούν δραστηριότητες, που συνδέουν τη θεωρητική γνώση με την πρακτική εφαρμογή. Θα σας πω χαρακτηριστικά δραστηριότητες: Η ανοικτού τύπου διερεύνηση προβλημάτων, η αποτύπωση εναλλακτικών λύσεων και ιδεών, τα ερωτήματα «τι θα συνέβαινε αν», «πώς αντιμετωπίσατε εσείς κάτι», ώστε να υπάρχει αυτή η διάδραση και η σύγχρονη εκπαιδευτική προσέγγιση.

Επίσης, θέλω να σας πω ότι υπάρχουν και οι αντίστοιχες εξετάσεις τις οποίες εσφαλμένα λέμε εξετάσεις ελληνικής PISA. Οι εξετάσεις αυτές είναι για τους μαθητές της έκτης δημοτικού και της τρίτης γυμνασίου που δεν λαμβάνονται υπ’ όψιν στη βαθμολογία. Κι εκεί εξασκούνται οι μαθητές.

Θα τελειώσω πολύ σύντομα λέγοντας τις ψηφιακές αλλαγές τις οποίες έχουμε κάνει στο δημόσιο σχολείο. Τον Σεπτέμβριο ολοκληρώνεται η εγκατάστασή τριάντα έξι χιλιάδων διακοσίων εξήντα τεσσάρων διαδραστικών πινάκων σε όλα τα σχολεία από την πέμπτη δημοτικού μέχρι και την τρίτη λυκείου και με αυτούς μαζί εκπαιδευτικό υλικό σύγχρονο, προσαρμοσμένο, εξαιρετικά ενδιαφέρον, που είμαι σίγουρη ότι και έχετε ακούσει και έχετε ενδιαφερθεί.

Θα σας πω για το ψηφιακό φροντιστήριο από το δημοτικό μέχρι και τη δευτέρα λυκείου. Είναι έτοιμο το ψηφιακό φροντιστήριο για τη γλώσσα και για τα μαθηματικά και θα είναι έτοιμες όλες οι ενότητες όταν θα αρχίσει η σχολική χρονιά. Θα μπορούν τα παιδιά να έχουν μια δωρεάν, με την εγγύηση του Υπουργείου, ποιοτική ψηφιακή εκπαίδευση, ώστε να ενισχύονται χωρίς να επιβαρύνονται οικονομικά οι γονείς τους. Βεβαίως, με το Ψηφιακό Φροντιστήριο και στα πανελλαδικώς εξεταζόμενα μαθήματα, ακόμη και για εκείνα που δεν διδάσκονται στα σχολεία, θα μπορούν να τα παιδιά με εκπαιδευτικούς που έχουν αποσπαστεί στο Υπουργείο Παιδείας -επαναλαμβάνω με την ποιότητα και την εγκυρότητα που θα έχει αυτή η ψηφιακή ενισχυτική διδασκαλία, γιατί θα έχει την ευθύνη το Υπουργείο- δωρεάν απογευματινές ώρες να έχουν ψηφιακό φροντιστήριο που θα τους δίνει τη δυνατότητα να έχουν και εξετάσεις, ερωτήσεις, απαντήσεις, διάδραση και αποθηκευμένο το υλικό να ανατρέχουν ανά πάσα στιγμή.

Εννοείται θα υπάρχει και η δυνατότητα ψηφιακής διδασκαλίας στις ελάχιστες περιοχές οι οποίες δεν έχουν πολλούς μαθητές, είναι νησιωτικές ή ορεινές περιοχές οι οποίες είναι απομακρυσμένες, χωρίς να απομακρυνόμαστε από τη διά ζώσης εκπαίδευση. Θα διδάσκονται τρεις βασικές ειδικότητες και με την ευθύνη του σχολείου που έχει την επίβλεψη τα παιδιά μας θα διδάσκονται τα υπόλοιπα μαθήματα.

Καταλαβαίνετε ότι είναι σημαντικές πρωτοβουλίες, στη σωστή κατεύθυνση που δεν θα αποδώσουν αύριο, αλλά σίγουρα θα αποδώσουν πάρα πολύ γρήγορα και είναι επιβεβλημένες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και μετά από ολιγόλεπτη διακοπή θα προχωρήσουμε στο προγραμματισμένο προς συζήτηση νομοσχέδιο.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Οργανισμός Ακαδημίας Αθηνών».

Η Διάσκεψη των Προέδρων αποφάσισε στη συνεδρίασή της στις 4 Ιουλίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής επί των άρθρων και των τροπολογιών.

Όπως γνωρίζετε η εγγραφή των ομιλητών θα γίνει ηλεκτρονικά μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συμφωνεί.

Τον λόγο έχει ο εισηγητής της Νέας Δημοκρατίας, κ. Ευάγγελος Λιάκος για δεκαπέντε λεπτά.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ, κύριε Πρόεδρε.

Αξιότιμες Υπουργοί, κυρίες και κύριοι συνάδελφοι, κρίνω σκόπιμο να ξεκινήσουν την εισήγησή μου με μια σύντομη αναδρομή της ιστορίας του θεσμού της Ακαδημίας Αθηνών. Είναι καλό σε αυτή την Αίθουσα να ακούγονται τα ονόματα των μεγάλων εθνικών ευεργετών, φιλελλήνων, αλλά και κορυφαίων πνευματικών ανθρώπων.

Η Ακαδημία Αθηνών ιδρύθηκε με τη συντακτική απόφαση της 18ης Μαρτίου 1926, ενώ με την ίδια πράξη διορίστηκαν τα πρώτα μέλη της, διακεκριμένοι εκπρόσωποι της επιστήμης, της πνευματικής και καλλιτεχνικής δημιουργίας της εποχής. Σε δύο χρόνια δηλαδή από σήμερα συμπληρώνει εκατό χρόνια συνεχούς λειτουργίας.

Το πρώτο Προεδρείο είχε την ακόλουθη σύνθεση: Φωκίων Νέγρης, Πρόεδρος, Γεώργιος Χατζιδάκις, Αντιπρόεδρος, Σίμος Μενάρδος, Γενικός Γραμματέας, Κωστής Παλαμάς, Γραμματέας επί των Πρακτικών και Γεώργιος Δροσίνης, Γραμματέας επί των δημοσιευμάτων.

Το εμβληματικό μέγαρο της Ακαδημίας σχεδιάστηκε από τον Δανό αρχιτέκτονα Θεόφιλο Χάνσεν, ενώ την επίβλεψη και ολοκλήρωση ανέλαβε ο Ερνέστος Τσίλλερ. Είχε προηγηθεί η δωρεά του εθνικού ευεργέτη Σίμωνος Σίνα, χάρη στην οποία πραγματοποιήθηκε η ανέγερση και ο γλυπτικός και ζωγραφικός διάκοσμος του νεοκλασικού μεγάρου που σήμερα στεγάζει την Ακαδημία Αθηνών.

Το 1887 το ιωνικού ρυθμού Μέγαρο πέρασε στο ελληνικό κράτος και στον τότε Πρωθυπουργό, Χαρίλαο Τρικούπη. Καθοριστική για την ίδρυση της Ακαδημίας υπήρξε η παρέμβαση του Ελευθερίου Βενιζέλου, ο οποίος στη Συνδιάσκεψη Ειρήνης των Παρισίων, το 1919, δεσμεύτηκε για την ίδρυση της Ακαδημίας Αθηνών προκειμένου η χώρα να έχει δικαίωμα συμμετοχής στη Διεθνή Ένωση Ακαδημιών. Επτά χρόνια αργότερα, ο Δημήτριος Αιγινήτης ως Υπουργός Παιδείας της Κυβέρνησης του Θεόδωρου Πάγκαλου προκάλεσε τη συντακτική απόφαση της 18ης Μαρτίου του 1926 με την οποία ιδρύθηκε η Ακαδημία Αθηνών.

Έχουμε, λοιπόν, μια αδιάλειπτη λειτουργία ενενήντα οκτώ ετών. Και ενώ ο σκοπός της λειτουργίας στον πυρήνα του παραμένει ο ίδιος, το σημερινό νομοσχέδιο προτείνει τον εκσυγχρονισμό του πλαισίου οργάνωσης και λειτουργίας της Ακαδημίας Αθηνών, για να συμβαδίζει με τις εξελίξεις στον ακαδημαϊκό χώρο στην Ελλάδα και το εξωτερικό. Στόχος του παρόντος νομοσχεδίου είναι το κορυφαίο ίδρυμα των επιστημών, των γραμμάτων και των καλών τεχνών της χώρας να συμβαδίζει στις σύγχρονες εξελίξεις στον ακαδημαϊκό χώρο και τις προκλήσεις που θέτουν η ραγδαία επιστημονική και τεχνολογική πρόοδος από τη μία και η μετάβαση στην ψηφιακή εποχή από την άλλη.

Τις τελευταίες μέρες το παρόν νομοσχέδιο συζητήθηκε εκτενώς στις επιτροπές που προηγήθηκαν. Είμαι ικανοποιημένος από το επίπεδο της συζήτησης αλλά και την παρουσίαση των προτάσεων. Είναι πολύ σημαντικό ένα νομοσχέδιο που αφορά έναν τόσο σπουδαίο οργανισμό να συνδιαμορφώνεται και να στηρίζεται στις αποφάσεις του ίδιου του οργανισμού. Θετική εντύπωση μου έκανε επίσης και η προσήλωση της Ακαδημίας στο ερευνητικό κομμάτι, κάτι που άλλωστε έρχεται να ενισχύσει αυτό το νομοσχέδιο.

Βρισκόμαστε σε ένα κρίσιμο ιστορικό σταυροδρόμι. Η έλευση της τεχνητής νοημοσύνης έχει αλλάξει δραματικά τα δεδομένα σε όλο το φάσμα της ανθρώπινης δραστηριότητας και είναι δεδομένο ότι θα συνεχίσει να εξελίσσεται ραγδαία. Επιπλέον, το σταυροδρόμι στο οποίο βρισκόμαστε έχει και κοινωνική και πολιτική διάσταση επικινδυνότητας. Βλέπουμε παγκοσμίως να ενισχύονται και να κερδίζουν ολοένα και περισσότερο έδαφος θεωρίες συνομωσίας για διάφορα ζητήματα. Είμαι απολύτως βέβαιος ότι το ανάχωμα σε αυτή τη συνθήκη είναι η επιστημονικά τεκμηριωμένη άποψη.

Η επιστημονική έρευνα έχει τη δυνατότητα να καταπολεμήσει τις θεωρίες συνωμοσίας, παρέχοντας αξιόπιστες πληροφορίες, εκπαιδεύοντας το κοινό, ανασκευάζοντας ψευδείς ισχυρισμούς, προάγοντας τη διαφάνεια και πρωτίστως προάγοντας την κριτική σκέψη. Η καλλιέργεια μιας κοινωνίας που βασίζεται στην επιστημονική γνώση και την κριτική σκέψη είναι το κλειδί για την ουσιαστική πρόοδο της. Η εξωστρέφεια των επιστημονικών φορέων είναι αυτή που μπορεί να πετύχει τη διάδοση της γνώσης. Η αναγκαιότητα εκσυγχρονισμού του θεσμού της Ακαδημίας Αθηνών αναδεικνύεται ως ένας σημαντικός παράγοντας για τη διατήρηση της επίκαιρης και ζωτικής συμβολής της στον τομέα της παιδείας, της έρευνας και του πολιτισμού. Είναι αλήθεια ότι στη χώρα μας η έννοια του εκσυγχρονισμού πολλές φορές έχει αντιμετωπιστεί με σκεπτικισμό. Ενώ επί της ουσίας, αποτελεί ένα φυσιολογικό εξελικτικό βήμα που αποσκοπεί στην προσαρμογή του εκάστοτε θεσμού ή οργανισμού στις ανάγκες της σύγχρονης κοινωνίας.

Οι βασικές καινοτομίες που εισάγονται με το παρόν νομοσχέδιο αφορούν αρχικά στην εξωστρέφεια, έννοια η οποία ενέπνευσε και τον ίδιο τον Χάνσεν στο σχεδιασμό της αίθουσας της Ακαδημίας. Καθότι απόφοιτος του Εθνικού Μετσόβιου Πολυτεχνείου, θα μου επιτρέψετε μια μικρή αναφορά στη διάταξη που σχεδίασε ο Χάνσεν η οποία οδηγεί στο κήπο. Είναι το πρώτο κτήριο στην Ελλάδα αλλά και ένα από τα ελάχιστα κτήρια του 19ου αιώνα, όπου ο κήπος έχει συλληφθεί στην αρχιτεκτονική ιδέα ως αναπόσπαστο κομμάτι του εσωτερικού. Συνεπώς, η σχέση του κτηρίου της Ακαδημίας με την πόλη ολοκληρώνεται με μια άλλη σχέση, αυτή του ίδιου του κτηρίου με τον κήπο. Και για να γίνω πιο σαφής ο Χάνσεν φανταζόταν ότι οι συζητήσεις των ακαδημαϊκών θα συνεχίζονται και εκτός του κτηρίου και έτσι συνέδεε το κτήριο με την ολότητα της πόλης.

Συνεχίζουμε με την έννοια της Εθνικής Ακαδημίας απαλείφοντας ορισμένα κεντρικά χαρακτηριστικά και αλλάζοντας το κριτήριο του «εκτός Αττικής» σε «εκτός Ελλάδας». Επιχειρείται επίσης, ο εκσυγχρονισμός της λειτουργίας της Ακαδημίας με την κατάργηση αναχρονιστικών διατάξεων, με την αποκέντρωση των σημερινών αρμοδιοτήτων της διοίκησης και μετάθεση τους σε κατώτερα όργανα, με την επιτάχυνση των διαδικασιών και την αισθητή μείωση της γραφειοκρατίας.

Ταυτόχρονα, απλουστεύεται η ρύθμιση των αρμοδιοτήτων των οργάνων της Ακαδημίας. Εισάγεται νέος και απλούστερος τρόπος εκλογής ακαδημαϊκών, χωρίς προκήρυξη, σύμφωνα με όσα ισχύουν στις περισσότερες ευρωπαϊκές ακαδημίες. Παράλληλα, ισχύει και ο παραδοσιακός τρόπος εκλογής με προκήρυξη και υποβολή υποψηφιοτήτων, αλλά με πολλές βελτιώσεις.

Για πρώτη φορά ρυθμίζεται με πληρότητα η θέση του εφόρου με αρμοδιότητες, κυρίως πρακτικού περιεχομένου. Διασφαλίζεται έτσι καλύτερα η αποτελεσματικότητα της λειτουργίας της Ακαδημίας. Ρυθμίζονται πληρέστερα τα ζητήματα που αφορούν στα δημοσιεύματα της Ακαδημίας και για πρώτη φορά ρυθμίζονται τα ζητήματα που αφορούν στη Βιβλιοθήκη και τα Αρχεία της Ακαδημίας. Υπάρχει, μάλιστα, ρητή πρόβλεψη ότι αμφότερα είναι προσιτά όχι μόνο στα μέλη, τους ερευνητές και το διοικητικό προσωπικό της Ακαδημίας, αλλά και στο κοινό.

Κατοχυρώνεται ρητά και δεσμευτικά ο θεσμός των υποτροφιών που χορηγεί η Ακαδημία.

Επίσης, για πρώτη φορά, ρυθμίζονται με πληρότητα και συνεκτικότητα η ίδρυση, η οργάνωση και η λειτουργία των Ερευνητικών Κέντρων και των Γραφείων Έρευνας της Ακαδημίας. Δημιουργείται κατ’ αυτόν τον τρόπο η προοπτική για την προώθηση και περαιτέρω ανάπτυξη του ερευνητικού έργου των μονάδων αυτών.

Τέλος, όλες οι διατάξεις διατυπώνονται στη δημοτική. Να τονίσω εδώ, ότι ο ν.4398/1929, με τον οποίο κυρώθηκε και τροποποιήθηκε η συντακτική απόφαση της ίδρυσης της Ακαδημίας, είναι ένας από τους ελάχιστους σε εφαρμογή νόμους που παραμένει διατυπωμένος στην καθαρεύουσα.

Ας περάσουμε τώρα στα ογδόντα τέσσερα άρθρα του νομοσχεδίου. Θα αναφερθώ επιγραμματικά, καθώς συζητήθηκαν εκτενώς στις επιτροπές.

Στο άρθρο 3, γίνεται αναφορά στην ίδρυση και καθορίζεται ο σκοπός της Ακαδημίας Αθηνών. Στο άρθρο 4, απαριθμούνται ενδεικτικά τα μέσα με τα οποία επιδιώκεται σκοπός της Ακαδημίας. Στο άρθρο 5, προβλέπεται η διεθνής εκπροσώπηση της Ελλάδας από την Ακαδημία σε κάθε ένωση ή σύμπραξη ακαδημιών και επιστημονικών ιδρυμάτων των οποίων είναι μέλος.

Η έδρα της καθορίζεται, με το άρθρο 6, στο Μέγαρο επί της οδού Πανεπιστημίου 28 και η νομική της μορφή καθορίζεται στο άρθρο 7. Στο άρθρο 8 ορίζονται οι τρεις τάξεις από τις οποίες αποτελείται η Ακαδημία και τα επιστημονικά αντικείμενά τους. Στα άρθρα 9 και 10 καθορίζονται τα μέλη και ο καταμερισμός τους ανά τάξη και τα συλλογικά και μονομελή όργανα της Ακαδημίας.

Συνεχίζουμε με τα άρθρα 11 και 12, στα οποία προσδιορίζονται οι επιτροπές σε μόνιμες ή προσωρινές. Στα άρθρα 13 έως 24, προσδιορίζονται ζητήματα που αφορούν τη διαδικασία εκλογής Ακαδημαϊκών. Και πιο συγκεκριμένα, στο άρθρο 17, προβλέπεται η διαδικασία εκλογής τακτικού μέλους με προκήρυξη την οποία αποφασίζει η Ολομέλεια, ύστερα από πρόταση της οικείας τάξης, ενώ στο άρθρο 8 προβλέπεται η διαδικασία εκλογής τακτικού μέλους χωρίς προκήρυξη.

Στα άρθρα 19 έως 24, καθορίζονται ζητήματα που αφορούν σε εκλογή ξένων εταίρων και αντεπιστελλόντων μελών στην ανακήρυξη επίτιμου μέλους, αλλά και στη μη τήρηση υποχρεώσεων και διαγραφής μέλους.

Στα άρθρα 25 έως 27, ρυθμίζονται οι αρμοδιότητες της Ολομέλειας και τα δικαιώματα και τα καθήκοντα των ακαδημαϊκών. Στα άρθρα 28, 29 και 30, προσδιορίζονται ζητήματα του προεδρείου της Ακαδημίας.

Στα άρθρα 31 έως 35 ρυθμίζονται οι αρμοδιότητες των μονομελών οργάνων της Ακαδημίας και ιδρύεται, όπως προείπα και νέο μονομελές όργανο, ο έφορος.

Στα άρθρα 36, 37 και 38 καθορίζονται ζητήματα των Προεδρείων των Τάξεων και με τα άρθρα 39 και 40 καθορίζονται οι αρμοδιότητες τους.

Προχωράμε τώρα στα άρθρα 41 έως 44, στα οποία ορίζεται η σύνθεση της Συγκλήτου και οι αρμοδιότητές της μεταξύ των οποίων και οι έκτακτες.

Στα άρθρα 45 έως και 54 ρυθμίζονται θέματα που αφορούν τις συνεδριάσεις της Ολομέλειας των Τάξεων και των Επιτροπών.

Στα άρθρα 55 έως 60 ρυθμίζονται ζητήματα που αφορούν στα δημοσιεύματα της Ακαδημίας και ζητήματα σχετικά με τα περιουσιακά δικαιώματα της πνευματικής ιδιοκτησίας επί έργων που εκδίδει η Ακαδημία. Εισάγεται, επίσης, η απαγόρευση επανέκδοσης έργων της Ακαδημίας, τα οποία έχουν προηγουμένως δημοσιευθεί αλλού. Προβλέπεται, βέβαια, εξαίρεση με την έγκριση της Συγκλήτου.

Με το άρθρο 61 ρυθμίζονται η λειτουργία και η εποπτεία των υπηρεσιών της Βιβλιοθήκης και των Αρχείων, καθώς επίσης και του Βιβλιοπωλείου της Ακαδημίας.

Με τα άρθρα 62 έως 65 ρυθμίζονται ζητήματα σχετικά με τις βραβεύσεις της Ακαδημίας, αλλά και κατοχυρώνεται ρητά και δεσμευτικά ο θεσμός των υποτροφιών που απονέμει η Ακαδημία, ενισχύοντας έτσι τον κοινωνικό της ρόλο.

Με τα άρθρα 66 έως 69 καθορίζονται θέματα που αφορούν τα Κέντρα Έρευνας της Ακαδημίας.

Στο άρθρο 71 απαριθμούνται οι οικονομικοί πόροι της Ακαδημίας και με τα άρθρα 71 έως 77 ρυθμίζεται η διαχείριση των πόρων και της περιουσίας της.

Τέλος, με το άρθρο 78 προβλέπεται η συμμετοχή της Ακαδημίας στην ίδρυση Σωματείου με την επωνυμία «Διεθνές κοινό των Ακαδημιών» και με το άρθρο 79 ορίζεται ρητά το έμβλημα της Ακαδημίας. Στα υπόλοιπα άρθρα έχουμε τις εξουσιοδοτικές, τελικές, μεταβατικές και καταργούμενες διατάξεις.

Κυρίες και κύριοι συνάδελφοι, με το παρόν νομοσχέδιο, όπως ακριβώς περιγράφει ο τίτλος του, επιχειρείται ο εκσυγχρονισμός της Ακαδημίας Αθηνών, του κορυφαίου πνευματικού ιδρύματος της χώρας. Συγκεκριμένα, επιχειρείται η ενίσχυση της διαφάνειας και της εξωστρέφειας της Ακαδημίας και η αξιοποίηση της επιστημονικής γνώσης και της τεχνογνωσίας της με σκοπό την προώθηση της έρευνας και της αριστείας. Επιχειρείται, επίσης, η συνεργασία με άλλες παγκόσμιες ακαδημίες, ερευνητικά κέντρα και πανεπιστήμια για την προώθηση και τη διεθνή ανταλλαγή ιδεών, γνώσεων και εμπειριών. Προωθείται η έρευνα, αφού η Ακαδημία μπορεί να παράγει γνώση που θα συμβάλλει στην επίλυση σύγχρονων προβλημάτων.

Ο εκσυγχρονισμός της Ακαδημίας Αθηνών είναι ουσιώδης για τη διατήρηση του θεσμού ενός σύγχρονου, επίκαιρου και εποικοδομητικού παράγοντα στους τομείς των επιστημών και των καλών τεχνών.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιάκο.

Πριν δώσουμε τον λόγο στον επόμενο εισηγητή από τον ΣΥΡΙΖΑ, επιτρέψτε μου να κάνω κάποιες ανακοινώσεις.

Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εσωτερικών, Υποδομών και Μεταφορών, Δικαιοσύνης και Ψηφιακής Διακυβέρνησης κατέθεσαν στις 5-7-2024 σχέδιο νόμου: «Ενσωμάτωση στο άρθρο 1 της Οδηγίας (ΕΕ) 2019/1151 κατά το μέρος που αφορά τους αποκλεισμένους διευθυντές και άλλες επείγουσες διατάξεις».

Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Τον λόγο έχει τώρα ο εισηγητής του ΣΥΡΙΖΑ κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες Υφυπουργοί, συζητούμε σήμερα για τον εκσυγχρονισμό του Οργανισμού της Ακαδημίας Αθηνών, αλλά δεν μπορώ να μην ξεκινήσω με την τροπολογία που φέρατε για σύσταση οργανικών θέσεων στην πρωτοβάθμια εκπαίδευση και την ειδική αγωγή.

Ακούγαμε όλο το προηγούμενο διάστημα από τον Υπουργό διθυράμβους και επικοινωνιακή διαδικασία, που αναδείκνυε δέκα χιλιάδες προσλήψεις στην εκπαίδευση.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Διορισμούς.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Διορισμούς.

Δυστυχώς, τώρα βλέπουμε, διαβάζοντας την τροπολογία και αφού ολοκληρώθηκε η διαδικασία στις επιτροπές, ότι προβλέπετε τρεις χιλιάδες διακόσιες εβδομήντα οκτώ νέες οργανικές θέσεις πρωτοβάθμιας εκπαίδευσης και ειδικής αγωγής και την ίδια στιγμή καταργείτε αντίστοιχες θέσεις, τρεις χιλιάδες διακόσιες εβδομήντα οκτώ από τη δευτεροβάθμια εκπαίδευση, δηλαδή παίρνετε θέσεις από την δευτεροβάθμια και τις μεταφέρετε στην πρωτοβάθμια. Επομένως δεν μιλάμε για νέες θέσεις, αλλά για ανακατανομή θέσεων.

Καλωσορίζουμε και τον κύριο Υπουργό. Άρα απευθύνομαι και σε εσάς, κύριε Υπουργέ. Ξεκίνησα με την τροπολογία που φέρατε. Ανακοινώνατε διορισμούς και βλέπουμε ουσιαστικά ότι καταργείτε θέσεις από τη δευτεροβάθμια και τις μεταφέρετε στην πρωτοβάθμια και στην ειδική αγωγή. Η κατάργηση των οργανικών θέσεων δεν είναι απλό πράγμα και θα πρέπει να μας εξηγήσετε, κύριε Υπουργέ, πώς και με ποια κριτήρια προβαίνετε σε μια τέτοια διαδικασία.

Ρωτάμε αν συνεννοηθήκατε με αρμόδιους φορείς για να σας πουν αν συμφωνούν ή αν διαφωνούν με αυτές τις καταργήσεις, αν μιλήσατε με περιφερειακούς διευθυντές, με διευθυντές δευτεροβάθμιων διευθύνσεων, με την ΟΛΜΕ. Διαβάζουμε στην αιτιολογική έκθεση ότι οι θέσεις που καταργείτε δεν εξυπηρετούν εκπαιδευτικές ανάγκες, μεταξύ άλλων λόγω της μείωσης του πληθυσμού και των τροποποιήσεων στο σχολικό πρόγραμμα και γι’ αυτό τις μεταφέρετε.

Μας λέτε, λοιπόν, ότι δεν χρειάζονται αυτές οι θέσεις. Με ποιους διαβουλευτήκατε και πώς προέκυψε ότι δεν χρειάζονται; Επίσης, θα πρέπει να μας πείτε σε ποια σχολεία ανήκουν αυτές οι θέσεις αλλά και γιατί δεν προχωρήσατε σε μια διαδικασία μεταφοράς αυτών των θέσεων στη δευτεροβάθμια που υπάρχουν πάρα πολλά κενά. Θα πρέπει να μας πείτε επίσης αν θα προχωρήσετε σε συγχωνεύσεις τμημάτων και σε κλείσιμο σχολείων για να μην υπάρχει ανάγκη για αυτές τις θέσεις.

Άρα δεν πρόκειται για νέες προσλήψεις. Ουσιαστικά κανιβαλίζετε μια βαθμίδα δήθεν για να ενισχύσετε μια άλλη. Και γιατί λέμε «δήθεν»; Γιατί αυτά που ανακοινώσατε δεν αρκούν ούτε για την πρωτοβάθμια. Αυτό τονίζουν ανακοινώσεις εκπαιδευτικών, για παράδειγμα η Πανελλήνια Ένωση Καθηγητών Γερμανικής Γλώσσας, που τονίζουν ότι αυτά που έχετε ανακοινώσει είναι ελάχιστα σε σχέση με τις ανάγκες, αλλά και δεν βλέπουμε πουθενά θέσεις δασκάλων και νηπιαγωγών. Προφανώς θα συνεχίσετε να προσλαμβάνετε αναπληρωτές.

Με ανοιχτή επιστολή τους δεκάδες δάσκαλοι και νηπιαγωγοί τονίζουν ότι τα κενά είναι πάρα πολλά. Έχετε ανακοινώσει ότι ουσιαστικά θα καλύψετε τις αποχωρήσεις και τις συνταξιοδοτήσεις του σχολικού έτους που πέρασε -με τις ανακοινώσεις, όχι με την τροπολογία-, ενώ δεν καλύπτετε σε καμμία περίπτωση τα κενά τα οποία υπάρχουν.

Το ίδιο και για τους νηπιαγωγούς. Έχετε ανακοινώσει διακόσιες είκοσι τρεις προσλήψεις, ενώ τα κενά είναι δυόμισι χιλιάδες.

Επίσης, από την τροπολογία προκύπτει και ποια είναι η πραγματική σας πρόθεση. Γιατί στην αιτιολογική έκθεση διαβάζουμε ότι από τις διατάξεις αυτές και τις κινήσεις σας αυτές ουσιαστικά προβαίνετε σε εξοικονόμηση δαπάνης που προκύπτει από τη μείωση του μισθολογικού κόστους, λόγω της μετατροπής πεντακοσίων ενενήντα έξι θέσεων Π.Ε. κατηγορίας διαφόρων κλάδων εκπαιδευτικού προσωπικού της δευτεροβάθμιας εκπαίδευσης σε θέσεις Δ.Ε. κατηγορίας ειδικού βοηθητικού προσωπικού των σχολικών μονάδων ειδικής αγωγής και εκπαίδευσης. Η εξοικονόμηση είναι δύο εκατομμύρια ευρώ. Άρα ούτε καν αυξάνεται η χρηματοδότηση στη δημόσια παιδεία.

Εμείς τονίζουμε ότι χρειάζονται πραγματικές προσλήψεις. Δεν είναι δυνατόν να κόβετε από ’δω και να ράβετε από ’κει και δεν είναι δυνατόν να ανακυκλώνετε την εκπαιδευτική φτώχεια παίρνοντας οργανικές θέσεις από τη μια βαθμίδα και πηγαίνοντάς την σε μια άλλη.

Καταργείτε με την τροπολογία οργανικές θέσεις βασικότατων κλάδων, όπως είναι η ελληνική φιλολογία, τα μαθηματικά και οι φυσικές επιστήμες. Βλέπουμε ότι καταργείτε πεντακόσιες θέσεις του κλάδου φιλολόγων, τριακόσιες θέσεις του κλάδου μαθηματικών και τριακόσιες θέσεις του κλάδου φυσικών επιστημών. Και ταυτόχρονα θα προσλαμβάνετε αναπληρωτές για να καλύπτουν τα κενά.

Άρα προκύπτει ότι το σχέδιό σας δεν είναι ουσιαστικά για νέες προσλήψεις, δεν καλύπτετε βασικά κενά. Αν πραγματικά οι συνταξιοδοτήσεις εκπαιδευτικών το προηγούμενο διάστημα ήταν τέσσερις χιλιάδες, ακόμη και με τις δέκα χιλιάδες προσλήψεις που λέτε θα καλύψετε ουσιαστικά το 10% των κενών και αναπληρωτές θα συνεχίσουν να προσλαμβάνονται.

Και στο άρθρο 3 της τροπολογίας τι προβλέπεται; Στο άρθρο 3, ουσιαστικά στη Β΄ παράγραφο, λέτε ότι διευθυντής δημόσιου ΣΑΕΚ αρμοδιότητας του Υπουργείου Παιδείας, Θρησκευμάτων και Αθλητισμού μπορεί να είναι μόνιμος δημόσιος υπάλληλος ή μόνιμος εκπαιδευτικός της δημόσιας εκπαίδευσης. Τι προβλέπεται δηλαδή; Ότι οποιοσδήποτε δημόσιος υπάλληλος μπορεί να γίνεται διευθυντής εκπαιδευτικής μονάδας. Μάνατζερ στο σχολείο; Τι θα κάνει ο δημόσιος υπάλληλος; Μη εκπαιδευτικός θα είναι διευθυντής σε εκπαιδευτική μονάδα; Αυτό προβλέπεται. Είμαστε κάθετα αντίθετοι σ’ αυτά.

Στο άρθρο 4 της τροπολογίας θα αναφερθώ στη δευτερολογία μου.

Έρχομαι τώρα στο νομοσχέδιο. Η Ακαδημία Αθηνών ιδρύθηκε τον Μάρτιο του 1926, διορίστηκαν τα πρώτα μέλη, που ήταν διακεκριμένοι εκπρόσωποι της επιστήμης, της πνευματικής και καλλιτεχνικής δημιουργίας. Γενικός σκοπός της Ακαδημίας, σύμφωνα με τον ιδρυτικό νόμο, είναι η καλλιέργεια και η προαγωγή των επιστημών, των γραμμάτων και των καλών τεχνών και η επικοινωνία του Ιδρύματος με άλλες ακαδημίες ή τους ομοτέχνους τους. Σκοπός επίσης είναι η επιστημονική έρευνα και η μελέτη στους τομείς της γεωργίας, της βιομηχανίας, της ναυτιλίας, της εθνικής οικονομίας, καθώς και η έκδοση γνωμοδοτήσεων, προτάσεων, αποφάσεων και κρίσεων για τη διαφώτιση και καθοδήγηση κρατικών οργάνων και αρχών.

Βεβαίως, η Ακαδημία στο πέρασμα του χρόνου έχει σημαντικό έργο να επιδείξει με πλήθος επιστημονικών ανακοινώσεων, με παρουσίες σε συνέδρια, με εκδόσεις, με συμμετοχή σε ερευνητικά προγράμματα.

Οφείλουμε, όμως, να επισημάνουμε ότι έχουν υπάρξει και αγκυλώσεις που έχουν να κάνουν με φαινόμενα συντηρητισμού, απομόνωσης και αδυναμίας ενσωμάτωσης νέων ιδεών και απόψεων, που κατά τη γνώμη μας είναι απαραίτητες και πρέπει να υφίσταται για μια δυναμική διαδικασία προαγωγής της γνώσης.

Θα πρέπει, λοιπόν, να μας απασχολήσει το κατά πόσο η Ακαδημία πέτυχε να ακολουθήσει τις σύγχρονες εξελίξεις σε επιστημονικό και κοινωνικό επίπεδο, μέσα σε έναν ταχύτατα μεταβαλλόμενο κόσμο. Πρέπει να γίνει ένας ειλικρινής, λοιπόν, απολογισμός του έργου της Ακαδημίας, να εντοπίσουμε τα θετικά και ποια δεν ήταν προς τη σωστή κατεύθυνση. Έτσι μπορούμε, βεβαίως, να βοηθήσουμε στη βελτίωση και στην καλύτερη και αποδοτικότερη λειτουργία της Ακαδημίας για να επιτελέσει τον σπουδαίο σκοπό της.

Βεβαίως, οι καιροί έχουν αλλάξει και αυτό αφορά και την Ακαδημία, η οποία θα πρέπει να είναι σε θέση να ανταπεξέλθει με επιτυχία, στον ιδιαίτερα σημαντικό της ρόλο. Πιστεύουμε, λοιπόν, ότι η Ακαδημία θα πρέπει να επιδεικνύει εξωστρέφεια και διάθεση συνεργασίας με φορείς και ιδρύματα προαγωγής της γνώσης, να δίνει βάρος και προσοχή στο νέο επιστημονικό και ερευνητικό προσωπικό.

Με βάση όλα τα παραπάνω, στη διαβούλευση που προηγήθηκε στην επιτροπή, καταθέσαμε τις παρατηρήσεις και τις προτάσεις μας. Ασφαλώς είναι στη σωστή κατεύθυνση ο εκσυγχρονισμός του οργανισμού και η χρήση της σύγχρονης δημοτικής γλώσσας. Επίσης, πρέπει να εστιάσουμε στη μείωση της γραφειοκρατίας, καθώς και στην αποκέντρωση των αρμοδιοτήτων της σε όργανα που μπορούν να συμβάλλουν ουσιαστικά στην εύρυθμη λειτουργία για την επίτευξη των στόχων της. Αναφέραμε και πιο πριν ότι χρειάζεται να επιδεικνύει εξωστρέφεια και διάθεση συνεργασίας, απαρέγκλιτα όμως πάντα με διαφάνεια και διασφάλιση του δημοσίου συμφέροντος.

Περαιτέρω, τονίσαμε ότι πρέπει να πληρωθούν οι υπάρχουσες κενές θέσεις της Ακαδημίας. Με τη ρύθμιση αυτή, την οποία πιστεύω ότι πρέπει να υιοθετήσουμε, κύριε Υπουργέ, πρέπει να πληρωθούν οι θέσεις αυτές και ένας τρόπος θα ήταν να επισπευσθεί η διαδικασία πλήρωσης των θέσεων. Πιστεύουμε ότι θα βοηθούσε το να είναι υποχρεωτική η πλήρωση των θέσεων εντός δύο ετών από την προκήρυξη. Να μπει, δηλαδή, υποχρεωτικό χρονικό όριο.

Επίσης, προτείνουμε να ανοίξει ο αριθμός των μελών των τάξεων της Ακαδημίας και να αυξηθούν τα μέλη. Κατά τη γνώμη μας, αυτό πρέπει να συμβεί, διότι πιστεύουμε ακράδαντα ότι ο μεγαλύτερος αριθμός μελών σημαίνει και μεγαλύτερο πνευματικό πλούτο για την Ακαδημία και τη χώρα βεβαίως.

Η Ακαδημία μπορεί και πρέπει να γίνει περισσότερο προσβάσιμη και ανοικτή, διατηρώντας ασφαλώς, δίχως εκπτώσεις, τα υψηλά κριτήρια που θέτει. Ο κλειστός αριθμός των θέσεων και των τακτικών μελών των τάξεων της Ακαδημίας, πιστεύουμε ότι δεν είναι μια σύγχρονη συνθήκη. Προτείνουμε, λοιπόν, να ανοίξει ο αριθμός των θέσεων για να ανταποκριθεί καλύτερα η Ακαδημία στις σύγχρονες προκλήσεις.

Στη βάση αυτή εκτιμούμε ότι θα ήταν θετικό να υιοθετηθεί το κριτήριο της κοινωνικής προσφοράς, για να κριθεί κάποιος μέλος της Ακαδημίας, κοινωνική προσφορά, ανθρωπιστική διάσταση, πέρα από τις επιστήμες, πέρα από τις τέχνες, πέρα από την πνευματική παραγωγή και τα γράμματα.

Η Υφυπουργός κ. Μακρή, που συμμετείχε στη διαδικασία της επιτροπής, δεν ήταν αρνητική σε αυτές τις προτάσεις. Το ότι αυξήθηκε βέβαια ο αριθμός των μελών το 2022 δεν σημαίνει ότι δεν χρειάζεται περαιτέρω αύξηση. Θα μπορούσαμε πιστεύω να επιμείνουμε, εφόσον συμφωνούμε και να έρθουμε σε διαβούλευση με την Ακαδημία για να το πετύχουμε.

Παράλληλα, θα μπορούσαμε να επιμείνουμε να ενσωματωθεί και η κοινωνική προσφορά ως κριτήριο επιλογής των μελών. Αναφέρθηκα και προηγουμένως. Το λέω γιατί τώρα νομοθετούμε, τώρα είναι η ευκαιρία, δεν ξέρω πότε θα έχουμε ξανά την ευκαιρία να ψηφίσουμε διατάξεις για τον Οργανισμό της Ακαδημίας. Τώρα, λοιπόν, έχουμε την ευκαιρία μέχρι την ολοκλήρωση της διαδικασίας, σε αυτά που συμφωνούμε να τα νομοθετήσουμε κιόλας.

Άλλωστε, στο αρχικό σχέδιο που κατατέθηκε στη διαβούλευση υπήρξαν αλλαγές, με παρεμβάσεις του Υπουργείου προφανώς, και σε συνεννόηση με την Ακαδημία. Έγιναν αλλαγές. Να συμφωνήσουμε σε ποια κομμάτια μπορούμε να παρέμβουμε και τώρα που πιστεύουμε ότι είναι στη θετική πορεία και εξέλιξη για την Ακαδημία, με τις προϋποθέσεις που είπα.

Επίσης, μια άλλη πρόταση σημαντική είναι όταν χηρεύει μια θέση να προκηρύσσεται εντός δύο ετών, μη μένει εσαεί χωρίς πλήρωση. Και το ξαναλέω, γιατί το ανθρώπινο κεφάλαιο της Ακαδημίας είναι αυτό που την κάνει να ξεχωρίζει, που τη βοηθάει να επιτελέσει το σπουδαίο έργο της. Αν πραγματικά, λοιπόν, θέλουμε να έχει επιτυχία σε αυτό, πρέπει να προσθέσουμε ανθρώπινο κεφάλαιο με ξεκάθαρο τρόπο.

Επιπλέον, προτείνουμε να μετέχει στην Ολομέλεια και όταν συζητούνται θέματα που αφορούν τους ερευνητές, εκλεγμένο μέλος των ερευνητών. Να έχουν εκπρόσωπο οι ερευνητές στην Ολομέλεια όταν συζητούνται θέματα που τους αφορούν και τη λειτουργία των ερευνητικών κέντρων και την καθημερινότητά τους. Είναι εύλογο και το ζητούν οι ίδιοι. Πιστεύω ότι είναι κάτι το οποίο μπορεί να βοηθήσει. Γιατί όχι; Να λειτουργήσει ακόμα καλύτερα το Ερευνητικό Κέντρο της Ακαδημίας, να έχει αποτελέσματα. Το θέλουμε αυτό. Όλη η Ελλάδα το θέλει.

Επίσης, ζητούμε να διευκρινιστεί στο άρθρο 43 ποιες είναι οι εξαιρετικές περιπτώσεις και ποια είναι τα αναγκαία μέτρα που αναφέρετε σε αυτό το άρθρο. Όταν ζητάμε εξειδίκευση, θέλουμε να είναι όλα καθαρά, όλα ξεκάθαρα διάφανα, να μην υπάρχει κανένα είδος αμφισβήτησης. Θα θέλαμε να αναφέρονται αναλυτικά στο άρθρο συγκεκριμένοι λόγοι και μόνο αυτοί που μπορούν να επιβάλουν μια τέτοια συνθήκη, εύλογο. Δεν θέλουμε να μείνει ασάφεια.

Επίσης, στο άρθρο 52 να διευκρινιστεί γιατί πρέπει να προβλέπονται κατ’ ιδίαν συνεδριάσεις και όχι δημόσιες συνεδριάσεις, για παράδειγμα, στην ψήφιση του προϋπολογισμού. Θέλουμε να είναι όλα ανοιχτά, όλα καθαρά, διάφανα. Ή τι είδους άλλα ζητήματα μπορεί να θέτει ο Πρόεδρος σε κατ’ ιδίαν συζήτηση; Το λέει το άρθρο, να τα περιορίσουμε, να τα πούμε, να τα διασαφηνίσουμε. Πιστεύουμε ότι η διαφάνεια σε όλα αυτά πρέπει να είναι ξεκάθαρη και αναμφισβήτητη.

Θα πρέπει, επίσης, να γίνουν δεκτές οι παρατηρήσεις του Συλλόγου Ερευνητικού Προσωπικού της Ακαδημίας, όπως, για παράδειγμα στα άρθρα 67 και 69.

Κλείνοντας, πιστεύω πως όλοι και όλες αντιλαμβανόμαστε τη σπουδαία σημασία της Ακαδημίας των Αθηνών. Πρόκειται για πνευματικό φάρο, όχι μόνο της Ελλάδας, αλλά και της διεθνούς κοινότητας. Έχει κρίσιμο και καθοριστικό ρόλο στη διατήρηση και προβολή της ελληνικής πολιτιστικής κληρονομιάς της επιστήμης και της ιστορίας. Χρειάζεται, λοιπόν, να γίνει ένας ειλικρινής απολογισμός της μέχρι τώρα πορείας της, να εντοπιστούν τυχόν προβλήματα και να εξαλειφθούν και να υιοθετήσουμε προτάσεις που είναι προωθητικές.

Αναφέραμε, λοιπόν, ότι πρέπει να εκλείψουν και φαινόμενα συντηρητισμού που την κρατούν πίσω και εμπλοκής σε πολιτικά ζητήματα, όπως έχει συμβεί στο παρελθόν. Πιστεύουμε ότι ο ρόλος της Ακαδημίας πρέπει να είναι αποκλειστικά ακαδημαϊκός, επιστημονικός, πνευματικός, με προσήλωση στις τέχνες και τα γράμματα και έτσι μπορεί να επιτελέσει στο παρόν και στο μέλλον το σπουδαίο ρόλο της, την τεράστια σημασία που έχει για τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καλαματιανό.

Παρακαλώ πολύ να κλείσει το σύστημα της ηλεκτρονικής εγγραφής των Βουλευτών.

Τον λόγο έχει τώρα ο ειδικός αγορητής από το ΠΑΣΟΚ - Κίνημα Αλλαγής ο κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κύριοι Υπουργέ, κυρίες Υφυπουργοί, κυρίες και κύριοι συνάδελφοι, η ιστορία των Εθνικών Επιστημονικών Ακαδημιών αποτελεί ένα συναρπαστικό κεφάλαιο της ιστορίας της επιστήμης. Η επιστημονική επανάσταση που ακολούθησε την Αναγέννηση διαμόρφωσε τις κατάλληλες συνθήκες ώστε οι ομάδες φιλοσόφων να διαμορφώσουν τα προπλάσματα των σημερινών εθνικών ακαδημιών στην Ευρώπη. Η δημιουργία των εθνικών κρατών και η συνειδητοποίηση ότι η ισχύς, η ευημερία, η πρόοδος και η δημιουργία πλούτου είναι άμεσα συναρτημένα με την επιστημονική πρόοδο και την εφαρμοσμένη έρευνα, μετέτρεψε αυτά τα πλάσματα στα πρώτα κρατικά ερευνητικά ιδρύματα, που μέχρι και σήμερα αποτελούν τις Εθνικές Ακαδημίες Επιστημών ανά τον κόσμο.

Στην Ευρώπη το κοινό πολιτισμικό περιβάλλον είχε ως αποτέλεσμα οι εθνικές ακαδημίες διαφορετικών κρατών να έχουν κοινά χαρακτηριστικά στους σκοπούς, στη διοίκηση, στην οργάνωσή τους και στον τρόπο επιλογής των μελών τους, όπως και στη δικτύωση και τη μεταξύ τους επικοινωνία. Παράλληλα, όμως, κάθε ακαδημία επηρεασμένη από το ιδιαίτερο ιστορικό κοινωνικό και νομικό περιβάλλον της χώρας στην οποία εδρεύει χαρακτηρίζεται και από εθνικές ιδιαιτερότητες. Σε αυτό το σύμπαν υπάρχουν διάφορες παραλλαγές.

Σε αυτό το ιστορικό πλαίσιο, η Ακαδημία Αθηνών, το κορυφαίο πνευματικό και ερευνητικό ίδρυμα της χώρας μας στον χώρο των επιστημών, των γραμμάτων και των τεχνών, αποτελεί έναν θεμελιώδη σύνδεσμο του επιστημονικού και ερευνητικού σύμπαντος της χώρας με αντίστοιχα ιδρύματα του εξωτερικού. Η ίδρυση, η ιστορική διαδρομή, τα πρόσωπα της Ακαδημίας Αθηνών, αποτελούν μια εξαιρετικά ενδιαφέρουσα και ενίοτε γοητευτική ψηφίδα της σύγχρονης ελληνικής ιστορίας. Η δημιουργία της δε, ταυτίζεται χρονικά με την προσπάθεια της χώρας μας να ανοίξει τα φτερά της σε έναν παγκοσμιοποιημένο κόσμο, να συμμετέχει στα διεθνή fora, να αποκτήσει ρόλο και φωνή στις διεθνείς εξελίξεις.

Σήμερα οι επιστημονικές ακαδημίες σε όλα τα μήκη και πλάτη του κόσμου, από τις χώρες της Ευρώπης μέχρι και την Αμερική και την Ασία, επιχειρούν να συντονίσουν τα βήματα τους σε ένα διεθνές περιβάλλον αλματώδους τεχνολογικής εξέλιξης, υπαρξιακών προκλήσεων πλανητικού βεληνεκούς, όπως οι πανδημίες και η κλιματική κρίση, ρευστότητα ισχύος. Έτσι, παραδείγματος χάριν, η Βρετανική Βασιλική Ακαδημία, επιδεικνύοντας αξιοθαύμαστα αντανακλαστικά, άσκησε τεράστια επιρροή στη δημόσια ενημέρωση, τη διαμόρφωση της εθνικής νομοθεσίας, αλλά και στην καταπολέμηση της διάδοσης των fake news σε ό,τι είχε να κάνει με την πανδημία της COVID-19. Από αυτή την προσπάθεια εκσυγχρονισμού δεν μπορεί να απουσιάζει η Ελληνική Ακαδημία.

Συνεπώς, πράγματι η πρωτοβουλία για την αντικατάσταση ενός Οργανισμού που κλείνει σχεδόν έναν αιώνα ύπαρξης, αποτελεί μια θετική πρωτοβουλία της Ακαδημίας που συγκεντρώνει μια πλατιά συναίνεση ως προς την αναγκαιότητα της.

Ο εχθρός του καλού, όμως, είναι το καλύτερο και στον νέο οργανισμό, που καλούμαστε να ψηφίσουμε σήμερα, υπάρχουν αρκετά περιθώρια βελτίωσης, αλλά και ευκαιρίες που πήγαν χαμένες σε σειρά προκλήσεων και διακυβευμάτων στις οποίες θεωρούμε ότι θα μπορούσαν τα πράγματα να έχουν γίνει καλύτερα. Πρώτον, ένας ενιαίος χώρος ανώτατης εκπαίδευσης και έρευνας. Επισημάνθηκε στην ακρόαση φορέων από τους εκπροσώπους της έρευνας στη χώρα ότι πρέπει να υπάρξει ένας πιο σφιχτός και σαφής συντονισμός των διατάξεων του νέου Οργανισμού με νομοθετικό πλαίσιο που αφορά την έρευνα στη χώρα, δηλαδή με τον ν.4310/2014. Αυτή την αναγκαία εναρμόνιση την επιτάσσει τόσο η ανάγκη για έναν εθνικό συντονισμό του ερευνητικού δυναμικού της χώρας, όσο και η ανάγκη για τη δημιουργία ενός ενιαίου χώρου ανώτατης εκπαίδευσης και έρευνας.

Εδώ θεωρούμε ότι ο νέος οργανισμός κάνει βήματα προς αυτή την κατεύθυνση, αλλά όχι αρκετά. Αυτό αφορά τόσο την αντιστοίχιση και την περιγραφή των αρμοδιοτήτων των οργάνων της Ακαδημίας, για τα οποία δεν περιγράφονται οι αρμοδιότητες στον ν.4310. Εκεί πρέπει να υπάρξει ιδιαίτερη προσοχή. Αφορά, επίσης, τα ζητήματα της αξιολόγησης των ερευνητικών κέντρων, καθώς δεν ρυθμίζονται σχετικά ζητήματα στο νομοσχέδιο.

Δεύτερον, η "αποαθηνοποίηση" της Ακαδημίας περιορίζεται, δυστυχώς, σε λεκτικές διαφοροποιήσεις σε σχέση με έναν οργανισμό που ισχύει εδώ και εκατό χρόνια. Περιμέναμε ένα μεγαλύτερο άνοιγμα σε πραγματικά αποκεντρωμένες δομές που θα διασυνδέσουν ένα τεράστιο ερευνητικό έργο με όλες τις περιφέρειες της χώρας και ένα οργανόγραμμα που θα λαμβάνει ιδιαίτερη πρόνοια σε αυτή την κατεύθυνση.

Τρίτον, διάχυση και εκλαΐκευση της γνώσης και της έρευνας που παράγει η Ακαδημία. Είναι το μεγάλο στοίχημα της επιστήμης, η μεγάλη μάχη που θα καθορίσει το μέλλον των κοινωνιών και του πλανήτη, αυτή απέναντι σε μία συμμαχία ενός πολυδιάστατο του νέου ανορθολογισμού, ενός επιθετικού πολιτικού λαϊκισμού και μέσων επικοινωνίας τεράστιας επιρροής. Απέναντι στις προκλήσεις και τους κινδύνους αυτής της διαρκούς σύγκρουσης, η διάχυση, η εκλαΐκευση, ο εκδημοκρατισμός της γνώσης και της έρευνας, αποτελούν στρατηγικό όπλο τεράστιας αξίας που θα έπρεπε να λαμβάνεται υπ’ όψιν σε κάθε πρωτοβουλία, σε κάθε μεταρρύθμιση που αφορά τον κορυφαίο ερευνητικό θεσμό της χώρας.

Μας αρκεί το άνοιγμα των αρχείων και της βιβλιοθήκης στο κοινό ή οι υποτροφίες που ρυθμίζονται από τον νέο Οργανισμό της Ακαδημίας; Ρητορικό το ερώτημα.

Τέταρτον, διαφωνίες μας που αφορούν αστοχίες σε επιμέρους άρθρα του νέου οργανισμού. Σε ό,τι αφορά το άρθρο 3, από τους σκοπούς της Ακαδημίας έχει αφαιρεθεί, σε σχέση με τον σε ισχύ οργανισμό, η συμβολή της για τις διά του ερευνητικού της έργου και της επιστημονική της υποστήριξης σε στρατηγικά σημαντικούς τομείς της ελληνικής οικονομίας, όπως η γεωργία, η βιομηχανία και κυριότατα η ναυτιλία. Αυτή η απάλειψη της εθνικής ανάπτυξης αναπτυξιακής διάστασης του έργου της Ακαδημίας αποτελεί, κατά τη γνώμη μας, οπισθοδρόμηση και όχι εκσυγχρονισμό.

Προτείνουμε να προστεθεί με μια πιο συνοπτική και σύγχρονη διατύπωση αυτός ο σκοπός.

Σε ό,τι αφορά το άρθρο 7, θα πρέπει να διευκρινιστεί σε ένα πρόσθετο εδάφιο το περιεχόμενο της εποπτείας και ειδικότερα ό,τι αφορά και τη νομιμότητα επί πράξεων διοίκησης της Ακαδημίας, ώστε να αποφευχθούν μελλοντικές συγχύσεις και επιμέρους διαφωνίες.

Σε ό,τι αφορά το άρθρο 17, επαναλαμβάνω και εδώ τους πολύ εύλογους προβληματισμούς που διατυπώθηκαν στις συνεδριάσεις της ολομέλειας της Ακαδημίας και από εμένα στις συνεδριάσεις της Επιτροπής Μορφωτικών Υποθέσεων. Η εφαρμογή της φανερής ψηφοφορίας ακόμη και διά ανατάσεως χειρός δημιουργεί ζητήματα αμεροληψίας σε ένα πολύ σοβαρό ζήτημα όπως η εκλογή τακτικών μελών. Συνεπώς η μυστική ψηφοφορία ή έστω φανερή διά ονομαστικής κλήσεως, η τριμελής επιτροπή της παραγράφου 6 θα πρέπει επίσης να απαρτίζεται από μέλη συναφών ειδικοτήτων.

Και, τέλος, θα πρέπει στην παράγραφο 8 να μπει κατώφλι αριθμού ψήφων που θα αποτρέπουν τον ευτελισμό της διαδικασίας. Για τον ίδιο λόγο η παράγραφος 9 που δίνει τη δυνατότητα εκλογής τακτικών μελών με εξαιρετικά χαμηλό αριθμό ψήφων θα πρέπει να απαλειφθεί πλήρως.

Σε ό,τι αφορά το άρθρο 18, ομοίως η πρόβλεψη για φανερή ψηφοφορία θα πρέπει να αντικατασταθεί από μυστική ή έστω από φανερή διά ονομαστικής κλήσεως.

Τέλος, το άρθρο 24 ως διάταξη πειθαρχικού δικαίου δημιουργεί εύλογους προβληματισμούς, καθώς βασικές αρχές του ελληνικού πειθαρχικού δικαίου δεν φαίνονται να τηρούνται. Το άρθρο αυτό οφείλει πλήρως να αναδιαμορφωθεί, ώστε να φέρει βασικά χαρακτηριστικά αντίστοιχων πειθαρχικών διατάξεων, όπως διαβαθμισμένες πειθαρχικές κυρώσεις ανάλογες με τη βαρύτητα της παράβασης, διαφοροποιημένα πειθαρχικά όργανα επιβολής των ποινών ανάλογα με την παράβαση, διαβαθμισμένες ψηφοφορίες ανάλογα με την παράβαση.

Θα κλείσω την εισήγησή μου αναφερόμενος στην τροπολογία που κατατέθηκε προχθές το βράδυ και η οποία σε ό,τι αφορά τα άρθρα 1 και 2 σχετίζεται με την ανακοίνωση του Υπουργείου για δέκα χιλιάδες νέους μόνιμους διορισμούς. Η τροπολογία προβλέπει σύσταση νέων οργανικών θέσεων πρωτοβάθμιας εκπαίδευσης και προσωπικού ειδικής εκπαίδευσης με ταυτόχρονη κατάργηση θέσεων της δευτεροβάθμιας εκπαίδευσης.

Εγώ θέλω να κάνω δύο παρατηρήσεις.

Παρατήρηση πρώτη. Για μια ακόμη φορά τίθεται ένα ζήτημα κλειστών δεδομένων, στα οποία κανείς δεν έχει πρόσβαση πλην του Υπουργείου, δεδομένων που όφειλαν να είναι ανοικτά και στην προκειμένη περίπτωση το ερώτημα που θα υποβάλω στον Υπουργό είναι το εξής: Με ποια κριτήρια κρίθηκαν ως πλεονάζουσες πεντακόσιες οργανικές θέσεις του κλάδου ΠΕ02 των φιλολόγων, τριακόσιες οργανικές θέσεις του κλάδου των μαθηματικών, τριακόσιες οργανικές θέσεις του κλάδου φυσικών επιστημών, διακόσιες πενήντα πέντε οργανικές θέσεις του κλάδου φυσικής αγωγής και διακόσιες οργανικές θέσεις του κλάδου θεολόγων. Πού αναφέρονται στο άρθρο 2; Και, εν τέλει, από το σύνολο των οργανικών θέσεων των συγκεκριμένων ειδικοτήτων πόσες παραμένουν κενές ανά ειδικότητα; Είναι ζητήματα στα οποία πρέπει να έχουμε πρόσβαση και εμείς στα δεδομένα, για να μπορούμε να αξιολογούμε -και βεβαίως όχι μόνο εμείς αλλά και οι πολίτες.

Παρατήρηση δεύτερη. Η ανακοίνωση των δέκα χιλιάδων νέων μόνιμων διορισμών στην πρωτοβάθμια και δευτεροβάθμια εκπαίδευση αποτελεί θετική εξέλιξη. Η παρουσία περισσότερων μόνιμων εκπαιδευτικών στις οργανικές τους θέσεις και η βελτίωση της αναλογίας μονίμων και αναπληρωτών θα συμβάλει αποτελεσματικά στη βελτίωση της λειτουργίας του σχολείου και της ποιότητας της παρεχόμενης εκπαίδευσης. Αυτό όμως δεν αρκεί, γιατί πέραν της αύξησης των διορισμών μόνιμων παραμένει και η ανάγκη για την κάλυψη όλων των πραγματικών αναγκών σε εκπαιδευτικό προσωπικό.

Επομένως, πρέπει να διασφαλιστεί ότι ο συνολικός αριθμός των εκπαιδευτικών μονίμων και αναπληρωτών που θα απασχοληθούν την επόμενη χρονιά και με βάση το δεδομένο ότι τα κενά δεν μειώνονται, θα είναι τουλάχιστον ίδιος με τον αριθμό των εκπαιδευτικών που απασχολήθηκαν στη χρονιά 2023-2024. Γιατί η αύξηση των μόνιμων διορισμών αν συνοδευτεί από τεχνητή μείωση των κενών και άρα σε μείωση του αριθμού των αναπληρωτών μεγαλύτερη από την αντίστοιχη αύξηση μονίμων, θα οδηγήσει σε λιγότερο διαθέσιμο εκπαιδευτικό προσωπικό για την επόμενη σχολική χρονιά.

Το ερώτημα, λοιπόν, που καλείται να απαντήσει ο Υπουργός Παιδείας είναι σαφές και συγκεκριμένο και ανάλογη απάντηση περιμένουμε: Το σχολικό έτος 2024-2025 στις αίθουσες διδασκαλίας θα βρίσκονται περισσότεροι ή λιγότεροι εκπαιδευτικοί σε σχέση με την προηγούμενη χρονιά;

Κύριε Υπουργέ, κύριε Πιερρακάκη, δεν ξέρω αν βλέπατε μικρός τον μάγο Μάικ Λαμάρ. Ήταν Ελληνοϊταλός μάγος -εγώ τον παρακολούθησα με ιδιαίτερο ενδιαφέρον- ο οποίος έριχνε ένα βελούδινο κόκκινο πέπλο και εξαφάνιζε, για παράδειγμα, αντικείμενα ή μικρά ζωάκια κ.λπ.. Είχε τρομερό ενδιαφέρον αυτό. Έχετε καταφέρει, για παράδειγμα, εσείς με έναν μαγικό τρόπο στο θέμα των πανεπιστημίων να καλύψετε με ένα «κοινοβουλευτικό πέπλο» τα μη κερδοσκοπικά πανεπιστήμια και τελικά σηκώνοντάς το να έχουν γίνει κερδοσκοπικά, να έχει εξαφανιστεί ο «μη κερδοσκοπικός» τους χαρακτήρας.

Σήμερα μιλάμε για δέκα χιλιάδες προσλήψεις. Ελπίζω όταν θα σηκώσουμε αυτό το «κόκκινο πέπλο» να μην είναι ο αριθμός των προσληφθέντων ή ο τελικός αριθμός των εκπαιδευτικών μικρότερος τελικά από αυτόν που ήταν την προηγούμενη χρονιά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Εμείς ευχαριστούμε τον κ. Παραστατίδη.

Θα δώσουμε τον λόγο τώρα στην ειδική αγορήτρια του Κομμουνιστικού Κόμματος Ελλάδας κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Πράγματι η έκρηξη των επιστημών τον 20ο αιώνα έφερε δραματικές αλλαγές τόσο στην εκπαίδευση όσο και στην έρευνα. Βάθυνε η εξειδίκευση και άρα ο καταμερισμός της ερευνητικής εργασίας. Ενισχύθηκε και κυριάρχησε ο κοινωνικός χαρακτήρας της ερευνητικής εργασίας, όπως άλλωστε και της εργασίας συνολικά.

Αυτό είχε ως αποτέλεσμα την οργάνωση της εργασίας των ερευνητών σε νέες δομές εκτός ακαδημιών που μέχρι τότε συγκέντρωναν το ερευνητικό έργο και οργανώθηκε σταδιακά σε δομές, όπως ερευνητικά κέντρα και ινστιτούτα. Μάλιστα, η μαζικοποίηση της πανεπιστημιακής εκπαίδευσης και η σχέση της με την παραγωγή νέας γνώσης ενίσχυσε σημαντικά και τον ρόλο των πανεπιστημίων στην ερευνητική παραγωγή.

Έτσι σήμερα έχουμε μια πανσπερμία δομών, εργαστήρια, κέντρα, ινστιτούτα, ιδρύματα. Κάποια από αυτά θεραπεύουν πληθώρα επιστημών, αντικειμένων, κάποια ειδικεύονται σε μια επιστημονική περιοχή. Υπάρχει ποικιλομορφία νομικών μορφών. Για παράδειγμα, έχουμε νομικά πρόσωπα δημοσίου δικαίου, όπως είναι αυτή τη στιγμή το Ελληνικό Κέντρο Θαλασσίων Ερευνών, το Εθνικό Κέντρο Κοινωνικών Επιστημών, ο «ΔΗΜΟΚΡΙΤΟΣ» και το Αστεροσκοπείο που έχει πάει στο Υπουργείο Πολιτικής Προστασίας και η Ακαδημία Αθηνών, τον οργανισμό της οποίας συζητάμε σήμερα.

Έχουμε νομικά πρόσωπα ιδιωτικού δικαίου. Εδώ έχουμε τα περισσότερα ερευνητικά κέντρα, όπως το Εθνικό Ίδρυμα Ερευνών, το «ΠΑΣΤΕΡ», το ΙΤΕ, το ΕΚΕΤΑ το «ΦΛΕΜΙΝΓΚ», το «ΔΙΟΦΑΝΤΟΣ», το «ΑΘΗΝΑ», το Εθνικό Κέντρο Τεκμηρίωσης που έχει πάει στο Ψηφιακής Διακυβέρνησης και φυσικά το Ίδρυμα της Ακαδημίας, το Ίδρυμα Ιατροβιολογικών Ερευνών.

Επιπλέον, ποικίλλει και το θεσμικό πλαίσιο λειτουργίας. Έχουμε, για παράδειγμα, τον 4310 για τα ερευνητικά κέντρα που ανέφερα παραπάνω -τα περισσότερα από αυτά- και από την άλλη έχουμε και την έρευνα στα πανεπιστήμια, με μεγάλη ποικιλομορφία δομών και εδώ, με θεσμικό πλαίσιο αυτό των πανεπιστημιακών ερευνητικών μονάδων και κλινικών, όπως έχει διαμορφωθεί τελευταία από τον 4957.

Με βάση, λοιπόν, όλα τα παραπάνω, δύο χρόνια πριν κλείσει έναν αιώνα από την ίδρυσή της η Ακαδημία Αθηνών, ο εκσυγχρονισμός του οργανισμού της είναι φυσικά απαραίτητος. Και ο εκσυγχρονισμός αυτός επιβάλλεται τόσο από την ίδια την εξέλιξη των επιστημών, των γραμμάτων και των τεχνών όσο και από την εξέλιξη, όπως περιέγραψα, στα ίδια τα μέσα και τον τρόπο λειτουργίας και οργάνωσης των ερευνητικών δομών.

Η ίδια η λειτουργία -μάλιστα χρόνια τώρα- γραφείων έρευνας και ερευνητικών κέντρων και ιδρυμάτων, που είναι συνδεδεμένα ή αποτελούν μέρος της Ακαδημίας Αθηνών, δείχνει το πόσο απαραίτητος είναι ο εκσυγχρονισμός του οργανισμού της, προκειμένου να καλύπτει τη λειτουργία των παραπάνω και να παρακολουθεί τις εξελίξεις σε διάφορα επιστημονικά πεδία.

Και εδώ ακριβώς εστιάζουμε και τον προβληματισμό μας, σε αυτό το σημείο, δηλαδή σε ποιον βαθμό ο προτεινόμενος οργανισμός στο παρόν νομοσχέδιο, που έχει και την έγκριση της ολομέλειας της Ακαδημίας Αθηνών, είναι ένα στέρεο βήμα προς αυτή την κατεύθυνση.

Προφανώς, δεν πρόκειται για απλή μεταγραφή του καταστατικού στη δημοτική, η οποία άργησε μάλιστα πάρα πολύ.

Εντάσσονται νέα επιστημονικά πεδία –σωστά- και στις τρεις τάξεις, σύμφωνα με τις εξελίξεις στα αντίστοιχα γνωστικά πεδία, αλλά και σύμφωνα με τις ιεραρχήσεις της Κυβέρνησης και της κεντρικής στρατηγικής της Ευρωπαϊκής Ένωσης, όπως είναι η διπλή μετάβαση, ψηφιακή και πράσινη, η πολιτική για το διάστημα, οι βιοεπιστήμες, η κυκλική οικονομία κ.λπ..

Είναι θετικό ότι η Ακαδημία Αθηνών παραμένει νομικό πρόσωπο δημοσίου δικαίου, όπως θα έπρεπε, κατά τη γνώμη μας, να είναι όλα τα ερευνητικά κέντρα και όχι μόνο τα τέσσερα που προανέφερα, χωρίς βέβαια -δεν τρέφουμε αυταπάτες- η νομική μορφή αυτή να διασφαλίζει ή να εμποδίζει την επιχειρηματική λειτουργία και την ανάπτυξη των κέντρων με ιδιωτικοοικονομικά κριτήρια. Όμως, αυτό είναι ένα γενικότερο ζήτημα στο οποίο θα αναφερθώ στη συνέχεια.

Ωστόσο, δεν έχουμε λάβει ακόμα απάντηση γιατί το ΙΙΒΕΑΑ, το Ίδρυμα Ιατρικών και Βιολογικών Ερευνών της Ακαδημίας Αθηνών, είναι Νομικό Πρόσωπο Ιδιωτικού Δικαίου. Και βέβαια, δεν διασφαλίζεται ο δημόσιος χαρακτήρας των αντίστοιχων μελλοντικών δομών της Ακαδημίας Αθηνών.

Η υπαγωγή ορισμένων λειτουργιών της Ακαδημίας στον 4310 σίγουρα διευκολύνει τη σύνδεση της Ακαδημίας με τις υπόλοιπες ερευνητικές μονάδες και οντότητες στη χώρα μας και το εξωτερικό. Ωστόσο, επισημαίνουμε ότι αυτό γίνεται σε ένα κατακερματισμένο ερευνητικό τοπίο, με διάφορα θεσμικά πλαίσια λειτουργίας, με διάφορα χρηματοδοτικά εργαλεία και διάφορες εποπτεύουσες αρχές.

Επίσης, ο οργανισμός δεν αναφέρει όλες τις δομές που λειτουργούν σήμερα στην Ακαδημία ούτε τις σχέσεις μεταξύ τους. Επισημάνθηκε και από τους φορείς. Περιορίζεται στα ερευνητικά κέντρα και στα γραφεία έρευνας στα άρθρα 66 έως 70. Δεν υπάρχει, για παράδειγμα, καμμία αναφορά στο πλαίσιο λειτουργίας εργαστηρίων, ιδρυμάτων και ινστιτούτων, παρ’ ότι προβλέπονται ρητά στο άρθρο 4. Και βέβαια, πάλι δεν έχουμε καμμία αναφορά στο ΙΙΒΕΑΑ, που ήδη λειτουργεί και παράγει έργο και μάλιστα σημαντικό.

Συμφωνούμε επίσης με την παρατήρηση της Επιστημονικής Υπηρεσίας της Βουλής ότι όλες οι αρμοδιότητες της Ολομέλειας πρέπει να συγκεντρώνονται σε ένα άρθρο, όπως είναι το 25.

Επιπλέον, είναι ασαφές και χρήζει πολλών ερμηνειών, και ενδεχομένως προβληματικών, το άρθρο 43 για τις έκτακτες αρμοδιότητες της Συγκλήτου.

Επίσης πολύ σημαντικό για μας είναι το ότι δεν προβλέπεται η συμμετοχή των εργαζομένων στα όργανα διοίκησης. Συμφωνούμε με το αίτημα των εργαζομένων.

Ξέρετε, δεν είναι απάντηση ότι αυτό εμπίπτει στο αυτοδιοίκητο και στο άρθρο 14 του Κώδικα Διοικητικής Διαδικασίας. Δεν απαντά αυτό στο γιατί το αίτημα αυτό δεν μπορεί να γίνει δεκτό. Ο οργανισμός ορίζει ακριβώς το πλαίσιο λειτουργίας του αυτοδιοίκητου. Η σύνθεση της ολομέλειας και της Συγκλήτου μπορεί να τροποποιείται όταν συζητούνται θέματα που αφορούν τους εργαζόμενους ή τη λειτουργία ερευνητικών κέντρων, γραφείων έρευνας ή όποιων άλλων δομών δημιουργηθούν ή υπάρχουν τώρα. Εξάλλου, αυτός είναι και ένας από τους σκοπούς των οργανισμών. Και τότε βέβαια δεν θα υπάρχει και πρόβλημα με το άρθρο 14 του κώδικα.

Επίσης, δεν προβλέπεται στελέχωση των δομών της Ακαδημίας, είτε μιλάμε για τη βιβλιοθήκη, που ανοίγει στο κοινό και αυτό είναι πολύ θετικό, είτε μιλάμε για τις ερευνητικές δομές. Τα θέματα αυτά παραπέμπονται με δημιουργική ασάφεια, θα λέγαμε, στην εφαρμογή του 4310 και στους εσωτερικούς κανονισμούς, όταν εκπονηθούν και εγκριθούν.

Προβλέπονται μόνιμες θέσεις με κρατική χρηματοδότηση; Ή στη λογική της αυτόνομης λειτουργίας των ερευνητικών κέντρων θα προσλαμβάνονται συμβασιούχοι κάθε φορά ανάλογα με τα προγράμματα που τρέχουν; Αλήθεια, με αυτό τον τρόπο εξασφαλίζετε υψηλού επιπέδου λειτουργία, εργασία με διάρκεια; Με ευέλικτες σχέσεις θα αναπτυχθεί το ερευνητικό δυναμικό της χώρας στο πιο εξέχον, αν θέλετε, ίδρυμα, όπως είναι η Ακαδημία; Έτσι θα ανασχεθεί το brain drain;

Τέλος, κάτι γενικότερο -θα μου επιτρέψετε-, αλλά για μας πολύ σημαντικό. Δεν προσδιορίζεται ο ρόλος της Ακαδημίας Αθηνών στον ερευνητικό ιστό της χώρας. Θα είναι άλλη μια ερευνητική δομή δίπλα στις άλλες; Ή θα διαφοροποιείται; Και πώς θα διαφοροποιείται; Θα λειτουργεί ανταγωνιστικά προς αυτές, δεδομένου ότι η χρηματοδότηση θα προέρχεται από ίδιες πηγές, όπως είναι τώρα το πλαίσιο, όπως είναι διάφορα πλαίσια, Horizon, Life, το Ταμείο Συνοχής κ.λπ., ή τα ΕΣΠΑ; Θα αποτελεί το κέντρο ενός, όπως λένε, οικοσυστήματος καινοτομίας, που είναι της μόδας ο όρος; Ή θα συμμετέχει σε διάφορα τέτοια οικοσυστήματα;

Όποια και αν είναι η απάντηση, ένα είναι σίγουρο. Το ερευνητικό οικοσύστημα της χώρας υποφέρει από ανισομετρία και κατακερματισμό. Και αυτό είναι το αποτέλεσμα της μέχρι τώρα πολιτικής στην έρευνα από όλες τις κυβερνήσεις μέχρι σήμερα.

Αναφέρομαι στην ανάπτυξη των ερευνητικών κέντρων με όρους αυτόνομης λειτουργίας. Στο ότι δεν υπάρχει κανένα σχέδιο, εκτός από τις κεντρικές κατευθύνσεις της Ευρωπαϊκής Ένωσης και της στρατηγικής της Λισσαβόνας. Δεν λαμβάνονται υπ’ όψιν οι ανάγκες της χώρας. Το βασικό κριτήριο ανάπτυξης είναι η κερδοφορία από την εμπορική αξιοποίηση αποτελεσμάτων. Και αυτό φαίνεται και στις ιεραρχήσεις των ΕΣΠΑ, για παράδειγμα.

Έχουμε έμφαση στην επιχειρηματικότητα μέσω spin off και start up, που πρακτικά μεταφέρουν το επιχειρηματικό ρίσκο στους σκληρά εργαζόμενους ερευνητές. Και ταυτόχρονα, έχουμε μείωση βέβαια της κρατικής δαπάνης. Και αυτά ισχύουν με διαφορετικό κάθε φορά μίγμα, είτε το κυρίαρχο ιδεολόγημα είναι ο ενιαίος χώρος έρευνας και εκπαίδευσης είτε το πιο πρόσφατο οικοσύστημα καινοτομίας.

Εξάλλου, δεν χωρίζουν «σινικά τείχη» τις δύο προσεγγίσεις. Το ενιαίο, όπως έχουμε ξαναπεί, αφορά στην πρόσβαση και εκμετάλλευση τόσο της έρευνας όσο και της εκπαίδευσης από επιχειρηματικά μονοπώλια. Γιατί για τους εργαζόμενους στην έρευνα και την εκπαίδευση -το έχουμε ακούσει επανειλημμένα από τους φορείς- ο χώρος αυτός είναι κατακερματισμένος και συχνά χωρίς διαδρομές από το ένα μέρος στο άλλο.

Τα δε οικοσυστήματα καινοτομίας είναι ένας εύηχος όρος για την παράδοση της έρευνας στα μονοπώλια και την ελαχιστοποίηση του ρίσκου, όπως προείπα, από την εμπορική εκμετάλλευση των ερευνητικών αποτελεσμάτων μέσω εταιρικών σχημάτων των ερευνητών. Και βέβαια, δεν θα αναφερθώ στον κανόνα διαχείρισης -όπως λέγεται- πνευματικής ιδιοκτησίας, το γνωστό «as open as possible-as closed as necessary».

Η κρατική υποχρηματοδότηση, σε συνδυασμό με την επιλεκτική χρηματοδότηση μέσω προγραμμάτων από τη μια και η βαριά υποστελέχωση με απογείωση ευέλικτων σχέσεων εργασίας από την άλλη, είναι τα δύο εργαλεία που έχουν χρησιμοποιήσει μέσα στα χρόνια όλες οι κυβερνήσεις για να καλλιεργήσουν αυτό που λένε «κουλτούρα επιχειρηματικότητας» και να επιβάλουν την αυτόνομη λειτουργία και το θεσμικό πλαίσιο βέβαια που εντείνει τον κατακερματισμό. Γιατί, όπως είπαμε, υπάρχουν διάφορα θεσμικά πλαίσια, διαφορετικοί κανόνες, διαφορετικές δομές. Έχουμε ερευνητικά κέντρα, ινστιτούτα πανεπιστημίων. Έχουμε τα ΠΕΚ του νόμου Γαβρόγλου τα ΠΑΚΕΚ του νόμου Κεραμέως. Έχουμε ολόκληρα ερευνητικά κέντρα να μεταφέρονται ως υπηρεσίες σε Υπουργεία.

Θυμίζω: ΕΛΓΟ – ΔΗΜΗΤΡΑ στο Αγροτικής Ανάπτυξης. Εθνικό Κέντρο Τεκμηρίωσης στο Ψηφιακής Διακυβέρνησης. Εθνικό Αστεροσκοπείο Αθηνών στο Πολιτικής Προστασίας και Κλιματικής Κρίσης.

Η παραπάνω πολιτική στην έρευνα έχει παραγάγει αποτελέσματα. Το βλέπουμε στο brain drain, στην απογύμνωση των εργαστηρίων από έμπειρο πολύτιμο προσωπικό, στην επέκταση της ευελιξίας στις εργασιακές σχέσεις, στα κριτήρια αξιολόγησης προτάσεων χρηματοδότησης, στα κριτήρια στελέχωσης των ερευνητικών δομών, στην αναπαραγωγή του ερευνητικού δυναμικού. Παραδείγματος χάριν, ένας νέος ερευνητής σήμερα θα επιλέξει περιοχή με κριτήριο τη δυνατότητα χρηματοδότησης ή επιχειρηματικής δράσης. Και αυτό είναι καταστροφικό μακροπρόθεσμα.

Η πολιτική σας δεν προάγει την έρευνα, ούτε καν με τα δικά σας κριτήρια. Αντίθετα, καταστρέφει εργαστήρια και επιστήμονες. Ο μαρασμός, για παράδειγμα, ορισμένων εργαστηρίων -γιατί δεχόμαστε συνέχεια τέτοια παράπονα από ερευνητικές δομές της χώρας- και η ανάπτυξη άλλων δεν ακολουθούν τις κοινωνικές ανάγκες και την εξέλιξη των επιστημών, όπως θα ήταν φυσιολογικό, αλλά την επιχειρηματική λογική.

Έτσι, όποιο εργαστήριο δεν προσαρμόζεται για να βγάζει τα λεφτά του, πεθαίνει, για να παραφράσω γνωστή ρήση Υπουργού προσφάτως, άσχετα από το ειδικό βάρος των ερευνητών του, την τεχνογνωσία που έχει αναπτυχθεί, τη σημασία που έχει αυτό για τη χώρα μας ή τον εξοπλισμό που διαθέτει.

Εκεί, ξέρετε, οδηγεί η εμμονική προσήλωση στην ιδιοποίηση του ερευνητικού έργου, σε μια εποχή που ο κοινωνικός χαρακτήρας του διευρύνεται και βαθαίνει με πρωτόγνωρους ρυθμούς.

Επιπλέον, μας ανησυχεί ιδιαίτερα -θα το επαναλάβω- ότι όλα τα παραπάνω διευκολύνουν την υποταγή, στην κυριολεξία, των ερευνητικών ομάδων στους σχεδιασμούς του ΝΑΤΟ, ειδικά σε μια εποχή που η μετάβαση σε οικονομίες πολέμου είναι επίσημη διακήρυξη της Ευρωπαϊκής Ένωσης, ειδικά τώρα που ιδρύθηκε και επίσημα το Ελληνικό Κέντρο Αμυντικής Καινοτομίας, το ΕΛΚΑΚ, στο πλαίσιο του νατοϊκού DIANA, με στόχο να λειτουργήσει ως το κέντρο ενός οικοσυστήματος πάλι, προσανατολισμένου στην παραγωγή καινοτόμων οπλικών συστημάτων για το ΝΑΤΟ.

Η δική μας πρόταση για την έρευνα -και θα κλείσω- είναι σε εντελώς άλλη κατεύθυνση. Είναι συνυφασμένη με ένα άλλο μοντέλο οργάνωσης της κοινωνίας με κοινωνικοποιημένα μέσα παραγωγής, με εργατικό λαϊκό έλεγχο, με κεντρικό σχεδιασμό και τις σύγχρονες κοινωνικές ανάγκες στο επίκεντρο. Αναγνωρίζει αυτό το μοντέλο ανάπτυξης τον κοινωνικό χαρακτήρα της ερευνητικής εργασίας. Η χρηματοδότηση είναι δημόσια και εξασφαλισμένη. Οι ερευνητές εργάζονται για μια κοινή υπόθεση και όχι για να κυνηγάνε χρηματοδοτήσεις. Αυτή είναι η πραγματική ελευθερία. Η στρατηγική ανάπτυξης χαράσσεται σε ανοιχτό διάλογο με την παραγωγική βάση της κοινωνίας.

Στη δική μας πρόταση για παράδειγμα ένα ινστιτούτο σαν το ΙΔΕΑ θα υποστήριζε με καινοτόμα προϊόντα την κρατική βιομηχανία φαρμάκου ώστε να εξασφαλίζεται ισότιμη πρόσβαση όλων στο φάρμακο και όχι να ακούμε Υπουργούς να λένε ότι η έρευνα για νέα φάρμακα κοστίζει και κάποιος πρέπει να πληρώσει τις εταιρείες για να τα φτιάξουν, δηλαδή για να πάρουν τον κόπο των ερευνητών και να τον κάνουν τζίρους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω ένα λεπτό ακόμα, κύριε Πρόεδρε.

Τοποθετούμαστε λοιπόν με κριτήριο το κατά πόσο μέσα από αυτό το νομοσχέδιο υποστηρίζεται ο κοινωνικός χαρακτήρας της ερευνητικής εργασίας και του παραγόμενου έργου. Η κουλτούρα αυτονομίας σε συνδυασμό με τον κατακερματισμένο ερευνητικό χώρο, φαίνεται να καταδυναστεύει και τον νέο οργανισμό. Γι’ αυτό και λέμε ότι αν και απαραίτητος, αποτελεί ένα μετέωρο βήμα και τοποθετούμαστε στο παρόν.

Και επιτρέψτε μου μια κουβέντα για την τροπολογία. Έχουμε το γνωστό πρόβλημα ότι έρχονται τροπολογίες που αφορούν διαφορετικούς κλάδους ως μια τροπολογία.

Ωστόσο, θα σταθώ λίγο τώρα στο θέμα των οργανικών θέσεων στην πρωτοβάθμια. Φυσικά είναι πολύ θετικό το ότι έχουμε θέσπιση νέων οργανικών θέσεων. Το θέμα είναι κατά πόσο είναι πραγματικές ή πλασματικές. Και γιατί αυτό πρέπει να σημαίνει κατάργηση άλλων θέσεων; Για παράδειγμα στη δευτεροβάθμια καταργούνται θέσεις μουσικής και πληροφορικής. Ξέρετε, λέτε για την ψηφιακή μετάβαση και καταργείτε θέσεις πληροφορικής. Δεν είναι κατανοητό. Επίσης δεν χρειάζονται ψυχολόγοι, δεν χρειάζονται επαγγελματικοί σύμβουλοι, κοινωνικοί λειτουργοί στη δευτεροβάθμια εκπαίδευση; Δεν μπορείτε, εάν βλέπετε ότι δεν είναι σωστή η κατανομή -γιατί μόνο εσείς έχετε τα στοιχεία- αντί να καταργήσετε θέσεις να θεσπίσετε νέες θέσεις σε ειδικότητες που έχουν πραγματικά ανάγκη τα γυμνάσια και τα λύκεια, αντί να μιλάμε μόνο για κουμπιά και πλατφόρμες όταν ας πούμε έχουμε να κάνουμε με σοβαρά προβλήματα όπως το μπούλινγκ; Και βέβαια είναι σαφές από τον τρόπο που έρχεται αυτή η τροπολογία ότι βασικός στόχος είναι η περιστολή δαπανών άλλη μια φορά για την παιδεία, ενώ διατηρείται η υποστελέχωση.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την ειδική αγορήτρια από την Ελληνική Λύση, την κ. Σοφία - Χάιδω Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, το υπό ψήφιση σχέδιο νόμου του Υπουργείου Παιδείας Θρησκευμάτων και Αθλητισμού στοχεύει στον εκσυγχρονισμό του θεσμικού πλαισίου που διέπει τη λειτουργία της Ακαδημίας Αθηνών, του κορυφαίου πνευματικού ιδρύματος της χώρας, ενώ ταυτόχρονα προσδιορίζει τον εθνικό χαρακτήρα της. Η Ακαδημία Αθηνών ιδρύθηκε με τη συντακτική απόφαση της 18ης Μαρτίου του 1926 ως Ακαδημία των Επιστημών των Γραμμάτων και των Καλών Τεχνών. Με την ίδια απόφαση διορίστηκαν και τα πρώτα μέλη της τα οποία ήταν διακεκριμένοι εκπρόσωποι της επιστήμης και της πνευματικής και καλλιτεχνικής δημιουργίας της εποχής.

Λειτουργεί ως νομικό πρόσωπο δημοσίου δικαίου, που εποπτεύεται από το Υπουργείο Παιδείας και Θρησκευμάτων. Σύμφωνα με την αιτιολογική έκθεση του παρόντος αντιμετωπίζεται το ζήτημα του εκσυγχρονισμού του πλαισίου οργάνωσης και λειτουργίας της Ακαδημίας Αθηνών σχετικά με τις εξελίξεις στον ακαδημαϊκό χώρο στην Ελλάδα και το εξωτερικό, προκειμένου το κορυφαίο ίδρυμα των επιστημών, των γραμμάτων και των καλών τεχνών της χώρας να ανταποκρίνεται στις σύγχρονες εξελίξεις στον ακαδημαϊκό χώρο και στις προκλήσεις που θέτουν η ραγδαία επιστημονική και τεχνολογική πρόοδος και η μετάβαση στην ψηφιακή εποχή. Τι βλέπουμε σήμερα; Ανταποκρίνονται σε αυτό το χρέος τους οι πνευματικοί άνθρωποι; Ανταποκρίνεται στο χρέος της η πνευματική ηγεσία;

Ελπίζουμε με αυτές τις αλλαγές και τον εκσυγχρονισμό που προωθείται να δούμε και την πραγματική αλλαγή στην Ακαδημία, ώστε να διαδραματίσει στο μέλλον τον ρόλο που της αναλογεί με ακαδημαϊκούς που να δρουν διαφωτιστικά και να αφιερώνονται πρόθυμα και ανιδιοτελώς στην εξυπηρέτηση του συλλογικά επωφελούς, να αναδεικνύουν ταυτόχρονα τις πραγματικές αξίες και τα ιδανικά που θα πρέπει να διαπνέουν τη δράση των πολιτών, να λειτουργούν με γνώμονα το συλλογικό συμφέρον και την ηθική, να μάχονται ενάντια στην έκπτωση των συλλογικών οραμάτων και αξιών. Να ανάψουν το φως της συνείδησης, αλλά και να βοηθούν στη διάχυση της γνώσης που κατέχουν, γιατί μόνο έτσι εξασφαλίζεται η βελτίωση και η εξέλιξη της κοινωνίας στην οποία και οι ίδιοι ζουν και την οποία έχουν δεσμευτεί να υπηρετούν.

Έτσι με την πολύτιμη συνδρομή τους, διότι το χρέος τους είναι πραγματικά βαρύ, να γίνει ένα ακόμα βήμα για τη βελτίωση της κοινωνίας σε αυτό το ρευστό περιβάλλον και την εύρυθμη λειτουργία της σε όλα τα επίπεδα, πάντα μέσα από τη δύναμη του διαλόγου και της απαλλαγμένης από σκοπιμότητες λογικής.

Αξίζει δε να αναφερθεί ότι σύμφωνα και με την επίσημη ιστοσελίδα της Ακαδημίας Αθηνών η επωνυμία της απηχεί την Ακαδημία του Πλάτωνος και την πνευματική αίγλη της αρχαίας Αθήνας που ο Θουκυδίδης αποκαλεί «πόλη της Ελλάδος παίδευσιν» και αποτέλεσε το επιστέγασμα μακρών και άοκνων προσπαθειών για την ίδρυση ελληνικής ακαδημίας στο διάστημα μιας εκατονταετίας από την Ελληνική Επανάσταση μέχρι τις διαρκείς και επίμονες προσπάθειες του Αλέξανδρου Ρίζου Ραγκαβή από τα μέσα του δέκατου ένατου αιώνα και τις ενέργειες που έγιναν στις αρχές του εικοστού.

Στόχευση της εποχής εκείνης ήταν η σύνδεση της εθνικής ανεξαρτησίας με το ιστορικό παρελθόν και την ανάπτυξη της παιδείας. Ας μην ξεχνάμε ότι εκτός από την παροχή γνώσεων, η παιδεία αποσκοπεί στη μόρφωση του ανθρώπου καθώς και στη διάπλασή του, δηλαδή στη διαμόρφωση της προσωπικότητάς του και στην ανάπτυξη του ήθους του. Αναλαμβάνει αρχικά να αφυπνίσει και να αξιοποιήσει τις πνευματικές δυνάμεις του ανθρώπου. Γι’ αυτό και ο πρώτος ρόλος που καλείται να παίξει αυτή, είναι η πνευματική καλλιέργεια.

Στις μέρες μας όμως δυστυχώς αποθαρρύνεται η κριτική σκέψη, η καλλιέργεια του νου και της ψυχής και η απόκτηση ευρείας μόρφωσης. Στο υπό ψήφιση λοιπόν νομοσχέδιο περιγράφεται μεταξύ άλλων ο σκοπός του, ο οποίος είναι κυρίως η καλλιέργεια και διάδοση της ελληνικής γλώσσας και κληρονομιάς, η διενέργεια ερευνών και η επικοινωνία με ακαδημίες, φορείς, ερευνητικά κέντρα και εκπαιδευτικά ιδρύματα τόσο του εσωτερικού όσο και του εξωτερικού.

Σύμφωνα με τον νομπελίστα Έλληνα ποιητή Οδυσσέα Ελύτη η γλώσσα αποτελεί εργαλείο μαγείας και φορέα ηθικών αξιών, ενώ για εμάς τους Έλληνες είναι η ταυτότητά μας, το σπουδαιότερο χαρακτηριστικό του μακραίωνου πολιτισμού μας, η πατρίδα μας. Ο πολιτισμός μιας χώρας εκφράζεται σε απόλυτο βαθμό από τη γλώσσα. Όπως τονίσαμε και κατά τη συνεδρίαση των επιτροπών, πιστεύουμε ότι παράλληλα με τις προσπάθειες της Ακαδημίας Αθηνών και όχι μόνο για τη διάδοση της ελληνικής γλώσσας και της ελληνικής πολιτιστικής κληρονομιάς, που προφανώς η συμβολή της είναι καθοριστική, η πολιτεία πρέπει να στηρίξει έμπρακτα τα τμήματα ελληνικής γλώσσας και πολιτισμού όπου αυτά υπάρχουν.

Η με όλα τα θεμιτά μέσα διάχυση της ελληνικής παιδείας στο εξωτερικό στους απανταχού Έλληνες και όχι μόνο αποτελεί σημαντικότατο πλεονέκτημα και μέσο για την επίτευξη του στόχου της διατήρησης, ισχυροποίησης και περαιτέρω διάδοσης του ελληνικού πολιτισμού και της ελληνικότητας. Η Ακαδημία αποτελείται από τρεις τάξεις που είναι οι εξής: Η Α΄ τάξη των Θετικών Επιστημών, η Β΄ τάξη των Γραμμάτων και των Καλών Τεχνών και η Γ΄ τάξη των Ηθικών και Κοινωνικών Επιστημών. Ο αριθμός των τακτικών μελών της είναι εβδομήντα πέντε εκ των οποίων είκοσι πέντε αντιστοιχούν σε κάθε τάξη, ενώ ταυτόχρονα έχει σαράντα πέντε θέσεις ξένων εταίρων εκ των οποίων δεκαπέντε αντιστοιχούν σε κάθε τάξη, τριακόσιες θέσεις αντεπιστελλόντων μελών εκ των οποίων εκατό αντιστοιχούν σε κάθε τάξη και θέσεις επίτιμων μελών χωρίς όριο σε αριθμό και τάξη.

Ενώ αν υπάρχει μερική επικάλυψη γνωστικών αντικειμένων από περισσότερες τάξεις και προκύπτει διαφωνία περί της αρμοδιότητας, η διαφωνία αυτή επιλύεται αρχικά με κοινή απόφαση των τάξεων που εμπλέκονται και, αν δεν καταστεί δυνατή η λήψη απόφασης, τότε με απόφαση της ολομέλειας. Κατά τα λοιπά, η φανερή ψηφοφορία που προωθείται με το παρόν, θα μπορούσε να ειπωθεί ότι μπορεί να συμβάλει στην περαιτέρω απαιτούμενη διαφάνεια.

Μεταξύ των πτωχεύσεων είναι και η προώθηση της επιστημονικής έρευνας και της αριστείας και προαγωγή της επιστημονικής, πολιτιστικής, οικονομικής και κοινωνικής προόδου της χώρας. Η έρευνα, βάσει τεκμηρίων, είναι μια συστηματική και αντικειμενική προσέγγιση για την εξεύρεση, αξιολόγηση και χρήση επιστημονικών στοιχείων, για την ενημέρωση της λήψης αποφάσεων και της πρακτικής σε διάφορους τομείς. Η προσέγγιση αυτή είναι ζωτικής σημασίας για την προώθηση βέλτιστων πρακτικών, τη βελτίωση των αποτελεσμάτων και τη μεγιστοποίηση του αντίκτυπου των παρεμβάσεων και των πολιτικών σε διάφορους τομείς.

Η χώρα μας τα τελευταία χρόνια έχει κλονιστεί συθέμελα από την οικονομική, την ηθική, τη θεσμική και προπάντων την πνευματική κρίση αξιών. Στη σημερινή ιδιαίτερα προβληματική εποχή οι πνευματικοί άνθρωποι και ιδιαίτερα οι πνευματικοί ηγέτες είναι οι μεγάλοι απόντες. Οι πνευματικοί άνθρωποι δεν πρέπει να σιωπούν και να αδιαφορούν. Θα πρέπει να είναι ουσιαστικός ο ρόλος τους στην ελληνική κοινωνία, αλλά και στη βελτίωση του κοινωνικού γίγνεσθαι, με τρόπο αντικειμενικό και με καθαρές προθέσεις. Και ας μην ξεχνάμε ότι το χρέος τους είναι διαρκές, δεν έχει ημερομηνία λήξης, έτσι ώστε εκείνοι με τους ευρείς πνευματικούς ορίζοντες, τη γόνιμη αμφισβήτηση και την καλλιεργημένη και οξεία κριτική σκέψη να αναγνωρίζουν τις ανάγκες της ενεργοποίησης, επισημαίνοντας βέβαια και τις πιθανές αρνητικές προεκτάσεις, και να βρίσκονται σε διαρκή εποικοδομητική επαφή με τις Ελληνίδες και τους Έλληνες, να κρατούν αναμμένη τη φλόγα του πνεύματος, να βοηθούν στη διαμόρφωση ατόμων, όχι μόνο με κριτική, αλλά και με πολιτική συνείδηση, ώστε να είναι πραγματικά ενεργοί και να μην δέχονται άκριτα οτιδήποτε τους προβάλλεται.

Οι συμπολίτες μας δέχονται μια πρωτοφανή υπονόμευση του βιοτικού τους επιπέδου και μια οικονομική ασφυξία άνευ προηγουμένου. Η ακρίβεια μαστίζει τις ελληνικές οικογένειες, μέσα σε ένα κλίμα διαρκούς ανασφάλειας. Και οι πνευματικοί άνθρωποι οφείλουν να λαμβάνουν θέση σε κάθε σημαντικό πρόβλημα που ταλανίζει την κοινωνία, με αυτό να είναι ένα από τα μεγαλύτερα, διότι αφορά την αξιοπρεπή τους διαβίωση. Αλλά και συγχρόνως οι πνευματικοί άνθρωποι οφείλουν να μετέχουν στη διαφάνεια και ταυτόχρονα να καταγγέλλουν τις τακτικές όσων επιχειρούν να εξυπηρετήσουν προσωπικά συμφέροντα.

Το πρώτο προεδρείο της Ακαδημίας είχε την ακόλουθη σύνθεση: Πρόεδρος, ο Φωκίων Νέγρης. Αντιπρόεδρος ο Γιώργος Χατζιδάκις, Γενικός Γραμματεύς ο Σίμος Μενάρδος, Γραμματέως επί των πρακτικών ο Κωστής Παλαμάς, Γραμματέας επί των δημοσιευμάτων ο Γιώργος Δροσίνης. Πού είναι εκείνοι οι παλιοί ακαδημαϊκοί; Εκείνοι οι αξιοπρεπείς άνθρωποι που διακρίνονται για την ευαισθησία τους απέναντι στα κοινωνικά ζητήματα, που προβληματίζονται και λαμβάνουν θέση πάνω σε θέματα πολιτισμού, ηθικής και πολιτικής, πάντοτε με γνώμονα το όφελος των πολιτών και όχι κάποια ιδιοτελή επιδίωξη; Πού είναι εκείνοι με την αυξημένη κοινωνική συνείδηση και σαφή επίγνωση του ιδιαίτερου ρόλου που οφείλουν να επιτελέσουν προς όφελος των συμπολιτών τους; Διότι Ακαδημία με Παπαδήμο δεν μπορεί να υπάρξει.

Η νέα γενιά με την υφιστάμενη κατάσταση στη χώρα δεν βλέπει κανένα μέλλον στον τόπο της, δεν βλέπει προοπτική, έχει πάψει να έχει προσδοκίες και να ονειρεύεται. Οι νέοι φαίνεται να παραιτούνται από κάθε προσπάθεια. Και αυτό δεν το λέμε εμείς, το λένε οι επίσημες μελέτες και οι αριθμοί, που θα καταθέσουμε στα Πρακτικά. Το ποσοστό των νέων Ελλήνων που ούτε εργάζεται ούτε παρακολουθεί κάποιο εκπαιδευτικό πρόγραμμα, αυξήθηκε πέρυσι, πηγαίνοντας αντίθετα με την Ευρωπαϊκή Ένωση, όπου το αντίστοιχο μερίδιο των νέων μειώθηκε.

Σύμφωνα με τα στοιχεία της EUROSTAT, σχεδόν δύο στους δέκα νέους Έλληνες από δεκαπέντε έως είκοσι εννέα ετών ανήκουν σε αυτή την κατηγορία. Συγκεκριμένα, το ποσοστό ανέκαμψε στο 18% το 2023, αφότου είχε υποχωρήσει στα 17,4% το 2022, με αποτέλεσμα η χώρα να καταγράψει το δεύτερο υψηλότερο ποσοστό στην Ευρωπαϊκή Ένωση, μαζί με την Ιταλία, ακολουθώντας μόνο τη Ρουμάνια με 20,6%. Το ποσοστό των άεργων νέων γυναικών στην Ελλάδα είναι υψηλότερο από των αντρών για το 2023. Η χώρα μας είναι πρώτη στην Ευρωπαϊκή Ένωση στο ποσοστό των νέων ανδρών που ούτε εργάζονται ούτε είναι στην εκπαίδευση με ποσοστό 15,1%, ενώ είναι τέταρτη σε ό,τι αφορά το μερίδιο των άεργων νέων γυναικών με ποσοστό 21,1% μετά τη Ρουμανία με 27,9%, την Ιταλία με 21,8% και την Τσεχία με 21,6%. Από την άλλη, στην αντίθετη κατεύθυνση με την Ελλάδα, κινήθηκε πέρυσι η Ευρωπαϊκή Ένωση. Το 2023 το 11,2% των νέων Ευρωπαίων από δεκαπέντε έως είκοσι εννέα ετών ανήκει σε αυτή την κατηγορία, καταγράφοντας πτώση 0,5 ποσοστιαίων μονάδων σε σύγκριση με το 2022.

Για αυτούς τους θλιβερούς αριθμούς δεν ευθύνονται μόνο οι κρίσεις. Όταν ένα μεγάλο μέρος του πληθυσμού σε ηλικία εργασίας παραμένει σταθερά άνεργο, ευθύνονται διαρθρωτικοί παράγοντες. Και δεν ξεχνάμε φυσικά και τους εκατοντάδες χιλιάδες Ελληνίδες και Έλληνες που οδηγήθηκαν στο εξωτερικό τα προηγούμενα χρόνια, που αντί να τους δοθούν κίνητρα επιστροφής, βλέπουμε να γίνεται το ακριβώς αντίθετο. Η φυγή στο εξωτερικό ενός σημαντικού τμήματος του ανθρώπινου δυναμικού με υψηλό επίπεδο εκπαίδευσης και επαγγελματικά προσόντα, brain drain, εκτός από τις συνέπειες που έχει στην οικονομική ανάπτυξη, έχει ταυτόχρονα εξαιρετικά δυσμενείς επιπτώσεις στις παραγωγικές δυνατότητες της χώρας. Εσείς, όμως, αδιαφορείτε διαχρονικά για τον αντίκτυπο που έχουν οι αποφάσεις σας για τους νέους της πατρίδας μας, οι οποίοι δεν βλέπουν ίχνος ευημερίας για το μέλλον τους στην Ελλάδα. Η υποβάθμιση της παιδείας και η αδυναμία των πολιτών να σταθμίσουν τις προτεραιότητές τους στερούν από αυτούς τη δυνατότητα να επικοινωνήσουν ουσιαστικά με τους πνευματικούς ηγέτες τους.

Η παρέμβαση, επομένως, των ανθρώπων του πνεύματος σε αυτό το περιβάλλον αβεβαιότητας κρίνεται αναγκαία, ίσως πιο αναγκαία από ποτέ. Το χρέος αυτό στις μέρες μας γίνεται επιτακτική ανάγκη και ηθικό καθήκον. Θα είναι βαρύτατη η ευθύνη της πνευματικής ηγεσίας αν δεν συμβάλει και δεν βοηθήσει για τον σωστό εθνικό προσανατολισμό. Το παράδειγμά τους μπορεί να αποτελέσει έναν φωτεινό φάρο για τους νέους και όχι μόνο.

Εμείς στην Ελληνική Λύση θέλουμε επιτέλους μια Ακαδημία με φωνή, μια Ακαδημία που θα υψώσει τη φωνή της, τη φωνή της συνείδησης, εκείνη που είναι ταγμένη να υπηρετεί την αλήθεια, μια Ακαδημία κορωνίδα του ήθους και της αγωγής, που θα προάγει ταυτόχρονα τον ελληνισμό και θα προασπίζεται τα ιδιαίτερα εθνικά μας γνωρίσματα, με σεβασμό στην παράδοση και στην εθνική μας ταυτότητα. Ελπίζουμε, όπως ξαναείπαμε, με αυτή την προσπάθεια για εκσυγχρονισμό, η Ακαδημία Αθηνών να διαδραματίσει τον ρόλο που της αναλογεί, τον ρόλο του πνευματικού οδηγού. Η δραστηριοποίηση των πνευματικών ανθρώπων στη σύγχρονη ελληνική κοινωνία, που βιώνει τη δική της κρίση πολιτισμού και αξιών, είναι και θα είναι κομβικής σημασίας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο βήμα την κ. Μερόπη Τζούφη, ειδική αγορήτρια από τη Νέα Αριστερά.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, κυρίες και κύριοι της Κυβέρνησης, κυρίες και κύριοι συνάδελφοι, συζητάμε σήμερα το νομοσχέδιο του Υπουργείου Παιδείας για τις αλλαγές στην Ακαδημία Αθηνών.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όμως, πριν περάσουμε στο σχέδιο νόμου, το οποίο αναλυτικά συζητήθηκε στις επιτροπές, θα μιλήσω για δύο ζητήματα που αφορούν άμεσα την εκπαιδευτική και επιστημονική κοινότητα και την επικαιρότητα -το πρώτο, η εξαγγελία της Κυβέρνησης για τους μόνιμους διορισμούς των εκπαιδευτικών, και το δεύτερο οι πανελλαδικές εξετάσεις και η ελάχιστη βάση εισαγωγής που δημοσιεύθηκε χθες- και ως οφειλόμενη απάντηση στην Υπουργό και την καταληκτική της τοποθέτηση στην τελευταία επιτροπή επεξεργασίας του νομοσχεδίου που συζητούμε σήμερα και φυσικά στην εκπρόθεσμη κατάθεση της σημερινής τροπολογίας.

Ξεκινώ, λοιπόν, με τους διορισμούς, λέγοντας, όπως είπα και στις επιτροπές, βεβαίως ότι είναι ένα απαραίτητο βήμα για τη βελτίωση της στελέχωσης των σχολείων. Θα υπενθυμίσω, όμως, ότι είναι μια διαδικασία που είχε ξεκινήσει το 2018. Τότε είχε προετοιμαστεί το νέο πλαίσιο διορισμών, που παραμένει ενεργό σήμερα. Τότε προϋπολογίστηκαν και οι πρώτοι δέκα χιλιάδες μόνιμοι διορισμοί, μάλιστα με προτεραιότητα, στον πολύπαθο τομέα της ειδικής αγωγής, όπου δεν είχαν γίνει ποτέ μόνιμες προσλήψεις μέσω ΑΣΕΠ.

Τότε και για πρώτη φορά μετά από δέκα χρόνια κρίσης, αδιοριστίας, ελλείψεων και λειτουργικών κενών, είχε ξεκινήσει η προσπάθεια ανασύνταξης των δημοσίων σχολείων και η στελέχωσή τους με μόνιμο προσωπικό. Αναφέρομαι σε όλα αυτά, γιατί κάποια στιγμή θα πρέπει να υπάρξει ένα όριο στη διαστρέβλωση της πραγματικότητας. Η κυβερνητική πλειοψηφία μας κουνάει το δάχτυλο, επειδή δεν προλάβαμε να ολοκληρώσουμε τους διορισμούς και μας λέει λίγο ως πολύ, πως δεν έχουμε δικαίωμα να μιλάμε για το ζήτημα.

Ας θυμηθούμε, όμως, πως τους πρώτους μόνιμους διορισμούς στη μετά μνημόνιο εποχή, τους παρέλαβε η πρώτη Κυβέρνηση Μητσοτάκη, η κ. Κεραμέως και τους καθυστέρησε για έναν ολόκληρο χρόνο. Για έναν ολόκληρο χρόνο δεν υπέγραφε, παίζοντας πολιτικά παιχνίδια στην πλάτη των εκπαιδευτικών, των μαθητών και των οικογενειών τους και αφού τελικά τους υπέγραψε, τους διαφήμιζε σαν έργο της Κυβέρνησής σας. Κι όλα αυτά, από μια Κυβέρνηση που χρεοκόπησε τη χώρα με τα δύο πρώτα μνημόνια, που πάγωσε τους διορισμούς και προχώρησε σε απολύσεις δυο χιλιάδων εκπαιδευτικών της επαγγελματικής εκπαίδευσης, μάλιστα, με την υπογραφή του κ. Μητσοτάκη, τότε ως Υπουργού Διοικητικής Μεταρρύθμισης.

Έρχομαι, όμως, στο τώρα, στις τωρινές εξαγγελίες για τους δέκα χιλιάδες μόνιμους διορισμούς στην πρωτοβάθμια και τη δευτεροβάθμια. Όπως είπα, ας δούμε τους αριθμούς. Οι συνταξιοδοτήσεις, σύμφωνα και με δική σας δήλωση, είναι περίπου πέντε χιλιάδες. Άρα, η πραγματική αύξηση του στελεχιακού δυναμικού στη δημόσια εκπαίδευση, θα είναι πέντε χιλιάδες εκπαιδευτικοί. Και αυτό, όταν μόνο πέρυσι διορίστηκαν σαράντα χιλιάδες αναπληρωτές με καθυστέρηση και μάλιστα, χωρίς να συμπληρωθούν και όλα τα κενά.

Το επισημαίνω αυτό, κυρίες και κύριοι της Κυβέρνησης, γιατί κυβερνάτε εδώ και πέντε χρόνια, σε συνθήκες δημοσιονομικής χαλαρότητας και αυξημένων πόρων από το Ταμείο Ανάκαμψης. Άρα, ποιο είναι το επιχείρημά σας; Όπως και τι θα κάνετε, επιτέλους, με τους αναπληρωτές εκπαιδευτικούς, οι οποίοι ολοένα και χειρότερα βρίσκονται αντιμέτωποι με το πρόβλημα της στέγης, της ακρίβειας και της συνολικής επιβίωσης, ειδικά στις τουριστικές περιοχές και τα νησιά;

Είναι εξαιρετικά ανησυχητικό, να παρατηρεί κανείς ότι σχεδόν έξι δεκαετίες μετά τη σύσταση της Διεθνούς Οργάνωσης Εργασίας, οι συνθήκες εργασίας των εκπαιδευτικών μας είναι απογοητευτικές. Η οικονομική τους αναβάθμιση και η αύξηση των αποδοχών τους επείγει, ειδικά στο πλαίσιο που περιέγραψα και με δεδομένο το κύμα ακρίβειας που σαρώνει την αγορά.

Επανέρχομαι, όμως, στους διορισμούς και στα ερωτήματα που έθεσα, χωρίς να πάρω απάντηση. Έστω οι δέκα χιλιάδες διορισμοί που εξαγγείλατε, θα γίνουν με τίμημα τη συγχώνευση τάξεων και σχολείων; Θα αυξήσετε τον αριθμό των μαθητών ανά τάξη, πράγμα που τολμήσατε να κάνετε μέσα στην πανδημία;

Αυτά μας μεταφέρουν οι εκπαιδευτικοί, που αγωνιούν για την επόμενη μέρα στα σχολεία και όπως μαθαίνουμε το Υπουργείο σε συναντήσεις με διευθυντές εκπαίδευσης ανά την Ελλάδα, πιέζει για σκληρή και ασφυκτική διαχείριση του ανθρώπινου δυναμικού.

Επομένως, στην κατεύθυνση αυτή, κινείται και η τροπολογία την οποία μας φέρατε και οι ερωτήσεις είναι πολύ συγκεκριμένες, τις έθεσαν και άλλοι συνάδελφοι, τις θέτω ξανά και εγώ. Με ποια κριτήρια καταργήθηκαν οι οργανικές θέσεις στη δευτεροβάθμια, πεντακόσιες θέσεις φιλολόγων, τριακόσιες θέσεις μαθηματικών, τριακόσιες θέσεις φυσικών, διακόσιες πενήντα πέντε θέσεις φυσικής αγωγής και διακόσιες θέσεις θεολόγων; Για ποιον λόγο το Υπουργείο Παιδείας κατέθεσε τώρα την τροπολογία, εν όψει της νέας σχολικής χρονιάς και με τις εξαγγελίες για τους δέκα χιλιάδες μόνιμους διορισμούς, να παραμένουν σκοπίμως ασαφείς, με δεδομένα που μόνο εσείς γνωρίζετε; Τι μήνυμα στέλνετε στους υποψηφίους των πανελλαδικών, που ετοιμάζονται να καταθέσουν το μηχανογραφικό τους και σκέφτονται να επιλέξουν τμήματα φιλολογίας, φυσικής, μαθηματικών, φυσικής αγωγής και θεολογίας στα δημόσια πανεπιστήμια; Γιατί η απαραίτητη ενίσχυση της πρωτοβάθμιας, πρέπει να γίνει με αποδυνάμωση της δευτεροβάθμιας και μάλιστα, με κατάργηση ειδικοτήτων πάρα πολύ κρίσιμων για την αντιμετώπιση του μπούλινγκ που λέμε στα σχολεία, της ψηφιακής επιμόρφωσης κ.λπ.; Γιατί; Το Υπουργείο πρέπει να δώσει σαφείς απαντήσεις για τις άμεσες ενέργειες που αφορούν τους διορισμούς, τις μεταθέσεις και τις μετατάξεις. Πώς θα γίνει η κατανομή των θέσεων ανά περιοχή, ανά κλάδο και ειδικότητα;

Είναι κρίσιμες απαντήσεις, τις οποίες δεν τις έχουμε πάρει και ελπίζουμε σήμερα ότι θα πάρουμε κάποιες από αυτές. Βεβαίως, δεν ευελπιστούμε πολλά, διότι στην έκθεση δαπανών λέει ότι θα εξοικονομηθούν δύο εκατομμύρια. Άρα, είναι δυνατόν να μιλάει κανείς για στελέχωση ενός πολύπαθου κλάδου και ταυτόχρονα, ο στόχος του να είναι η μείωση των δαπανών; Μήπως είναι πρόθεση του Υπουργείου να αντικαταστήσετε τους εκπαιδευτικούς στις απομακρυσμένες, ορεινές και νησιωτικές περιοχές με τηλεκπαίδευση; Στις περιοχές αυτές, θα λειτουργήσει το ολοήμερο και η παράλληλη στήριξη ή τα σχολεία θα υποβαθμιστούν, δίνοντας σήμα στις οικογένειες με παιδιά να μετακινηθούν προς τα αστικά κέντρα που τους προσφέρουν καλύτερες ευκαιρίες; Στην Ήπειρο και τα Γιάννενα ήδη το βλέπουμε με μετακινήσεις στην Κόνιτσα, το Πωγώνι, τα Πράμαντα.

Κι έρχομαι στο θέμα της ελάχιστης βάσης εισαγωγής. Κυρίες και κύριοι συνάδελφοι, δεν υπάρχει αμφιβολία ότι οι ανισότητες και οι αποκλεισμοί στην εκπαίδευση εντείνονται διαρκώς και στη διάρκεια της πανδημίας, τα πράγματα έγιναν πολύ χειρότερα, ενώ διαρκώς αυξάνονται οι οικογενειακές δαπάνες, για να καλυφθούν οι εκπαιδευτικές ανάγκες.

Το δημόσιο σχολείο, όπως και το δημόσιο πανεπιστήμιο, δέχονται σκληρή επίθεση από τις νεοφιλελεύθερες πολιτικές και η υποχρηματοδότηση του δημόσιου τομέα προς όφελος του ιδιωτικού καλπάζει, όσο η Νέα Δημοκρατία βρίσκεται στην Κυβέρνηση. Το αποδεικνύουν όλα τα στοιχεία και οι μελέτες με τη χώρα μας να παραμένει προκλητικά πιο κάτω από τον ευρωπαϊκό μέσο όρο στη δημόσια χρηματοδότηση και φυσικά, στις αποδοχές των εκπαιδευτικών. Η υποχρηματοδότηση συνοδεύεται άλλωστε και από απαξίωση. Πρόσφατα η Κυβέρνηση κύρωσε την περιβόητη Συνθήκη της Λισσαβόνας, είκοσι πέντε χρόνια μετά την αρχική της διατύπωση, με σκοπό την εξίσωση των τριετών προγραμμάτων σπουδών του εξωτερικού με τετραετή και πενταετή πτυχία των ελληνικών ανώτατων εκπαιδευτικών ιδρυμάτων.

Παράλληλα, νομιμοποιεί την εγγραφή αποφοίτων δευτεροβάθμιας εκπαίδευσης στα ιδιωτικά σχολεία, χωρίς εξετάσεις. Δηλαδή, η πρόσβαση στα δημόσια πανεπιστήμια θα εξασφαλίζεται με πανελλαδικές, ενώ στα ιδιωτικά πανεπιστήμια θα αρκούν τα δίδακτρα. Εχθές, με την ανακοίνωση των ελάχιστων βάσεων εισαγωγής επαναλήφθηκε για μια ακόμη χρονιά η τραγωδία του δημόσιου σχολείου και πανεπιστημίου με τον αποκλεισμό χιλιάδων υποψηφίων από διαθέσιμες θέσεις στα δημόσια ΑΕΙ. Πιο συγκεκριμένα, και σύμφωνα με εκτιμήσεις, φέτος θα μείνουν κενές οκτώ με δέκα χιλιάδες θέσεις. Το 2020 και το 2021 έμειναν δεκαεπτά χιλιάδες, το 2022 και το 2023 περίπου δέκα χιλιάδες και μάλιστα, σύμφωνα με ανακοίνωση της ΟΙΕΛΕ από αυτούς τους είκοσι χιλιάδες φοιτητές που κόπηκαν από την ελάχιστη βάση εισαγωγής, οι δεκαέξι χιλιάδες κατευθύνθηκαν στην αγκάλη των ιδιωτικών ΙΕΚ.

Στο Πανεπιστήμιο Ιωαννίνων από το οποίο προέρχομαι, τα στοιχεία της ΕΛΣΤΑΤ για το 2020-2023 είναι συντριπτικά. Μείωση του αριθμού των εισακτέων 30%, με ό,τι αυτό συνεπάγεται για το πανεπιστήμιο, τα τμήματα, την πόλη και την ευρύτερη κοινότητα. Και βεβαίως, υπολογίζουμε ότι και φέτος θα παραμείνουν κενές τέσσερις χιλιάδες πεντακόσιες θέσεις, σε συνδυασμό με την απόσταση, το αυξημένο κόστος ζωής, αλλά και την απουσία ουσιαστικής φοιτητικής μέριμνας, αφού μια θέση στη φοιτητική εστία σπανίζει.

Έτσι, λοιπόν, μετά από τέσσερις χρονιές εφαρμογής της ελάχιστης βάσης εισαγωγής, αλλά και των νόμων που ψηφίστηκαν στο διάστημα αυτό υπέρ της ιδιωτικής εκπαίδευσης, δεν υπάρχει καμμία αμφιβολία ότι η Κυβέρνηση είναι αρωγός των ιδιωτικών συμφερόντων και φτιάχνει πελατολόγιο, αποδυναμώνοντας τα δημόσια πανεπιστήμια. Η ιδιωτική ιατρική του Πανεπιστημίου Κύπρου στο Ελληνικό είναι η πιο τρανταχτή απόδειξη. Μια ιατρική που θα μπαίνει κανείς με εννιά, δέκα, όταν η εισαγωγή στις δημόσιες ιατρικές χρειάζεται, τουλάχιστον, δεκαεννιά! Με τη διαφορά, πως στην ιδιωτική θα πληρώνει κανείς αδρά, εφόσον διαθέτει τόση αξιοκρατία, τόση αριστεία! Γι’ αυτό, κυρίες και κύριοι συνάδελφοι της Κυβέρνησης, σταματήστε να λέτε και να ξαναλέτε το ψέμα πως την ΕΒΕ τη ζήτησαν τα δημόσια πανεπιστήμια. Τα εξαναγκάσατε και τα απειλήσατε με στραγγαλισμό, όσον αφορά το προσωπικό και τους πόρους. Γι’ αυτό τα πανεπιστήμια αποδέχθηκαν να ελαττώσουν τους εισακτέους, γιατί δεν τους αφήσατε καμμία επιλογή.

Να μην λέτε ψέματα ότι βάλατε ΕΒΕ στα ιδιωτικά πανεπιστήμια. Είπα το παράδειγμα και το ξαναλέω: Στην ιδιωτική ιατρική με εννιά, στη δημόσια με δεκαεννιά! Και βεβαίως, θέλουμε απαντήσεις επί της ουσίας και όχι ιδέες μεγαλείου ότι κάνετε μεταρρυθμίσεις που θα μείνουν στην ιστορία. Κάνετε απορρυθμίσεις του όποιου κοινωνικού κράτους έχει απομείνει και των κοινωνικών κατακτήσεων της Μεταπολίτευσης, για να εξυπηρετήσετε συγκεκριμένες ομάδες συμφερόντων.

Έχει ο καιρός γυρίσματα και η κοινωνία μας κρίνει όλες και όλους. Ακόμη και ο Μακρόν έχασε. Όχι απλώς έχασε, αλλά ήταν παντελώς ανήμπορος να αποτρέψει την άνοδο της Ακροδεξιάς και του φασισμού. Η Αριστερά, για μια ακόμη φορά, έσωσε την πατρίδα.

Έρχομαι τώρα στο νομοσχέδιο και την Ακαδημία Αθηνών. Όπως ανέφερα, και στη συνεδρίαση της Επιτροπής Μορφωτικών, η αναβάθμιση και ο εκσυγχρονισμός του θεσμού έχει ήδη καθυστερήσει, με κάθε σεβασμό στην ιστορία και τη συμβολή της ακαδημίας.

Η πλειοψηφία των διατάξεων είναι σε θετική κατεύθυνση, αφού επικαιροποιούν το πλαίσιο λειτουργίας και ρυθμίζουν μια σειρά από λειτουργίες και δραστηριότητες.

Δεν υπάρχει αμφιβολία πως τον ένα σχεδόν αιώνα λειτουργίας η Ακαδημία έχει καταγράψει πλούσιο έργο στις επιστήμες, την εκπαίδευση, την έρευνα, τις τέχνες και τον πολιτισμό. Έχει όμως καταγράψει και σοβαρά προβλήματα και ελλείψεις που ελπίζουμε ότι θα βελτιωθούν από εδώ και στο εξής. Αναφέρομαι στα γραφειοκρατικά εμπόδια και τις αδιαφανείς πρακτικές που κατά καιρούς έχουν δει το φως της δημοσιότητας, στους αποκλεισμούς σπουδαίων Ελλήνων ακαδημαϊκών και ανθρώπων των τεχνών, όπως πρόσφατα ο Κωνσταντίνος Τσουκαλάς και ο Τίτος Πατρίκιος που δεν έγιναν δεκτοί ως μέλη της Ακαδημίας. Αναφέρομαι σε φαινόμενα συντηρητισμού που εμποδίζουν την ενσωμάτωση σύγχρονων επιστημονικών και κοινωνικών εξελίξεων. Επίσης, αναφέρομαι στην ανάγκη να γίνει η Ακαδημία περισσότερο εξωστρεφής πιο διασυνδεδεμένη με την επιστημονική κοινότητα και συνολικά την κοινωνία. Την ανάγκη να υπάρξει μεγαλύτερη και περισσότερη συνεργασία με φορείς της έρευνας, την πανεπιστημιακή κοινότητα και συνολικά την κοινωνία. Την ανάγκη να υπάρξει μεγαλύτερη και περισσότερη συνεργασία με τους άλλους φορείς της έρευνας, της εκπαίδευσης και του πολιτισμού.

Όπως ανέφερα και στην επιτροπή όπου ψηφίσαμε το νομοσχέδιο επί της αρχής, είναι ιδιαίτερα κρίσιμο να ενσωματωθούν σε συγκεκριμένα άρθρα του νομοσχεδίου διατυπώσεις και προσθήκες που είναι ουσιαστικές και αντανακλούν τη διάθεση αλλαγής του οργανισμού και συμπλέουν με το νομικό πλαίσιο που διέπει την έρευνα και τα ερευνητικά κέντρα στη χώρα μας. Για παράδειγμα, ως προς το άρθρο 18 για την εκλογή τακτικού μέλους χωρίς προκήρυξη, αν και κατανοούμε το πνεύμα της διάταξης, θεωρούμε πως πρέπει να υπάρχουν σαφώς καθορισμένα κριτήρια επιλογής με βάση διεθνείς πρακτικές. Είναι μια συμπλήρωση που ζητάμε και σήμερα να κάνετε, που πρόκειται να αυξήσει το κύρος της Ακαδημίας.

Στη συζήτηση με τους φορείς ακούσαμε προσεκτικά τις θέσεις του συλλόγου ερευνητικού προσωπικού της Ακαδημίας. Είναι θέσεις που μας βρίσκουν σύμφωνους και συνυπογράφουμε τις προτεινόμενες αλλαγές. Αυτές έχουν να κάνουν με τη συμμετοχή των ερευνητών στη λήψη αποφάσεων στην ολομέλεια, όπως περιγράφεται στο άρθρο 25 και στις συνεδρίες της Συγκλήτου και το άρθρο 44. Παρόμοια, το άρθρο 67 για τα ερευνητικά κέντρα και το άρθρο 69 για το προσωπικό των ερευνητικών κέντρων σας ζητήσαμε να κάνετε τροποποιήσεις και προσθήκες, ώστε το θεσμικό πλαίσιο της Aκαδημίας να συμπλέει με τον νόμο 4310/2014 που διέπει το ερευνητικό οικοσύστημα της χώρας μας. Χωρίς αυτές τις αλλαγές και με το Υπουργείο Παιδείας να μην υιοθετεί αναλογικά ψηφισμένη τις διατάξεις για την Ακαδημία, δυσκολευόμαστε να υπερψηφίσουμε τα συγκεκριμένα άρθρα, όπως και να αδιαφορήσουμε για τα εύλογα αιτήματα του Συλλόγου Ερευνητικού Προσωπικού της Ακαδημίας, των ανθρώπων δηλαδή που στηρίζουν έμπρακτα το έργο του θεσμού.

Κλείνοντας, κυρίες και κύριοι συνάδελφοι, θα επαναλάβω πως ο εκσυγχρονισμός της Ακαδημίας είναι απαραίτητος και ως Νέα Αριστερά τοποθετούμαστε θετικά για τις περισσότερες διατάξεις. Όπως ανέφερα όμως η ενδυνάμωση της ερευνητικής διάστασης είναι απολύτως αναγκαία ώστε η Ακαδημία να μπορέσει να ανταπεξέλθει στις σύγχρονες επιστημονικές, ερευνητικές και κοινωνικές προκλήσεις. Και αυτό σημαίνει σεβασμό, συμμετοχή και αντιπροσώπευση των ανθρώπων που πραγματοποιούν την έρευνα. Γι’ αυτό και ζητάμε από το Υπουργείο Παιδείας να κάνει δεκτές τις παρατηρήσεις και να προχωρήσει στις αναγκαίες τροποποιήσεις και προσθήκες, ώστε η αναβάθμιση του θεσμού να είναι ολοκληρωμένη και ουσιαστική σε όλα τα επίπεδα. Να αποτελεί, δηλαδή, η Ακαδημία ένα επιτελικό κέντρο ερευνών, να στελεχωθεί με εξαιρετικούς και πρωτοπόρους επιστήμονες από την Ελλάδα και το εξωτερικό και να γίνει κυρίως ερευνητικό κέντρο που θα προκηρύσσει έρευνες, θα δέχεται προτάσεις, θα παρέχει υποτροφίες, θα συγκεντρώνει πόρους, εθνικούς και ευρωπαϊκούς, δημόσιους και ιδιωτικούς όπου όλοι, κρίνοντες και κρινόμενοι, θα κρίνονται με βάση τα πεπραγμένα τους, τις προτάσεις τους και τα αποτελέσματά τους.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η δημόσια διαβούλευση για το σχέδιο νόμου του Υπουργείου Παιδείας με τίτλο «Οργανισμός της Ακαδημίας Αθηνών» είχε ξεκινήσει στις 23 Ιανουαρίου 2024 και είχε ολοκληρωθεί στις 6 Φεβρουαρίου του ίδιου έτους. Έρχεται προς ψήφιση πέντε ολόκληρους μήνες μετά από τη διαβούλευση με ανεπαίσθητες αλλαγές, που σε καμμία περίπτωση δεν δικαιολογούν το τόσο μεγάλο χρονικό διάστημα καθυστέρησής του από την Κυβέρνηση.

Η Κυβέρνηση ευαγγελίζεται ότι με τις νέες ρυθμίσεις η ακαδημία θα περάσει στη νέα εποχή. Αναφέρει ότι με το υπό συζήτηση σχέδιο νόμου επιχειρείται ενίσχυση της διαφάνειας και της εξωστρέφειας της Ακαδημίας Αθηνών και η αξιοποίηση της επιστημονικής γνώσης και της τεχνογνωσίας της με σκοπό την προώθηση της έρευνας και της αριστείας. Σημειώνει επιπροσθέτως ότι εκσυγχρονίζεται σημαντικά η λειτουργία της ακαδημίας με την κατάργηση αναχρονιστικών διατάξεων, την αποκέντρωση αρμοδιοτήτων σε όργανα και εποπτευόμενους οργανισμούς και την απλοποίηση και επιτάχυνση των διαδικασιών εκλογής και επιλογής μελών της ακαδημίας. Εδώ τίθεται το ερώτημα ποιος θα υποδείξει τα πρόσωπα, ιδιαίτερα εγνωσμένου κύρους, με γενική αναγνώριση στο επιστημονικό τους πεδίο οι οποίοι θα γίνουν ακαδημαϊκοί.

Η ακαδημαϊκή κοινότητα διατείνεται ότι η απλοποίηση αυτή ανοίγει τον δρόμο για την προώθηση νέων μελών στο ίδρυμα αρεστά στην εκάστοτε εξουσία. Ημέτεροι και ίσως δευτεροκλασάτοι θα μπορούν πλέον να εκλέγονται μέλη στις τρεις τάξεις ακαδημίας με συνοπτικές διαδικασίες, μαζί με τα απαραίτητα πολιτικά ραβασάκια προτίμησης. Κοινώς επιχειρείται η εισαγωγή προσώπων μη κατεχόντων τα απαραίτητα πνευματικά προσόντα. Προβάλλεται ως επίτευγμα και εκσυγχρονισμός ότι με τον νέο οργανισμό η ακαδημία θα εμπλουτιστεί με νέα γνωστικά αντικείμενα και σκοπούς.

Όμως η ακαδημία δεν είναι πανεπιστήμιο ούτε ΤΕΙ που παράγει επαγγελματίες. Η ακαδημία εκλέγει πρόσωπα αρετής ένεκα και επιστήμης. Με την ανακατανομή των θέσεων των τάξεων είναι βέβαιο ότι θα έχουμε ποσοτική αύξηση των μελών της ακαδημίας. Βεβαίως γνωρίζετε πολύ καλά ότι η ποσοτική αύξηση δεν συνεπάγεται και ποιοτική αύξηση. Αλλά εδώ μιλάμε για ένα πανεπιστήμιο ή μία σχολή. Μιλάμε για το ανώτατο πνευματικό ίδρυμα της χώρας. Στην προχθεσινή συνεδρίαση της επιτροπής η Υφυπουργός ανέφερε επί λέξει «διατυπώθηκε από κάποιους συναδέλφους εισηγητές και ειδικούς αγορητές, το αν και κατά πόσον είναι δεσμευτικά τα κείμενα της Ακαδημίας και γιατί διαφώνησε σε κάποια σημεία ο Υπουργός». Η αλήθεια είναι ότι όπως γνωρίζουμε όλοι τη νομοθετική πρωτοβουλία και αρμοδιότητα την έχει ο Υπουργός την οποία στη συγκεκριμένη περίπτωση την άσκησε με φειδώ λόγω και του κύρους της Ακαδημίας και των μελών της.

Πολύ πριν όμως από τη δημοσιοποίηση των διατάξεων του νομοσχεδίου οι ακαδημαϊκοί της πρώτης τάξης συνέταξαν ομόφωνη επιστολή την οποία υπέβαλαν στο Υπουργείο Παιδείας προκειμένου να ληφθούν υπ’ όψιν σοβαρότατες επισημάνσεις κυρίως στο λειτουργικό μέρος που αφορούν στο νέο σχέδιο του οργανισμού. Στην ανωτέρω επιστολή οι ακαδημαϊκοί επιμένουν ότι το νέο κείμενο είναι αδύναμο, στεγνό και πρόχειρο χωρίς αναφορές στη νομολογία κατά τρόπο που να μην μπορεί να εφαρμοστεί ούτε από τους νομικούς οι οποίοι θα διαφωνούν ως προς την ερμηνεία των διατάξεων. Μπορείτε, κύριε Υπουργέ, να μας απαντήσετε πόσες από αυτές τις παρατηρήσεις λήφθηκαν υπ’ όψιν στο τροποποιημένο σχέδιο νόμου που ήρθε προς ψήφιση; Στο αρχικό σχέδιο νόμου οι εν λόγω παρατηρήσεις που λήφθηκαν υπ’ όψιν ήταν μηδέν. Αυτή είναι η φειδώ με την οποία ασκήσατε τη νομοθετική πρωτοβουλία; Αυτός είναι ο σεβασμός στο κύρος ακαδημίας και των μελών της.

Θα επιμείνουμε ιδιαίτερα στο θέμα του τρόπου εκλογής των τακτικών μελών της ακαδημίας. Στο άρθρο 17 και στα σχετικά με τη διαδικασία εκλογής τακτικού μέλους, στην παράγραφο 3 διαπιστώνεται παράκαμψη της κυρίαρχης αρμοδιότητας των τάξεων η οποία είναι θεσμοθετημένη και μεταβάλλει τη συγκρότησή της ακαδημίας. Η εν λόγω παράγραφος πρέπει να διαγραφεί διότι καταργεί δέσμια αρμοδιότητα της τάξεως δεδομένου ότι επιτρέπει οι απορριφθείσες προτάσεις από την τάξη να ψηφιστούν και να εγκριθούν από την ολομέλεια.

Στην παράγραφο 4 του ίδιου άρθρου για τόσο μεγάλης σημασίας θέματα, όπως η εκλογή τακτικών μελών και προκειμένου να εξασφαλίζεται η εύρυθμη λειτουργία της ακαδημίας και η ανεμπόδιστη έκφραση της ελεύθερης βούλησης των εκλεκτόρων, οι ψηφοφορίες πρέπει να παραμείνουν μυστικές, όπως ήταν και στον ισχύοντα οργανισμό χωρίς να υπάρχουν μέχρι σήμερα προβλήματα. Με τον τρόπο αυτόν διασφαλίζεται το ανεπηρέαστο της ψήφου η οποία σύμφωνα με την υπάρχουσα εμπειρία επηρεάζεται από το προεδρείο της ακαδημίας εάν οι ψηφοφορίες είναι φανερές.

Ένας πρόσθετος λόγος είναι ότι η θέσπιση της φανερής ψηφοφορίας απαιτεί αιτιολόγηση της ψήφου των υπερηλίκων στην πλειοψηφία τους ακαδημαϊκών, πράγμα το οποίο μπορεί να οδηγήσει σε πληθώρα προσφυγών στο Συμβούλιο της Επικρατείας, λαμβανομένου υπ’ όψιν του γεγονότος ότι αν και υπάρχει τούτη τη στιγμή μυστική ψηφοφορία, υπάρχουν προσφυγές στο Συμβούλιο της Επικρατείας. Πόσω μάλλον όταν θα γίνει φανερή και χρειάζεται αιτιολόγηση.

Στην παράγραφο 6 του ίδιου άρθρου περιγράφεται μια αναξιοκρατική ρύθμιση αφού σύμφωνα με αυτή δεν αποκλείεται να εκλεγούν μέλη της τριμελούς εισηγητικής επιτροπής για την εκλογή ακαδημαϊκών με γνωστικό αντικείμενο διάφορο εκείνου της προκήρυξης υποβολής υποψηφιοτήτων. Θα πρέπει να προστεθεί ότι τα μέλη της τριμελούς εισηγητικής επιτροπής κατέχουν έδρες συγγενείς προς το γνωστικό αντικείμενο της προκήρυξης.

Το άρθρο 18 θα πρέπει να διαγραφεί, διότι προδήλως η ρύθμιση αυτή δεν είναι σύννομη, δεδομένου ότι καταργεί δέσμια αρμοδιότητα της τάξεως για τον ορισμό των διοικητικών επιτροπών εκλογής μελών, την οποία αναθέτει σε αναρμόδιο όργανο. Όμως, συγχρόνως είναι και χαριστική διάταξη η οποία πρέπει να διαγραφεί ή άλλως δραστικά να τροποποιηθεί, ώστε η εκλογή αυτή να γίνει με μυστική ψηφοφορία εφόσον, μάλιστα, πρόκειται για εκλογή προσώπων. Η φανερή ψηφοφορία δεν παρέχει εγγυήσεις διαφάνειας και αξιοκρατίας, ενώ με τη μυστική αποτυπώνεται ελεύθερα και ανεπηρέαστα η βούληση των μελών. Σε κάθε περίπτωση, όμως, ο αριθμός των προτεινόντων μελών κατά το 1/3, πρέπει να αυξηθεί, τουλάχιστον, στο μισό δηλαδή 1/2, διότι αλλιώς μπορεί να υπάρξει και δεύτερη πρόταση με τις ίδιες προϋποθέσεις, γεγονός που θα οδηγήσει σε αδιέξοδο.

Επίσης, στο άρθρο 18 παράγραφος 2, σύμφωνα με το οποίο το προεδρείο της ακαδημίας ορίζει -με ποια διαδικασία;- τα μέλη της τριμελούς εισηγητικής επιτροπής, συρρικνώνει και αυτό την αρμοδιότητα της οικείας τάξεως.

Κυρία Υφυπουργέ, αναφερόμενη σε τοποθέτησή μου σχετικά με την αναγκαιότητα διενέργειας φανερής ψηφοφορίας, είπατε κατά την προχθεσινή συνεδρίαση της επιτροπής και διαβάζω: «Η μυστική ψηφοφορία είναι ψηφοφορία η οποία ζητήθηκε κατά τη διάρκεια της εκλογής των μελών και όχι κατά τη διάρκεια των προκηρύξεων και λόγος προφανής -με μια και μοναδική εξαίρεση- ζήτησαν οι ακαδημαϊκοί μας φανερή ψηφοφορία όταν επιλέγεται ακαδημαϊκός χωρίς να υπάρχει προηγούμενη προκήρυξη, θεωρώντας ότι αυτό εξασφαλίζει περαιτέρω τη διαφάνεια».

Όμως, κυρία Υφυπουργέ, σύμφωνα με το άρθρο 17 παράγραφος 4, το οποίο αναφέρει ότι «οι ψηφοφορίες στην τάξη και την Ολομέλεια σύμφωνα με τις παραγράφους 1 έως 3 είναι φανερές». Επομένως, η φανερή ψηφοφορία δεν αφορά στην εκλογή μέλους άνευ προκήρυξης, αλλά επεκτείνεται σε όλες τις εκλογές τακτικών μελών είτε με προκήρυξη είτε άνευ προκηρύξεως.

Εύλογα, λοιπόν, επαναλαμβάνω το ερώτημα: Ποια η αναγκαιότητα διενέργειας φανερής ψηφοφορίας για την εκλογή τακτικών μελών της ακαδημίας; Σε τι αναβαθμίζει τον τρόπο λειτουργίας της ακαδημίας, σε σχέση με τη μυστική ψηφοφορία που υπήρχε μέχρι τώρα;

Είναι γεγονός ότι με το παρόν νομοσχέδιο η Κυβέρνηση είχε μια χρυσή ευκαιρία να επιτύχει μια ομόφωνη αποδοχή των αλλαγών που ευαγγελίζεται σχετικά με το καθεστώς λειτουργίας του ανώτατου πνευματικού ιδρύματος της χώρας, που όπως σημείωσα και στην κατ’ άρθρον τοποθέτησή μου, παρά τις ατέλειές του, παρά την εκκωφαντική του σε πολλά θέματα σιωπή, στέκει ακόμα ψηλά στη συνείδηση του μέσου Έλληνα και μάλιστα χωρίς καμμία διαφήμιση ή προβολή. Παρ’ όλα αυτά και πάλι αποτυγχάνετε και τούτο, διότι τελικά η προσέγγισή σας παραμένει μονομερής, ατελής, με μόνο όριο την ικανοποίηση κοντόφθαλμων επιλογών και στόχων.

Είναι έντονη, δυστυχώς, η πεποίθηση πως αυτοί που εκπόνησαν τον νέο οργανισμό λειτουργίας της ακαδημίας ανταποδίδουν χάρες και εξοφλούν πολιτικά γραμμάτια στην κατεύθυνση μιας αριστερόστροφης πορείας του ανώτατου πνευματικού ιδρύματος της χώρας.

Παραμένει ερωτηματικό, επίσης, το κατά πόσον με τον νέο κανονισμό της ακαδημίας διασφαλίζεται η ανεξαρτησία λειτουργίας της και μάλιστα από τις εκάστοτε πιθανές κυβερνητικές παρεμβάσεις. Από την στιγμή που μετά από τόσα χρόνια σας δόθηκε η ευκαιρία να αλλάξετε και να εκσυγχρονίσετε όντως τον κανονισμό της Ακαδημίας Αθηνών και εσείς δεν συμπεριλάβατε τις τροποποιήσεις που υπέδειξαν οι φορείς, κυρίως των ερευνητών, η Νίκη θα καταψηφίσει και για την προχειρότητα της νομοθετικής σας παρέμβασης.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο θα πάρει ο κ. Χαλκιάς και θα κλείσει η Πρόεδρος κ. Κωνσταντοπούλου.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ξεκινήσω την σημερινή μου τοποθέτηση από τον σχολιασμό της τροπολογίας 195/13 που κατατέθηκε προχθές. Τα δύο πρώτα άρθρα της τροπολογίας στοχεύουν στην αύξηση των οργανικών θέσεων στην πρωτοβάθμια εκπαίδευση και στην ειδική αγωγή. Ωστόσο, η διατύπωση χρήζει ιδιαίτερης προσοχής. Εκ πρώτης όψεως, φαίνεται ότι οι οργανικές θέσεις αυξάνονται, αλλά εάν δώσουμε τη δέουσα προσοχή, θα διαπιστώσουμε ότι αναγράφεται ξεκάθαρα ότι η αύξηση των θέσεων σε αυτές τις κατηγορίες έρχεται με ταυτόχρονη κατάργηση ισάριθμων θέσεων από τη δευτεροβάθμια εκπαίδευση. Δεν πρόκειται δηλαδή για αύξηση, αλλά για ανακατανομή.

Στην ανάλυση συνεπειών ρύθμισης, που συνοδεύει την τροπολογία, η απόφαση αυτή της πολιτικής ηγεσίας του Υπουργείου αιτιολογείται μερικώς, λέγοντας ότι δεν υπάρχουν πλέον τόσες μεγάλες ανάγκες στη δευτεροβάθμια εκπαίδευση, οπότε κρίνεται απαραίτητη η ανακατανομή των θέσεων για να καλυφθούν τα κενά στην πρωτοβάθμια και στην ειδική αγωγή.

Η αλήθεια είναι ότι θα ήθελα να δω και μερικά ποσοτικά στοιχεία στην αιτιολόγηση, όπως για παράδειγμα πόσες είναι οι θέσεις που δεν έχουν λόγο ύπαρξης στη δευτεροβάθμια εκπαίδευση. Παραδείγματος χάριν, λόγω έλλειψης μαθητών; Σε ποιες περιοχές εντοπίζεται το πρόβλημα; Από πού θα πάρουμε τις θέσεις και προς τα πού θα τις κατευθύνουμε; Και το βασικότερο όλων, πώς διασφαλίζουμε ότι οι μαθητές μας σε ακριτικές και δυσπρόσιτες περιοχές της χώρας δεν θα πληγούν από αυτή την ανακατανομή των θέσεων;

Εάν υπάρξει ρητή δέσμευση από πλευράς του Υπουργείου Παιδείας ότι δεν θα δούμε καμμία έλλειψη στα σχολεία της περιφέρειας, ότι οι μαθητές της ελληνικής επαρχίας δεν θα εκπέσουν ως μαθητές δεύτερης κατηγορίας, τότε θα στηρίξουμε και εμείς την απόφαση. Είναι ζωτικής σημασίας να λαμβάνουν όλα τα ελληνόπουλα την ίδια ποιότητα εκπαίδευσης, ανεξάρτητα με το εάν διαμένουν σε αστικά κέντρα ή σε ορεινές περιοχές και νησιά.

Επί του νομοσχεδίου τώρα, θεωρώ ότι έχουμε ήδη καλύψει το σύνολο των θέσεων μας κατά τη συζήτηση στην αρμόδια επιτροπή, ωστόσο, για λόγους διαφάνειας προς το σύνολο του Σώματος, κρίνω δόκιμο να επαναλάβω ορισμένα σχόλια.

Για αρχή, καταθέσαμε οι Σπαρτιάτες εγγράφως πρόταση βελτίωσης του νομοσχεδίου ως προς το άρθρο 4 η οποία, προφανώς, δεν έγινε αποδεκτή, αλλά εξακολουθεί να αποτελεί αίτημα της ελληνικής επιστημονικής κοινότητας. Ζητήσαμε να προστεθεί η μετάφραση στα νέα ελληνικά των διασωθέντων έργων αρχαίων Ελλήνων φιλοσόφων και συγγραφέων ως μέσο επίτευξης του σκοπού της Ακαδημίας Αθηνών, κάτι που προβλεπόταν στον αρχικό οργανισμό αλλά διεγράφη από τον νέο. Και για να είμαι ξεκάθαρος, δεν λέω ότι δεν υπάρχουν μεταφράσεις. Υπάρχουν και κάποιες από αυτές είναι πολύ αξιόλογες, αλλά δεν υπάρχει ένα συλλογικό έργο ανά συγγραφέα ή φιλόσοφο.

Η Ακαδημία Αθηνών έχει ήδη εκπονήσει ένα τέτοιο έργο συλλέγοντας, μεταφράζοντας και ερμηνεύοντας τα έργα του αρχαίου φιλοσόφου Πλωτίνου, ένα έργο κόσμημα απεριόριστης χρησιμότητας και προβολής του ελληνικού πολιτισμού. Γιατί, λοιπόν, να μη γίνει το ίδιο και για τα έργα όλων των υπόλοιπων φιλοσόφων; Δεν είναι μόνο η μετάφραση, αλλά και η ερμηνεία των αρχαίων αυτών κειμένων. Αν δεν το κάνουν οι έγκριτοι διεθνούς κύρους ακαδημαϊκοί, τότε ποιος;

Δεύτερον, έθιξα το ζήτημα διαφάνειας, η οποία είναι πλήρως απούσα στις διαδικασίες που προβλέπονται στο άρθρο 18 περί εκλογής τακτικών μελών της ακαδημίας χωρίς προκήρυξη. Όσο επείγουσες και να είναι οι συνθήκες, όσο λογική και αν φαίνεται μία τέτοια ρύθμιση, δεν εξασφαλίζεται το αμερόληπτο της διαδικασίας, αλλά ούτε και η ορθή χρήση αυτού στο μέλλον.

Πέρασε σχεδόν ένας αιώνας για να μεταρρυθμιστεί η Ακαδημία Αθηνών. Ποιος μας εγγυάται ότι σε τριάντα, πενήντα ή ογδόντα χρόνια από σήμερα το συγκεκριμένο άρθρο δεν θα καταχράται; Πιστέψτε με, μετά από δεκαετίες κανένας δεν θα θυμάται το πνεύμα του νομοθέτη, παρά θα βλέπει μία διάταξη και θα την ερμηνεύει κατά γράμμα, αφήνοντας στο περιθώριο να εκλέγονται τακτικά μέλη στην ακαδημία στη βάση του νεποτισμού και της ευνοιοκρατίας. Δεν επήλθε καμμία αλλαγή σε αυτό το άρθρο, παρά τα σχόλια τα δικά μου, αλλά και άλλων συναδέλφων.

Τρίτον, και κλείνω με αυτό, το συγκεκριμένο νομοσχέδιο παρουσιάζει αρκετές δομικές ελλείψεις, αυτό τουλάχιστον επεσήμαναν οι προσκεκλημένοι φορείς κατά την ακρόασή τους στην δεύτερη συνεδρίαση της επιτροπής, ελλείψεις που κατά τον πρόεδρο της ακαδημίας θα καλυφθούν σε δεύτερο χρόνο με χρήση τροπολογιών. Όπως όλοι γνωρίζετε, οι τροπολογίες δεν συζητούνται στις επιτροπές, δεν προσκαλούνται φορείς, δεν ψηφίζονται κατ’ άρθρο. Ο μόνος λόγος που βρίσκω για να έρθουν τέτοιες ρυθμίσεις είναι ότι δεν θέλει κανείς, ούτε η Κυβέρνηση, αλλά ούτε και η ίδια η Ακαδημία, οι φωνές των επιστημόνων που την απαρτίζουν να ακουστούν.

Δεν υπήρχε λόγος να έρθει αυτό το νομοσχέδιο προς ψήφιση τη δεδομένη χρονική στιγμή. Θα μπορούσαν να έχουν πρώτα ολοκληρωθεί οι εσωτερικές διαβουλεύσεις της Ακαδημίας και να έχουν συμπεριληφθεί όλα τα στοιχεία που μεταρρυθμίζονται στο νομοσχέδιο. Αντίθετα, η Κυβέρνηση επέλεξε να το φέρει ανολοκλήρωτο προς συζήτηση και ψήφιση, υποθάλποντας τυχόν ελιτίστικες πρακτικές στο εγγύς μέλλον.

Μακάρι να μη συμβούν τα όσα αναφέρω. Μακάρι όσα θα έρθουν μελλοντικά να έχουν αποφασιστεί σε συνεργατική βάση. Τα μέχρι τώρα πεπραγμένα, όμως, αφήνουν λίγο χώρο για τέτοιες ελπίδες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Θα μου επιτρέψετε να ξεκινήσω αποτίοντας φόρο τιμής και μνήμης σε έναν δικό μας άνθρωπο, έναν άνθρωπο που έδωσε μάχη και αγώνες για την Πλεύση Ελευθερίας στην Καστοριά, τον Παναγιώτη Ουσταμπασίδη, έναν άνθρωπο απλό, αστείρευτο, μάχιμο, αγωνιστικό, άοκνο, που έφυγε από κοντά μας εντελώς ξαφνικά και τον αποχαιρετούμε σήμερα. Αυτήν την στιγμή γίνεται η κηδεία του στο Μελάνθιο Καστοριάς, το μαρτυρικό χωριό, και η Πλεύση Ελευθερίας, τιμώντας έναν άνθρωπο που αγωνίστηκε στις τάξεις της και την εκπροσώπησε επάξια και αντάξια, τον αποχαιρετά.

Έρχομαι στο θέμα και ξεκινώ την ομιλία μου σήμερα απαντώντας σε ένα ερώτημα: Γιατί κάνει την εισήγηση για την Πλεύση Ελευθερίας η επικεφαλής της Πλεύσης Ελευθερίας; Θα έκανε σίγουρα την ίδια εισήγηση ο εισηγητής μας, που δυστυχώς λόγω χειρουργείου δεν βρίσκεται εδώ, ο Διαμαντής Καραναστάσης. Θα έκανε την ίδια εισήγηση, όπως έκανε και στις 5 Ιουλίου, την Παρασκευή, στη συνεδρίαση της επιτροπής. Ο καθένας μας και η καθεμιά μας και εγώ ως επικεφαλής της Πλεύσης Ελευθερίας, θα κάναμε σήμερα την ίδια εισήγηση για λόγους αρχής, για λόγους τιμής, για λόγους ιστορίας.

Σαν σήμερα το 2015, από τη θέση της Προέδρου της Βουλής, υπερασπίστηκα το 62% των πολιτών, το 62% του ελληνικού λαού που ψήφισε «όχι» στους εκβιασμούς, «όχι» στην επιβολή πολιτικών που κατέστρεψαν τη χώρα μας. Στις 5 Ιουλίου του 2015 ο ελληνικός λαός ψήφισε «όχι», κόντρα στην προπαγάνδα των μέσων ενημέρωσης, κόντρα στις προβλέψεις των δημοσκοπικών εταιρειών, κόντρα στην επίμονη τρομοκρατία που αρθρωνόταν από πολιτικά πρόσωπα, από επιτελικά πρόσωπα, από κυβερνήσεις, από «θεσμούς» της Ευρωπαϊκής Ένωσης. Ο ελληνικός λαός, το 62% των πολιτών, ψήφισε «όχι». Και αυτό το «όχι» μας, αυτή την ιστορική καταγραφή θα την υπερασπιστούμε μέχρι να δικαιωθεί. Θα την υπερασπιστούμε με όλη τη δύναμη της ύπαρξής μας γιατί είναι η ιστορική αλήθεια, είναι η κοινωνική πραγματικότητα, είναι το βίωμά μας, είναι οι αγώνες μας.

Στις 5 Ιουλίου του 2024 έγινε μια συντονισμένη προσπάθεια, που ξεκίνησε από τον κ. Μητσοτάκη και έφτασε στον εισηγητή της Νέας Δημοκρατίας στην Επιτροπή Μορφωτικών Υποθέσεων, να λοιδορηθεί το «όχι» των πολιτών, να ξαναγραφτεί η ιστορία και να απαξιωθεί η εντολή εκείνων οι οποίοι αναμετρήθηκαν με τη συνείδησή τους και είπαν «όχι». Ο Πρωθυπουργός της χώρας ο κ. Μητσοτάκης επέλεξε στις 5 Ιουλίου του 2024 να επισκεφθεί για πρώτη φορά μετά τις ευρωεκλογές την Πρόεδρο της Δημοκρατίας για να της πει ότι το δημοψήφισμα, η εντολή του ελληνικού λαού, η δημοκρατική εντολή των πολιτών ήταν ένας τραγέλαφος.

Είπε επί λέξει ο Πρωθυπουργός της χώρας: «Η χώρα έχει περάσει πολλά. Η εμπιστοσύνη των πολιτών προς τους πολιτικούς έχει τραυματιστεί. Θυμίζω ενδεικτικά ότι σήμερα συμπληρώνονται εννέα χρόνια από το τραγελαφικό…» -αυτό είπε ο Πρωθυπουργός- «…δημοψήφισμα του 2015, το οποίο ίσως αποτέλεσε την κορωνίδα, το κρεσέντο του λαϊκισμού…» -είπε ο κ. Μητσοτάκης- «…και της αναξιοπιστίας που τόσο ταλαιπώρησε τη χώρα. Γι’ αυτό και θα επιμείνω προσωπικά πολύ…» -είπε ο κ. Μητσοτάκης στην κ. Σακελλαροπούλου- «…σε θέματα ήθους και ύφους της πολιτικής συμπεριφοράς».

Τι προσβολή στους πολίτες, τι προσβολή στη δημοκρατία, τι έλλειψη ανάληψης ευθύνης από έναν πολιτικό, που μαζί με τον κ. Τσίπρα τότε παραβίασε και αγνόησε και καταπάτησε την εντολή των πολιτών. Και γι’ αυτό η Πλεύση Ελευθερίας έχει πάρει μία απόφαση αρχής για το σημερινό νομοσχέδιο και τη σημερινή συνεδρίαση. Τη σκυτάλη πήρε ο εισηγητής της Νέας Δημοκρατίας στην Επιτροπή Μορφωτικών Υποθέσεων για την Ακαδημία Αθηνών, ενώ γίνονταν συζητήσεις σε επίπεδο εμβάθυνσης και εξέτασης των θεμάτων παιδείας και πολιτισμού -ενώ η Πλεύση Ελευθερίας με τον εισηγητή μας, τον κ. Καραναστάση, που είναι καταγεγραμμένη η συμβολή του στα θέματα αυτά και η επιμονή του στα θέματα αυτά και με επιμονή του έγινε ειδική αναφορά στα θέματα πολιτισμού και τέχνης, γιατί η Ακαδημία Αθηνών δεν είναι μόνο ακαδημία γραμμάτων, είναι ακαδημία και τεχνών-, σε αυτή, λοιπόν, τη συζήτηση για τον πολιτισμό και το πνεύμα με τη γνωστή μέθοδο της σκαλέτας και της εντολής και της κομματικής γραμμής, ο εισηγητής της Νέας Δημοκρατίας ήλθε να πει στις 5 Ιουλίου: «Δεν μπορώ να μην ξεκινήσω τη σημερινή μου τοποθέτηση με αναφορά στην ένατη επέτειο από το δημοψήφισμα του 2015, ένα αχρείαστο δημοψήφισμα που έφτασε τη χώρα ένα βήμα εκτός του ευρώ. Δηλητηρίασε την κοινωνία και δίχασε τον ελληνικό λαό, ενώ ταυτόχρονα διέσυρε τη χώρα μας παγκοσμίως κάνοντας γνωστή ακόμη και τη λέξη κωλοτούμπα. Αισθάνομαι την ανάγκη να το κάνω, γιατί μόνο αν κρατήσουμε ζωντανή τη μνήμη, θα αποφύγουμε πάλι φαινόμενα ακραίου λαϊκισμού στο μέλλον».

Αυτές σας οι επιλογές, κύριοι της Νέας Δημοκρατίας, κύριε Μητσοτάκη, κύριε εισηγητή, κύριοι που χειροκροτάτε τις τοποθετήσεις λοιδορίας στη δημοκρατική εντολή, αυτές σας οι τοποθετήσεις καθόρισαν τη δική μας στάση σε αυτό το νομοσχέδιο που είναι στάση αρχής και υπεράσπισης των αρχών και των αξιών της δημοκρατίας, στάση αρχής και υπεράσπισης της εντολής των Ελλήνων πολιτών. Το 62% του ελληνικού λαού που ψήφισε «όχι» και δεν ήταν, κύριοι, ακραίοι λαϊκιστές ούτε αυτοί που αγωνίστηκαν για να μην επιβληθούν στη χώρα οι πολιτικές που κατέστρεψαν τη χώρα μας, δεν ήταν ακραίοι λαϊκιστές εκείνοι που πάλεψαν κατά της ιδιωτικοποίησης δημοσίων οργανισμών και επιχειρήσεων, όπως τα τρένα και είδατε που φτάσαμε, δεν ήταν ακραίοι λαϊκιστές εκείνοι που διαδήλωσαν και έφαγαν χημικά και ξύλο γιατί ζητούσαν παιδεία, υγεία, κοινωνική ασφάλιση, κοινωνικά δικαιώματα, σεβασμό στην αξιοπρέπεια, δεν ήταν ακραίοι λαϊκιστές, δεν ήμασταν ούτε είμαστε ακραίοι λαϊκιστές εκείνοι που πιστεύουμε βαθιά -και ανήκω σε εκείνους που πιστεύουμε βαθιά- ότι οι λαοί είναι εκείνοι που καθορίζουν τη μοίρα τους, οι λαοί είναι εκείνοι και οι κοινωνίες είναι εκείνες που ορίζουν το μέλλον τους και όταν οι κοινωνίες, όταν οι πολίτες διεκδικούν τα πάντα μπορούν να συμβούν και οι πιο ακραίες μεθοδεύσεις μπορούν να ανατραπούν. Αυτό είπε και ο εισηγητής μας στις 5 Ιουλίου και αποχώρησε από την επιτροπή σε ένδειξη διαμαρτυρίας υπερασπιζόμενος το «όχι» των Ελλήνων πολιτών, υπερασπιζόμενος την αλήθεια και την ιστορία μας, αυτό που η Πλεύση Ελευθερίας έχει την ευθύνη να κάνει σε αυτήν εδώ την Αίθουσα γιατί δεν θα το κάνει κανείς άλλος.

(Χειροκροτήματα από την πτέρυγα της Πλεύσης Ελευθερίας)

Δεν θα το κάνουν εκείνοι που καταπάτησαν την εντολή του ελληνικού λαού και κάθισαν, παρακάθισαν σε υπουργικές καρέκλες, δεν θα το κάνει ο κ. Τσίπρας που είναι ωσεί παρών, Βουλευτής παρ’ όλα αυτά του ελληνικού Κοινοβουλίου, που σήμερα προσπαθεί να αναβαπτιστεί με ιδρύματα και να επανέλθει στην πολιτική σκηνή, ενώ θα έπρεπε να κρύβεται ως εκείνος ο Πρωθυπουργός που είχε την ισχυρότερη εντολή και την παραβίασε, δεν θα το κάνει η Νέα Δημοκρατία και το ΠΑΣΟΚ που τότε συνέπραξαν με εκείνον τον Πρωθυπουργό και τον στήριξαν για να παραβιάσει τη λαϊκή ετυμηγορία, δεν θα το κάνουν εκείνοι που έψαχναν προσχήματα για να μην στηρίξουν το δημοψήφισμα και τη δημοκρατική εντολή, δεν θα το κάνει κανείς άλλος παρά μόνον εμείς.

Αν έχετε θέματα προσωπικού, καλό είναι να έρθει ο κ. Μητσοτάκης να απαντήσει, γιατί σε εκείνον απευθύνομαι πρωτίστως και στην κομματική εντολή που πήρατε.

**ΕΥΑΓΓΕΛΟΣ ΛΙΑΚΟΣ:** Δέκα φορές αναφερθήκατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στην κομματική εντολή που πήρατε, στη γραμμή την κομματική που πήρατε, να λοιδορήσετε και να συκοφαντήσετε και να δυσφημήσετε…

**ΕΥΑΓΓΕΛΟΣ ΛΙΑΚΟΣ:** Εντολές εσείς δίνετε. Εμείς δεν δίνουμε εντολές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και να λασπώσετε τους ανθρώπους αυτούς, το 62% των Ελλήνων πολιτών…

**ΕΥΑΓΓΕΛΟΣ ΛΙΑΚΟΣ:** Εκλεγμένους Βουλευτές από τα ψηφοδέλτια, εσείς βγάζετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε συνάδελφε. Αφήστε να τελειώσει και αν έχετε επί προσωπικού ζήτημα, θα ζητήσετε τον λόγο. Απλό είναι.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να λασπώσετε εκείνους που εμείς υπερασπιζόμαστε και κυρίως τη δημοκρατία.

Τραγελαφικό δημοψήφισμα δεν υπάρχει, κύριε Μητσοτάκη. Το δημοψήφισμα ήταν μια κορυφαία στιγμή της δημοκρατίας. Τα δημοψηφίσματα είναι κορυφαίες εκφράσεις της δημοκρατίας. Είχα την τιμή ως Πρόεδρος της Βουλής να προεδρεύσω της συνεδρίασης που αποφάσισε το πρώτο και μόνο δημοψήφισμα που έγινε μετά το 1974 και έχω την τιμή ως Πρόεδρος της Πλεύσης Ελευθερίας να υπερασπίζομαι και σήμερα τους πολίτες που περήφανα, με θάρρος, με τόλμη, όχι χωρίς φόβο απέναντι στην τρομοκρατία όρθωσαν το φρόνημα και το ανάστημά τους και είπαν «όχι». Αυτό το «όχι» εάν είχε εφαρμοστεί θα γνωρίζαμε τι θα είχε συμβεί. Σήμερα δεν το γνωρίζουμε. Δικαιούμαστε όμως να λέμε και να πιστεύουμε βαθιά ότι θα ήταν η απαρχή για μια μεγάλη, τεράστια πολιτική και κοινωνική αλλαγή. Δεν λοιδορήθηκε, κύριοι, ο ελληνικός λαός από την κωλοτούμπα. Από την κωλοτούμπα ουσιαστικά κατέρρευσαν εκείνοι που την διέπραξαν και εκείνοι που τους στήριξαν. Ο ελληνικός λαός κατέγραψε άλλη μια λαμπρή σελίδα στην ιστορία του, κατέγραψε άλλη μια λαμπερή παρακαταθήκη δημοκρατίας και ενέπνευσε τότε και ενέπνεε για καιρό και συνέχιζε να εμπνέει τους ανθρώπους που αγωνίζονται και αντιστέκονται.

Η Πλεύση Ελευθερίας είναι και θα είναι εδώ δίπλα στους ανθρώπους που αγωνίζονται και σήμερα ξέρουμε τι έγινε με το «ναι» που επιβλήθηκε, ξέρουμε ότι η χώρα μας, όχι απλώς δεν ανατάχθηκε, όχι απλώς δεν αναστήθηκε, όχι απλώς δεν βοηθήθηκε, αλλά είμαστε σε ένα τραγικό σημείο οικονομικής κρίσης, μεγάλης διαφθοράς που σοβεί σε όλα τα επίπεδα, μεγάλης εντονότατης ανασφάλειας στους πολίτες για την καθημερινότητά τους, για την επιβίωσή τους, για το μέλλον των παιδιών τους. Είμαστε σε ένα σημείο αδικαιολόγητο με βάση την προπαγάνδα με την οποία επιβάλλατε το «ναι» σε έναν λαό που ψήφισε και διεκδίκησε το «όχι». Είμαστε σε ένα σημείο που αποδεικνύει όχι απλώς την παραβίαση της δημοκρατίας, αλλά και την ακραία περιφρόνηση του κοινωνικού συμφέροντος.

Η Πλεύση Ελευθερίας με σεβασμό και προσήλωση στην ιστορική πραγματικότητα, στη δημοκρατία και στο 62% των ανθρώπων που ψήφισαν περήφανα «όχι», με σεβασμό στη δημοκρατική λειτουργία και στην κορυφαία εκδήλωσή της που είναι η αμεσοδημοκρατική λαϊκή εντολή, με την παρουσία της σε αυτή τη συζήτηση σήμερα θέλει να δώσει ένα μήνυμα ότι δεν θα περάσει ούτε η παραποίηση της ιστορίας, ούτε η προσβολή και η διαστρέβλωση της κορυφαίας λαϊκής εντολής, της πιο ισχυρής που δόθηκε ποτέ μετά το 1974, της πιο ισχυρής εντολής που είχε ποτέ κυβέρνηση από το 1974, της πιο ισχυρής εντολής που παραβιάστηκε και αγνοήθηκε.

Σε αυτό το νομοσχέδιο ξεκινήσαμε με τη διάθεση να συμβάλουμε θετικά, όπως κάνουμε πάντα, στα θέματα παιδείας, στα θέματα πολιτισμού. Ξεκινήσαμε με τη διάθεση να στηρίξουμε διαδικασίες που αφορούν την παιδεία και τον πολιτισμό και προσέκρουσαν στην επιχείρηση ακόμη και μια επιτροπή μορφωτικών υποθέσεων να καταστεί όμηρος πολιτικής πειρατείας και αντιποίησης της λαϊκής ετυμηγορίας.

Για λόγους, λοιπόν, συνέπειας, για λόγους δημοκρατίας και για λόγους κατανόησης του τι σημαίνει «όχι», του τι σημαίνει το 62% των πολιτών να λέει «όχι», η Πλεύση Ελευθερίας ψηφίζει «όχι» στο νομοσχέδιο αυτό και θα υπερασπιστεί το «όχι» των πολιτών χωρίς καμμία υποχώρηση και υπαναχώρηση. Γιατί το «όχι» των πολιτών είναι η δική μας εντολή κι εμείς τουλάχιστον θα την τιμήσουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα να κάνω μια παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ! Τον λόγο έχει ο Κοινοβουλευτικός Εκπρόσωπος του ΠΑΣΟΚ για μια παρέμβαση.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, σας ευχαριστώ πολύ. Ζήτησα να κάνω την παρέμβασή μου προς τον κύριο Υπουργό αναφερόμενος στην τροπολογία με γενικό αριθμό 194 και ειδικό 12 της 8ης Ιουλίου του 2024, την οποία κατέθεσε η Κοινοβουλευτική Ομάδα του ΠΑΣΟΚ - Κινήματος Αλλαγής.

Κύριε Υπουργέ, κύριοι συνάδελφοι, φρονούμε ότι σε ένα σχέδιο νόμου το οποίο ορθώς κατευθύνεται στην ενίσχυση τελικά της έρευνας μέσα από την Ακαδημία Αθηνών, σε αυτό το σχέδιο νόμου είναι η κατάλληλη στιγμή να συζητήσουμε και εν τέλει να ψηφίσουμε και να ικανοποιήσουμε ως Βουλή, ως Εθνική Αντιπροσωπεία, ένα δίκαιο αίτημα προσωπικού λειτουργών της ανώτατης εκπαίδευσης στην πατρίδα μας που αυτήν την στιγμή υποστηρίζουν εκπαιδευτικά, ερευνητικά και επιστημονικά τα ανώτατα εκπαιδευτικά ιδρύματα.

Αναφέρομαι, κύριε Υπουργέ, στα μέλη ΕΔΙΠ και ΕΕΠ που είναι κάτοχοι διδακτορικού διπλώματος, επιτελούν διδακτικό έργο, καλύπτουν πάγιες ανάγκες σε συγκεκριμένα γνωστικά αντικείμενα στα ερευνητικά και επιστημονικά μας ανώτατα εκπαιδευτικά ιδρύματα, πολλοί από αυτούς έχουν διεθνώς αναγνωρισμένο εκπαιδευτικό έργο, εργάζονται αδιάκοπα στα ελληνικά πανεπιστήμια την τελευταία εικοσιπενταετία και τα ελληνικά πανεπιστήμια ακριβώς εκμεταλλεύονται και αξιοποιούν στο έπακρο τα προσόντα τους και την πολυετή ακαδημαϊκή προσφορά τους, ενισχύοντας το εκπαιδευτικό τους έργο προς τους Έλληνες φοιτητές.

Παρά τις όποιες ρυθμίσεις έχουν υπάρξει στο παρελθόν για ειδικές κατηγορίες αυτού του προσωπικού, ένας πολύ μεγάλος αριθμός των επιστημόνων με πλεονασμό προσόντων, όπως προσπαθώ να περιγράψω σε αυτήν την κατηγορία των ΕΔΙΠ και των ΕΕΠ -κάτοχοι διδακτορικού με διεθνώς αναγνωρισμένο επιστημονικό και ερευνητικό έργο- παρά το γεγονός, επαναλαμβάνω, ότι έχουν προσφέρει τα μέγιστα στο ελληνικό πανεπιστήμιο, αυτήν την στιγμή, σε αυτές τις δύσκολες περιόδους της οικονομικής και της υγειονομικής κρίσης που πέρασε η χώρα μας και η ανώτατη εκπαίδευση στη χώρα μας, αυτοί οι άνθρωποι παραμένουν σε εκκρεμότητα, δεν καλύπτουν συγκεκριμένες θέσεις και δεν αναγνωρίζονται ως διδακτικό και ερευνητικό προσωπικό.

Εμείς, λοιπόν, με την τροπολογία μας -για την οποία χαίρομαι γιατί ήδη και άλλοι συνάδελφοι, από άλλες πτέρυγες της Βουλής, φαίνονται θετικοί και διατεθειμένοι να την υποστηρίξουν- ζητούμε να μετατραπεί σε οργανική θέση επί θητεία, σύμφωνα με τον ν.4957/2022, οι θέσεις των ΕΔΙΠ και των ΕΕΠ και οι πιστώσεις των επί θητεία θέσεων να προέρχονται από τις υφιστάμενες θέσεις των μελών ΕΔΙΠ και ΕΕΠ, χωρίς να επιβαρυνθεί ο κρατικός προϋπολογισμός. Δηλαδή τα μέλη των ΕΔΙΠ και ΕΕΠ που ήδη μισθοδοτούνται θα μεταφέρουν απλώς τη μισθοδοσία τους σε βαθμίδα ΔΕΠ.

Επίσης, κύριε Πρόεδρε, με αυτήν την απλή ρύθμιση, χωρίς δημοσιονομική δαπάνη, επαναλαμβάνω, αλλά απολύτως δίκαιη, αυξάνουμε το διδακτικό και ερευνητικό προσωπικό των ΑΕΙ χωρίς να μειώνουμε τις ήδη αιτηθείσες νέες θέσεις ΔΕΠ, δίνουμε κίνητρα για εξέλιξη σε μέλη του διδακτικού προσωπικού των πανεπιστημίων, καταργούμε το ιδιότυπο καθεστώς διδασκόντων δύο ταχυτήτων και αυξάνουμε την ανταγωνιστικότητα των τμημάτων.

Εφόσον όλοι, η Κυβέρνηση και η Βουλή, σε αυτό ακριβώς το σχέδιο νόμου συμφωνούμε ότι προέχει η έρευνα, η καινοτομία και η εξωστρέφεια και θέλουμε όλοι το ίδιο να στηρίξουμε την ανώτατη δημόσια εκπαίδευση στα ελληνικά δημόσια πανεπιστήμια, ιδού η Ρόδος, κύριε Υπουργέ, να κάνετε δεκτή την τροπολογία μας και να τη θέσετε σε ψηφοφορία κυρίως από το Σώμα της Εθνικής μας Αντιπροσωπείας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ξεκινήσουμε τώρα με τους συναδέλφους Βουλευτές.

Τον λόγο έχει η κ. Δεληκάρη από τη Νέα Δημοκρατία και αμέσως μετά η κ. Βέττα από τον ΣΥΡΙΖΑκαι ο κ. Μιχαηλίδης από το ΠΑΣΟΚ.

Κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Ευχαριστώ πολύ, κύριε Πρόεδρε.

Κυρίες Υφυπουργοί, κυρίες και κύριοι συνάδελφοι, η Ακαδημία Αθηνών αποτελεί από τη θεσμοθέτησή της, το 1929, το ανώτατο πνευματικό κέντρο της χώρας το οποίο απαρτίζεται από ανθρώπους εγνωσμένου κύρους στα επιστημονικά πεδία που θεραπεύουν, αδιαμφισβήτητου ήθους και επιτελεί μια πολυεπίπεδη, σημαντικότατη αποστολή, σε ένα διαρκώς εξελισσόμενο περιβάλλον.

Η Ακαδημία Αθηνών συμπληρώνει σύντομα εκατό χρόνια ζωής, εκατό χρόνια διαρκούς παρουσίας στα πνευματικά και επιστημονικά τεκταινόμενα του τόπου.

Την έχουν τιμήσει με τη συμμετοχή τους στις Τάξεις της προσωπικότητες, όπως ο Κωστής Παλαμάς, ο Κωνσταντίνος Άμαντος, ο Κωνσταντίνος Τσάτσος και άλλοι πολλοί. Είναι ένας ζωντανός οργανισμός, ο οποίος πρέπει να παρακολουθεί τις εξελίξεις της εποχής και όχι ένα απολίθωμα προσκολλημένο σε αντιλήψεις και πρακτικές του περασμένου αιώνα.

Ως εκ τούτου, χαιρετίζω τη νομοθετική πρωτοβουλία του Υπουργείου Παιδείας, με την οποία ο Οργανισμός της Ακαδημίας εναρμονίζεται με την εποχή μας, εισάγοντας ορισμένες καινοτομίες που θα την καταστήσουν ακόμη πιο λειτουργική, ώστε να επιτελεί αποτελεσματικότερα την αποστολή της.

Παρακολούθησα με ενδιαφέρον τη συζήτηση που προηγήθηκε κατά την επεξεργασία του σχεδίου νόμου στην Επιτροπή Μορφωτικών Υποθέσεων. Ήταν πολύ χρήσιμες και εξαιρετικά εμπεριστατωμένες οι τοποθετήσεις του Εισηγητή της Πλειοψηφίας, του συναδέλφου Ευάγγελου Λιάκου. Θα ήθελα να σταθώ σε ορισμένα μόνο σημεία, τα οποία θεωρώ εξαιρετικά σημαντικά.

Με το άρθρο 8, ορίζονται με σαφήνεια οι τρεις Τάξεις από τις οποίες αποτελείται η Ακαδημία, καθώς και τα επιστημονικά αντικείμενά τους. Οι σύγχρονες επιστημονικές εξελίξεις κατέστησαν από καιρό επιβεβλημένο τον εμπλουτισμό των τάξεων με νέα αντικείμενα. Θα αναφέρω ενδεικτικά για την πρώτη Τάξη τη Μηχανική, την Αστροσωματιδιακή και την Κοσμολογία, καθώς και την επιστήμη των Υπολογιστών, για τη δεύτερη Τάξη τη Γλωσσολογία, τη Λαογραφία, την Επιγραφική, την Αρχιτεκτονική και τις Εικαστικές Τέχνες.

Με το άρθρο 17, καθορίζεται ο τρόπος εκλογής τακτικού μέλους έπειτα από προκήρυξη. Η διαδικασία με την τελευταία ψηφοφορία να διεξάγεται μεταξύ των δύο επικρατέστερων υποψηφίων θα οδηγεί στην πλήρωση των κενών εδρών, δίχως να παρατηρούνται οι σημερινές δυσλειτουργίες με εκλογές που καταλήγουν άγονες.

Το άρθρο 18, συνιστά μια ουσιαστική καινοτομία, αφορά στην εκλογή τακτικού μέλους δίχως προκήρυξη σχετικής θέσης. Προβλέπεται, δηλαδή, η διαδικασία επιλογής τακτικού μέλους χωρίς προκήρυξη -αυτή ρυθμίζεται με το άρθρο 17, στο οποίο ήδη αναφέρθηκα- στις περιπτώσεις που κρίνεται ότι ο εκλεγόμενος αφενός έχει αποκτήσει με τα έργα και τα προσόντα του γενική αναγνώριση στον κλάδο του και αφετέρου διακρίνεται προδήλως μεταξύ των ομοτέχνων του.

Με το άρθρο 23, καθορίζεται με μεγαλύτερη σαφήνεια το πώς ένα μέλος της Ακαδημίας καθίσταται μη ενεργό. Στα άρθρα 31 και 35, ρυθμίζονται και οι αρμοδιότητες των μονομελών οργάνων της Ακαδημίας και ιδρύεται νέο μονομελές όργανο, ο Έφορος. Ο Έφορος συνεπικουρεί τον Γενικό Γραμματέα, το Προεδρείο και τη Σύγκλητο, ενώ συντονίζει και ελέγχει, υπό την επίβλεψη του Γενικού Γραμματέα, τις διοικητικές και οικονομικές υπηρεσίες. Είναι μια αναγκαία προσθήκη στο οργανόγραμμα της Ακαδημίας, κατά τη γνώμη μου, καθώς ο ρόλος του θα είναι κομβικός για την αποτελεσματικότερη διεκπεραίωση των διαφόρων εκκρεμοτήτων που συνεπάγεται η καθημερινή λειτουργία της Ακαδημίας, αναλαμβάνοντας ένα σημαντικό μέρος του φόρτου που ως τώρα αναλογούσε σε άλλα πρόσωπα.

Θα ήθελα να τονίσω ως μια γενική παρατήρηση, κυρίες και κύριοι συνάδελφοι, ότι στον νέο Οργανισμό της Ακαδημίας Αθηνών είναι εμφανής η προσπάθεια ενίσχυσης της διαφάνειας με περισσότερες φανερές ψηφοφορίες. Είναι πολύ θετικό και νομίζω ότι όλοι συμφωνούμε σε αυτό το σημείο. Η Ακαδημία είναι ένας οργανισμός που οφείλει να λειτουργεί σε άμεση διασύνδεση με το κοινό. Γι’ αυτό και είναι χρήσιμη η ρύθμιση ζητημάτων που αφορούν στα δημοσιεύματα της Ακαδημίας, ενώ για πρώτη φορά ρυθμίζονται τα ζητήματα που αφορούν στη βιβλιοθήκη και τα αρχεία της ακαδημίας, με ρητή πρόβλεψη ότι αμφότερα είναι προσιτά όχι μόνο στα μέλη, στους ερευνητές και το διοικητικό προσωπικό της ακαδημίας, αλλά και στο ευρύ κοινό. Επιπλέον, η ακαδημία έχει και συγκεκριμένη ερευνητική αποστολή μέσω των ερευνητικών κέντρων, τα οποία βρίσκονται υπό την εποπτεία της.

Με το κεφάλαιο 16 και τα άρθρα 61 έως 70, ρυθμίζονται με πληρότητα και συνεκτικότητα η ίδρυση, η οργάνωση και η λειτουργία των ερευνητικών κέντρων και των γραφείων έρευνας της ακαδημίας και ειδικότερα διευκρινίζεται ρητά ότι οι μονάδες αυτές εντάσσονται στο νομικό πρόσωπο της ακαδημίας και εξειδικεύεται η άσκηση εποπτείας επ’ αυτών από επιτροπές ακαδημαϊκών ή από μέλη της ακαδημίας. Η νέα αυτή ρύθμιση θα αποτελέσει τη βάση για την προώθηση και περαιτέρω ανάπτυξη του ερευνητικού έργου των ερευνητικών κέντρων και των γραφείων έρευνας.

Κυρίες και κύριοι συνάδελφοι, στις συνεδριάσεις της Επιτροπής Μορφωτικών Υποθέσεων κυριάρχησε μια εικόνα εξαιρετικά πολιτισμένου διαλόγου με επιχειρήματα από τους συναδέλφους όλων των κομμάτων και η εντύπωση που αποκόμισα ήταν πως σχεδόν όλοι μας κρίνουμε επιβεβλημένη τη νομοθετική πρωτοβουλία του Υπουργείου Παιδείας, μια πρωτοβουλία που ενισχύει, προωθεί και διευκολύνει το έργο της ακαδημίας, ενός οργανισμού που προάγει την αριστεία, που λειτουργεί ως φάρος πνευματικός ακόμη και στις πιο δύσκολες περιόδους. Ο οργανισμός αυτός οφείλει να εξελίσσεται διαρκώς, ακολουθώντας τις επιταγές της εποχής με σεβασμό στην ιστορία και την αποστολή του. Κάνουμε σήμερα ένα πολύ σημαντικό βήμα προς αυτήν την κατεύθυνση και γι’ αυτό σας καλώ να στηρίξετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες κύριοι συνάδελφοι, H συζήτηση για το σημερινό νομοσχέδιο είναι μια εξαιρετική αφορμή για να τοποθετηθούμε συνολικά για τα ζητήματα της παιδείας και της έρευνας στη χώρα μας. Μπορούμε να συζητήσουμε ευρύτερα, καθώς σε πολύ μεγάλο βαθμό υπάρχει μια συναντίληψη για την αναγκαιότητα αλλαγής του Οργανισμού της Ακαδημίας Αθηνών, όπως εξάλλου εκφράστηκε και στις Επιτροπές Μορφωτικών Υποθέσεων.

Η Ακαδημία Αθηνών με συλλογικές διαδικασίες και μακρόχρονη διαβούλευση κατέθεσε τις προτάσεις της με αποτέλεσμα σήμερα να έχουμε ένα σχέδιο νόμου με τις προτεινόμενες διατάξεις για τον εκσυγχρονισμό και την λειτουργία του ιδρύματος. Ωστόσο, στις επιτροπές συζητήθηκαν θέματα και διατάξεις που πρέπει να λυθούν ή να διευκρινιστούν ακόμη και σήμερα για να μην υπάρξει κανένα ερωτηματικό.

Ειδικότερα υπήρξαν αναφορές τόσο από τον εισηγητή μας όσο και από φορείς πρώτα απ’ όλα για τις υποτροφίες και τα κριτήρια παροχής τους, για το καθεστώς συνεργασίας της ακαδημίας με ιδιωτικά κέντρα και ινστιτούτα και τις δικλείδες προστασίας του δημοσίου συμφέροντος, για τον κλειστό αριθμό των τακτικών μελών των τάξεων της ακαδημίας, καθώς, όπως αναφέρθηκε, ο μεγαλύτερος αριθμός των μελών θα ευνοούσε ένα άνοιγμα σε νέα επιστημονικά αντικείμενα και κλάδους.

Επίσης, στην ίδια θεματική τέθηκε το ζήτημα της εκπροσώπησης των γυναικών, καθώς έχουμε ελάχιστες, μόνο τρεις ακαδημαϊκούς, μια συνθήκη που δεν ανταποκρίνεται στα επιστημονικά και ερευνητικά άλματα που έχουν γίνει τις τελευταίες δεκαετίες από γυναίκες.

Παράλληλα, για την εκλογή των ακαδημαϊκών υπήρξε πρόταση από τον εισηγητή μας να συνεκτιμάται και η κοινωνική προσφορά πέραν της διάκρισης στις επιστήμες, τα γράμματα και τις τέχνες, γιατί ο διανοούμενος, ο επιστήμονας, ο καλλιτέχνης που λειτουργεί ερήμην ή αποκομμένος από την κοινωνία δεν εκπληρώνει τον αναγκαίο στόχο της ώσμωσης, της αλληλεπίδρασης και της προσφοράς.

Τέλος, υπήρξαν ευρύτερες συζητήσεις και τοποθετήσεις για το άρθρο 25 με τίτλο «Ολομέλεια και Αρμοδιότητες» σχετικά με το δικαίωμα των ερευνητών να μετέχουν με δικαίωμα γνώμης στην ολομέλεια. Πρόκειται για μια πρόταση που υπηρετεί τη διαφάνεια αλλά και τα δικαιώματα των ερευνητών και, ευτυχώς, φαίνεται ότι υπάρχει μία σύμπνοια από την πλευρά της Ακαδημίας για τις τροποποιήσεις, κάτι, βέβαια, που μένει να αποδειχτεί.

Το συμπέρασμα που βγαίνει από τη συζήτηση του νομοσχεδίου για τον Οργανισμό της Ακαδημίας Αθηνών είναι ότι ακόμη και ένας θεσμός με μακρόχρονη ιστορία και εδραιωμένες αντιλήψεις αντιλαμβάνεται την ανάγκη για εκσυγχρονισμό, προσαρμογή στις νέες συνθήκες, δημοκρατική νομιμοποίηση και μεταρρυθμίσεις με θετικό κοινωνικό πρόσημο.

Δυστυχώς, η Κυβέρνηση ακριβώς γιατί έχει συγκεκριμένη ιδεολογική στόχευση και επιχειρηματική αναφορά, δεν αντιλαμβάνεται τις απαιτήσεις της εποχής και ναρκοθετεί το ύψιστο αγαθό της παιδείας.

Πριν προχωρήσω με τη γενικότερη επιχειρηματολογία, θέλω να κάνω μια ειδικότερη τοποθέτηση για την τροπολογία σχετικά με τις ρυθμίσεις οργανικών θέσεων για τα άρθρα 1 και 2. Εκεί διαπιστώνουμε ότι καταργούνται εκατοντάδες οργανικές θέσεις, επτακόσιες σαράντα πέντε θέσεις καλλιτεχνικών, τετρακόσιες εξήντα δύο θεατρικών σπουδών και σαράντα έξι δραματικής τέχνης, σαράντα έξι θέσεις μουσικής επιστήμης, τριακόσιες πενήντα τρεις θέσεις πληροφορικής, σαράντα οκτώ αγγλικής, δεκατέσσερις γερμανικής και εννέα γαλλικής γλώσσας.

Η Κυβέρνηση επιβεβαιώνει τη δυσανεξία της σε ό,τι έχει να κάνει με τον πολιτισμό και την ολιστική προσέγγιση της παιδείας, μειώνοντας δραστικά θέσεις και προοπτικές για αποφοίτους τριτοβάθμιας εκπαίδευσης, λέγοντας ότι δεν υπάρχουν οι εν λόγω ανάγκες στη δευτεροβάθμια εκπαίδευση. Το όραμα της Κυβέρνησης για πλήρη αποδόμηση του πολύπλευρα μορφωμένου και σκεπτόμενου πολίτη βρίσκεται –το βλέπουμε και εδώ- σε πλήρη εξέλιξη.

Συνεχίζω στο ίδιο σκεπτικό με την κατακρήμνιση της δημόσιας παιδείας. Αρχικά αναμένουμε την ανακοίνωση των βάσεων εισαγωγής στα πανεπιστήμια, που για μία ακόμη φορά η ελάχιστη βάση εισαγωγής λειτουργεί ως λαιμητόμος για τους υποψηφίους για είσοδο στα δημόσια πανεπιστήμια. Γιατί για τα ιδιωτικά μιας και προβλέπεται συντελεστής 0,8 στο πεδίο και όχι στο έκαστο τμήμα, η είσοδος είναι ευχερής με μόνο κριτήριο την οικονομική επιφάνεια των ενδιαφερομένων.

Σαφώς, επίσης, μιας και αναφέρθηκα στην ελάχιστη βάση εισαγωγής δεν γίνεται να μην αναδείξω τη μεγάλη επίθεση που επέφερε στα περιφερειακά πανεπιστήμια με τις μειώσεις των φοιτητών και το αναπόδραστο κλείσιμο τμημάτων. Ενδεικτικά μόνο τον πρώτο χρόνο εφαρμογής της, στο Πανεπιστήμιο Δυτικής Μακεδονίας μειώθηκαν κατά 42% οι εισακτέοι με ότι αυτό συνεπάγεται για το πανεπιστήμιο, την παιδεία αλλά και για την περιοχή.

Και, βέβαια, μιας και στο παρόν νομοσχέδιο συζητάμε προνομιακά για την έρευνα, οι ιδιωτικές σχολές δεν ενδιαφέρονται να ασχοληθούν με μακροπρόθεσμες λύσεις, έρευνα πεδίου και καινοτομίες, αλλά μόνο για το κέρδος των μετόχων τους. Συνεχίζεται, δηλαδή, ο δρόμος πρώτα απ’ όλα με τη μείωση των εισακτέων, την απόδοση επαγγελματικών δικαιωμάτων σε αποφοίτους κολεγίων και την κατάργηση των διετών προγραμμάτων σπουδών. Απορρυθμίσεις που εντείνουν τις κοινωνικές ανισότητες και δημιουργούν νέα πεδία εξυπηρετήσεων και επώασης συμφερόντων.

Και, βέβαια, στους σχεδιασμούς του Υπουργείου Παιδείας και του αρμόδιου Υπουργείου Τουρισμού, δεν υπάρχει, κυρία Υπουργέ, καμμία ειδική μνεία στο ζήτημα της τουριστικής εκπαίδευσης, μιας και τα δύο Υπουργεία αδιαφορούν για την επαγγελματική εκπαίδευση και κατάρτιση των νέων ανθρώπων που θέλουν μέσω των σπουδών αφ’ ενός να βελτιώσουν τις γνώσεις και τη ζωή τους και αφ’ ετέρου να συνεισφέρουν στη δυναμική της ελληνικής οικονομίας.

Τι ακούμε μόνο τις τελευταίες μέρες από την Κυβέρνηση; Θριαμβολογία για τον διορισμό δέκα χιλιάδων εκπαιδευτικών. Εμείς, αλλά και η εκπαιδευτική κοινότητα, είμαστε πάντοτε υπέρμαχοι της προσπάθειας κάλυψης των δεκάδων χιλιάδων οργανικών κενών θέσεων, έστω και αν είναι δειλές και ατελέσφορες. Τι συμβαίνει σήμερα; θα καλυφθούν τέσσερις χιλιάδες τετρακόσιες πενήντα μια θέσεις από αποχωρήσεις και συνταξιοδοτήσεις εκπαιδευτικών χάρη στον κανόνα μία αποχώρηση, μία πρόσληψη που επιτεύχθηκε από την κυβέρνηση του ΣΥΡΙΖΑ.

Να θυμίσω ότι η Νέα Δημοκρατία και το ΠΑΣΟΚ είχαν ως επίτευγμα, λόγω της χρεοκοπίας της χώρας -για την οποία ήταν απόλυτα συνυπεύθυνοι-, τον κανόνα «μία πρόσληψη για πέντε αποχωρήσεις». να το θυμόμαστε αυτό. Οι υπόλοιπες πέντε χιλιάδες πεντακόσιες σαράντα εννέα θέσεις θα καλυφθούν από μία δεξαμενή άνω των σαράντα χιλιάδων εκπαιδευτικών που ως αναπληρωτές ζουν σε μια διαρκή ομηρία μετακινούμενοι διαρκώς ανά την επικράτεια σε δυσχερέστατες συνθήκες.

Αυτή είναι η μεγάλη επιτυχία της Κυβέρνησης με συνολική δαπάνη για τις νέες προσλήψεις περί τα 110 εκατομμύρια ευρώ, την ώρα που η ανησυχία για μεγάλες περικοπές τμημάτων και φέτος εντείνεται.

Κυρίες και κύριοι συνάδελφοι, το σημερινό νομοσχέδιο αποτελεί μια καλή συνθήκη συνεργασίας όπου οι ειδικές συγκεκριμένες ανάγκες εκσυγχρονισμού της λειτουργίας της Ακαδημίας Αθηνών βρίσκουν κοινό βηματισμό με τις κοινωνικές και πολιτικές προσλαμβάνουσες. Η παιδεία, η έρευνα, οι επιστήμες της χώρας, οι νέες και οι νέοι με ικανότητες και όραμα, θέλουν ομοίως ένα υποστηρικτικό περιβάλλον, μια ασφαλή δίοδο για την προσωπική και συλλογική ανάπτυξη.

Δυστυχώς, όπως έχει αποδειχθεί από το 2019 και μετά, η παιδεία είναι παρακολούθημα οικονομικών συμφερόντων και αντίστοιχων παρωχημένων ιδεοληψιών. Είναι στο χέρι των προοδευτικών και δημοκρατικών κομμάτων να απαντήσουμε στο αίτημα της κοινωνίας για μια παιδεία ως καθολικό κοινωνικό δικαίωμα. Για την παιδεία ως μηχανισμό άρσης των ανισοτήτων και πεδίο διαμόρφωσης των κοινωνικών και πολιτικών όρων, για ένα ουσιαστικό μετασχηματισμό της κοινωνίας μας. Αυτή είναι η στόχευσή μας και αυτός είναι ο διηνεκής πάγιος στόχος μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σειρά έχει τώρα ο κ. Μιχαηλίδης και αμέσως μετά η κ. Κουρουπάκη, που έχει ζητήσει τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, στην παρέμβασή μου θα αναφερθώ μόνο σε ένα θέμα που έχει σχέση με τον ισχύοντα για λίγες ακόμη ημέρες νόμο, τον ν.4398/1929 περί κυρώσεως και τροποποιήσεως της από 18 Μαρτίου 1926 συντακτικής αποφάσεως περί Οργανισμού της Ακαδημίας Αθηνών και τις διαφορές που προκύπτουν από τη σύγκρισή του με το σημερινό κείμενο που έχουμε μπροστά μας.

Η συντακτική απόφαση της 18ης Μαρτίου του 1926, με την οποία ουσιαστικά ιδρύθηκε η Ακαδημία Αθηνών συντάχτηκε από την δικτατορική τότε κυβέρνηση του Θεόδωρου Πάγκαλου, λίγες μέρες πριν εγκαταλείψει, και κυρώθηκε το 1929 από την κυβέρνηση του Ελευθερίου Βενιζέλου. Ποια ήταν η Ελλάδα του 1926; Ήταν η Ελλάδα που είχε βγει από τους νικηφόρους Βαλκανικούς Πολέμους. Ήταν η μεταπολεμική Ελλάδα του Πρώτου Παγκοσμίου Πολέμου. Ήταν η Ελλάδα που μόλις είχε υποστεί τη φοβερή ήττα της Μικρασιατικής Εκστρατείας, που είχε υποστεί τη μεγαλύτερη εθνική καταστροφή, αυτή της απώλειας της Μικράς Ασίας.

Εντούτοις, η χώρα αισθάνθηκε τότε την ανάγκη ίδρυσης ενός επιστημονικού οργανισμού, ενός ιδρύματος πνευματικού για την καλλιέργεια και προαγωγή των επιστημών, των γραμμάτων και των τεχνών και μέσω αυτών στην ενίσχυση των κυρίαρχων κλάδων της παραγωγής, δηλαδή της γεωργίας, της βιομηχανίας και της ναυτιλίας. Με άλλα λόγια, ουσιαστικό κίνητρο τότε για την ίδρυση του ανώτατου πνευματικού μας ιδρύματος, της Ακαδημίας Αθηνών, ήταν και η στήριξη και η προαγωγή της εθνικής μας οικονομίας.

Στο πρώτο άρθρο του ιδρυτικού νόμου για τους σκοπούς της Ακαδημίας αναφέρει: «Ιδρύεται εν Αθήναις Ακαδημία των επιστημών, των γραμμάτων και των τεχνών…με σκοπόν: α) την καλλιέργεια και την προαγωγή των επιστημών, των γραμμάτων και των καλών τεχνών, β) την επιστημονική υποστήριξη και ενίσχυση της γεωργίας, της βιομηχανίας και της ναυτιλίας και των λοιπών πλουτοπαραγωγικών κλάδων και δυνάμεων του τόπου και εν γένει την προαγωγή της εθνικής οικονομίας».

Πέραν της γλωσσικής διαφοράς, το γεγονός δηλαδή ότι ο νόμος του 29 είναι γραμμένος στην καθαρεύουσα, ενώ το νομοσχέδιο που έχουμε μπροστά μας σήμερα είναι στη δημοτική, ουσιαστικά οι διαφορές είναι λίγες μεταξύ των δύο αυτών κειμένων.

Πέραν αυτού που θα πω στη συνέχεια και του γεγονότος ότι στο άρθρο 8 του υπό εξέταση νομοσχεδίου, περιγράφονται εξαιρετικά αναλυτικά οι επιστήμες για τις οποίες θα έχει ευθύνη η Ακαδημία Αθηνών για την στήριξη και την προαγωγή τους. Πρέπει να ασκήσει κάποιος ενδελεχή έλεγχο για να βρει κάποια σχολή, κάποια ειδικότητα πανεπιστημιακή που δεν συμπεριλαμβάνεται στο όγδοο άρθρο του σημερινού νομοσχεδίου.

Το μόνο που απουσιάζει από το σημερινό νομοσχέδιο και έχει παντελώς εξαλειφθεί από τον ιδρυτικό νόμο του 1929 είναι η αναφορά στην ευθύνη για την υποστήριξη επιστημών τριών κλάδων της παραγωγής στη χώρα μας, της γεωργίας, της βιομηχανίας και της ναυτιλίας.

Καμμία αναφορά πια για την προαγωγή των επιστημών που στηρίζουν τον πρωτογενή τομέα, τη βιομηχανία και τη ναυτιλία, δηλαδή τους κλάδους της οικονομίας που αποτελούν και τους σημερινούς πυλώνες της παραγωγής πλούτου στην Ελλάδα. Η διαγραφή των τριών αυτών επιστημονικών πεδίων, γεωργίας, βιομηχανίας και ναυτιλίας, αποτελεί ουσιαστικά και τη μοναδική παράλειψη του καταργούμενου νόμου, του 4038, με τον σημερινό. Ό,τι αλλάζει είναι η απλούστευση στη γλώσσα του κειμένου και η φωτογραφική –θα έλεγε κανείς λεπτομερής- αναφορά επιστημών που εντάσσονται στις τρεις τάξεις της Ακαδημίας.

Κυρίες και κύριοι συνάδελφοι, υποχρέωση της Ακαδημίας Αθηνών στα εκατό χρόνια που πέρασαν, έναν αιώνα, ήταν και το καθήκον προαγωγής της ναυτιλίας. Έχω προσπαθήσει να εντοπίσω κάποια πρωτοβουλία αυτού του ιδρύματος προς αυτή την κατεύθυνση, δεν το έχω όμως καταφέρει.

Και όχι μόνο η Ακαδημία Αθηνών τα εκατό χρόνια που πέρασαν δεν αισθάνθηκε την ανάγκη να εντάξει στις τάξεις της κάποια προσωπικότητα διεθνούς κύρους από το μεγαλύτερο ίσως κλάδο της οικονομίας μας, την ναυτιλία, αντιθέτως φρόντισε να απαλείψει από τον νέο οργανισμό ακόμα και τη λέξη ναυτιλία.

Όταν πριν έναν αιώνα η Ελλάδα αισθάνθηκε την ανάγκη να συμπεριλάβει στον οργανισμό της Ακαδημίας την προαγωγή της ναυτιλίας, το μέγεθος της οποίας τότε δεν ξεπερνούσε πενήντα μικρά πλοία μεγέθους πεντακοσίων περίπου χιλιάδων τόνων, το έκανε, κυρίως, αφ’ ενός για να προσδώσει τη δέουσα τιμή σε έναν κλάδο, σε μία τάξη που συνέβαλε τα μέγιστα στην ανεξαρτησία της χώρας αλλά και στη συμβολή της στους απελευθερωτικούς αγώνες του ’12 – ’13, στη συνεισφορά της στον Α΄ Παγκόσμιο Πόλεμο και, βεβαίως, επειδή έβλεπε την εξέλιξη αυτού του σπουδαίου πυλώνα της οικονομίας μας στα χρόνια που έρχονται, της ελληνικής ναυτιλίας των Ελλήνων ναυτικών όπου όταν την περίοδο της μαύρης σκλαβιάς της κατοχής στον ιερό βράχο της Ακρόπολης υψωνόταν η απεχθής σβάστικα των κατακτητών, στις πρύμνες των ελληνικών πλοίων μας κυμάτιζε ελεύθερη και περήφανη στα πέρατα του ελεύθερου κόσμου η γαλανόλευκη, η σημαία του γαλανού της θάλασσας και του λευκού των κυμάτων.

Σήμερα η ελληνική πολιτεία δεν αισθάνεται ούτε ανάγκη ούτε υποχρέωση να συμπεριλάβει σε μία από τις τάξεις της Ακαδημίας Αθηνών την επιστήμη της ναυτιλίας, της σημερινής ελληνικής ναυτιλίας που κυριαρχεί στις παγκόσμιες θάλασσες, που προσδίδει μοναδικό κύρος στη χώρα μας, στην ελληνική ναυτιλία των πέντε χιλιάδων πλοίων, των τετρακοσίων εκατομμυρίων κόρων ολικής χωρητικότητας, την ελληνική ναυτιλία που από αυτή συρρέουν στη χώρα μας πάνω από 20 δισεκατομμύρια ευρώ κατ’ έτος.

Πάνω από δέκα χρόνια προσπαθούμε να πείσουμε τους ακαδημαϊκούς να δουν με ένα διαφορετικό μάτι την ελληνική ναυτιλία για λόγους ουσιαστικούς και επιστημονικούς αλλά και εθνικούς, να συμπεριλάβει στις τάξεις της τη ναυτιλία, όπως έχει, παραδείγματος χάριν, συμπεριλάβει και έναν στρατηγό. Δεν πείστηκαν ισχυριζόμενοι ότι η ναυτιλία δεν είναι επιστήμη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Κυρία Υφυπουργέ, δεν πιστεύω ότι μπορεί να αγνοηθεί το γεγονός ότι για να χτιστεί σήμερα ένα πλοίο εκατοντάδων μέτρων, τεράστιας ισχύος, να κυβερνηθεί, να χρηματοδοτηθεί, να το διαχειριστούν, απαιτείται η σύμπραξη δεκάδων κορυφαίων επιστημών και επιστημόνων: ναυπηγοί, ηλεκτρολόγοι, ηλεκτρονικοί, μηχανολόγοι, οικονομολόγοι, νομικοί, φυσικοί περιβαλλοντολόγοι, τραπεζίτες, χρηματιστές και πόσες άλλες ειδικότητες.

Είναι δυνατόν επί εκατό χρόνια από αυτόν το γίγαντα της διεθνούς οικονομίας και δραστηριότητας που δημιουργείται και υποστηρίζεται από δεκάδες –να μην πω εκατοντάδες- επιστημονικούς κλάδους, για τον οποίο έχει δημιουργηθεί από τον Οργανισμό Ηνωμένων Εθνών ειδικός διεθνής οργανισμός, ο International Maritime Organization, να μην μπορεί να εντοπιστεί από την Ακαδημία Αθηνών μια επιστήμη της θάλασσας, μια επιστήμη της ναυτιλίας, μια ελληνική προσωπικότητα διεθνούς κύρους να ενταχθεί στις τάξεις της;

Κυρία Υφυπουργέ, θεωρώ άστοχη και απαράδεκτη την παράλειψη από το παρόν νομοσχέδιο, την πρόνοια να συμπεριληφθούν ιδιαίτερα στην πρώτη τάξη της Ακαδημίας Αθηνών οι επιστήμες της ναυτιλίας, οι επιστήμες της θάλασσας.

Το ΠΑΣΟΚ, βεβαίως, θα ψηφίσει το νομοσχέδιο. Θεωρώ όμως υποχρέωση, καθήκον του Υπουργείου Παιδείας να διορθώσει σήμερα κιόλας αυτή την παράλειψη και για λόγους επιστημονικής τάξης αλλά και από σεβασμό στην ιστορική συμβολή της ναυτιλίας μας στο Έθνος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Κουρουπάκη, έχετε τον λόγο.

Αμέσως μετά έχει ζητήσει μια μικρή παρέμβαση ο κ. Ηλιόπουλος, Κοινοβουλευτικός Εκπρόσωπος –παρέμβαση, όχι ομιλία.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σε λίγες ημέρες κλείνουμε πενήντα έτη από την ημέρα αποκατάστασης της δημοκρατίας στη χώρα που επήλθε ως αποτέλεσμα της τουρκικής εισβολής στην Κύπρο. Επιβάλλεται την περίοδο αυτή να κάνουμε έναν απολογισμό για την πορεία που έχουν πάρει τα πράγματα στη χώρα τις τελευταίες δεκαετίες, χρειάζεται, δηλαδή, μια ενδοσκόπηση που δεν είναι άσχετη με το παρόν νομοσχέδιο για τον Οργανισμό της Ακαδημίας Αθηνών.

Η πατρίδα μας υπόκειται τις τελευταίες δεκαετίες σε μια συνεχή διαδικασία φθοράς. Μετατρέπεται αργά αλλά σταθερά από μία ομοιογενή χώρα σε έναν ουδέτερο χώρο αδύναμο να σταθεί με στοιχειώδη αυτοτέλεια στο διεθνές στερέωμα. Βασικό χαρακτηριστικό αυτής της διαδικασίας είναι η αποδόμηση των θεσμών και των παραδοσιακών αξιών. Η παρακμή εκδηλώνεται σε κάθε φάσμα της δημόσιας σφαίρας. Σύμφωνα με τη σχετική ετήσια έρευνα της «PUBLIC ISSUE» παρατηρείται καθολική υποχώρηση της εμπιστοσύνης των πολιτών προς τους θεσμούς της χώρας.

Καταθέτω στα Πρακτικά. Ευχαριστώ.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με την εξαίρεση της Πυροσβεστικής και των Ενόπλων Δυνάμεων, όλοι οι βασικοί θεσμοί της χώρας βρίσκονται σε πρωτοφανή κρίση νομιμοποίησης. Μόνο ένας στους τρεις πολίτες εμπιστεύονται τη δικαιοσύνη. Οι πολίτες θεωρούν ότι υπάρχει έλλειψη λογοδοσίας και ατιμωρησία σε όλα τα επίπεδα.

Ορίσατε πριν από λίγες μέρες την ηγεσία του Συμβουλίου της Επικρατείας. Πότε θα σταματήσει αυτός ο εναγκαλισμός με τη δικαιοσύνη που υπονομεύει την εμπιστοσύνη των πολιτών σε αυτή; Κύριοι των κομμάτων της εξουσίας, πόσες αναθεωρητικές διαδικασίες αφήσατε να περάσουν άπρακτες χωρίς να αγγίξετε αυτή την αμαρτωλή σχέση μεταξύ εκτελεστικής και δικαστικής εξουσίας. Μην αναρωτιέστε, λοιπόν, γιατί στις ευρωεκλογές ο λαός γύρισε την πλάτη σε όλους σας.

Αυτή η Βουλή μπορεί να ξεκινήσει την αναθεωρητική διαδικασία. Επομένως καλούμαστε να κριθούμε όλοι όσοι πιστεύουμε, πραγματικά, στη διάκριση των εξουσιών. Ας συμφωνήσουμε όλες οι πολιτικές δυνάμεις στην αναθεώρηση του άρθρου 90 του Συντάγματος, ώστε να πάψει ο ορισμός της ηγεσίας των ανωτάτων δικαστηρίων από την εκάστοτε κυβέρνηση. Η κρίση εμπιστοσύνης, που αποτυπώνεται στη δημοσκόπηση που προανέφερα, αποτελεί μόνο την κορυφή του παγόβουνου.

Στην Ελλάδα συντελείται επί δεκαετίες μία πολιτιστική γενοκτονία. Κύριο χαρακτηριστικό της είναι το ξερίζωμα της σχέσης των νέων Ελλήνων από την πλούσια ιστορική και πολιτιστική τους κληρονομιά, μια διαδικασία που ξεκινά με την άρνηση της σύνδεσης και της συνέχειας του νέου Έλληνα με το ρωμαίικο παρελθόν του και κορυφώνεται με την αποδόμηση της ελληνικής γλώσσας.

Το κακό ξεκινάει από την πρωτοβάθμια και τη δευτεροβάθμια εκπαίδευση. Κορυφαίοι Έλληνες λογοτέχνες απουσιάζουν από τα βιβλία γλώσσας του δημοτικού και της νεοελληνικής γλώσσας του γυμνασίου. Κλασικά κείμενα που κοσμούσαν τα παλαιότερα σχολικά βιβλία, αντικαθίστανται από συνταγές μαγειρικής και αστρολογικές προβλέψεις. Ξεκοβόμαστε από την πλούσια ελληνική γραμματεία όχι μόνο της αρχαιότητας αλλά και του κοντινού παρελθόντος μας.

Πόσοι, αλήθεια, δεν θα ήθελαν τα ιερά κείμενα της πίστης δισεκατομμυρίων ανθρώπων να είναι γραμμένα στη γλώσσα τους; Κι εμείς που έχουμε σε μεγάλο βαθμό αυτό το προνόμιο, τι κάνουμε για να το διαφυλάξουμε;

Οι πολιτικές των τελευταίων δεκαετιών φρόντισαν να αποξενώσουν με κάθε τρόπο τον λαό από τη γλώσσα των Ευαγγελίων, της ιερής παράδοσής μας και της θύραθεν γραμματείας.

Πάμε, όμως, ακόμα παραπέρα. Η γλώσσα του Παπαδιαμάντη, η λόγια γλώσσα του πολύ κοντινού μας παρελθόντος, φαντάζει σήμερα ξένη και απόμακρη. Η γλώσσα μας, περιεκτική και πλούσια νοημάτων, υποβαθμίζεται και φτωχαίνει στην καθημερινή χρήση της. Φτωχή γλώσσα σημαίνει αδυναμία έκφρασης νοημάτων. Σημαίνει σκέψη ακρωτηριασμένη.

Νέα προγράμματα και νέες παιδαγωγικές μέθοδοι εφαρμόστηκαν τα τελευταία χρόνια. Και ποιο το αποτέλεσμα τους;

Σύμφωνα με τον τελευταίο διαγωνισμό του διεθνούς προγράμματος PISA του 2022, διαπιστώθηκε ότι οι επιδόσεις των Ελλήνων μαθητών είναι οι χειρότερες της τελευταίας δεκαετίας και στις τρεις δεξιότητες που αξιολογεί ο διαγωνισμός: Την κατανόηση κειμένου, τα μαθηματικά και τις φυσικές επιστήμες. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η χρεοκοπία της εκπαιδευτικής και γλωσσικής πολιτικής του νέου ελληνικού κράτους συνοψίζεται στο άρθρο 2 του νομοσχεδίου, όπου διακηρύσσεται ότι ο Οργανισμός της Ακαδημίας Αθηνών επικαιροποιείται ώστε να είναι διατυπωμένος στη σύγχρονη δημοτική γλώσσα.

Τι μήνυμα στέλνετε στον ελληνικό λαό; Ότι η Ακαδημία που είναι θεματοφύλακας των ελληνικών γραμμάτων και εκδότρια του ιστορικού λεξικού της νέας ελληνικής γλώσσας, δεν μπορεί να λειτουργήσει με ένα θεσμικό κείμενο διατυπωμένο σε γλώσσα πιο λόγια από τη σημερινή; Και το τελειότερο νομοθέτημα να μας φέρνατε προς ψήφιση, μόνο και μόνο γι’ αυτόν τον λόγο αρμόζει η μομφή και η καταψήφιση.

Κυρίες και κύριοι Βουλευτές, είναι θλιβερό να βλέπεις έναν λαό να αποποιείται τον θησαυρό που έχει στα χέρια του, τη στιγμή που κάποιος άλλος λαός αγωνίζεται και ανακτά με επιτυχία τον πλούτο που είχε απωλέσει στο παρελθόν.

Η εβραϊκή γλώσσα ήταν για δεκαεπτά αιώνες μια μη ομιλούμενη γλώσσα, μια γλώσσα που επιβίωνε μόνο στα λειτουργικά θρησκευτικά κείμενα. Χάρη στην ακούραστη προσπάθεια του Συμβουλίου Εβραϊκής Γλώσσας και εν συνεχεία της Ακαδημίας της Εβραϊκής Γλώσσας, η εβραϊκή γλώσσα αναβίωσε με κάποιες αναγκαίες προσαρμογές και είναι σήμερα η ομιλούμενη και επίσημη γλώσσα του Κράτους του Ισραήλ. Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλες χώρες που δεν είχαν τη σκληρή ιστορική εμπειρία του εβραϊκού λαού δείχνουν και αυτές ιδιαίτερη ευαισθησία στην προστασία των εθνικών γραμμάτων.

Η Γαλλική Ακαδημία είναι η επίσημη αρχή της Γαλλίας σχετικά με τις χρήσεις, το λεξιλόγιο και τη γραμματική της γαλλικής γλώσσας. Στην Ελλάδα ο θεσμικός ρόλος της Ακαδημίας πάνω στα θέματα αυτά κατοχυρωνόταν στο άρθρο 94 του ν.4398/1929, τόσο σε σχέση με τη σύνταξη της γραμματικής και του συντακτικού της ελληνικής γλώσσας όσο και αναφορικά με τη συγκέντρωση του γλωσσικού θησαυρού. Γιατί η ρύθμιση αυτή δεν μεταφέρθηκε στον νέο οργανισμό;

Στη χώρα μας δεν υπάρχει συνταγματική κατοχύρωση της ελληνικής γλώσσας. Δεν υπάρχει όμως ούτε κάποια άλλη ουσιαστική θεσμική κατοχύρωσή της. Εμείς θα θέσουμε επιτακτικά το ζήτημα αυτό στην επόμενη συνταγματική Αναθεώρηση.

Το άρθρο 15 του Συντάγματος ορίζει ότι τα ραδιοτηλεοπτικά μέσα πρέπει να έχουν ποιοτικά προγράμματα που να υπηρετούν την κοινωνική τους αποστολή και την πολιτισμική ανάπτυξη της χώρας. Τι εισπράττουμε στην πραγματικότητα; Τηλεοπτικά σκουπίδια, συστηματική κακοποίηση της γλώσσας και χλεύη προς τον πολιτισμό και τις παραδόσεις μας!

Φτάσαμε στο σημείο να θυσιάζουμε στοιχειώδεις κανόνες της γλώσσας στον βωμό της woke προπαγάνδας, παρουσιαστές της κρατικής τηλεόρασης της χώρας να αποκαλούν τον νικητή του διαγωνισμού της EUROVISION με τη χρήση του ουδέτερου γένους.

Αύριο κάποιοι άλλοι παρουσιαστές θα είναι εκτεθειμένοι στις διώξεις της αντιρατσιστικής νομοθεσίας, εάν δεν ρωτούν ποιο πραγματικό γένος να χρησιμοποιούν -αρσενικό, θηλυκό, ουδέτερο;- πριν απευθυνθούν σε έναν άνδρα ή μια γυναίκα.

Μέσα, λοιπόν, σε αυτή τη γενικευμένη κατάσταση παρακμής και παράνοιας, απαιτούμε οι βασικοί πυλώνες ισχύος και σταθερότητας της χώρας μας να παραμείνουν όρθιοι. Περιμένουμε η Ακαδημία Αθηνών να μη στέκει βουβή στο περιθώριο. Τη θέλουμε ισχυρή και ανεξάρτητη από κομματικές επιρροές. Τη θέλουμε θεματοφύλακα των επιστημών, του ελληνικού πολιτισμού και των γραμμάτων. Θέλουμε επιτέλους το σύνολο της ελληνικής γραμματείας της αρχαίας και της μέσης περιόδου να είναι ανοικτό και προσβάσιμο σε όλους τους Έλληνες, με ποιοτικές μεταφράσεις και ερμηνευτικά σχόλια υπό την αιγίδα της Ακαδημίας Αθηνών.

Είναι κρίμα διακόσια και πλέον χρόνια από την Ελληνική Επανάσταση να μην έχει ολοκληρωθεί αυτό το φιλολογικό έργο που ξεκίνησε από την Ακαδημία, με ομολογουμένως ποιοτικές εκδόσεις αρχαίων Ελλήνων συγγραφέων.

Το παρόν νομοσχέδιο δεν υπηρετεί τον σκοπό της ενίσχυσης του ρόλου της Ακαδημίας Αθηνών. Γνωρίζουμε ότι πολλές θέσεις τακτικών μελών παραμένουν κενές. Η λύση όμως δεν είναι να εκλέγονται τακτικά μέλη χωρίς προκήρυξη με τη διαδικασία που προδιαγράφεται στο άρθρο 18 του νομοσχεδίου.

Ανησυχούμε γιατί μπορεί κάποιος να εκλεγεί ακαδημαϊκός παρά την αντίθετη πλειοψηφία των μελών που ανήκουν στην ίδια τάξη. Δηλαδή, να εκλέγει ένα τακτικό μέλος στις καλές τέχνες με τις ψήφους αστροφυσικών ή μαθηματικών. Εξασφαλίζουμε την αξιοκρατική εκλογή και το κύρος των ακαδημαϊκών με αυτόν τον τρόπο;

Τον ίδιο προβληματισμό προκαλεί η συγκρότηση εισηγητικών επιτροπών από μέλη που μπορεί να μην έχουν συγγενές γνωστικό αντικείμενο με το αντικείμενο της προς αναπλήρωση κενής έδρας. Ανησυχούμε, γιατί επιβάλλεται η φανερή ψηφοφορία που μπορεί να οδηγήσει σε επηρεασμό της βούλησης των μελών της Ακαδημίας ή σε αχρείαστες έριδες μεταξύ τους. Μας προβληματίζει η νομοτεχνική ασάφεια του άρθρου 7 ως προς το είδος της εποπτείας που ασκεί στην Ακαδημία ο Υπουργός Παιδείας, Θρησκευμάτων και Αθλητισμού.

Καταγράφουμε τέλος τις παρατηρήσεις που διατυπώθηκαν στην Επιτροπή Μορφωτικών Υποθέσεων αναφορικά με την ανεπαρκή εναρμόνιση του πλαισίου που διέπει τα κέντρα έρευνας της Ακαδημίας με τη νομοθεσία που διέπει την έρευνα στην Ελλάδα και ιδίως στον ν.4310/2014.

Παρά τα θετικά βήματα, η έρευνα στην Ελλάδα έχει μείνει πίσω. Ο συντονισμός των ερευνητικών δραστηριοτήτων στο πλαίσιο μιας εθνικής ερευνητικής στρατηγικής και η διαφανής λειτουργία τους με βάση ένα ενιαίο θεσμικό πλαίσιο αποτελούν μονόδρομο για το μέλλον της έρευνας στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Κύριε Πρόεδρε, ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Κυρίες και κύριοι Βουλευτές, μην ξεχνάμε ότι τα μέλη της Ακαδημίας Αθηνών είναι ισόβια με ιδιαίτερο κύρος και δυνατότητα εκφοράς του δημόσιου λόγου. Δεν πρέπει να ρίξουμε σκιές σε σχέση με την αξιοκρατική και διαφανή εκλογή τους. Δεν πρέπει η κρίση εμπιστοσύνης στους θεσμούς, στην οποία αναφέρθηκα στην αρχή της τοποθέτησής μου, να αγγίξει με ευθύνη των κυβερνητικών επιλογών την Ακαδημία Αθηνών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ηλιόπουλος έχει ζητήσει μια παρέμβαση.

Από τη θέση σας, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πρόκειται για εξάλεπτη παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μέχρι επτά λεπτά από εκεί είναι. Αν θέλετε να έρθετε εδώ, ελάτε.

Έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ξεκινήσω από την τροπολογία. Διαβάζουμε στο πρώτο άρθρο για χίλιες επτακόσιες είκοσι τρεις θέσεις οι οποίες συστήνονται με ταυτόχρονη κατάργηση ισάριθμων θέσεων από τη δευτεροβάθμια εκπαίδευση. Διαβάζουμε στο άρθρο 2 στην παράγραφο 3 την κατάργηση άλλων χιλίων πεντακοσίων πενήντα πέντε θέσεων πάλι στη δευτεροβάθμια.

Και έρχεστε και στο τέλος στην αιτιολόγηση και λέτε ότι λόγω της μετατροπής 566 θέσεων ΠΕ κατηγορίας διαφόρων κλάδων εκπαιδευτικού προσωπικού της δευτεροβάθμιας σε θέσεις ΔΕ κατηγορίας ειδικού βοηθητικού προσωπικού, προχωράτε σε εξοικονόμηση δαπάνης η οποία ανέρχεται σε ποσό δύο εκατομμυρίων ευρώ.

Θα έπρεπε να συζητάμε αυτή τη στιγμή για την ουσιαστική ενίσχυση της εκπαίδευσης και έχετε βρει ένα μαγικό τρόπο ακόμα και σε μια τροπολογία η οποία γίνεται, όπως λέτε, για να στηρίξετε την εκπαίδευση, να μεταφέρετε ή να καταργείτε οργανικές θέσεις στη δευτεροβάθμια, να μιλάτε ακόμα και εδώ με τη λογική της εξοικονόμησης πόρων σαν να είναι σπατάλη η δημόσια δαπάνη για την εκπαίδευση που πρέπει να κάνουμε εξοικονόμηση, να βάζετε, ακόμα χειρότερα κατά τη γνώμη μου, σε αντιπαράθεση τον εκπαιδευτικό κόσμο, δηλαδή να πρέπει να τσακωθούν οι εργαζόμενοι στην πρωτοβάθμια με τους εργαζόμενους στη δευτεροβάθμια για το ποιος θα έχει αυτές τις θέσεις, οι οποίες θέσεις είναι αναγκαίες και στην πρωτοβάθμια και στη δευτεροβάθμια. Γιατί προφανώς μετά από όλα αυτά τα χρόνια η λογική του 5 προς 1, πέντε αποχωρήσεις για μια πρόσληψη, είναι μέσα στην ψυχή σας. Αυτή είναι η αντίληψή σας. Αν ήταν στο χέρι σας δεν θα είχε αλλάξει ποτέ το πέντε αποχωρήσεις μία πρόσληψη.

Σας λέμε κάτι πάρα πολύ απλό. Αν θέλετε να ψηφίσουμε αυτή την τροπολογία -που θέλουμε να ψηφίσουμε τις θέσεις για την πρωτοβάθμια- φέρτε ξεχωριστές τροπολογίες. Έχετε κάνει μια επιλογή να καταργήσετε θέσεις στη δευτεροβάθμια. Δικαίωμά σας, εμείς διαφωνούμε. Μην τα φέρνετε, όμως, στην ίδια τροπολογία. Μην το κάνετε αυτό. Είναι κακή πρακτική νομοθέτησης. Θέλουμε να στηρίξουμε τις θέσεις στην πρωτοβάθμια και εσείς φέρνετε μια τροπολογία που βάζει –ξαναλέω- σε αντιπαράθεση τον κόσμο στην πρωτοβάθμια με τη δευτεροβάθμια. Δεν μπορούμε να προχωρήσουμε έτσι. Δεν περισσεύουν αυτές οι θέσεις στη δευτεροβάθμια.

Και αν είχατε στοιχειωδώς έγνοια για το δημόσιο σχολείο, θα το γνωρίζατε ότι δεν περισσεύουν αυτές οι θέσεις. Και ίσα ίσα που το δημόσιο σχολείο χρειάζεται και νέες ειδικότητες και άλλες παραπάνω θέσεις και παραπάνω ενίσχυση, αν θέλετε να μιλήσουμε και για τα τεράστια προβλήματα που υπάρχουν με την εφηβική βία σε δύσκολες λαϊκές γειτονιές και πώς πρέπει να αλλάξουμε την εκπαίδευση μέσα στο σχολείο. Αυτή είναι η πρώτη παρατήρηση.

Δεύτερη παρατήρηση. Θέλω να αναφερθώ ειδικά σε δύο αδικίες που υπάρχουν. Η μία αδικία είναι για τους εκπαιδευτικούς της μουσικής παιδείας. Ενώ δάσκαλοι διορίζονται με δύο χρόνια προϋπηρεσία, οι εκπαιδευτικοί της μουσικής παιδείας μπορεί να έχουν πέντε και δέκα χρόνια προϋπηρεσία και ακόμη να είναι μακριά από το διορισμό. Μιλάμε για πεντακόσια οργανικά κενά στην πρωτοβάθμια και εσείς φέρνετε σαράντα έξι θέσεις για έναν κλάδο ο οποίος είναι ιστορικά αδικημένος και θα έπρεπε να ενισχυθεί -και ξαναλέω- με όλα αυτά τα οποία σημαίνει η μουσική, η καλλιτεχνική εκπαίδευση για τον ψυχισμό των παιδιών, για το πώς βοηθάνε την ανάπτυξη και για το πώς μπορούν να στηρίξουν.

Η δεύτερη αδικία που μπορείτε να την διορθώσετε πολύ εύκολα, αν θέλετε να την διορθώσετε, είναι ότι υπάρχουν εκπαιδευτικοί οι οποίοι λόγω της δικιάς σας καθυστέρησης να βγάλετε την πρόσληψη χάνουν τη δυνατότητα του διορισμού. Το Σεπτέμβρη του 2023, υπήρξε καθυστέρηση στις προσλήψεις. Βγάλατε την ανακοίνωση των προσλήψεων στις 4-9-2023 και όχι 1η Σεπτεμβρίου. Και γι’ αυτές τις τρεις μέρες υπάρχουν άνθρωποι οι οποίοι δεν έπιασαν το όριο των ημερών που έπρεπε να πιάσουν έτσι ώστε να μπορούν να διοριστούν.

Αυτοί οι άνθρωποι δεν έκαναν κάτι λάθος. Δεν ήταν ότι καθυστέρησαν, αρνήθηκαν θέση ή δεν είχαν τα απαραίτητα χαρτιά. Εσείς βγάλατε με καθυστέρηση την υπουργική απόφαση της πρόσληψης. Και λόγω της δικής σας καθυστέρησης αυτοί οι άνθρωποι τώρα τιμωρούνται για τρεις μέρες! Έπρεπε να το είχατε βγάλει 1η Σεπτεμβρίου και το βγάλατε 4 Σεπτεμβρίου και γι’ αυτό τον λόγο δεν πιάνουν το όριο των εννέα μηνών και είκοσι μιας ημερών στην πρωτοβάθμια. Αυτό είναι δικιά σας αδικία. Πρέπει να διορθωθεί. Είναι αδιανόητο να μείνει εκπαιδευτικός έξω γιατί καθυστερήσατε εσείς τρεις μέρες να βγάλετε μία απόφαση. Δηλαδή, πραγματικά, πρέπει να το κάνετε αυτό. Δεν μπορώ να το πω πιο απλά. Είναι τεράστια αδικία. Θέλω να ελπίζω ότι δεν είναι σκοπιμότητα αλλά ότι ήταν απλά μία διοικητική αμέλεια. Δεν γίνεται όμως να αφήσετε ανθρώπους έξω επειδή εσείς καθυστερήσατε να βγάλετε την πρόσληψη.

Και έρχομαι τώρα στο τελευταίο θέμα και κλείνω αυτή τη σύντομη παρέμβαση. Αυτές τις μέρες συζητάμε πάρα πολύ για το καινούργιο κύκλωμα εκβιαστών που βγήκε στην επιφάνεια. Νομίζω δεν έπεσε κανένας από τα σύννεφα με αυτό το κύκλωμα. Ίσως αυτό το οποίο έκανε αίσθηση είναι το βάθος του κυκλώματος, ο τζίρος, το πόσο πολύ δικτυωμένο ήταν κ.λπ..

Συζητήθηκε πάρα πολύ ειδικά για τους εργαζόμενους που εμπλέκονται στο κύκλωμα από το Υπουργείο Πολιτισμού. Το ΠΑΣΟΚ κατά τη γνώμη μου ορθώς τους διέγραψε τους συγκεκριμένους συνδικαλιστές του. Όπως θα εξηγήσω σε λίγο, θεωρώ ότι θα έπρεπε να είχαν διαγραφεί εδώ και πολλά χρόνια και να μην είχαν καμμία σχέση με οποιονδήποτε χώρο αυτοπροσδιορίζεται ότι είναι στο προοδευτικό ημισφαίριο. Και θα πω γιατί και θα εξηγήσω κιόλας γιατί είναι λίγο άδικο να μένουμε μόνο στην κομματική τους ιδιότητα και να μη βλέπουμε τι έχουν κάνει αυτοί οι άνθρωποι και μέσα στη συνδικαλιστική τους διαδρομή τα τελευταία χρόνια.

Μιλάμε, λοιπόν, για συνδικαλιστές του ΠΑΣΟΚ στο Υπουργείο Πολιτισμού, στενοί συνεργάτες του κ. Τσακοπιάκου, του γνωστού Τσακοπιάκου από το σκάνδαλο του Ταμείου Αλληλοβοήθειας, διορισμένους σε κρίσιμες επιτροπές από την κ. Μενδώνη. Εδώ αρχίζουν τα όμορφα για την Κυβέρνηση γιατί όλος αυτός ο στρατός στο Υπουργείο Πολιτισμού είναι στρατός της κ. Μενδώνη και είναι στρατός της κ. Μενδώνη όλα αυτά τα χρόνια. Δεν ξέρω αν τους πήρατε μετεγγραφή κατευθείαν από τον Σημίτη όλους μαζί ή ήρθαν λίγοι λίγοι, αλλά είναι στρατός της Υπουργού.

Είναι, λοιπόν, διορισμένοι σε κρίσιμες επιτροπές οι οποίες σχετίζονται με την παράνομη δράση τους -και εδώ προκύπτει πολύ συγκεκριμένο ερώτημα για το τι θα κάνετε από δω και πέρα- εμπλεκόμενοι και αυτοί στο σκάνδαλο του Ταμείου Αλληλοβοήθειας του Υπουργείου Πολιτισμού, ένα σκάνδαλο το οποίο και η Κυβέρνηση και η κ. Μενδώνη έχει κάνει τα πάντα για να το θάψει. Οι αρχαιολόγοι ξεθάβουν, η κ. Μενδώνη θάβει όσο πιο βαθιά μπορεί. Επίσης, σταθεροί κόλακες και υπερασπιστές της κ. Μενδώνη και -προφανώς γιατί αυτά πάνε μαζί- και σταθεροί συκοφάντες του Συλλόγου Ελλήνων Αρχαιολόγων, του συλλόγου που υπερασπίζεται το τι σημαίνει να είσαι υπάλληλος του Υπουργείου Πολιτισμού, υπερασπίζεται τι σημαίνει να δουλεύεις για την πολιτιστική κληρονομιά και να μη σκύβεις το κεφάλι απέναντι σε Υπουργούς και Υπουργεία που πηγαίνουν σε άλλη κατεύθυνση.

Και άρα κλείνοντας έχουμε ένα πάρα πολύ απλό ερώτημα προς την Κυβέρνηση, το οποίο μπορεί να το ξεφύγετε σήμερα δεν θα το αποφεύγετε όμως για καιρό.

Θα προχωρήσει η Κυβέρνηση και το Υπουργείο σε έλεγχο των υποθέσεων στις οποίες εμπλέκονται οι συγκεκριμένοι από τις επιτροπές οι οποίοι είχαν διοριστεί από την κ. Μενδώνη; Θα το κάνετε αυτό, ναι ή όχι; Αν δεν το κάνετε, να ξέρετε ότι πολύ απλά αποδεικνύεται για άλλη μια φορά ότι είστε μια Κυβέρνηση η οποία δεν έχει κανένα πρόβλημα όχι απλά να βάζει πλάτη σε μαφίες αλλά να μοιράζεται και τη λεία με μαφίες.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να μπούμε τώρα λίγο στους ομιλητές.

Τον λόγο έχει ο κ. Κατσιβαρδάς. Επόμενος είναι ο κ. Καππάτος και μετά ο κ. Σπάνιας.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς -όπως ελέχθη και στις επιτροπές- το συγκεκριμένο σχέδιο νόμου βρίσκεται προς την σωστή κατεύθυνση. Εγώ συντάσσομαι εκθύμως ως προς αυτό. Και είναι γνωστό τοις πάσι ότι πλέον η Εθνική Ακαδημία με το πρόσημο της εθνικής και καθ’ ημάς οικουμενικής διάστασης αποτελούσε και θα αποτελεί έναν παμφαή φάρο, έναν θεματοφύλακα θεμελιωδών αρχών και αξιών.

Πλην όμως αυτής της γενικής τοποθετήσεως είχα διατυπώσει -και το επαναλαμβάνω ενώπιον της ημετέρας ολομέλειας- ορισμένες ενστάσεις οι οποίες σχετίζονται ως προς το εξής, προκειμένου να υιοθετηθούν επί τα βελτίω του συγκεκριμένου σχεδίου νόμου.

Το πρώτον είναι περί της γλώσσης. Αυτό το οποίο οφείλω να πω είναι ότι η γλώσσα ουσιαστικά αποτελεί τον ακρογωνιαίο και ακροτελεύτιο λίθο του ελληνικού πολιτισμού, της υπεράχρονης ροής του ελληνικού πολιτισμού, καθότι ανεξαρτήτως των χρονικών σημείων όπως εξελίσσεται, πέραν ότι συνιστά την αφετηρία απασών των επιστημών, συν τοις άλλοις δομεί και σφυρηλατεί την ταυτότητά μας, του ελληνοχριστιανικού πολιτισμού, και συν τοις άλλοις της ιλιαδορωμιοσύνης. Άρα επομένως φρονώ ότι δεν δυνάμεθα να δαιμονοποιούμε την ελληνική γλώσσα εις το σύνολό της, διότι αυτή αποτελεί τη δομή του πολιτισμού μας, των τραγικών ποιητών μας, των επιστημών μας και δεν περιχαρακώνεται σε συγκεκριμένες περιόδους.

Άρα, θα μπορούσε να υπάρξει. Ως προς αυτό, βεβαίως, έχουν τοποθετηθεί πάρα πολλοί για την ιερότητα της ελληνικής γλώσσας, για τη θεϊκή της διάσταση. Απλώς θα κάνω μια μνεία: Ο Κικέρων, ο Νικηφόρος Βρεττάκος και ούτω καθεξής.

Επομένως, υπάρχουν δύο συστατικά στοιχεία. Υπάρχει αφ’ ενός η έννοια ότι η γλώσσα υποδηλώνει την ταυτότητα του πολιτισμού, και αφ’ ετέρου υπάρχει και η επιστημονική άποψη, διότι με το να θεοποιούμε εξ αντιδιαστολής τη δημοτική γλώσσα και να μην υπάρχει μια υπομνηματική πραγματεία επιστημονικής τεκμηρίωσης για την αλληλουχία της ελληνικής γλώσσας, νομίζω ότι έτσι ακρωτηριάζουμε το παρελθόν μας, και κείμενα του ελληνικού πολιτισμού θα είναι απροσπέλαστα για τις νέες γενιές, πολλώ δε μάλλον αυτό το χρέος το έχει ουσιαστικά η ελίτ των διανοουμένων που απαρτίζουν ανυπερθέτως την Ακαδημία Αθηνών. Αυτή είναι η πρώτη ένσταση περί της γλώσσας.

Από εκεί και πέρα εις επίρρωσιν αυτού μιας που μιλάμε για την Ακαδημία Αθηνών, και έκανα και μια μνεία, πολλοί έχουν τοποθετηθεί, όπως και ο κ. Κακριδής, όπως ο κ. Μητσόπουλος και πάρα πολλοί άλλοι, ο Στέλιος Ράνχος, ο Ζουράρις, σχετικά, δηλαδή, με την ενότητα της κοινής ελληνικής, το μεγαλείο της ελληνικής γλώσσας. Πέραν όμως αυτού, μιας και μιλάμε για την Ακαδημία Αθηνών εις επίρρωσιν αυτών -και θα το καταθέσω στα Πρακτικά- συνέγραψε ο χρηματίσας Πρόεδρος της Ακαδημίας Αθηνών, ο κ. Κουνάδης, κατά την αποχώρησή του μια πραγματεία με τίτλο: «Η Καταγωγή της Ελληνικής Γλώσσης Προφορικής και Γραπτής». Απλώς το καταθέτω, ουσιαστικά, προκειμένου να υπάρχει στην ελληνική Βουλή ως μια παρακαταθήκη γενικότερα για το έθνος.

(Στο σημείο αυτό ο Βουλευτής κ. Χαράλαμπος Κατσιβαρδάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα ευθύς αμέσως περνώ σε κάποιες επίμαχες διατάξεις, τις οποίες θεωρώ ότι χρήζουν βελτίωσης επί τω λυσιτελέστερον. Η πρώτη διάταξη είναι το άρθρο 7, το οποίο φέρει τίτλο: «Νομική μορφή - Εποπτεία» και διαλαμβάνει: «Η Ακαδημία λειτουργεί ως αυτοδιοικούμενο Νομικό Πρόσωπο Δημοσίου Δικαίου και εποπτεύεται από τον Υπουργό Παιδείας Θρησκευμάτων και Αθλητισμού». Εδώ καλό θα ήταν να υπάρχει η προσθήκη, για να υπάρχει διευκρίνιση προκειμένου να αρθεί οποιαδήποτε μορφή κατά το δοκούν ερμηνείας, δηλαδή ότι η Ακαδημία ως αυτοδιοικούμενο Νομικό Πρόσωπο το οποίο μεταξύ άλλων ασκεί και τον έλεγχο νομιμότητας επί θεμάτων διοικητικής φύσεως. Αυτή η προσθήκη θεωρώ, ουσιαστικά, ότι θα διασαφηνιστεί κατ’ ουσίαν τη νομική μορφή και την εποπτεία του αυτοδιοικούμενου προσώπου. Θα καταστήσει έτι περαιτέρω πληρέστερη τη διάταξη.

Μετά από το άρθρο 7 πηγαίνουμε στο επίμαχο άρθρο 18 παράγραφος 4, που φέρει τον τίτλο: «Εκλογή τακτικού μέλους χωρίς προκήρυξη», όπου αναφύεται εν τοιαύτη περιπτώσει το ζήτημα της φανερής ή της μυστικής ψηφοφορίας. Εδώ είναι πλέον αποτελεσματικό, και υπηρετεί τις θεμελιώδεις αρχές της διαφάνειας και του αδιαβλήτου, επί τέτοιου είδους ζητημάτων η ψηφοφορία να είναι μυστική, ούτως ώστε να μπορεί ανεπηρεάστως και αμερολήπτως ο κάθε ακαδημαϊκός να ασκεί το δικαίωμα της ψήφου χωρίς να υπόκειται σε φατριασμούς είτε σε έριδες ή συν τοις άλλοις να βρίσκεται στη βάσανο, στη δυσχερή θέση να αιτιολογεί και να έρχεται αντιμέτωπος με την μη τρόπον τινά κρατούσα διάχυτη άποψη. Άρα, θεωρώ ότι στη παράγραφο 4 του άρθρου 18 πρέπει η ψηφοφορία να μετατραπεί σε μυστική.

Επίσης, μια άλλη παρατήρηση είναι στα άρθρα 32 -το οποίο επισκοπείται και διαγιγνώσκεται συμπλεκτικώς- με 35. Να υπάρχει, δηλαδή, μια σαφής οριοθέτηση των αρμοδιοτήτων του γενικού γραμματέως με τις αρμοδιότητες του εφόρου, διότι κατά την υφιστάμενη τοιαύτη διατύπωση υπάρχει μια συσκότιση. Στο άρθρο 32 παράγραφος β΄ να προστεθεί εκεί που αναφέρει: «Συνυπογράφει με τον πρόεδρο και τον γραμματέα επί των πρακτικών τα πρακτικά των συνεδριών της ολομέλειας και της συγκλήτου, μετά την επικύρωσή τους», καθώς και να εκδίδει αποσπάσματα πρακτικών. Εν συνδυασμώ με το άρθρο 35 με τίτλο: «Αρμοδιότητες εφόρου», στο άρθρο 1 εδάφιο ε΄ να διευκρινιστεί και να γίνει προσθήκη εκεί που όπως αναγράφεται: «εκδίδει αντίγραφα ή αποσπάσματα πρακτικών» να προστεθεί: «Εκδίδει αντίγραφα εγκεκριμένων πρακτικών και αντίγραφα αποσπασμάτων πρακτικών της ολομέλειας και της συγκλήτου».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό θα ολοκληρώσω, αξιότιμε κύριε Πρόεδρε.

Είναι δηλαδή απαραίτητες αυτές οι δύο προσθήκες για να υπάρχει δηλαδή, σαφήνεια και οριοθέτηση και μη υποκατάσταση του θεσμικού ρόλου του γενικού γραμματέα με τον έφορο. Άλλο είναι η επικύρωση εγκεκριμένων και άλλο είναι η υπογραφή-επικύρωση.

Επίσης, μια τελευταία διάταξη πάλι συμπλεκτικά, στο άρθρο 17 παράγραφος 8 και 9, όπως και στο άρθρο 53 παράγραφος 3, που παραπέμπει η παράγραφος 8 του άρθρου 17, σε αυτού του είδους την ψηφοφορία που αναδεικνύονται τα μέλη της Ακαδημίας, καλό είναι να υπάρχει αναλογική εφαρμογή και να προστεθεί η ρήτρα που υπάρχει στην παράγραφο 6 του άρθρου 17. Δηλαδή, όπως υπάρχει η δικλίδα ασφαλείας για τα δύο πέμπτα, όπως ρητά διαλαμβάνεται στην παράγραφο 6 του άρθρου 17 κατ’ αναλογική εφαρμογή στην παράγραφο 8 και στην παράγραφο 9 του άρθρου 17, καθώς και στην παράγραφο 3 του άρθρου 53, να προστεθεί ουσιαστικά η εξής ρήτρα -με την οποία κατ’ αυτόν τον τρόπο διασφαλίζεται στην ουσία το κύρος της διαδικασίας των εκλογών, διότι υπάρχουν τα δύο πέμπτα ως μίνιμουμ ουσιαστικά της απαρτίας και κατ’ αυτόν τον τρόπο δεν αναδεικνύεται κάποιος ακαδημαϊκός με ελάχιστες ψήφους- και η διατύπωση είναι η εξής: «Σε κάθε περίπτωση ο απαιτούμενος αριθμός ψήφων προς εκλογή μέλους δεν μπορεί να είναι μικρότερος των δύο πέμπτων του αρχικού συνόλου των εν ενεργεία μελών της Ακαδημίας».

Θεωρώ ότι με αυτές τις επίμαχες βελτιώσεις ουσιαστικά θα εξυπηρετηθεί ο σκοπός της εύρυθμης λειτουργίας της Ακαδημίας Αθηνών επί σκοπώ όπου προβλέπεται και η συγκεκριμένη εν γένει τροποποίηση του νόμου.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Εν κατακλείδι, θέλω να αναγνώσω για λόγους συνείδησης, μιας και μιλάμε για την Ακαδημία Αθηνών -και τελειώνω- μια φράση του Κωνσταντίνου Τσάτσου, ο οποίος, πέραν από μεγάλος πολιτικός, έχει χρηματίσει και Πρόεδρος της Δημοκρατίας, αλλά και ακαδημαϊκός. Είναι σχετικό με το αίσθημα του χρέους. Και το λέω αυτό γιατί όλοι μας εδώ ως εντολοδόχοι του ελληνικού λαού, αλλά και οι ακαδημαϊκοί έχουμε ένα χρέος διαιώνιο. Η φράση του Κωνσταντίνου Τσάτσου είναι η εξής: ««Φιάλη ριγμένη στο πέλαγο είναι ό,τι γράφεις για τους συνανθρώπους σου, στους δύσκολους τούτους καιρούς. Δεν πειράζει. Εσύ θα έχεις κάνει το χρέος σου. Και αυτό είναι το μόνο βέβαιο μέσα στην αβεβαιότητα των πάντων. Βέβαιο είναι τούτο: ότι εγώ κατέχομαι από ένα αξερρίζωτο αίσθημα χρέους, ότι το χρέος αυτό είναι αγκιστρωμένο σε ακλόνητες αξίες, έξω ή υπερχρονικές. Να ζεις προγραμματισμένα. Να δίνεις στο άγνωστο μέλλον σου ένα σχήμα, μια γραμμή και απάνω σε αυτήν να βαδίζεις, ακόμη και όταν είσαι γέρος και είναι επί θύραις ο θάνατος». Είναι μια διδασκαλία, μια διδαχή ζωής, μιας και μιλάμε για την πεμπτουσία της δεοντολογίας της πολιτικής φιλοσοφίας, όπως έλεγε ο μεγάλος Κωνσταντίνος Τσάτσος.

Σας ευχαριστώ πάρα πολύ. Και ζητώ συγγνώμη για την κατάχρηση του χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Πρόεδρος της Κοινοβουλευτικής Ομάδας της Νίκης κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, θα κάνω μια ολιγόλεπτη αναφορά για τα εργασιακά. Και μετά θα περάσω στο θέμα που συζητούμε για την Ακαδημία. Με τον εργασιακό νόμο του κ. Γεωργιάδη, τον ν.5053/2023, θεσπίστηκε η εξαήμερη εργασία από την 1η Ιουλίου, και συγκεκριμένα προβλέφθηκε πως με απόφαση του εργοδότη χιλιάδες εργαζόμενοι υποχρεώνονται να εργαστούν και την έκτη μέρα της εβδομάδας. Καταργείται δηλαδή το πενθήμερο για χιλιάδες εργαζομένους, θεσμός που έχει κατακτηθεί εδώ και πολλές δεκαετίες.

Οι διατάξεις αυτές, σε συνδυασμό με το δεκατριών ωρών ημερήσιο ωράριο, διαγράφουν ένα κλίμα εφιαλτικό για τις εργασιακές σχέσεις. Και όλα αυτά όταν οι Έλληνες εργάζονται ήδη περισσότερες ώρες στην Ευρώπη, κατά μέσο όρο σαράντα μία ώρες την εβδομάδα, ενώ ο μέσος όρος της Ευρωπαϊκής Ένωσης είναι τριάντα επτά ώρες και στη Γερμανία μόνο 34,7 ώρες.

Ακόμη, σύμφωνα με τη Στατιστική Υπηρεσία της Ευρωπαϊκής Ένωσης, οι Έλληνες αμείβονται πολύ λιγότερο -γνωστά αυτά- από τον μέσο ευρωπαϊκό όρο. Η εφαρμογή της εξαήμερης εργασίας, σε συνδυασμό με την ακραία ευελιξία που επιβάλλεται στις εργασιακές σχέσεις, με τη θεσμοθέτηση της ασταθούς και μειωμένης απασχόλησης, διευρύνουν το χάσμα των κοινωνικοοικονομικών αντιθέσεων, μεταξύ Ελλάδος και της υπόλοιπης Ευρωπαϊκής Ένωσης.

Την ίδια στιγμή που αρκετά μέλη της Ευρωπαϊκής Ένωσης προωθούν την εβδομάδα των τεσσάρων ημερών εργασίας, χωρίς βέβαια μείωση των αμοιβών των εργαζομένων, την ίδια στιγμή που η Ευρωπαϊκή Ένωση θεσπίζει την οδηγία 2022/2041, η οποία σηματοδοτεί μια αλλαγή παραδείγματος στις πολιτικές απασχόλησης για την βελτίωση του κατώτατου μισθού, την επαναπροώθηση των συλλογικών διαπραγματεύσεων, τη σύνδεση του μισθού με ένα αξιοπρεπές επίπεδο διαβίωσης, την ιδέα της δικαιοσύνης και την αντιμετώπιση της φτώχειας στο πλαίσιο της εργασίας ως μοχλούς ανοδικής κοινωνικής σύγκλισης και κοινωνικής προόδου, εσείς κάνετε άλματα προς τα πίσω με την εισαγωγή της εξαήμερης εργασίας.

Νομοθετήσατε έναν εργασιακό μεσαίωνα για τους εργαζόμενους της χώρας μας, ενώ την ίδια στιγμή δηλώνετε ότι το κόμμα σας είναι αυτό που σταθερά φέρνει κάθε μέρα την πατρίδα μας πιο κοντά, υποτίθεται, στην Ευρώπη. Στην πραγματικότητα, ο βασικός στόχος της πολιτικής σας, ήταν η αύξηση της ευελιξίας και η αποδυνάμωση των δικαιωμάτων των εργαζομένων. Η Κυβέρνησή σας αδιαφορεί για τις επιπτώσεις που θα έχει η εφαρμογή της εξαήμερης εργασίας στις ζωές χιλιάδων εργαζομένων, με την ανατροπή -που είναι πολύ βασικό αυτό σε μια χώρα που υφίσταται τρομερό δημογραφικό πρόβλημα- της οικογενειακής του ζωής.

Η Νίκη σεβόμενη πλήρως τα δικαιώματα που υπάρχουν στην Ευρωπαϊκή Ένωση και το διεθνές νομικό κεκτημένο, είναι αντίθετη στην εντατικοποίηση και την απορρύθμιση της εργασίας. Είμαστε σταθερά προσανατολισμένοι σε μια πολιτική για τη βελτίωση των φτωχών νοικοκυριών των εργαζομένων, στην τρέχουσα κρίση του κόστους ζωής και αποδίδουμε μεγάλη έμφαση στη διαμόρφωση δίκαιων και πρόσφορων συνθηκών εργασίας, για μια αξιοπρεπή ζωή.

Όσον αφορά τώρα για την Ακαδημία Αθηνών, βρίσκομαι, θα έλεγα, σε πραγματικά πολύ δύσκολη θέση. Ο λόγος είναι γιατί πρέπει να μιλήσω για την Ακαδημία Αθηνών και για τον εκσυγχρονισμό του ισχύοντος νομικού πλαισίου, που διέπει την ακαδημία από το 1929.

Πριν ξεκινήσω την τοποθέτησή μου, θα ήθελα για να έχουμε όλοι μια εικόνα για το θέμα της συζητήσεώς μας, να σας θυμίσω πως μιλάμε για την ίδια ακαδημία που το 1930, για παράδειγμα, Πρόεδρός της ήταν ο μεγάλος εθνικός μας ποιητής ο Κωστής Παλαμάς, ένας από τους σημαντικότερους ποιητές και θυμάμαι έναν πολύ επίκαιρο στίχο στην αρχή του αριστουργήματός του για τη «Φλογέρα του βασιλιά», που έλεγε: «Σβησμένες όλες οι φωτιές, οι πλάστρες μες στη χώρα».

Ζούμε σε μια εποχή που είναι σβησμένες οι φωτιές, οι πλάστρες και βλέπουμε γύρω μας όχι μόνο υλικά αλλά και πνευματικά αποκαΐδια. Και θα ήθελα να αναρωτηθούμε όλοι μαζί, ως έθνος θα έλεγα περισσότερο, τι ήταν αυτό που οδήγησε χιλιάδες κόσμου να συρρεύσουν στην κηδεία του Κωστή Παλαμά το 1943, αφήνοντας έκπληκτους και ενεούς τους Γερμανούς κατακτητές; Τι έκανε ένα πλήθος ανθρώπων -χιλιάδων Ελλήνων τότε- να τραγουδήσουν τον Εθνικό μας Ύμνο και τον άλλο μεγάλο Έλληνα ποιητή, τον Άγγελο Σικελιανό, να απαγγείλει εκείνο το γνωστό -σε όλους σας πιστεύω- ποίημα που συνόδευε το ξόδι του ποιητή Παλαμά: «Ηχήστε οι σάλπιγγες, καμπάνες βροντερές δονήστε σύγκορμη τη χώρα πέρα ως πέρα».

Γι’ αυτή, λοιπόν, την Ακαδημία Αθηνών θα μιλήσουμε σήμερα. Μιλάμε για την ίδια Ακαδημία Αθηνών που δεν έκανε μέλη της τον Σεφέρη και τον Ελύτη, τους ποιητές, τους νομπελίστες, ίσως επειδή δεν έκαναν οι ίδιοι αίτηση. Αυτό που θα έπρεπε να συζητούμε εδώ είναι, γιατί η Ακαδημία Αθηνών αποκόπηκε και πότε αποκόπηκε από την κοινωνία, πότε αποξενώθηκε; Ποια είναι τα πραγματικά προβλήματα της Ακαδημίας Αθηνών; Η ανάγκη της για εκσυγχρονισμό, όπως ευαγγελίζεται το σχέδιο νόμου για την ακαδημία ή το γεγονός ότι αν ρωτήσει κανείς σήμερα εκατό Έλληνες για τα μέλη της Ακαδημίας Αθηνών, αν βρεθεί ένας που να γνωρίζει έναν από αυτούς, ένα από αυτά τα μέλη! Αν ρωτήσουμε εκατό νέους και νέες για τους Έλληνες ποιητές και ποιήτριες, αλήθεια, τι θα μας απαντήσουν; Όταν οι ενενήντα εννιά στους νέους σήμερα ξέρουν τους τράπερ, τους νεαρούς και τις νεαρές influencers του διαδικτύου, όταν ξέρουν για τα gay pride, αλλά δεν γνωρίζουν να απαγγείλουν απέξω ένα ποίημα ενός σοβαρού ποιητή, τότε αντιλαμβάνεστε πως κάτι δεν πάει καλά.

Πολύ φοβάμαι, κυρίες και κύριοι Βουλευτές, κυρίες και κύριοι αξιότιμα μέλη της Ακαδημίας Αθηνών πως η βασική επιδίωξη της ακαδημίας θα ήταν πάλι να βρει τη θέση της, τη σύνδεσή της, με την ελληνική κοινωνία. Όσα μέλη και να μπουν στην Ακαδημία Αθηνών, αν η ακαδημία παραμείνει ένα, όπως σήμερα τη βλέπουμε, club κλειστό λίγο και δεν βρει πάλι τη θέση της δίπλα από τις Ελληνίδες και τους Έλληνες, δεν καταφέρνει να εμπνεύσει, δεν καταφέρει να αφυπνίσει, δεν καταφέρει να αποτελέσει αποκούμπι και παρηγοριά, θα έλεγα, για τον Έλληνα δεν θα έχει καταφέρει να ικανοποιήσει τον ρόλο της.

Θυμίζω ότι στους σκοπούς της ίδρυσης της Ακαδημίας είναι αυτή με τις γνωμοδοτήσεις και τις προτάσεις της να «προσφέρει υπηρεσία στο κράτος, κυρίως για εθνικά ζητήματα και για ζητήματα παιδείας και οικονομικής πολιτικής». Πότε, αλήθεια, η Ακαδημία Αθηνών έκανε αισθητή την παρουσία της στα προβλήματα που ταλανίζουν και ταλαιπωρούν, εδώ και δεκαετίες τους Έλληνες πολίτες και τις Ελληνίδες; Που ήταν οι Έλληνες διανοούμενοι στα χρόνια της βαθύτατης κρίσης, στα χρόνια της ηθικής κρίσης και της οικονομικής κρίσης;

Τα κλειστά club των λίγων και των εκλεκτών έχουν χάσει τη σύνδεσή τους με την πραγματική κοινωνία, με το πραγματικό εκεί έξω. Ξέρετε, νιώθω πως η Ακαδημία Αθηνών έχει γίνει μια μικρή ελίτ του Κολωνακίου, όπως ο Πρωθυπουργός, όπως οι Υπουργοί, όπως οι περισσότεροι κυβερνητικοί ή εν δυνάμει κυβερνητικοί Βουλευτές. Μακριά από μένα η όποια κατηγορία για κοινωνικούς αυτοματισμούς. Αλήθεια, όμως, δεν σας απασχολεί πώς η πρόταση της Κυβέρνησης είναι για τον εκσυγχρονισμό της Ακαδημίας Αθηνών, η οποία χαρακτηρίζει την κυβερνητική πρόταση ως προσπάθεια άλωσης της Ακαδημίας, αλλά ελάχιστα όλη αυτή η συζήτηση απασχολεί τους Έλληνες. Θυμίζω πάλι τον ίδιο λαό που έσπευσε στην κηδεία ενός προέδρου της Ακαδημίας του Κωστή Παλαμά. Τι έπαθε σήμερα αυτός ο λαός; Ας γνωρίζουμε αγαπητοί συνάδελφοι, πως πάντοτε μιας υλικής κατάρρευσης προηγείται μια πνευματική ήττα. Που ηττήθηκε ο ελληνισμός; Κατ’ εμέ, γιατί έθεσε τα πνευματικά του αντισώματα, αυτά που κάποτε πρόσφεραν κυρίως δύο θεσμοί, η οικογένεια και το σχολείο και παίρνοντας αφορμή τις συλλήψεις που γίνονται αυτές τις ημέρες για κάποιους υπαλλήλους, θέλω να πω το εξής: Κάποτε αγαπητοί μου υπήρχε ένα ηθικό δίλημμα: Να κλέψω ή να μην κλέψω; Ήταν η κόκκινη γραμμή, θα έλεγα, της προσωπικής αξιοπρέπειας και ετοιμότητας. Τώρα αυτό, μεταλλάχθηκε πια επί τα χείρω. Το δίλημμα είναι: Θα με πιάσουν ή δε θα με πιάσουν; Το θα κλέψω ή δεν θα κλέψω έγινε θα με πιάσουν ή δεν θα με πιάσουν.

Το ζήτημα πλέον δεν είναι αν πρέπει κανείς να εξαπατήσει ή να καταχραστεί, αλλά πώς να το κάνει επιτυχώς, χωρίς να πιαστεί. Και όταν πιάνονται, ακούμε τις συνήθεις δικαιολογίες, τις εκλογικεύσεις της παρανομίας του τύπου «έτσι κάνουν όλοι, αν δεν ήμουν εγώ θα ήταν κάποιος άλλος στη θέση μου». Τι φταίει, λοιπόν και ετοιμάζονται με τόσο εύκολο τρόπο οι άνθρωποι να εγκληματούν ανενδοίαστα πριν χωρίς τύψεις ή ντροπή μετά;

Ανέφερα πριν ποιοι θεσμοί αργούν και δεν βοηθούν. Και μια και μιλάμε για Ακαδημία και για πνευματικά ζητήματα θα κλείσω αναφερόμενος σε ένα κείμενο παλαιό. Είναι της Βρετανίδας συγγραφέως Ντόρις Λέσινγκ που πριν από χρόνια είχε δημοσιευθεί σε μια εφημερίδα, στην «ΕΛΕΥΘΕΡΟΤΥΠΙΑ» συγκεκριμένα, με τίτλο «Μορφωμένοι βάρβαροι». Είναι θέματα που πρέπει να απασχολούν την Ακαδημία και την παιδεία. Διαβάζω: «Οι απασχολημένοι γονείς παρκάρουν τα παιδιά τους μπροστά στην τηλεόραση και νομίζουν ότι έτσι τους παρέχουν το μερίδιό τους σε ιστορίες. Αλλά ακόμη κι αν αγνοήσουμε την ωμότητα της εικόνας, το να βλέπει κανείς δεν είναι ίδιο με το να ακούει. Οι άνθρωποι που δεν τους διάβασαν ή δεν τους είπαν ιστορίες τείνουν να επιβάλουν την ίδια στέρηση και στα παιδιά τους. Λίγο παλιότερα» προσθέτει «δεν ήταν είδος εν ανεπάρκεια ο άνθρωπος που ονομαζόταν καλλιεργημένος. Θεωρούσε τους Έλληνες και τους Ρωμαίους θεμέλια της μόρφωσής του. Αυτός ο άνθρωπος είχε διαβάσει τους κλασικούς συγγραφείς της χώρας του, τα σημαντικότερα βιβλία της Ευρώπης και μερικούς τίτλους από την Ανατολή». Και συνεχίζει η Αγγλίδα συγγραφέας «Για να μην αναφέρουμε τη Βίβλο της οποίας ο υποβλητικός και βροντώδης λόγος ήταν μέρος της εμπειρίας κάθε παιδιού. Σήμερα βέβαια έχει σωπάσει». Και σήμερα, κύριε Υπουργέ, τα παιδιά δεν διαβάζουν. Δεν μελετούν. Η μελέτη πλέον είναι κάτι το οποίο στα σχολεία δεν το βλέπουμε. Έχουν συνηθίσει τα παιδιά με τις εικόνες. Μέχρι πρόσφατα που άκουγα γονείς, δεν μπορούν να τους βάλουν στην ευλογημένη ανάγνωση βιβλίων. Ξέρουμε πολύ καλά ότι μόνο μέσω της μελέτης ο άνθρωπος καλλιεργείται και μορφώνεται.

Κλείνω. Ένα νέο είδος ανθρώπου έχει αναδυθεί τον τελευταίο καιρό: ο μορφωμένος βάρβαρος που έχει σπουδάσει πολλά χρόνια, έχει αποκατασταθεί θαυμάσια επαγγελματικά αλλά δεν έχει διαβάσει τίποτε. Δεν ξέρει ιστορία και αγνοεί οτιδήποτε βρίσκεται εκτός της ειδικότητάς του. Μερικοί τυχαίνει να είναι και εκπαιδευτικοί. Δεν διαβάζουν τίποτε εκτός από τα βιβλία που πρέπει να διδάξουν. Δεν έχουν νιώσει ποτέ την απόλαυση της ανάγνωσης και δεν μπορούν να μεταγγίσουν ενθουσιασμό, για να μην πω αγάπη, για το αντικείμενό τους.

Μία από τις αποστολές, θα έλεγα, της Ακαδημίας αλλά και του Υπουργείου είναι να ξαναφέρει στα παιδιά το καλό βιβλίο. Και επιτέλους, πολλές φορές το έχω πει, ας ξεκινήσει η μελέτη των παιδιών με τα θαύματα και τα αριστουργήματα της ελληνικής λογοτεχνίας. Να οραματιστούν τα παιδιά από αυτήν και έτσι σιγά-σιγά και με τη μελέτη αλλά και με τη βοήθεια της οικογένειας να οπλιστούν με αυτό που ανέφερα, με τα πνευματικά αντισώματα της ρωμιοσύνης.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κι εμείς τον Πρόεδρο.

Ο κ. Καππάτος έχει τον λόγο. Και αμέσως μετά ο κ. Καπετάνος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν ξεκινήσω την ομιλία μου για το σημερινό νομοσχέδιο θα ήθελα να κάνω κάποιες επισημάνσεις στην ομιλία του Προέδρου της Νίκης, του κ. Νατσιού. Αναφέρθηκε στην αρχή στην εξαήμερη εργασία, ένα νομοσχέδιο που έχει ψηφιστεί εδώ και μήνες. Θεωρώ ότι παρουσιάστηκε χωρίς την αλήθεια. Και όταν κάνουμε ομιλία πολιτική μπορούμε να κάνουμε κριτική αλλά πρέπει να μιλάμε πάντα με την αλήθεια και να μην διαστρεβλώνουμε την αλήθεια. Και θα εξηγήσω τι εννοώ.

Η εξαήμερη εργασία δεν είναι κανόνας στους εργασιακούς όρους και νόμους όπως εμφανίστηκε από τον κ. Νατσιό, αλλά είναι η εξαίρεση. Ο κανόνας είναι η πενθήμερη εργασία και οι σαράντα ώρες. Εξαίρεση είναι η εξαήμερη εργασία και ο νόμος την προβλέπει σε συγκεκριμένες επιχειρήσεις, αυτές που έχουν εικοσιτετράωρη εργασία και όχι στις άλλες επιχειρήσεις. Επίσης, ο κ. Νατσιός ξέχασε και του διέφυγε να πει στην Ολομέλεια και να ακούσει ο ελληνικός λαός -γιατί αυτό το Βήμα ακούει ο ελληνικός λαός- ότι ο εργαζόμενος ο οποίος θα εργαστεί την έκτη ημέρα θα έχει 40% προσαύξηση στον μισθό του. Ο εργαζόμενος ο οποίος θα κάνει την έκτη μέρα και θα είναι Κυριακή θα έχει 130% προσαύξηση στον μισθό του. Αυτά, λοιπόν, που ακούστηκαν δείχνουν ότι δεν ήταν κριτική κατά του νομοσχεδίου αλλά ήταν παραπληροφόρηση, κατά την άποψή μου, όπως το άκουσα εγώ από το έδρανο το οποίο καθόμουν εδώ σήμερα στην Ολομέλεια.

Έρχομαι, λοιπόν, στο νομοσχέδιο του Υπουργείου Παιδείας Θρησκευμάτων και Αθλητισμού σχετικά με τον Οργανισμό Ακαδημίας Αθηνών. Η μεταρρύθμιση αυτή δεν είναι μόνο αναγκαία αλλά και επιτακτική προκειμένου να διασφαλιστεί ότι η Ακαδημία Αθηνών θα συνεχίσει να εκπληρώνει τον ρόλο της ως το κορυφαίο ίδρυμα επιστημών, γραμμάτων και καλών τεχνών της χώρας μας.

Με τις προτεινόμενες διατάξεις επιδιώκεται ο εκσυγχρονισμός του πλαισίου οργάνωσης και λειτουργίας της Ακαδημίας Αθηνών με βάση τις σύγχρονες εξελίξεις στον ακαδημαϊκό χώρο τόσο στην Ελλάδα όσο και στο εξωτερικό. Οι ραγδαίες επιστημονικές και τεχνολογικές πρόοδοι καθώς και η μετάβαση στην ψηφιακή εποχή καθιστούν επιτακτική την ανάγκη να προσαρμοστούμε και να καινοτομήσουμε. Το νομοσχέδιο αυτό προωθεί την εξωστρέφεια της Ακαδημίας κάτι που είναι ουσιαστικό για τη διασύνδεση του θεσμού με τη διεθνή ακαδημαϊκή κοινότητα. Με τη θέσπιση σαφών κανόνων για την εξωστρέφεια ενισχύουμε την προβολή και την αναγνώριση της Ακαδημίας σε διεθνές επίπεδο.

Παράλληλα το σχέδιο νόμου υπογραμμίζει τον εθνικό χαρακτήρα της Ακαδημίας. Αφαιρώντας τα Αθηνοκεντρικά χαρακτηριστικά, επιδιώκουμε να καταστήσουμε την Ακαδημία Αθηνών ένα ίδρυμα πανελλαδικής εμβέλειας που εκπροσωπεί τη χώρα μας σε κάθε ένωση ή σύμπραξη ακαδημιών και επιστημονικών ιδρυμάτων. Αυτό σημαίνει ότι η Ακαδημία θα μπορεί να λειτουργεί πιο αποτελεσματικά και να αντιπροσωπεύει με τον καλύτερο δυνατό τρόπο τα συμφέροντα της Ελλάδας.

Ένας από τους πιο σημαντικούς στόχους του νομοσχεδίου είναι ο εκσυγχρονισμός των λειτουργιών της Ακαδημίας. Με την κατάργηση αναχρονιστικών διατάξεων και την αποκέντρωση των αρμοδιοτήτων της διοίκησης επιτυγχάνεται μια σημαντική μείωση της γραφειοκρατίας και επιτάχυνση των διαδικασιών. Επιπροσθέτως, η σαφέστερη και απλουστευμένη ρύθμιση των αρμοδιοτήτων των οργάνων της Ακαδημίας θα επιτρέψει μια πιο ευέλικτη και αποτελεσματική λειτουργία. Επιπλέον, το σχέδιο νόμου διευρύνει τους σκοπούς της Ακαδημίας προσθέτοντας την καλλιέργεια, προαγωγή και διάδοση της ελληνικής γλώσσας και της πολιτιστικής μας κληρονομιάς, την επικοινωνία με την επιστημονική και την καλλιτεχνική κοινότητα, καθώς και την προώθηση και επιβράβευση της αριστείας. Με αυτόν τον τρόπο η Ακαδημία Αθηνών αναβαθμίζεται και ενισχύεται η αποστολή της να προάγει την επιστημονική, πολιτιστική, οικονομική και κοινωνική πρόοδο της χώρας.

Συν τοις άλλοις το νομοσχέδιο εμπλουτίζει τα γνωστικά αντικείμενα που θεραπεύει η Ακαδημία. Στην Α΄ τάξη των θετικών επιστημών προστίθενται νέα αντικείμενα όπως η Μηχανική, η Αστροσωματιδιακή και η Κοσμολογία καθώς και η Επιστήμη των Υπολογιστών. Στην Β΄ τάξη των γραμμάτων και των Καλών Τεχνών προστίθενται αντικείμενα όπως η Γλωσσολογία, η Λαογραφία, η Επιγραφική, η Αρχιτεκτονική και οι Εικαστικές Τέχνες.

Ένα ακόμη σημαντικό στοιχείο του νομοσχεδίου είναι ο νέος και απλούστερος τρόπος εκλογής των ακαδημαϊκών χωρίς την ανάγκη προκήρυξης, όπως ισχύει στις περισσότερες ευρωπαϊκές ακαδημίες. Διατηρείται όμως παράλληλα και ο παραδοσιακός τρόπος εκλογής με προκήρυξη και υποβολή υποψηφιοτήτων, με βελτιώσεις που ενισχύουν τη διαφάνεια και τη δικαιοσύνη.

Η θέση του εφόρου της Ακαδημίας ρυθμίζεται για πρώτη φορά με πληρότητα αποδίδοντας τις αρμοδιότητες πρακτικού περιεχομένου γεγονός που βελτιώνει την αποτελεσματικότητα της λειτουργίας της Ακαδημίας. Επιπλέον, τα δημοσιεύματα της Ακαδημίας, η βιβλιοθήκη και τα αρχεία της ρυθμίζονται με πληρέστερο τρόπο εξασφαλίζοντας ότι είναι προσιτά όχι μόνο στα μέλη, τους ερευνητές και το διοικητικό προσωπικό της Ακαδημίας αλλά και στο κοινό, σύμφωνα με τον εσωτερικό κανονισμό λειτουργίας της. Η δημοτική γλώσσα υιοθετείται επίσημα στις προτεινόμενες διατάξεις αντί της καθαρεύουσας που χρησιμοποιούνταν στο παρελθόν.

Ένας ακόμη σημαντικός πυλώνας της μεταρρύθμισης είναι ο θεσμός των υποτροφιών που χορηγεί η Ακαδημία, ο οποίος κατοχυρώνεται ρητά και δεσμευτικά. Επίσης, η ίδρυση, οργάνωση και λειτουργία των ερευνητικών κέντρων και των γραφείων έρευνας της Ακαδημίας ρυθμίζονται με πληρότητα και συνεκτικότητα. Οι μονάδες αυτές εντάσσονται στο νομικό πρόσωπο της Ακαδημίας και η εποπτεία τους ασκείται από επιτροπές ακαδημαϊκών ή από μέλη της Ακαδημίας γεγονός που θα αποτελέσει τη βάση για την προώθηση και περαιτέρω ανάπτυξη του ερευνητικού έργου.

Συνάδελφοι, ο εκσυγχρονισμός του πλαισίου οργάνωσης και λειτουργίας της Ακαδημίας Αθηνών μετά από ενενήντα και πλέον έτη λειτουργίας της είναι απαραίτητος. Ο ν.4398/1929 είναι ένας από τους ελάχιστους νόμους που παραμένει διατυπωμένος στην καθαρεύουσα, γεγονός που καθιστά αναγκαία την προσαρμογή του στη σύγχρονη δημοτική γλώσσα. Οι φιλελεύθερες δημοκρατικές αξίες που προωθεί η Κυβέρνηση της Νέας Δημοκρατίας υπό την ηγεσία του Πρωθυπουργού Κυριάκου Μητσοτάκη βρίσκουν την έκφρασή τους σε αυτήν τη μεταρρύθμιση. Προωθούμε την εξωστρέφεια, την αριστεία, τη διαφάνεια και την αποτελεσματικότητα, εξασφαλίζοντας ότι η Ακαδημία Αθηνών θα συνεχίσει να συμβάλλει στην επιστημονική και πολιτιστική πρόοδο της χώρας.

Με την έγκριση αυτού του νομοσχεδίου διασφαλίζουμε ότι η Ακαδημία Αθηνών θα παραμείνει ένα ζωντανό, ενεργό και εξελίξιμο ίδρυμα που θα ανταποκρίνεται στις σύγχρονες προκλήσεις και θα συνεχίσει να αποτελεί φάρο γνώσης και προόδου για την Ελλάδα και τον κόσμο.

Στο πλαίσιο αυτό επιτρέψτε μου να τονίσω ότι η συγκεκριμένη μεταρρύθμιση δεν είναι απλώς μια τεχνοκρατική προσέγγιση, αλλά αποτελεί μέρος μιας ευρύτερης στρατηγικής για την αναβάθμιση των θεσμών μας. Η ενίσχυση της διαφάνειας μέσω της φανερής ψηφοφορίας στις εκλογικές διαδικασίες της Ακαδημίας ενισχύει την εμπιστοσύνη των πολιτών στους θεσμούς μας και προωθεί τη δικαιοσύνη. Επιπλέον, η φιλελεύθερη δημοκρατία μας δίνει έμφαση στην αριστεία. Η επιβράβευση της επιστημονικής, πολιτιστικής, οικονομικής και κοινωνικής προόδου δεν είναι απλώς ένα μέσο αναγνώρισης των επιτευγμάτων, αλλά αποτελεί και κίνητρο για συνεχή βελτίωση και καινοτομία. Η προώθηση της αριστείας αποτελεί θεμέλιο λίθο για την ανάπτυξη μιας κοινωνίας που προοδεύει και ευημερεί.

Τέλος, η έμφαση στην εξωστρέφεια της Ακαδημίας Αθηνών συνδέεται άμεσα με τη στρατηγική μας για τη διεθνή προβολή της χώρας. Η συμμετοχή και αντιπροσώπευση της Ελλάδας σε διεθνείς ακαδημαϊκές ενώσεις και συνεργασίες ενισχύει τη θέση μας στον παγκόσμιο χάρτη της επιστήμης και του πολιτισμού. Η Ελλάδα με την πλούσια πολιτιστική και επιστημονική κληρονομιά της αξίζει να βρίσκεται στο επίκεντρο των διεθνών εξελίξεων και συνεργασιών.

Συνοψίζοντας, η μεταρρύθμιση του Οργανισμού της Ακαδημίας Αθηνών είναι ένα αποφασιστικό βήμα προς τον εκσυγχρονισμό και την ενίσχυση ενός από τους πιο σημαντικούς πνευματικούς θεσμούς της χώρας μας.

Σας καλώ όλους να στηρίξετε αυτό το νομοσχέδιο που δεν αφορά μόνο την Ακαδημία Αθηνών, αλλά και το μέλλον της επιστημονικής και πολιτιστικής μας κληρονομιάς. Μαζί μπορούμε να δημιουργήσουμε τις προϋποθέσεις για μια Ελλάδα που πρωτοπορεί, καινοτομεί και προοδεύει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Νατσιός έχει ζητήσει τον λόγο για ένα λεπτό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Σας προτρέπω, κύριε Καππάτο, να διαβάσετε αυτής της εβδομάδας δημοσιεύματα στον «GUARDIAN», στο BBC, στο «BUSINESS INSIDER» και στο «WASHINGTON POST» όπου στις σελίδες τους διαβάζουμε το εξής: «Η Ελλάδα γίνεται η πρώτη χώρα στην Ευρώπη που εισάγει σήμερα την εξαήμερη εργασία». Παραπληροφορούν, λοιπόν, και ο «GUARDIAN» και το BBC και η «WASHINGTON POST».

Στην Ελλάδα της Κυβέρνησης του κ. Μητσοτάκη –και τελειώνω, κύριε Πρόεδρε- γνωρίζουμε πως το τετράωρο γίνεται εξάωρο ή ακόμη και οκτάωρο, αλλά και το πώς -ειδικά στα εργασιακά και τη στήριξη από εσάς των ιδιωτικών συμφερόντων- η εξαίρεση γίνεται κανόνας. Με το νομοσχέδιο του κ. Γεωργιάδη ήδη διευρύνθηκε και σε άλλες κατηγορίες η δυνατότητα.

Επιμύθιο: Πόσο αλήθεια κοστίζει το να λείπει κάποιος από το κυριακάτικο τραπέζι, ο γονιός συγκεκριμένα; Έχει τιμή και αυτό;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καπετάνος, έχει τον λόγο.

**ΠΑΝΑΓΗΣ ΚΑΠΠΑΤΟΣ:** Κύριε Πρόεδρε, μπορώ να πάρω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει προσωπικό ζήτημα.

Ορίστε, κύριε Καπετάνο.

**ΧΡΗΣΤΟΣ ΚΑΠΕΤΑΝΟΣ:** Αξιότιμε κύριε Πρόεδρε, κυρίες Υφυπουργοί, κυρίες και κύριοι συνάδελφοι, πριν μπω στο νομοσχέδιο που συζητούμε σήμερα, επειδή ήμουν παρών στην κουβέντα που έγινε πιο πριν, πρέπει να πω το εξής για το νομοσχέδιο του Υπουργείου Εργασίας που συζητάμε.

Ειρήσθω εν παρόδω, κύριε Νατσιέ, αυτά λέτε ότι λένε οι ξένες εφημερίδες. Ας διαβάσουμε, όμως, τι λέει το νομοσχέδιο και ας απαντήσουμε σε αυτό. Και γνωρίζουμε τι λέει το νομοσχέδιο, αρκεί να το διαβάσουμε. Και θα δούμε εάν είναι προς το συμφέρον του εργαζόμενου ή όχι και αν είναι κανόνας ή είναι εξαίρεση, που μέχρι τώρα δημιουργούσε αδικίες στους εργαζόμενους και αυτό έρχεται αυτή η Κυβέρνηση να διορθώσει.

Συζητούμε, όμως, σήμερα στη Βουλή ένα νομοσχέδιο που εκ πρώτης όψεως φαίνεται, ίσως, να μην απασχολεί το σύνολο της ελληνικής κοινωνίας και είναι ο εκσυγχρονισμός του ισχύοντος νομοθετικού πλαισίου της Ακαδημίας των Αθηνών. Γιατί όμως εισάγεται; Γιατί ο σεβασμός σε θεσμούς της ελληνικής πολιτείας δεικνύει και το επίπεδο της δημοκρατίας και του κράτους δικαίου σε μια χώρα.

Η Ακαδημία Αθηνών αποτελεί πυλώνα έρευνας, επιστήμης, τέχνης και αφετηρία ηθικοπνευματικών αναζητήσεων κάθε εποχής. Η Ακαδημία ιδρύθηκε με τη συντακτική απόφαση της 18ης Μαρτίου του 1926 ως Ακαδημία των Επιστημών, των Γραμμάτων και των Καλών Τεχνών και με την ίδια απόφαση -το είπαν και οι εκλεκτοί συνάδελφοι νωρίτερα- ήταν πρώτα της μέλη και πρώτο Διοικητικό Συμβούλιο άνθρωποι που έχουν αφήσει τη δική τους ιστορία στην πατρίδα μας, όπως ο Φωκίων Νέγρης, όπως ο Κωστής Παλαμάς, ο Γεώργιος Δροσίνης, αργότερα και άλλοι μεγάλοι σπουδαίοι Έλληνες, ο Κωνσταντίνος Τσάτσος, ο Μιχαήλ Στασινόπουλος και πολλοί άλλοι.

Καθοριστική για την προώθηση της ιδέας για την ίδρυση Ακαδημίας υπήρξε κατά το 1856 η δωρεά του εθνικού ευεργέτη Σίμωνος Σίνα, χάρη στην οποία πραγματοποιήθηκε η ανέγερση του νεοκλασικού μεγάρου που σήμερα στεγάζει την Ακαδημία των Αθηνών. Η κατάθεση του θεμέλιου λίθου έγινε για την Ακαδημία τον Αύγουστο του 1859, ενώ τριάντα περίπου χρόνια αργότερα το μέγαρο της Ακαδημίας παραδόθηκε από τον τότε Πρωθυπουργό Χαρίλαο Τρικούπη. Αυτή είναι μια σύντομη ιστορία αυτού του πολύ σπουδαίου θεσμού για την ελληνική πολιτεία, που είναι η Ακαδημία.

Τι λέει, όμως, το νέο σχέδιο νόμου, αυτό που σήμερα ερχόμαστε να συζητήσουμε και αφορά τον εκσυγχρονισμό του ισχύοντος νομικού πλαισίου; Θέλω πραγματικά να συγχαρώ και τον Κυριάκο Πιερρακάκη που ενενήντα πέντε χρόνια μετά εκσυγχρονίζεται αυτό το οποίο λέμε «το θεσμικό πλαίσιο της Ακαδημίας».

Το πρώτο σημείο του είναι ότι η Ακαδημία Αθηνών αναγνωρίζεται ως αυτοδιοικούμενο νομικό πρόσωπο δημοσίου δικαίου εποπτευόμενο από το Υπουργείο Παιδείας. Διευκρινίζεται ότι ως τακτικά μέλη της εκλέγονται Έλληνες πολίτες, κάθε τακτικό μέλος έχει τη δυνατότητα να εκλεγεί πρόεδρος για μία μόνο θητεία διάρκειας ενός έτους, κανόνας που τηρούνταν πριν αλλά τηρούνταν μόνο εθνικά. Εισάγεται αυξημένη απαρτία των τριών πέμπτων (3/5) επί των ενεργών τακτικών μελών για την ανάδειξη του προέδρου και του γενικού γραμματέα. Ως προσόν εκλογιμότητας, δε, για την ανάδειξη του προέδρου και του γενικού γραμματέα θεσπίζεται και η τουλάχιστον επταετής θητεία ως μέλους της Ακαδημίας των Αθηνών.

Αναβαθμίζεται ο ρόλος του εφόρου, του γενικού διευθυντή, του μονομελούς οργάνου δηλαδή που συνεπικουρεί τον γενικό γραμματέα, το Προεδρείο και τη Σύγκλητο. Ενισχύεται η διαφάνεια κατά τις αποφάσεις των συλλογικών οργάνων με την εισαγωγή ενός γενικού κανόνα φανερής ψηφοφορίας. Τα επίτιμα μέλη εκλέγονται, πλέον, με φανερή ψηφοφορία.

Ενισχύεται, επίσης, ο ρόλος των ενεργών μελών επί του αριθμού των οποίων υπολογίζεται, πλέον, η απαιτούμενη απαρτία σε όλες τις σημαντικές ψηφοφορίες. Παράλληλα, μειώνεται ο χρόνος απουσίας από τις συνεδριάσεις κατά τη συμπλήρωση του οποίου το τακτικό μέλος θεωρείται ότι παραιτήθηκε και η έδρα του λογίζεται ως κενή.

Αναφορικά με την εκλογή νέων τακτικών μελών, για πρώτη φορά προβλέπεται με το νομικό πλαίσιο που ψηφίζουμε σήμερα η εκλογή τακτικών μελών χωρίς προκήρυξη θέσης, έπειτα από πρόταση της οικείας τάξης -υπάρχουν τρεις τάξεις- με αυξημένη απαρτία πλειοψηφία τριών πέμπτων (3/5) και φανερή ψηφοφορία.

Τέλος, πλέον, η Ακαδημία Αθηνών θα μπορεί να προσφέρει γνωμοδοτικές ή ερευνητικές υπηρεσίες και σε ιδιώτες και νομικά πρόσωπα ιδιωτικού δικαίου και εισάγονται νέα επιστημονικά πεδία, όπως η επιστήμη των Υπολογιστών και η Κοσμολογία, για να έχει έσοδα ακόμα και από την εκμετάλλευση του μεγάρου. Το έργο και οι θέσεις της Ακαδημίας των Αθηνών είχαν και συνεχίζουν να έχουν απήχηση στην ελληνική κοινωνία. Αυτό το δηλώνουν εκτός άλλων και οι δωρεές και τα κληροδοτήματα ιδιωτών και φορέων προς αυτήν, από τη διαχείριση των οποίων η Ακαδημία υπηρετεί τον σκοπό της, ενισχύει την επιστημονική έρευνα, χρηματοδοτεί εκδόσεις, χορηγεί υποτροφίες, απονέμει βραβεία.

Στους σκοπούς της Ακαδημίας είναι επίσης η επιστημονική έρευνα και μελέτη στους τομείς της γεωργίας, της βιομηχανίας, της ναυτιλίας, της εθνικής οικονομίας, καθώς και η έκδοση γνωμοδοτήσεων προτάσεων, αποφάσεων, κρίσεων για τη διαφώτιση και καθοδήγηση κρατικών οργάνων και αρχών.

Στο πλαίσιο του σκοπού της η Ακαδημία Αθηνών προβαίνει δια των μελών της σε επιστημονικές ανακοινώσεις και συμμετέχει σε επιστημονικά συνέδρια και διεθνή ερευνητικά προγράμματα, ενώ χορηγεί υποτροφίες και απονέμει βραβεία. Σήμερα λειτουργούν στην Ακαδημία δεκαεννιά ερευνητικά κέντρα και γραφεία.

Υπάρχει, όμως, πέρα από το κλασικό στοιχείο και μοντέλο της Ακαδημίας Αθηνών και η ψηφιακή εποχή. Στο ψηφιακό αποθετήριο της Ακαδημίας Αθηνών επιτυγχάνεται με τη χρήση των σύγχρονων τεχνολογικών τεχνολογιών του παγκόσμιου ιστού η ενοποιημένη θεματική παρουσίαση του πληροφοριακού υλικού των ερευνητικών κέντρων της Ακαδημίας Αθηνών. Άρα, λοιπόν, η Ακαδημία έχει μπει ήδη και σε μια ψηφιακή εποχή που εκσυγχρονίζει το πλαίσιο λειτουργίας της.

Κλείνοντας, κύριε Πρόεδρε, θα μου επιτρέψετε να πω ότι η Κυβέρνηση μετά από ενενήντα πέντε χρόνια φέρνει σήμερα προς ψήφιση ένα σημαντικό νόμο που εκσυγχρονίζει την οργάνωση και τη λειτουργία της Ακαδημίας μας, της Ακαδημίας των Αθηνών, της Ακαδημίας της Ελλάδος.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Σε κάθε δημοκρατία οι κυβερνήσεις και οι ηγέτες τους κρίνονται από τις μεταρρυθμίσεις που επιφέρουν. Έτσι και σήμερα. Όταν βλέπουμε την Αντιπολίτευση να ασχολείται με το «πόθεν έσχες» ενός Αρχηγού ή με την ικανότητα ενός άλλου να παραγάγει πολιτική, η Νέα Δημοκρατία και ο Κυριάκος Μητσοτάκης κοιτούν πώς θα θέσουμε τη χώρα σε τροχιά ανάπτυξης, προόδου και ευημερίας, με σεβασμό στις παραδόσεις και στις αξίες του ελληνισμού και αυτή τη θεμελιώδη αξιολογική μας θέση δεν την παραχωρούμε σε κανέναν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Τον λόγο έχει ο κ. Σπάνιας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Παιδείας Θρησκευμάτων και Αθλητισμού, με τίτλο «Οργανισμός Ακαδημίας Αθηνών».

Οι παρεμβάσεις στο πλαίσιο οργάνωσης και λειτουργίας της Ακαδημίας αποτελεί το βασικό σημείο του σχεδίου νόμου έτσι ώστε να μπορεί, ακολουθώντας τις σύγχρονες εξελίξεις στον ακαδημαϊκό χώρο, να ανταποκριθεί στις προκλήσεις στις προκλήσεις στην τεχνολογική πρόοδο και ψηφιακή εποχή. Προχωρά, λοιπόν, στην επικαιροποίηση του Οργανισμού της Ακαδημίας Αθηνών στη σύγχρονη δημοτική γλώσσα, στην εισαγωγή νέων σύγχρονων επιστημονικών αντικειμένων, στον επιστημονικό προσανατολισμό, στην απλοποίηση των διαδικασιών, τη μείωση της γραφειοκρατίας, την προβολή του έργου της.

Η Ακαδημία των Επιστημών των Γραμμάτων και των Καλών Τεχνών από το 1926 αποτελεί οργανισμό με τον τίτλο Ακαδημία Αθηνών που έχει ως σκοπό να προάγει κάθε επιστήμη, ενώνοντας τους Έλληνες που διακρίθηκαν στον τομέα τους, δίνοντας την καλύτερη προοπτική για τη μετάδοση της ελληνικής πολιτιστικής μας κληρονομιάς.

Η οργάνωση της έρευνας σε κάθε κατεύθυνση, η διατύπωση γνωμών, προτάσεων, κρίσεων, η έκδοση αποφάσεων, μπορούν να διαφωτίσουν και να συνδράμουν με όσες αρχές ή ιδιωτικούς κοινωφελείς φορείς με σκοπό την εξυπηρέτηση των εθνικών αναγκών, την προώθηση και επιβράβευση της αριστείας για την πρόοδο της χώρας, με τη χορήγηση υποτροφιών ή άλλων ενισχύσεων, συγκρότηση βιβλιοθηκών, αρχείων και συλλογών, οργάνωση επιστημονικών και καλλιτεχνικών εκδηλώσεων, διοργάνωση σεμιναρίων και άλλων συνεργασιών.

Η Ακαδημία λειτουργεί ως αυτοδιοικούμενο νομικό πρόσωπο δημοσίου δικαίου και εποπτεύεται από το Υπουργείο Παιδείας. Αποτελείται πρώτα από την Τάξη των Θετικών Επιστημών, συμπεριλαμβανομένων των πρακτικών εφαρμογών της, την Τάξη των Γραμμάτων και των Καλών Τεχνών και την Τάξη των Ηθικών και Κοινωνικών Επιστημών. Τα τακτικά μέλη της Ακαδημίας είναι εβδομήντα πέντε, σε κάθε Τάξη είκοσι πέντε . Η Ακαδημία έχει σαράντα πέντε θέσεις ξένων εταίρων, δεκαπέντε σε κάθε Τάξη, τριακόσιες θέσεις αντεπιστελλόντων μελών, εκατό σε κάθε Τάξη. Συλλογικά όργανα της Ακαδημίας είναι η Ολομέλεια, η Σύγκλητος, το Προεδρείο και οι Τάξεις. Μονομελή όργανα είναι ο πρόεδρος, ο γενικός γραμματέας, οι πρόεδροι των Τάξεων και ο έφορος. Τα όργανα της Ακαδημίας επιτηρούνται από επιτροπές και μπορούν να συνιστούν και ομάδες εργασίας. Οι επιτροπές είναι μόνιμες και αναλαμβάνουν έργα μακράς χρονικής διάρκειας και προσωρινές που αναλαμβάνουν έργα που απαιτούν ειδική έκθεση ή εξέταση, διάφορες διεκπαιρεώσεις αιτήσεων ερευνών σχετικών προς τις αρμοδιότητες της Ακαδημίας.

Το Προεδρείο της Ακαδημίας παρακολουθεί την πορεία των εργασιών των επιτροπών. Τα μέλη των μόνιμων επιτροπών ορίζονται από τη Σύγκλητο και έχουν θητεία δύο ετών η οποία δύναται να ανανεώνεται. Τα μέλη των προσωρινών επιτροπών ορίζονται από το Προεδρείο της Ακαδημίας. Οι επιτροπές συγκροτούνται από μέλη της Ακαδημίας, τακτικά, αντεπιστέλλοντα ή επίτιμα ή από ξένους εταίρους από την ίδια Τάξη ή αν η φύση των σχετικών ζητημάτων το απαιτεί από διαφορετικές τάξεις ή από ερευνητές της Ακαδημίας και από τρίτους.

Στην Ακαδημία λειτουργούν ως αυτοτελείς διοικητικές μονάδες η υπηρεσία της Βιβλιοθήκης και αυτή των αρχείων της. Εποπτεύονται από την Επιτροπή Βιβλιοθήκης και την Επιτροπή Αρχείων, ενώ όλα ορίζονται στον εσωτερικό κανονισμό λειτουργίας τους. Η Σύγκλητος εγκρίνει τον κανονισμό λειτουργίας του βιβλιοπωλείου και για τη διάδοση των εκδόσεων της Ακαδημίας.

Σημαντικό ρόλο έχουν τα ερευνητικά κέντρα και γραφεία έρευνας. Ως αυτοτελείς ερευνητικές μονάδες ελέγχονται από τριμελή εφορευτική επιτροπή. Το έργο της είναι κυρίως η παρακολούθηση και η διεκπεραίωση των ερευνητικών τεχνολογικών αναπτυξιακών και άλλων προγραμμάτων. Η επιστημονική εποπτεία των γραφείων έρευνας ορίζεται από τη Σύγκλητο με θητεία πέντε ετών. Για τα οικονομικά ζητήματα των ερευνητικών κέντρων και το γραφείο έρευνας αποφασίζει η Σύγκλητος ύστερα από εισήγηση της εφορευτικής επιτροπής.

Κυρίες και κύριοι συνάδελφοι, για την Κυβέρνηση του Κυριάκου Μητσοτάκη η οργάνωση της εκπαίδευσης γενικότερα αποτελεί προτεραιότητα. Για τον λόγο αυτό προχωρά σε νομοθετικές παρεμβάσεις, σε βαθιές τομές στο εκπαιδευτικό σύστημα της χώρας μας, έτσι ώστε να εκπαιδεύσει τις επόμενες γενιές επιστημόνων από όλους τους κλάδους με τον καλύτερο δυνατό τρόπο.

Σε αυτή, λοιπόν, την κατεύθυνση το σχέδιο νόμου αναλύει τις κινήσεις και τις παρεμβάσεις αυτές σε όλα τα επίπεδα οργάνωσης και λειτουργίας μιας δομής που αποτελεί μια από τις ναυαρχίδες του ελληνικού κράτους στη γνώση, στην έρευνα, στις επιστήμες, στην εκπαίδευση και στον πολιτισμό, την Ακαδημία Αθηνών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σπάνια.

Θα δώσω τώρα τον λόγο στον κ. Σταμάτη Γεώργιο από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κατ’ αρχάς, να πω ότι χαίρομαι που βλέπω τον κ. Ζώρα εδώ πέρα και θέλω να πω ότι με τον κ. Ζώρα, όταν ήταν Πρόεδρος στο ΕΑΠ και μετά γενικός γραμματέας, κάναμε ένα πολύ ιδιαίτερο και πρωτότυπο πρόγραμμα υποτροφιών για συμπολίτες μας που ανήκουν στις ειδικές κοινωνικές ομάδες, μιας και μιλάμε και για υποτροφίες από την Ακαδημία Αθηνών. Σε αυτές τις υποτροφίες που δώσαμε, κύριε Ζώρα, υπάρχουν αυτή τη στιγμή άνθρωποι που μένουν σε ξενώνα αστέγων κι έχουν μέχρι τώρα πέντε δεκάρια. Αντίστοιχα, έχουμε συμπολίτες μας Ρομά που σπουδάζουν. Και τι θέλουμε να πούμε με αυτό; Όταν υπάρχει καλή συνεργασία και όταν πραγματικά -δεν είναι μόνο η αριστεία στη ζωή, υπάρχουν κι άλλα πράγματα στη ζωή- δίνεις ευκαιρίες σε αυτούς τους ανθρώπους και τις αρπάζουν, νομίζω είσαι πολύ ευτυχισμένος που επιτελείς τον ρόλο σου.

Δεύτερον, να πω καλή επιτυχία στη νέα Κοινοβουλευτική Εκπρόσωπο της Νέας Δημοκρατίας, την κ. Ευθυμίου, Βουλευτή Α΄ Θεσσαλονίκης.

Επιτρέψτε μου να πω λίγα λόγια για το νομοσχέδιο. Έχουν πει πάρα πολλά, αλλά νομίζω ότι αυτό που έχει πολύ μεγάλη σημασία είναι ότι ευτυχώς επί της Κυβέρνησης της Νέας Δημοκρατίας ακούμε ότι υπάρχει η Ακαδημία Αθηνών. Υπάρχει η Ακαδημία Αθηνών, η οποία, δυστυχώς, ως πνευματικός κόσμος, στα χρόνια της κρίσης ή στα χρόνια που ταλανίζουν όχι μόνο τη χώρα, αλλά και γενικότερα τον πλανήτη, δεν έχουμε ακούσει συχνά τις παρεμβάσεις τους και νομίζω ότι με αυτό το νομοσχέδιο, βοηθώντας τους σε έναν νέο οργανισμό, να καταλάβουν και οι ίδιοι την ευθύνη που έχουν πρωτίστως προς τη χώρα.

Και βέβαια, επιτρέψτε μου, κύριε Πρόεδρε, γνωρίζω και τη δική σας ευαισθησία, θα θέλαμε να διαβάσουμε από την Ακαδημία Αθηνών μια ανακοίνωση την άλλη εβδομάδα για τα πενήντα χρόνια εισβολής και κατοχής στην Κύπρο. Γιατί ο πνευματικός κόσμος πρέπει να παρεμβαίνει και όχι μόνο να διαφωτίζει τη νεολαία, αλλά να οδηγεί τη νεολαία και σε ένα άλλο μέλλον.

Σίγουρα είναι πολύ σημαντικό στο νομοσχέδιο ότι στοχεύει στην προσαρμογή του Οργανισμού της Ακαδημίας στη σύγχρονη δημοτική γλώσσα. Όλοι γνωρίζουμε τις μάχες που έγιναν στο παρελθόν περί δημοτικής και μη και αφού το επιστημονικό ερευνητικό δυναμικό της Ακαδημίας συνιστά ένα ιδιαίτερα ενεργό και ζωντανό, όπως θέλουμε, κύτταρο της κοινωνίας, νομίζω ότι ο οργανισμός που πλέον θα είναι γραμμένος στη σύγχρονη καθομιλουμένη γλώσσα και θα είναι πλέον κατανοητή για όλους.

Επιπλέον, στοχεύει στην εισαγωγή νέων θεματικών αντικειμένων στον επιστημονικό προσανατολισμό της Ακαδημίας, όπως είναι η μηχανική, η αστροφυσική, η κοσμολογία, η επιστήμη των υπολογιστών, η γλωσσολογία, η λαογραφία, η επιγραφική αρχιτεκτονική και οι εικαστικές τέχνες. Επίσης, είναι σημαντικό ότι αποσκοπεί στη μείωση της γραφειοκρατίας και στην αποκέντρωση των αρμοδιοτήτων για καλύτερη λήψη των αποφάσεων και πλέον δεν μιλάμε για Ακαδημία Αθηνών, αλλά για μια πανεθνική, όπως τη λέμε, ώσμωση της επιστήμης, του πολιτισμού και των γραμμάτων, αφού θα εξελιχθεί σε εθνική Ακαδημία. Σίγουρα οι σκοποί της Ακαδημίας διευρύνονται με την προσθήκη νέων, όπως η διάδοση και η προαγωγή της ελληνικής γλώσσας και πολιτιστικής κληρονομιάς, την επικοινωνία με την επιστημονική και καλλιτεχνική κοινότητα και τους εταίρους και σίγουρα διαφαίνεται, πάντα βέβαια θα πρέπει να το δούμε, ότι η Ακαδημία ανήκει πλέον και στην κοινωνία και στους φορείς της κοινωνίας των πολιτών.

Προσωπικά θα πρότεινα στο νομοσχέδιο, στην πρόταση για την απονομή των αριστείων και βραβείων, αντί για φυσικά πρόσωπα ή φορείς που διακρίθηκαν ιδιαίτερα στο πεδίο της κοινωνικής αλληλεγγύης και ευποιίας, να προστεθεί και στους τομείς του εθελοντισμού, ανθρωπισμού και δημοκρατίας. Γιατί η εθελοντική και ανθρωπιστική δράση αναγνωρίζεται και τιμάται από την Ακαδημία Αθηνών και νομίζω ότι πρέπει να δίνουμε έμφαση και στη λεκτική αυτή διατύπωση.

Ταυτόχρονα νομίζω ότι η Βιβλιοθήκη της Ακαδημίας γίνεται πλέον προσβάσιμη στο ευρύ κοινό. Απλά θα πρέπει να δούμε κατά πόσο θα είναι προσβάσιμη και για τα άτομα με αναπηρία και όσον αφορά τους συμπολίτες μας, κωφούς και βαρήκοους, αλλά και τους συμπολίτες μας με προβλήματα όρασης.

Κάτι που εκφεύγει των ρυθμίσεων αυτού του νόμου και αποτελεί, όμως, αντικείμενο ρύθμισης του εσωτερικού κανονισμού της Ακαδημίας. Αναγράφεται ότι η Ακαδημία για τη χορήγηση υποτροφιών λαμβάνει συνήθως υπ’ όψιν το ατομικό και οικογενειακό εισόδημα των υποψηφίων, δίνοντας προβάδισμα στους οικονομικά ασθενέστερους. Στο πλαίσιο αυτής της πολύ προφανώς σωστής πολιτικής θα μπορούσαν να δοθούν και κίνητρα σε φοιτητές που ανήκουν σε αυτές ή σε άλλες κοινωνικές ομάδες, όπως είναι τα άτομα με αναπηρία, όπως είναι οι Ρομά, όπως είναι συμπολίτες μας αποφυλακισμένοι, φοιτητές που διαβιούν ή που διαβιούσαν σε δομές παιδικής προστασίας, έτσι ώστε να ενισχυθεί ακόμα περισσότερο το κοινωνικό πρόσωπο της εθνικής Ακαδημίας, με καλύτερη ανθρωπιστική προσέγγιση.

Ταυτόχρονα, και κλείνοντας, θα ήθελα να πω δυο λόγια για την τροπολογία του Υπουργού Παιδείας, όσον αφορά τις θέσεις ειδικού προσωπικού. Νομίζω ότι εδώ δίνει ακόμα μια έμφαση η Κυβέρνηση του Κυριάκου Μητσοτάκη όσον αφορά τα άτομα με αναπηρία και νομίζω δεν είναι τυχαίο ότι σήμερα που μιλάμε γι’ αυτό το νομοσχέδιο είναι ήδη στη διαβούλευση ένα επόμενο νομοσχέδιο. Και εκεί, με το άρθρο 19, κατά παρέκκλιση δίνεται η δυνατότητα σε άτομα με αναπηρία άνω του 80% να μπορούν να είναι ειδικό και βοηθητικό εκπαιδευτικό προσωπικό στον τόπο που διαμένουν. Αυτό ήταν ένα πάγιο αίτημα του αναπηρικού κινήματος.

Νομίζω ότι πλέον αντιλαμβανόμαστε όλοι τι σημαίνει όταν κάποιος είναι Υπουργός, που σημαίνει ότι ακούει την κοινωνία, καταλαβαίνει τα προβλήματα, όταν η κοινωνία δεν έχει καταφέρει να λύσει άλλα προβλήματα. Και γιατί το λέω αυτό, κύριε Υπουργέ; Γιατί ακόμα δεν έχουμε καταφέρει να δημιουργήσουμε νέο θεσμό στην κινητικότητα των ατόμων με οπτική αναπηρία, το οποίο θα ήταν ένα βήμα προς τα εμπρός και ελπίζω να γίνει σύντομα, ώστε τέτοιες διατάξεις να μη χρειάζονται να έρθουν, γιατί θα υπήρχαν οι εκπαιδευτές κινητικότητας, οπότε ένας εκπαιδευτικός από τη Θεσσαλονίκη μετατιθέμενος στη Ρόδο θα μπορούσε κάλλιστα να εκπαιδευτεί στην κινητικότητα και να μην έχει τις δυσκολίες που θα είχε εξαρχής πηγαίνοντας εκεί. Και νομίζω ότι όλη αυτή η διαδικασία βοηθάει όχι μόνο στο κοινωνικό πρόσωπο που δείχνει η Κυβέρνηση, αλλά και στην εξωστρέφεια και πώς αντιλαμβάνεται την επόμενη μέρα.

Τέλος, θα ήθελα να πω ότι περιμένουμε κάποια στιγμή, κύριε Πρόεδρε, να καλεστεί η Ακαδημία στην Ολομέλεια, να γνωρίσουμε τους ακαδημαϊκούς μας, με όλες αυτές τις λαμπρές δάφνες που έχουν, να τοποθετηθούν σε κάποια Ολομέλεια ή σε κάποια επιτροπή, για να γνωρίσει και το νομοθετικό σώμα την Ακαδημία Αθηνών και ταυτόχρονα μέσω αυτής της διαδικασίας να τους γνωρίσει και η ελληνική κοινωνία. Στη σημερινή εποχή πρέπει να μιλάς, πρέπει να ακούς, πρέπει να αφουγκράζεσαι και πρέπει να πρωτοπορείς και να οδηγείς την κοινωνία σε ένα καλύτερο μέλλον. Και νομίζω οι άνθρωποι της Ακαδημίας Αθηνών πρέπει να είναι μπροστάρηδες σε αυτόν τον αγώνα και σε αυτό που θέλουμε σε μια κοινωνία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σταμάτη.

Θα δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Βασίλειο Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα του νομοσχεδίου τα έχει αναπτύξει επαρκώς ο εισηγητής μας. Χθες η ευρωομάδα του ΣΥΡΙΖΑ - Προοδευτική Συμμαχία διά του Κώστα Αρβανίτη ζήτησε από την Πρόεδρο του Ευρωπαϊκού Κοινοβουλίου την κ. Μέτσολα, να εκφράσει, εξ αφορμής και εν όψει της πεντηκοστής επετείου από τη συνεχιζόμενη τουρκική κατοχή στην Κύπρο, την απερίφραστη καταδίκη.

Λίγες ημέρες μετά τις ευρωεκλογές, κυρίες και κύριοι συνάδελφοι, φαίνεται ότι πρώτα από όλα η Κυβέρνηση δεν έχει λάβει το μήνυμα. Δεν έχει λάβει το πρώτο και βασικό μήνυμα, που είναι αυτό της αποχής. Είναι αυτό σύμφωνα με το οποίο πάρα πολλοί πολίτες γυρνάνε την πλάτη στην πολιτική, γυρνάνε την πλάτη στους πολιτικούς, διότι έχει διαρραγεί πλέον αυτό το οποίο είχε εξαγγείλει ο κ. Μητσοτάκης το 2019, η σχέση εμπιστοσύνης μεταξύ κράτους και πολίτη.

Και πώς να μην έχει άλλωστε διαρραγεί αυτή η σχέση, όταν έχουμε τα φαινόμενα του ανεκδιήγητου κ. Αυγενάκη, ένας Υπουργός ο οποίος κλήθηκε να χειριστεί και να διαχειριστεί το θέμα των αποζημιώσεων στη Θεσσαλία, εκβιάζοντας ψηφοφόρους ότι αν δεν ψηφίσουν Αγοραστό δεν θα πάρουν γρήγορα αποζημιώσεις. Πώς να μην έχει διαρραγεί αυτή η σχέση εμπιστοσύνης πολίτη και πολιτείας, όταν το κράτος δικαίου στη χώρα μας έχει υποστεί σοβαρά ρήγματα. Δεν είναι μακριά και σύντομα θα έχουμε εξελίξεις για την υπόθεση του εγκλήματος των Τεμπών. Όταν οι πολίτες βλέπουν ότι οι πολιτικοί είναι υπεράνω του νόμου, είναι απολύτως λογικό και φυσιολογικό να γυρνάνε την πλάτη στο πολιτικό σύστημα.

Γι’ αυτό και εμείς αμέσως μετά τις ευρωεκλογές καταθέσαμε αίτημα, όπως να υπάρχει διαφάνεια στους πολιτικούς, στα οικονομικά, διαφάνεια στα κόμματα. Πρώτα εμείς και μετά οι πολίτες. Αλλά απ’ ό,τι φαίνεται όμως δεν έχει ληφθεί και το μήνυμα των ευρωεκλογών, όσον αφορά τις συνεχιζόμενες πολιτικές. Δυστυχώς η πραγματικότητα είναι τέτοια, κυρίες και κύριοι συνάδελφοι, για την οποία μάλλον όσο καλή επικοινωνία και να υπάρχει, όσο καλό σύστημα στο Μέγαρο Μαξίμου, δεν μπορεί να ωραιοποιήσει μια κατάσταση.

Πρέπει από 1η Ιουλίου και για κάθε μέρα όλοι μας τουλάχιστον οι Βουλευτές της Αντιπολίτευσης να θυμίζουμε τα εξής: Από 1η Ιουλίου πίνουμε τον πιο ακριβό καφέ. Από 1η Ιουλίου δεν ισχύει η δέσμευση του Πρωθυπουργού και προφανώς ήταν ψέμα, προφανώς ήταν ψέμα το επαναλαμβάνω, ότι οι φόροι επί Νέας Δημοκρατίας θα είναι λιγότεροι. Από 1η Ιουλίου ισχύει η εξαήμερη εργασία, παρόλο που από την Κυβέρνηση προσπαθούν να πουν ότι και αυτό είναι μια τοξικότητα, είναι fake news. Από 1η Ιουλίου θα ισχύει η εξαήμερη εργασία και όχι μόνο στις επιχειρήσεις συνεχούς λειτουργίας, αλλά και στις υπόλοιπες επιχειρήσεις, αρκεί να επικαλεστούν ιδιαίτερα αυξημένο φόρτο εργασίας. Από 1η Ιουλίου όμως, και όχι μόνο, οι πολίτες, οι ελεύθεροι επαγγελματίες καλούνται ήδη να πληρώσουν τον φόρο σύμφωνα με τον τεκμαρτό υπολογισμό των εισοδημάτων. Ένα νομοσχέδιο για το οποίο και εσείς οι ίδιοι, οι Βουλευτές της κυβερνητικής πλειοψηφίας είπατε ότι μας κόστισε, μας στοίχισε. Και τι είπε ο Πρωθυπουργός; Ότι πιθανόν να κάνουμε σημειολογικές αλλαγές, όχι όμως στον πυρήνα του νομοσχεδίου. Από 1η Ιουλίου συνεπώς χάνονται όλα τα επιδόματα για τους ελεύθερους επαγγελματίες, λόγω του τεκμαρτού υπολογισμού του φόρου εισοδήματος. Χάνεται το επίδομα τέκνου, χάνεται το επίδομα βρεφονηπιακού σταθμού. Συνεχίζεται όμως και η κερδοσκοπία και η αισχροκέρδεια.

Μέχρι σήμερα που μιλάμε, βλέπουμε την Κυβέρνηση να είναι ατάραχη, να είναι αμέτοχη, να αποστέλλει ο κύριος Πρωθυπουργός τις σχετικές επιστολές στην κ. Φον ντερ Λάιεν, να συμφωνεί η κ. Φον ντερ Λάιεν ότι πράγματι εδώ κάτι υπάρχει.

Μέχρι όμως να συμφωνήσουν στο τι υπάρχει και αν υπάρχει αισχροκέρδεια και αν υπάρχει αισχροκέρδεια από τις πολυεθνικές, ας εφαρμόσουν τον νόμο, κάτι το οποίο δεν το κάνετε. Μέχρι σήμερα που μιλάμε, δεν υπάρχει ούτε μία θεσμική παρέμβαση, ούτε μία, η οποία δεν κοστίζει ούτε ένα ευρώ, για τον έλεγχο των τιμών από το χωράφι στο ράφι. Περιορίζεται η Κυβέρνηση μόνο στον τελευταίο κρίκο, στο σουπερμάρκετ, επιβάλλοντας όσα πρόστιμα μπορεί και όσα πρόστιμα θέλει. Η επιβολή προστίμων ρίχνει τις τιμές; Όχι, βέβαια. Καλοδεχούμενη είναι η επιβολή προστίμων, αλλά δεν διορθώνει το πρόβλημα. Ούτε μία θεσμική παρέμβαση για να εξηγήσουν στους πολίτες, στους καταναλωτές, γιατί το κεράσι, για παράδειγμα, έχει 50 λεπτά στον παραγωγό και έχει 5 ευρώ στο σουπερμάρκετ. Ούτε μία θεσμική παρέμβαση.

Ενοίκια: Το 2022, από το βήμα της Διεθνούς Έκθεσης Θεσσαλονίκης ο κ. Μητσοτάκης εξήγγειλε συγκεκριμένα μέτρα αναχαίτισης του προβλήματος της στέγασης, ένα πρόβλημα το οποίο πλήττει ειδικά τους νέους και τις νέες, αλλά δυστυχώς μέχρι σήμερα δεν έχουμε δει ουσιαστικές λύσεις. Εξήγγειλε οκτώμισι χιλιάδες φοιτητικές εστίες. Είδατε εσείς έστω και μία; Όχι. Σεπτέμβριος 2022. Πριν από μια βδομάδα εξήγγειλε εκ νέου την ανέγερση των κατοικιών.

Πρόγραμμα «ΣΠΙΤΙ ΜΟΥ». Οι δικαιούχοι για το συγκεκριμένο πρόγραμμα ανήλθαν περίπου στις τέσσερις χιλιάδες. Και σημειωτέον ότι οι αιτούντες ήταν περίπου στις ογδόντα χιλιάδες. Καταλαβαίνετε ποια ήταν η περίμετρος του συγκεκριμένου μέτρου. Μέχρι όμως να χτιστούν όλα αυτά τα σπίτια, τα οποία ακούμε και βλέπουμε στις τηλεοράσεις από τους Υπουργούς που θέλουν να καταπολεμήσουν το θέμα της στέγασης, τι κάνετε; Τι πρόκειται να κάνετε, κύριοι και κυρίες της Κυβέρνησης, για να αντιμετωπίσετε το φλέγον θέμα των ενοικίων; Πώς και με ποιον τρόπο θα αναχαιτιστεί αυτό το κύμα αύξησης των ενοικίων, με αποτέλεσμα για πολλά νοικοκυριά να αποτελεί ίσως σήμερα, μετά από τα τρόφιμα, το νούμερο ένα πρόβλημα; Κανένα.

Συνεχίζω. Αποζημιώσεις στη Θεσσαλία. Έχουν κλείσει δέκα μήνες από τις φονικές πλημμύρες. Μετά από έναν μήνα είχαμε τοποθετηθεί, και από τη Βουλή, και είπαμε πως ό,τι θετικό εξαγγείλετε, αρκεί να το κάνετε βέβαια, ό,τι θετικό είναι για τον πρωτογενή τομέα, εμείς θα είμαστε εδώ για να το στηρίξουμε. Όχι όμως ψέματα, όχι όμως λόγια.

Σήμερα ποια είναι η κατάσταση στη Θεσσαλία; Ούτε μία άδεια οικοδομής ούτε μία άδεια επισκευής σπιτιού από τις τέσσερις χιλιάδες που εκκρεμούν. Αυτό εσείς το λέτε κρατική αρωγή; Έτσι λέτε ότι είστε δίπλα στον πολίτη; Έτσι λέτε ότι είστε κοντά στη Θεσσαλία; Όχι, βέβαια.

Κτηνοτρόφοι. Ακούσαμε περί τις επτά φορές τον τελευταίο χρόνο κυβερνητικά κλιμάκια να λένε ότι ο Πρωθυπουργός κ. Μητσοτάκης είναι και θα είναι πάντα δίπλα στους κτηνοτρόφους. Ωραία, ότι ο Πρωθυπουργός κ. Μητσοτάκης κατ’ εντολή του εξήγγειλαν το μέτρο αντικατάστασης του ζωικού κεφαλαίου και: «Μην ανησυχείτε κτηνοτρόφοι, όλοι θα έχετε τον καινούργιο στάβλο». Ούτε ένας μέχρι στιγμής δεν έχει υπαχθεί, όχι να έχει ευδοκιμήσει η αίτησή του, όχι να έχει κατασκευαστεί ο στάβλος, ούτε ένας στο μέτρο αντικατάστασης του ζωικού κεφαλαίου.

Τα λέγαμε τότε, ότι αυτό το μέτρο μπορεί να είναι φιλόδοξο, αλλά θα αποτύχει όπως το σχεδιάσατε. Τοξικούς μάς ανέβασε ο κ. Αυγενάκης, τοξικούς μάς κατέβαζε και έβγαζε κομματικά λογύδρια, νομίζοντας ότι είναι σε κάποια κομματική συνεστίαση.

Αγρότες. Κόστος παραγωγής. Στις 30 Ιουνίου ήταν η ρητή υπόσχεση τουλάχιστον πέντε Υπουργών, η ρητή υπόσχεση επαναλαμβάνω πέντε Υπουργών, ότι θα υπάρχει εξόφληση. Είδατε κάποια εξόφληση; Είδαμε κάποιοι εξόφληση; Όχι. Πιθανότατα μετά από δέκα ή δεκαπέντε ημέρες.

Κρατική αρωγή, διαφάνεια. Για ποιον λόγο να μην υπάρχει διαφάνεια στην κρατική αρωγή; Υπάρχουν παράπονα, τα οποία λένε ότι έχουν αποζημιωθεί πολίτες οι οποίοι δεν έχουν υποστεί ζημιά. Για ποιον λόγο να μην υπάρχει και η πλατφόρμα όπως στον ΟΠΕΚΕΠΕ; Τι ζημιά έχει πάθει ο καθένας και τι ποσό έχει δοθεί. Είναι χρήματα του ελληνικού λαού, είναι χρήματα της Ευρωπαϊκής Ένωσης και οφείλετε να τα σέβεστε.

Κύριε Πρόεδρε, όσον αφορά την τροπολογία που έχει να κάνει με την πρόσληψη εκπαιδευτικών, θέλω να μεταφέρω στο Σώμα τη φωνή διαμαρτυρίας, τη φωνή απόγνωσης εκπαιδευτικών και ειδικά των δασκάλων, εκπαιδευτικών της κατηγορίας ΠΕ70, οι οποίοι τι λένε προς την Κυβέρνηση; Ότι τα τελευταία χρόνια οι προκλήσεις που αντιμετωπίζει ο τομέας της δημοτικής εκπαίδευσης έχουν ενταθεί και είναι πλέον προφανές ότι υπάρχει επείγουσα ανάγκη για ενίσχυση του εκπαιδευτικού προσωπικού. Η αδικία των διορισμών του έτους 2021, που είχε ως αποτέλεσμα να χαθούν πολλές θέσεις, δεν θέλουν, λένε οι εκπαιδευτικοί της κατηγορίας ΠΕ70, να συμβεί ξανά.

Συγκεκριμένα, η πρωτοβάθμια εκπαίδευση έχασε χίλιες εξήντα εννέα θέσεις, με τους δασκάλους να χάνουν τις περισσότερες, εξακόσιες εξήντα επτά. Επιπλέον, ο αριθμός των διορισμών που πραγματοποιήθηκαν το 2023 δεν ήταν αρκετός για να καλύψει τις ανάγκες και τα κενά που υπάρχουν στις σχολικές μονάδες. Ως εκ τούτου ο κλάδος ΠΕ70 κρίνει αναγκαίο οι διορισμοί για το 2024 να είναι όχι μόνο πολύ μεγαλύτεροι σε ποσοστό σε σχέση με τα περσινά επίπεδα, αλλά να καλυφθούν οι οργανικές θέσεις 100%.

Είναι μια φωνή διαμαρτυρίας, κύριε Υπουργέ, των συγκεκριμένων εκπαιδευτικών, που ελπίζουμε και θέλουμε και θεωρούμε ότι θα την ακούσετε και θα κάνετε δεκτό το αίτημα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο Υπουργός Παιδείας κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, είναι ιδιαίτερη η χαρά και η τιμή που μου δίνεται η ευκαιρία σήμερα να παρουσιάσω στο Σώμα τις προτεινόμενες αλλαγές στη λειτουργία της Ακαδημίας Αθηνών, έναν από τους πιο εμβληματικούς, σεβαστούς και ιστορικούς θεσμούς της χώρας μας. Και νομίζω ότι μπορούμε να συμφωνήσουμε ότι η Ακαδημία συνιστά κάτι περισσότερο από ένα απλό ίδρυμα. Είναι ακρογωνιαίος λίθος της εθνικής μας ταυτότητας. Εμπλουτίζει την πνευματική και δημόσια ζωή μας, προωθεί την πρόοδο και την καινοτομία και διασφαλίζει τη διατήρηση της πολιτιστικής μας κληρονομιάς.

Υπ’ αυτή την έννοια είναι απολύτως γνωστή η έμφαση που αποδίδουμε στο Υπουργείο Παιδείας στο γεγονός ότι η Ελλάδα που οραματιζόμαστε δεν μπορεί παρά να προέλθει μέσα από την ολόπλευρη επένδυση στη γνώση σε όλα τα πεδία των θετικών και θεωρητικών επιστημών. Ιστορικά, άλλωστε, όλοι οι πολιτισμοί και οι χώρες που άκμασαν δεν το έπραξαν μόνο οικονομικά. Το έπραξαν και πνευματικά και πολιτιστικά. Αν θέλουμε, συνεπώς, μια Ελλάδα γενικώς ισχυρή στο μέλλον, θα πρέπει ο καθένας από εμάς και όλοι μαζί συνολικά να αναλογιστούμε τι μπορούμε να κάνουμε για να προάγουμε τη γνώση και την καινοτομία.

Στο πλαίσιο αυτό η Ακαδημία οφείλει να ανήκει στην πρωτοπορία αυτής της μεγάλης επιστημονικής προσπάθειας, όχι μόνο στα προηγούμενα εκατό χρόνια, όπως ήταν και το θεσμικό πλαίσιο λειτουργίας, το οποίο ερχόμαστε να αλλάξουμε σήμερα, αλλά και στα επόμενα εκατό και στα αμέσως επόμενα, να εμπνεύσει, να συμβάλει καθοδηγητικά στον νέο αιώνα, που χαρακτηρίζεται από την αδήριτη αναγκαιότητα για την κατάκτηση ολοένα και μεγαλύτερης γνώσης σε όλους τους τομείς και φυσικά με τον νέο νόμο, ο οποίος, για να ξεκινήσω να απαντώ σε κάποια από τα σχόλια τα οποία ακούστηκαν νωρίτερα, συνιστά αποτέλεσμα διαβούλευσης -επαναλαμβάνω- με τα θεσμικά όργανα της Ακαδημίας, με διακεκριμένους ακαδημαϊκούς. Η Ακαδημία μπορεί να απελευθερώσει αυτές τις δυνατότητες και να πετύχει στη δημόσια σφαίρα το αποτέλεσμα που όλοι γνωρίζουμε ότι μπορεί.

Και θέλω να υπογραμμίσω τη διάσταση της διαβούλευσης και να ευχαριστήσω και τον πρώην και τον νυν Πρόεδρο της Ακαδημίας Αθηνών, γιατί σε όλη αυτή την προσπάθεια, πραγματικά, είχαμε μια πάρα πολύ αποτελεσματική ώσμωση, για να μπορέσουμε να διαμορφώσουμε ένα κείμενο το οποίο έρχεται ως το επόμενο βήμα ενός θεσμικού πλαισίου, το οποίο είχε αρκετές αδυναμίες και αρκετά κενά.

Θέλω απλώς να αναφέρω ένα, το οποίο είναι πάρα πολύ χαρακτηριστικό. Το θεσμικό πλαίσιο, το οποίο αλλάζουμε σήμερα -του ’26, αν θέλετε, τυπικά του ’29- προέβλεπε ότι πρέπει οι ακαδημαϊκοί να μένουν στην Αθήνα, το οποίο, όπως αντιλαμβάνεστε,είχε καταστρατηγηθεί εν τοις πράγμασι, διότι δεν μπορούν να μένουν όλοι οι ακαδημαϊκοί στην Αθήνα.

Χρειαζόταν, λοιπόν, μια σειρά από αλλαγές. Θέλω να αναφέρω και άλλη μία πριν γυρίσω λίγο στην ιστορία της Ακαδημίας Αθηνών. Και μόνο το γεγονός ότι προβλέπεται να έχουμε εβδομήντα πέντε ακαδημαϊκούς, αλλά πρακτικά είχαμε πενήντα, γιατί το θεσμικό πλαίσιο το οποίο υπήρχε ήταν ασφυκτικό, τώρα έχουμε πενήντα έναν ακαδημαϊκούς, δείχνει από μόνο του πως έπρεπε κάποια πράγματα να αλλάξουν και να μεταβληθούν οι κανόνες απαρτίας και οι κανόνες εκλογής που υπήρχαν.

Και έτσι στην πραγματικότητα, αν πρέπει να πούμε ποια ακριβώς είναι η θεσμική αλλαγή που ερχόμαστε να κάνουμε εδώ, είναι μια θεσμική αλλαγή η οποία αυξάνει τη διαφάνεια. Πολλές ψηφοφορίες, οι οποίες ήταν μυστικές, πλέον γίνονται φανερές. Νομίζω ότι σε αυτό μπορούμε όλοι να συμφωνήσουμε. Σίγουρα σε ό,τι αφορά τη νέα -και θα έλεγα τη μεγαλύτερη- θεσμική πρωτοβουλία, θεσμική καινοτομία αυτού του νομοσχεδίου, τη δυνατότητα να απονείμει η ίδια η Ακαδημία τον τίτλο του ακαδημαϊκού χωρίς προκήρυξη, ειδικά εκεί είναι απολύτως προφανές για ποιον λόγο πρέπει να υπάρχει πλήρης διαφάνεια σε όλα τα επίπεδα στη διαδικασία αυτής της επιλογής.

Και για να απαντήσω και στον κ. Νατσιό, δεν υπάρχει αποτελεσματικότερος τρόπος για να μπορέσει η Ακαδημία να ενσωματώσει και να καταστήσει ακαδημαϊκούς, τα επόμενα Νόμπελ τα οποία ελπίζουμε να έχουμε σε αυτή τη χώρα, από ακριβώς αυτή τη θεσμική διαδικασία, η οποία προβλέπεται σε αυτό το σχέδιο νόμου. Και από κει και πέρα, φυσικά, είναι απολύτως δεδομένο ότι θα στηρίξουμε το έργο της Ακαδημίας περαιτέρω.

Τιμούμε την τεράστια ιστορία της, από τον Σίμωνα Σίνα, τον Τσίλλερ, τον Χάνσεν, το πώς παραδόθηκε το κτήριο στον Χαρίλαο Τρικούπη, τον ρόλο και το ανάστημα το οποίο η Ακαδημία ύψωσε επί γερμανικής κατοχής, επί δικτατορίας αποτέλεσε έναν ηθικό φάρο. Αυτό το τιμούμε πολυεπίπεδα και θέλουμε να μπορέσουμε να θεμελιώσουμε ένα θεσμικό πλαίσιο, όπως αυτό το οποίο παρουσιάζουμε σήμερα, το οποίο θα της επιτρέψει να επιτελέσει πιο αποτελεσματικά και πιο παραγωγικά τη θεμελιώδη αποστολή της.

Και αυτό ερχόμαστε να το στηρίξουμε και ερχόμαστε να το υποστηρίξουμε μαζί της και ακριβώς και γι’ αυτό διαβουλευτήκαμε αυτό το σχέδιο νόμου εκτενώς. Μας εμπνέει τρομακτικά και το κτήριο και το έργο της και η ιστορία της. Οι εικόνες από τον Προμηθέα Δεσμώτη, οι οποίες βρίσκονται μέσα στο κτήριο, είναι κάτι που κάθε Ελληνίδα και κάθε Έλληνας θα πρέπει να δει.

Χαρακτηριστικά υπάρχει μια ιστορία στο site της Ακαδημίας, στην οποία σας παραπέμπω, που μου έκανε πολλή εντύπωση όταν τη διάβασα, που την περιγράφει ο Βλαχογιάννης, ο τότε διευθυντής των Γενικών Αρχείων του Κράτους: «Όταν μπήκαμε με τον Παλαμά και τον Δροσίνη στο κτήριο έσταζε η οροφή…» και λέει ότι «…το μόνο πράγμα το οποίο φώτιζε το κτήριο ήταν η ζωγραφική η οποία υπήρχε μέσα και πραγματικά η φλόγα που υπήρχε στην τοιχογραφία του Προμηθέα».

Πρέπει, λοιπόν, να μπορούμε πολυεπίπεδα, σαν πολιτεία να στηρίζουμε αυτό το έργο και στις υποδομές και στους ανθρώπους και στους θεσμούς. Και εμείς, αυτό το οποίο ερχόμαστε να κάνουμε σήμερα πρακτικά είναι να υπογραμμίσουμε και να θεμελιώσουμε ακριβώς αυτό.

Επιτρέψτε μου να χαιρετίσω το γεγονός ότι σ’ αυτό το σχέδιο νόμου φαίνεται να υπάρχει ένα πλαίσιο σύγκλισης και συμφωνίας ανάμεσα σε πολλά πολιτικά κόμματα στην κατ’ αρχήν υπερψήφιση του νόμου και ένα πνεύμα συναίνεσης. Νομίζω ότι έτσι πρακτικά όλοι μαζί τιμούμε αυτόν τον θεσμό και την ιστορία του και αναγνωρίζουμε την τεράστια προοπτική που μπορεί να έχει.

Και να κλείσω αυτή τη σύντομη εισήγηση, γιατί εκ των πραγμάτων όλες οι πτυχές του σχεδίου νόμου έχουν παρουσιαστεί εκτενώς από την κ. Μακρή στις επιτροπές, λέγοντας κάποια σχόλια σε σχέση με όσα ακούστηκαν πριν για τις τροπολογίες.

Αφ’ ενός σε ό,τι αφορά τους διορισμούς φέτος έχουμε έναν πάρα πολύ μεγάλο αριθμό μόνιμων διορισμών στην εκπαίδευση, αυτό απετέλεσε ιστορικά αίτημα από όλες τις πτέρυγες του Κοινοβουλίου. Έχουμε κάτι στο οποίο, επίσης, νομίζω ότι συμφωνούμε ότι πρέπει να το θεραπεύσουμε, πολύ μεγάλο αριθμό αναπληρωτών εκπαιδευτικών. Εάν δει κανείς τα στατιστικά στοιχεία, δεν είναι ορθολογικό να λειτουργούμε με μία συνθήκη περίπου ένας στους τέσσερις εκπαιδευτικούς να είναι αναπληρωτής. Είναι πάρα πολύ μεγάλος, λοιπόν, αυτός ο αριθμός. Άρα πρέπει αυτός ο αριθμός να μειωθεί υπέρ των μόνιμων διορισμών στην εκπαίδευση. Σε αυτό συμφωνούμε όλοι.

Για πολλά χρόνια, λόγω της οικονομικής κρίσης και επί διακυβέρνησης κομμάτων της αντιπολίτευσης, υμών και ημών, δεν πραγματοποιήθηκαν διορισμοί στην εκπαίδευση, γιατί υπήρχε μεγάλη δυσκολία στα χρόνια των μνημονίων αυτό να πραγματοποιηθεί, επίσης θεμιτό. Την τελευταία τετραετία πραγματοποιήθηκαν πάνω από είκοσι οκτώ χιλιάδες μόνιμοι διορισμοί. Αυτή είναι μια κατάκτηση.

Ερχόμαστε τώρα εμείς να αναγνωρίσουμε ότι πρέπει να υπάρξει μείωση του αριθμού των αναπληρωτών υπέρ των μόνιμων διορισμών και αυτό είναι και κάτι που αποτελεί αίτημα και των ίδιων των αναπληρωτών. Εάν διαβάσετε τα εκπαιδευτικά sites για το τι λέγεται από ειδικούς της εκπαίδευσης, η προσδοκία για φέτος ήταν ότι θα έχουμε πολύ μικρότερο αριθμό μόνιμων διορισμών, τρεις με τέσσερις χιλιάδες. Πραγματοποιούμε έναν αριθμό της τάξεως των δέκα χιλιάδων. Αυτό είναι σίγουρα κάτι μεγάλο.

Λέω από Βήματος ότι η πρόθεση της Κυβέρνησης είναι αυτό να είναι κάτι που θα επαναληφθεί και του χρόνου, να μπορέσουμε δηλαδή να μειώσουμε -το έγραψε και ο Πρωθυπουργός στην ανάρτηση που έκανε την περασμένη Κυριακή- τον αριθμό των αναπληρωτών υπέρ των μόνιμων διορισμών και για να γίνει αυτό χρειάστηκε να κάνουμε μια άσκηση.

Ποια ήταν η άσκηση, που αποτελεί και αυτό αν θέλετε ένα κομμάτι της συζήτησης στο χώρο της εκπαιδευτικής πολιτικής; Η άσκηση ήταν να μπορέσουμε πραγματικά να διαγνώσουμε πόσες από τις ανάγκες που έχουμε στα σχολεία μας σε σχέση με τις οργανικές θέσεις πόσες είναι μόνιμες ανάγκες, τακτικής φύσεως ανάγκες, οργανικές ανάγκες και πόσες είναι λειτουργικής φύσεως ανάγκες, κάποιος ή κάποια δηλαδή που πρέπει να καλύπτει περισσότερα του ενός σχολεία.

Υπάρχει μια κριτική που ασκείται παγίως προς το Υπουργείο Παιδείας. Αντιμετωπίζετε, λέει η κριτική, μόνιμες ανάγκες ως λειτουργικές ανάγκες σε πάρα πολλές περιπτώσεις. Η εντολή που έδωσε η πολιτική ηγεσία του Υπουργείου Παιδείας, εμείς, στις υπηρεσίες ποια ήταν; Διαγνώστε ποιες πραγματικά από αυτές τις ανάγκες είναι μόνιμες, πού δηλαδή έχουμε πληθώρα κάλυψης κενών με λειτουργικούς όρους, ενώ θα πρέπει τα χρήματα, τα οποία υπό κανονικές συνθήκες δαπανά το ελληνικό δημόσιο από αυτό που τυπικά λέμε Πρόγραμμα Δημοσίων Επενδύσεων ή ΕΠΑ τώρα, τι επί της ουσίας είναι τακτικός προϋπολογισμός και πώς θα πρέπει αυτό να επανεξεταστεί.

Αυτό μάς οδήγησε στο να κάνουμε μία αποτύπωση αναγκών των οργανικών θέσεων, οι υπηρεσίες του Υπουργείου δηλαδή, οι οποίες να τονίσω σε πολύ μεγάλο βαθμό από την κριτική που ακούστηκε από την Αντιπολίτευση είναι οι ίδιες, ήταν οι ίδιες όταν κυβέρνησε ο ΣΥΡΙΖΑ, ήταν οι ίδιες όταν κυβέρνησε το ΠΑΣΟΚ, είναι οι ίδιες όταν κυβερνά η Νέα Δημοκρατία, αλλάζουν χρόνο με τον χρόνο οι άνθρωποι, αλλά είναι του Υπουργείου Παιδείας, το οποίο όλες και όλοι ξέρετε που περάσατε από εκεί. Άρα δεν υπάρχει κάποια παράμετρος μη διαφάνειας. Άλλωστε, όπως γνωρίζετε, στην Ελλάδα ζούμε, όλα τα πράγματα είναι από την ίδια τους τη φύση διαφανή σε πάρα πολλές περιπτώσεις.

Θα τόνιζα, λοιπόν, ότι έκαναν μία αποτύπωση αναγκών των οργανικών θέσεων, η οποία είναι πληρέστατη και αυτό μάς επέτρεψε -και θέλω από Βήματος να ευχαριστήσω τον κ. Λιβάνιο, την κ. Χαραλαμπογιάννη, τον κ. Παπαθανάση, τον κ. Πετραλιά- να κάνουμε μία συνεργασία τα τρία Υπουργεία, για να μπορέσουμε χρήματα τα οποία υπό κανονικές συνθήκες δινόντουσαν μέχρι σήμερα από το Πρόγραμμα Δημοσίων Επενδύσεων για αναπληρωτές, να μοχλεύσουμε ένα μεγάλο κομμάτι αυτού του ποσού, για να πραγματοποιήσουμε μόνιμους διορισμούς στην εκπαίδευση. Αυτή είναι η φιλοσοφία.

Αυτό συνιστά, εάν θέλετε, και τη μετάφραση του πάγιου αιτήματος να έχουμε ολοένα και περισσότερους μόνιμους και να μην έχουμε τέτοιον μεγάλο αριθμό από αναπληρωτές. Κοιτάξτε οποιαδήποτε άλλη χώρα, ανεξάρτητα από το ποια είναι η παράταξη που την κυβερνά, ποιο είναι το ποσοστό των αναπληρωτών; Εδώ, λοιπόν, συμφωνούμε και είναι κριτική που μας κάνετε αυτή ενίοτε.

Πρέπει, λοιπόν, να γίνει αυτό το pivot, θα λέγαμε, της διάθεσης των οικονομικών κονδυλίων, αλλά και με μία λογική αποτύπωσης πραγματικών αναγκών.

Τώρα, έρχομαι να απαντήσω λίγο στην κριτική του ΠΑΣΟΚ. Όταν κυβερνήσατε κάποτε, επί προεδρίας της κ. Διαμαντοπούλου -συγγνώμη, επί υπουργίας της κ. Διαμαντοπούλου, δεν προδιαγράφω κάτι- τότε υπήρχε το σύνθημα από μεριάς σας «Πρώτα ο μαθητής». Συνεχίζετε να έχετε αυτό το σύνθημα σε σχέση με την εκπαιδευτική σας πολιτική;

Γιατί ήρθατε σήμερα, κύριε Παραστατίδη, και είπατε να δεσμευτεί το Υπουργείο Παιδείας ότι ο αριθμός των αναπληρωτών θα είναι και του χρόνου ο ίδιος. Συνιστά αυτό τη θέση σας ως κόμμα; Θέλετε να μένει ο ίδιος αριθμός των αναπληρωτών καθηγητών; Θέλετε να είναι ο ίδιος αριθμός στο άθροισμα; Γιατί εμείς πρέπει να αντιμετωπίσουμε τον αριθμό των αναπληρωτών καθηγητών σε συνάρτηση με τις εκπαιδευτικές ανάγκες που είναι λειτουργικές, οι οποίες βρίσκονται στο πεδίο. Δηλαδή, πρέπει να έρθουν οι υπηρεσίες του Υπουργείου Παιδείας και να πουν ότι φέτος αποτυπώνονται αυτές οι λειτουργικές ανάγκες.

Να πω ένα παράδειγμα: παράλληλη στήριξη. Στην παράλληλη στήριξη, έρχεται η απονομή της παράλληλης στήριξης σε συνάρτηση με το αν τα ΚΕΔΑΣΥ έρχονται να πουν ότι ένα παιδί έχει ανάγκη από έναν εκπαιδευτικό ή μία εκπαιδευτικό δίπλα του. Το ιδεατό είναι το παιδί αυτό στην πορεία να μη χρειάζεται παράλληλη στήριξη, να μπορεί, δηλαδή, μετά από κάποια φάση, στη Β΄ ή στη Γ΄ Δημοτικού, να μπορεί μόνο του να βρίσκεται στην τάξη. Άρα το ποιες είναι οι ανάγκες, παραδείγματος χάριν, ως προς την παράλληλη στήριξη πρέπει σε πολύ μεγάλο βαθμό να είναι συνάρτηση του τι αποτυπώνεται από τις υπηρεσίες του Υπουργείου με έναν δυναμικό τρόπο.

Γιατί να πρέπει να έρθει το Υπουργείο Παιδείας, υπό οποιαδήποτε κυβέρνηση, και να δεσμευτεί ως προς τον αριθμό; Εμένα αυτό μού ακούγεται ελαφρώς σαν κλαδικός λαϊκισμός. Είναι έτσι ή όχι; Γιατί εμείς ερχόμαστε να στηρίξουμε τους εκπαιδευτικούς. Έχουμε κάνει, με αυτόν τον αριθμό, έναν από τους μεγαλύτερους αριθμούς μόνιμων διορισμών στην εκπαίδευση. Αλλά δεν θα αντιμετωπίσουμε ποτέ το Υπουργείο σαν μηχανισμό διορισμών.

Αυτό γίνεται γιατί βάζουμε πρώτα τις ανάγκες της κάθε οικογένειας και του κάθε μαθητή, έχοντας αποτυπώσει το ποιες είναι οι οργανικές θέσεις και ποιες είναι οι ανάγκες που αντιλαμβανόμαστε εμείς σε συνεργασία με τις υπηρεσίες. Αυτό που οφείλουμε, δηλαδή, να κάνουμε. Δεν έχει νόημα να βγαίνουμε και να φωνάζουμε κλαδικά αιτήματα. Πρέπει αυτά να έρχονται και να επικουρούν συγκεκριμένο πλαίσιο και επίπεδο και ποιότητα αναγκών που αντιμετωπίζουμε στο πεδίο.

Η Ελλάδα έχει δώδεκα χιλιάδες οκτακόσια δώδεκα σχολεία. Αυτά είναι συνάρτηση του πληθυσμού της, είναι συνάρτηση της δημογραφικής της καμπύλης και είναι και συνάρτηση των αναγκών που βλέπουμε στο πεδίο. Αυτά θα ορίσουν τις ανάγκες. Οτιδήποτε άλλο νομίζω ότι είναι πολιτικάντικο και νομίζω ότι θα είναι λάθος να το αντιμετωπίζουμε ως τέτοιο.

Και απαντώ και στο θέμα της τροπολογίας που καταθέσατε. Εδώ πέρα δεν μπορεί, κατά τη γνώμη μου, να υπάρχουν δύο μέτρα και δύο σταθμά. Έχω κάνει, όπως ξέρετε, δεκτή τροπολογία του ΠΑΣΟΚ στο παρελθόν με ειλικρίνεια, λέγοντας ότι είναι πολύ σωστή θέση σε κάτι, στην επαγγελματική εκπαίδευση. Θα ήταν άδικο, όταν κάνετε μία κριτική για τροπολογίες που καταθέτουμε εμείς ότι είναι αιφνιδιαστικές, να ζητάτε σε θέμα της τριτοβάθμιας εκπαίδευσης να υπάρξει μεταστροφή της πολιτικής του Υπουργείου Παιδείας με έναν εικοσιτετράωρο αιφνιδιασμό, κύριε Μάντζο. Δεν μπορείτε να έχετε δύο μέτρα και δύο σταθμά.

**ΔΗΜΗΤΡΙΟΣ ΜΑΝΤΖΟΣ:** Γνωρίζετε…

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Φυσικά και γνωρίζουμε, αλλά αυτό απαιτεί και το Υπουργείο Εσωτερικών και το Υπουργείο Οικονομικών και το Υπουργείο Παιδείας να καθίσουν κάτω και να αποφασίσουν κάτι. Αντιλαμβάνομαι το πολιτικό παιχνίδι, αλλά το πολιτικό παιχνίδι πρέπει να το παίζετε με τους ίδιους κανόνες.

Κι επειδή μου αναφέρατε, κύριε Παραστατίδη, τον Μάικ Λαμάρ, τον οποίον λάτρευα μικρός, θα κλείσω με αυτό και θα πω ότι ούτε ο Μάικ Λαμάρ θα μπορούσε να βρει τη θέση του ΠΑΣΟΚ για τα μη κρατικά πανεπιστήμια.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Θα δώσω τώρα τον λόγο στην κ. Λινού Αθηνά από τον ΣΥΡΙΖΑ.

Παρακαλώ, κυρία συνάδελφε.

**ΑΘΗΝΑ ΛΙΝΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες Υφυπουργοί, κύριοι συνάδελφοι, είναι πραγματικά τιμή για όλους μας να μιλάμε σήμερα για τον σημαντικότερο ίσως επιστημονικό φορέα της χώρας, την Ακαδημία Αθηνών. Δυνητικά η Ακαδημία αποτελεί φάρο και επιστημονικό και πολιτισμικό και κοινωνικό και ηθικό και νομικό, θα έλεγα. Αυτό δηλώνουν οι τρεις βασικές ομάδες ακαδημαϊκών. Όμως, όταν λέμε ότι προσπαθούμε να την ανανεώσουμε και να την ενισχύσουμε, πρέπει να κοιτάξουμε και τι κάνουν οι άλλες ακαδημίες, σε τι διαφέρουν αυτές που ιστορικά θεωρούνται πιο προηγμένες ή ανήκουν σε πιο προηγμένες χώρες.

Για να το κάνω αυτό, κοίταξα μια δήλωση που έκανε ο Βίκτορ Τζάου, που είναι ο Πρόεδρος επί χρόνια τώρα της Εθνικής Ακαδημίας των ΗΠΑ για την υγεία. Αυτό που έκανε πρόσφατα είναι ότι παρουσίασε ένα κείμενο που είπε πώς η Αμερικανική Ακαδημία για την Υγεία ονειρεύεται τα επόμενα πενήντα χρόνια για την υγεία του αμερικανικού λαού. Κάτι τέτοιο περιμένουμε και από τη δική μας Ακαδημία.

Θα ήθελα να εξετάσω τις διαφορές μας από άλλες ακαδημίες ως προς τον αριθμό των ακαδημαϊκών, τα κριτήρια με τα οποία επιλέγονται, τις διοικητικές υπηρεσίες και πώς λειτουργούν και πώς επιλέγονται, για να δούμε αν υπάρχουν επίπεδα εκσυγχρονισμού για τη χώρα μας. Οι βασικές διοικητικές υπηρεσίες στις οποίες ηγούνται οι ακαδημαϊκοί είναι το Προεδρείο και η Σύγκλητος. Το παρόν νομοσχέδιο προτείνει αλλαγές ως προς αυτό, αλλά ελάχιστες αλλαγές, παρ’ ότι, τουλάχιστον εγώ, αλλά και άλλοι συνάδελφοι, το εντοπίσαμε, ως προς τον τρόπο που εκλέγονται και ως προς τη διάρκεια της θητείας.

Η διάρκεια της θητείας προέδρων άλλων ακαδημιών είναι από τρία μέχρι έξι χρόνια. Ο δικός μας κανονισμός λέει έναν χρόνο. Δεν υπήρξε παρέμβαση σε αυτό. Υπήρξε απλώς μια μικρή παρέμβαση με μείωση του χρόνου θητείας στη θητεία του Γενικού Γραμματέα της Ακαδημίας. Νομίζω ότι είναι πολύ ξεκάθαρο ότι σε έναν χρόνο, μέχρι να εκλεγεί, να ορκιστεί και να λειτουργήσει ένας ακαδημαϊκός σε τόσο σοβαρά θέματα δεν μπορεί να κάνει πολλά πράγματα. Θα κάνει ελάχιστα.

Επομένως εκεί θα χρειαζόμασταν και ίσως την τελευταία στιγμή, αλλά θα έπρεπε να υπάρξει μια αλλαγή. Όπως, επίσης, θα έπρεπε να υπάρξει και αλλαγή στον αριθμό των ακαδημαϊκών. Ο Υπουργός θεώρησε ότι ίσως επαρκεί ο αριθμός των εβδομήντα πέντε μελών που έχουμε -λόγω του τρόπου λειτουργίας- μειώσει σε πενήντα, αλλά θα ήθελα να κάνω μια σύγκριση.

Η Επιστημονική Ακαδημία της Γερμανίας πόσα μέλη; Έχει χίλια πεντακόσια πενήντα τέσσερα. Η Ιαπωνία έχει παραπάνω από δύο χιλιάδες, το Μεξικό δυόμισι χιλιάδες, η Αυστρία σχεδόν οκτακόσιους, η Γαλλία πεντακόσιους, η Αμερική διακόσιους. Πώς εμείς τα καταφέρνουμε όλα και θα καταφέρουμε να φροντίσουμε το μέλλον της χώρας μας μόνο με εβδομήντα πέντε από τους οποίους υπηρετούν οι πενήντα, μεταξύ των οποίων θα υπάρχουν και μερικοί, λόγω ηλικίας, που δεν καταφέρνουν να υπηρετήσουν;

Επομένως εκεί λυπόμαστε πάρα πολύ και χρειάζεται μια αλλαγή. Ήδη το κόμμα μας το πρότεινε και το παρουσίασε ο εκπρόσωπός μας το πρωί, αλλά νομίζω χρειάζεται πολλή σκέψη.

Το δεύτερο είναι να δούμε ανάμεσα σε αυτές τις χιλιάδες ακαδημαϊκών ανά τον κόσμο πόσες είναι γυναίκες και πόσες είναι στη χώρα μας οι γυναίκες. Στην Τσεχία, που δεν είναι και καμμιά πολύ απομακρυσμένη χώρα, το 24% είναι γυναίκες. Στην Αμερική, που είναι οι πιο συντηρητικοί ίσως, το 13%. Στη Σουηδία το 17%. Στην Ελλάδα τέσσερις ακαδημαϊκοί, δύο που εκλέχτηκαν το 2010 και το 2011 και άλλες δύο που εκλέχθηκαν μετά από περισσότερο από δέκα χρόνια, το 2022 και το 2023.

Ξέρετε ποιοι είναι σε χειρότερη μοίρα ή σε σχετικά ίδια μοίρα με εμάς στον αριθμό γυναικών στην Ακαδημία; Η Πολωνία -θα μου πείτε, οκ, ευρωπαϊκή χώρα- και οι επόμενες είναι η Μογγολία και η Τανζανία. Εκεί τοποθετούμαστε σε επίπεδο ακαδημαϊκό.

Η Ακαδημία, θέλουμε-δεν θέλουμε, είναι ο ακρογωνιαίος λίθος ανάπτυξης και πρωτοπορίας στη χώρα μας. Είναι το μέλλον της χώρας μας, αν θέλουμε να είμαστε ξεκάθαροι. Υπάρχει χρόνος για αλλαγές. Από τον Πρόεδρο της Ακαδημίας, ο οποίος είναι εξαίρετος, ακούσαμε ότι όλα αυτά θα γίνουν μετά την ψήφιση του νόμου με τροπολογίες. Τουλάχιστον ως πολιτεία ας έχουμε ευήκοον ους, ας ακούσουμε καλά όταν θα μας ζητήσουν τροπολογίες και ας χρησιμοποιήσουμε τους ακαδημαϊκούς και την Ακαδημία μας έτσι όπως οφείλουν να τη χρησιμοποιούν όλα τα κράτη, δηλαδή να είναι σύμβουλοι της κυβέρνησης για την πρόοδο και την εξέλιξη, να είναι σύμβουλοι της Εθνικής Αντιπροσωπείας, να τους καλούμε πού και πού και εδώ να μας λένε πράγματα και ουσιαστικά να προετοιμάσουν την κοινωνία, όπως και οι αμερικανικές αντίστοιχες υπηρεσίες, για τα επόμενα πενήντα χρόνια.

Πολλά από αυτά που είπα υπάρχουν δημοσιευμένα. Θα τα καταθέσω στη Βουλή για κάποιον που έχει περισσότερο χρόνο να δει τις λεπτομέρειες.

Ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λινού.

Θα δώσω τώρα τον λόγο για μια παρέμβαση τριών λεπτών στον κ. Ηλιόπουλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ήρθε ο Υπουργός, τα είπε, έφυγε. Δεν δώσατε τις παρεμβάσεις των Κοινοβουλευτικών, όπως έπρεπε, αμέσως μετά τον Υπουργό. Δεν ξέρω, δεν είδατε; Θα τα πούμε τώρα για τη διαδικασία. Απ’ ό,τι φαίνεται, δεν θα πάρουμε απάντηση. Γιατί αυτός είναι ο τρόπος που καταλαβαίνουν οι Υπουργοί της Νέας Δημοκρατίας ότι πρέπει να λειτουργήσουν.

Αναγκαστικά θα πω πράγματα που είπα και πριν που θέλαμε να ακούσουμε και από τον Υπουργό μια απάντηση, ο οποίος επέλεξε να μην απαντήσει. Ξεκινάω με την τροπολογία. Φέρνετε -και ορθώς- σύσταση οργανικών θέσεων στην πρωτοβάθμια -ορθώς- και την ίδια στιγμή καταργείτε χιλιάδες οργανικές θέσεις από τη δευτεροβάθμια και μάλιστα έχετε και πίσω την αιτιολογική έκθεση, που λέτε ότι με τον τρόπο που το κάνετε κάνετε και εξοικονόμηση 2 εκατομμυρίων ευρώ.

Συγχαρητήρια, μπράβο! Από την εκπαίδευση αυτή τη στιγμή έπρεπε να εξοικονομήσετε 2 εκατομμύρια ευρώ! Από αλλού έπρεπε να εξοικονομήσετε 2 εκατομμύρια ευρώ! Από τις εκατοντάδες χιλιάδες μετακλητούς που έχετε, από τις χιλιάδες απευθείας αναθέσεις, από εκεί έπρεπε να εξοικονομήσετε 2 εκατομμύρια ευρώ και όχι από οργανικές θέσεις στη δευτεροβάθμια εκπαίδευση.

Το λέμε ξανά. Δεν γίνεται να φέρνετε τροπολογίες με αυτή τη μορφή. Φέρτε ξεχωριστά τις τροπολογίες. Είναι πολιτική σας επιλογή να καταργήσετε οργανικές θέσεις; Φέρτε το ξεχωριστά, για να μπορούμε να ψηφίσουμε, να στηρίξουμε τη θέσπιση των θέσεων στην πρωτοβάθμια.

Δεύτερο ζήτημα. Αναφέρθηκα και πριν στην αδιανόητη αδικία, ότι οι εκπαιδευτικοί στην πρωτοβάθμια χάνουν το δικαίωμα διορισμού, επειδή το Υπουργείο πέρσι τον Σεπτέμβρη έβγαλε την απόφαση προσλήψεων 4 Σεπτεμβρίου αντί για 1η Σεπτεμβρίου και γι’ αυτές τις τρεις μέρες υπάρχουν εκπαιδευτικοί που χάνουν το δικαίωμα του διορισμού.

Διορθώστε αυτή την αδικία! Ούτε καν αυτό δεν μπορείτε να κάνετε; Ούτε καν αυτό δεν μπορείτε να ακούσετε; Δηλαδή πόσο δύσκολο είναι να μπείτε στοιχειωδώς σε έναν κοινοβουλευτικό διάλογο; Σας λέμε ότι πετάτε ανθρώπους έξω για τρεις μέρες με δικιά σας υπευθυνότητα και τίποτα, σιωπή. Σιωπή από τον Υπουργό, σιωπή από τα κυβερνητικά έδρανα. Δεν απαντάτε σε μας. Απαντάτε στους ανθρώπους που πετάτε έξω από το σχολείο. Μπορείτε να πείτε κάτι. Έτσι λίγο την τσίπα, την αξιοπρέπεια, έχετε να πείτε κάτι γι’ αυτό;

Και μια τελευταία φράση. Ακούσαμε με χαρά τον Υπουργό, που φαντάζεται ότι οικοδομούν μια ισχυρή Ελλάδα. Αυτά μάς είπε και για το τι κάνετε για την εκπαίδευση. Η ισχυρή Ελλάδα που οικοδομείτε -για να το ξέρετε, να έχουμε μια εικόνα πού βρισκόμαστε- αυτή τη στιγμή συναγωνίζεται τη Βουλγαρία στο εισόδημα και απ’ ό,τι φαίνεται γρήγορα θα τα καταφέρετε να χάσουμε και από τη Βουλγαρία. Η ισχυρή Ελλάδα που οικοδομείτε είναι μία χώρα όπου το 2019-2023 ήμασταν πρωταθλητές στη μείωση του εισοδήματος από μισθό, μείον 8,3, άρα «πάει κουβά» και αυτό το κυβερνητικό αφήγημα ότι βελτιώνετε τους μισθούς. Η ισχυρή Ελλάδα που οικοδομείτε είναι μια χώρα η οποία έχει καταφέρει ακόμα και το καλοκαίρι να το κάνει ένα βαθιά ταξικό ζήτημα με έναν στους δύο να μην μπορεί να πάει διακοπές, με τους τουριστικούς προορισμούς να βουλιάζουν και να λεηλατούνται οι φυσικοί πόροι και με τους εργαζόμενους στην εστίαση και στον τουρισμό να εργάζονται με συνθήκες ζούγκλας. Αυτή είναι ισχυρή Ελλάδα που οικοδομείτε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Θα δώσω τώρα τον λόγο στην κ. Θρασκιά και εν συνέχεια είναι ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Παρακαλώ, κυρία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, η Ακαδημία Αθηνών οφείλει να αποτελεί πνευματικό φάρο όχι μόνο της Ελλάδας αλλά και της διεθνούς κοινότητας. Πρέπει να έχει καθοριστικό ρόλο στη διατήρηση και προβολή της ελληνικής πολιτιστικής κληρονομιάς, της επιστήμης και της ιστορίας και να ακολουθεί τις σύγχρονες εξελίξεις, συμβάλλοντας με αυτό τον τρόπο στην αναζήτηση της γνώσης για τις επόμενες γενιές. Ο εισηγητής μας, ο κ. Καλαματιανός, εμπλούτισε τη συζήτησή μας με τις προτάσεις του ΣΥΡΙΖΑ προς την παραπάνω κατεύθυνση.

Για μία ακόμη φορά, όμως, δυσχεραίνετε τη συναίνεση και τη συνεργασία σε ένα νομοσχέδιο, που εισηγηθήκαμε και ως ΣΥΡΙΖΑ – Προοδευτική Συμμαχία την ψήφισή του, γιατί πράγματι η Ακαδημία Αθηνών χρειάζεται εκσυγχρονισμό, αλλά φέρνοντας μία τροπολογία που αφορά σε πολύ σοβαρά ζητήματα. Θα μας πείτε: Μα έχετε αντίρρηση για τη σύσταση οργανικών θέσεων στην εκπαίδευση; Διότι μετά τους διθυράμβους σας για δέκα χιλιάδες μόνιμους διορισμούς, μιλάτε τώρα για σύσταση τριών χιλιάδων διακοσίων εβδομήντα οκτώ θέσεων στην πρωτοβάθμια εκπαίδευση.

Είναι όμως όντως έτσι; Συστήνονται με το άρθρο 1 της εν λόγω τροπολογίας χίλιες επτακόσιες είκοσι τρεις οργανικές θέσεις εκπαιδευτικού προσωπικού πρωτοβάθμιας εκπαίδευσης, αλλά παράλληλα καταργούνται ισάριθμες θέσεις από τη δευτεροβάθμια εκπαίδευση, γιατί όπως λέτε στην αιτιολογική έκθεση «για ορισμένους κλάδους και ειδικότητες υφίστανται οργανικές θέσεις άνω των αναγκών στη δευτεροβάθμια εκπαίδευση».

Και ρωτάμε λοιπόν: Ποιες συγκεκριμένα είναι αυτές οι θέσεις που καταργούνται; Ποιους κλάδους αφορούν; Κάνατε διαβούλευση; Με ποιους; Γιατί προφανώς κατανοούμε, και σας έχουμε θέσει εμφατικά με πολλαπλές παρεμβάσεις, μας την ανάγκη μόνιμων διορισμών σε κλάδους ειδικοτήτων, όπως των ξένων γλωσσών, της πληροφορικής και φυσικά της καλλιτεχνικής εκπαίδευσης, αλλά πραγματικά δεν κατανοούμε ποιες είναι οι οργανικές θέσεις άνω των αναγκών.

Με το δεύτερο άρθρο της τροπολογίας αντίστοιχα συστήνονται χίλιες πεντακόσιες πενήντα πέντε οργανικές θέσεις στην ειδική αγωγή, πάλι με ταυτόχρονη κατάργηση ισάριθμων θέσεων από τη δευτεροβάθμια εκπαίδευση. Και μάλιστα μετά από διάφορα πίσω - μπρος. Γιατί θυμίζω ότι για τις εν λόγω θέσεις είχε ετοιμαστεί και σχετική ρύθμιση και στο νομοσχέδιο για τα ιδιωτικά πανεπιστήμια και αφαιρέθηκε λίγο πριν τεθεί σε διαβούλευση. Κι αυτό αποδεικνυόταν από το ότι είχε παραμείνει εκ παραδρομής στην ανάλυση συνεπειών ρύθμισης και η αιτιολόγηση της διάταξης.

Τότε το είχα θέσει και δεν μου είχατε δώσει, ούτε στις επιτροπές, μια σαφή απάντηση για ποιο λόγο είχε συμβεί αυτό. Όμως είχατε δεσμευτεί ότι θα φέρετε νομοθετική ρύθμιση που θα αφορά συνολικά στην ειδική αγωγή. Ακόμα περιμένουμε…

Φέρνετε, λοιπόν, τώρα τη σύσταση αυτών των θέσεων ειδικού εκπαιδευτικού προσωπικού και ειδικού βοηθητικού προσωπικού στις σχολικές μονάδες ειδικής αγωγής και εκπαίδευσης πρωτοβάθμιας και δευτεροβάθμιας, που βεβαίως και χρειάζονται. Όμως γνωρίζετε πολύ καλά ότι τα προβλήματα που αντιμετωπίζει η ειδική αγωγή είναι πολύ σοβαρά και υπάρχει εξαιρετική ανάγκη να καλυφθούν οι πάγιες και διαρκείς ανάγκες των ειδικών σχολείων και των ΚΕΔΑΣΥ συνολικά και όχι με αποσπασματικές ρυθμίσεις.

Ποια είναι επομένως η πραγματική εικόνα; Δεν συστήνετε νέες οργανικές θέσεις πλέον των υφιστάμενων, γιατί όσες συστήνετε τόσες καταργείτε. Άρα τι κάνετε; Επανακατανέμετε τις θέσεις, ανακατεύετε δηλαδή την τράπουλα, προκειμένου να «μπαλώσει» τα τεράστια κενά.

Και φυσικά αυτό επιβεβαιώνεται και από την έκθεση του Γενικού Λογιστηρίου του Κράτους, όπου γράφεται αυτολεξεί: «Από τις προτεινόμενες διατάξεις επέρχεται επί του κρατικού προϋπολογισμού εξοικονόμηση δαπάνης από τη μείωση του μισθολογικού κόστους λόγω της μετατροπής πεντακοσίων ενενήντα έξι θέσεων ΠΕ κατηγορίας διαφόρων κλάδων εκπαιδευτικού προσωπικού δευτεροβάθμιας εκπαίδευσης σε θέσεις ΔΕ κατηγορίας ειδικού βοηθητικού προσωπικού των σχολικών μονάδων ειδικής αγωγής και εκπαίδευσης και η εν λόγω εξοικονόμηση δαπάνης ανέρχεται συνολικά στα 2 εκατομμύρια ευρώ περίπου κατ’ έτος». Δηλαδή όχι απλά δεν δημιουργείτε νέες θέσεις, όχι απλά δεν δίνετε χρήματα επιπλέον για τη δημόσια παιδεία, αλλά τα περικόπτετε κιόλας.

Ενώ εμείς μιλάμε για την ανάγκη μιας γενναίας αύξησης της χρηματοδότησης της παιδείας ενάντια στην υποχρηματοδότησή της, καθώς οι δημόσιες δαπάνες ανέρχονται στο 2,8 του ΑΕΠ, τη στιγμή που ο μέσος ευρωπαϊκός όρος κυμαίνεται πάνω στο από το 5,5%,εσείς πάτε να γλιτώσετε και 2 εκατομμύρια ευρώ, στερώντας τα από την εκπαίδευση από την παιδεία.

Πάμε και στο άρθρο 3 της τροπολογίας, το οποίο έρχεται να επικυρώσει κι αυτό με τη σειρά του την υποβάθμιση της επαγγελματικής εκπαίδευσης και κατάρτισης.

Σε συνέχεια, λοιπόν, του σχετικού νόμου που ψηφίσατε, που απομακρύνει την επαγγελματική εκπαίδευση και κατάρτιση από τις μορφωτικές ανάγκες των μαθητών και της κοινωνίας, συντελώντας στην εμπορευματοποίησή της και την ειδικότερη ρύθμιση για τα αναβαπτισμένα πια ΙΕΚ σε ΣΑΕΚ, προχωρείτε σε επιπλέον υποβάθμιση.

Αφού, λοιπόν, εξασφαλίσατε ότι τα ΣΑΕΚ θα παρέχουν απολυτήριο τίτλο που είναι προσόν διορισμού στην εκπαιδευτική κατηγορία ΔΕ, δηλαδή με απλά λόγια οι απόφοιτοί τους θα αντιμετωπίζονται ως απόφοιτοι λυκείου για τον διορισμό τους στο δημόσιο, ανεξάρτητα από τα δυόμισι και τρία χρόνια που κάνουν σπουδές και πρακτική άσκηση, έρχεστε τώρα να περιορίσετε και τα κριτήρια που απαιτούνται για την επιλογή διευθυντών των δημοσίων ΣΑΕΚ.

Πλέον παρέχετε τη δυνατότητα υποβολής υποψηφιότητας για τη θέση του διευθυντή των ΣΑΕΚ, όχι μόνο σε όσους έχουν πτυχίο ανώτατης εκπαίδευσης, αλλά και σε όσους έχουν δίπλωμα τμήματος ή σχολής πανεπιστημιακού τομέα της ανώτατης εκπαίδευσης, της ημεδαπής ή ακαδημαϊκά ισοδύναμο ή ισότιμο τίτλο αντίστοιχης ειδικότητας σχολών.

Λέτε πως με τον τρόπο αυτό διευρύνεται η δεξαμενή των υποψηφίων για κάλυψη θέσης προς τον σκοπό της διασφάλισης των βέλτιστων δυνατών επιλογών.

Στέρεψε ποτέ αυτή η δεξαμενή; Δεν αλλάξατε τη θέση ούτε των ΙΕΚ, παρά τη γραμματική αναδιατύπωση της μετονομασίας τους. Δεν κάνατε τίποτα για την αξία των πτυχίων. Δεν κάνατε τίποτε για την αποδεδειγμένη έλλειψη χρηματοδότησής τους και τις άθλιες συνθήκες στις περισσότερες περιπτώσεις των κτηριακών υποδομών. Αλλά, θέλετε να φέρετε μη εκπαιδευτικούς στη διεύθυνση των σχολών, κι άρα μάνατζερς στις θέσεις των διευθυντών με το οποίο διαφωνούμε κάθετα.

Δυστυχώς όλα αυτά επιβεβαιώνουν μέρα με τη μέρα όλο και περισσότερο την αντίληψη που έχετε για την παιδεία. Που υπονομεύετε με κάθε ευκαιρία τον δημόσιο χαρακτήρα της σε όλες τις εκπαιδευτικές βαθμίδες, που αφήνετε την ειδική αγωγή στην τύχη της, που αντί να στοχεύετε σε ένα δημόσιο και ποιοτικό για όλους σχολείο, καταργείτε σχολεία και συγχωνεύετε τάξεις, που υποβαθμίζετε την επαγγελματική εκπαίδευση που κατάρτιση και πλήττετε τα δημόσια πανεπιστήμια και τα ερευνητικά κέντρα, ανοίγοντας τον δρόμο για την ανωτατοποίηση των κολλεγίων, νομιμοποιώντας τις τριετείς σπουδές, αλλά και την εισαγωγή στα ιδιωτικά πανεπιστήμια χωρίς πανελλαδικές, εντείνοντας ακόμα περισσότερο τις ανισότητες. Κυρίως, είναι όλα αυτά που δεν κάνατε ως Κυβέρνηση για την ενίσχυση της δημόσιας εκπαίδευσης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Θρασκιά.

Θα δώσω τώρα τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Η αλήθεια είναι ότι δεν έχω να πω πολλά για το νομοσχέδιο, γιατί τα έχει πει η Σοφία Ασημακοπούλου όλα νωρίς το πρωί σήμερα. Έχει τοποθετηθεί η εισηγήτριά μας και στις επιτροπές και σήμερα. Κι έτσι, σε λίγο θα μάθετε και την ετυμηγορία μας, δηλαδή τι θα ψηφίσουμε στο νομοσχέδιο αυτό.

Απλά, θα μου επιτρέψετε, κύριε Πρόεδρε, να κάνω χρήση του δικαιώματος που μου δίνει ο Κανονισμός ως Κοινοβουλευτικός Εκπρόσωπος και να κάνω μια αναφορά σε κάποια θέματα απευθυνόμενος στην Κυβέρνηση, στους Υπουργούς και τους Υφυπουργούς που είναι αυτή τη στιγμή εδώ, και φυσικά στους κυβερνητικούς Βουλευτές και την Κοινοβουλευτική Εκπρόσωπο της Νέας Δημοκρατίας για μια σειρά πραγμάτων που στα δικά μας τα μάτια και τα αυτιά ηχούν παράλογα έως και τρελά.

Ήδη τις τελευταίες μέρες έχει αρχίσει μία συζήτηση, και σε ανεπίσημο αλλά και σε προσωπικό επίπεδο, δηλαδή προσπάθειες ενημέρωσης της Κυβέρνησης προς τα κόμματα για μία αλλαγή που σκέφτεστε ως Κυβέρνηση στον εκλογικό νόμο. Συζητάτε στο Μαξίμου κάποιες αλλαγές που θέλετε να κάνετε στον εκλογικό νόμο.

Έγινε μία άτυπη ενημέρωση και σε εμάς, στο κόμμα μας, για κάποιες δικές σας πρώτες σκέψεις, για το τι θέλετε να κάνετε. Θέλετε να πάτε δηλαδή το όριο εισόδου στη Βουλή στο 5%. Θέλετε με το 34% ή το 35% το πρώτο κόμμα να μπορεί να σχηματίζει Κυβέρνηση, δηλαδή με λίγα λόγια να ρίξετε ακόμη πιο χαμηλά το όριο για να μπορέσετε να πετύχετε τον στόχο σας, ο οποίος στόχος είναι ένας και μοναδικός, να μη χάσετε τα ηνία της χώρας. Δηλαδή, όσο και να πέφτετε ή να ροκανίζεστε κ.λπ., εσείς θέλετε με κάθε τρόπο να μείνετε στην Κυβέρνηση. Δηλαδή, κάνετε κάποιες αλχημείες.

Εμείς αυτά θα τα καταψηφίσουμε. Θεωρούμε ότι έχουν δικαίωμα να συμμετέχουν όλοι στις εκλογές, όσοι τηρούν τις προϋποθέσεις. Πιστεύουμε στη δημοκρατία. Πιστεύουμε στην επιλογή των Ελλήνων πολιτών. Και από κει και πέρα, τα υπόλοιπα είναι αλχημείες και θα καταψηφιστούν στην ώρα τους.

Την ίδια ώρα εμείς όμως, με αφορμή και την έναρξη της συζήτησης που κάνατε εσείς ως Κυβέρνηση για τις αλλαγές στον εκλογικό νόμο που σκέφτεστε, θα καταθέσουμε μια πρόταση νόμου, η οποία νομίζω ότι θα βρει σύμφωνη όλη την ελληνική κοινωνία και ελπίζουμε να βρει και σύμφωνους όλους εσάς, όλα τα υπόλοιπα κόμματα δηλαδή. Και την Κυβέρνηση και τα υπόλοιπα κόμματα της Αντιπολίτευσης.

Μια πρόταση νόμου που θα καταθέσουμε θα είναι για τον αποκλεισμό κόμματος από βουλευτικές εκλογές και τις εκλογές του ευρωπαϊκού Κοινοβουλίου. Με λίγα λόγια –για να μην μπω σε νομικούς όρους και έννοιες-, όποιος χρωστά να μην μπορεί να κατέβει στις εκλογές.

Τι εννοούμε; Αυτό θα αφορά σε κόμματα τα οποία είναι κοινοβουλευτικά, δηλαδή κόμματα τα οποία εισπράττουν την κρατική επιχορήγηση. Αν, λοιπόν, ένα κόμμα της Βουλής το οποίο εισπράττει κρατική επιχορήγηση έχει χρέος μεγαλύτερο από την κρατική επιχορήγηση και δεν μπορεί η κρατική επιχορήγηση να καλύψει το χρέος του, να μην έχει δικαίωμα να κατέβει στις εκλογές. Γιατί δεν μπορείτε εσείς να κάνετε προτάσεις τέτοιες να κατέβει το όριο στο 34% ή το 35% για να μπορείτε να κάνετε την κυβέρνηση εσείς και να μη χάσετε την εξουσία από τα χέρια σας, την ίδια ώρα, για παράδειγμα, που χρωστάτε 500 εκατομμύρια. Και άλλα 500 χρωστάει το ΠΑΣΟΚ.

Εσχάτως και ο ΣΥΡΙΖΑ. Όχι τέτοιο ποσό. Κλείνουν οι εφημερίδες σας, δεν μπορείτε να πληρώσετε το προσωπικό -μιλάμε για τις κομματικές εφημερίδες-, δεν βγαίνετε. Έχετε κάποια οικονομικά προβλήματα. Δεν σας συγκρίνω με αυτούς που χρωστάνε 500. Έχετε, όμως, κι εσείς κάποια οικονομικά προβλήματα. Λέτε ότι δεν σας φτάνει πλέον, γιατί έχετε πιο μικρή κρατική επιχορήγηση, ότι τα λεφτά είναι λιγότερα, ότι «δεν μπορούμε να ανταποκριθούμε» κ.λπ..

Το ερώτημα που τίθεται είναι το έξης. Πώς μπορεί να εμπιστευθεί ο κόσμος ένα κόμμα ή κόμματα, τα οποία δεν μπορούν να διαχειριστούν τα δικά τους για να διαχειριστούν τα οικονομικά της χώρας μας; Ιδού το ερώτημα.

Άρα, εμείς η πρόταση που θα καταθέσουμε θα είναι αυτή, να μην μπορούν να κατέβουν στις εκλογές. Γιατί στις δικές σας αλχημείες εμείς απαντάμε με προτάσεις νόμου σοβαρές όσον αφορά τον εκλογικό νόμο που θέλετε να φέρετε σιγά - σιγά και να τον αλλάξετε. Να μην μπορεί να κατέβει ένα κόμμα το οποίο χρωστάει, ρε αδερφέ, 500 εκατομμύρια ευρώ.

Αυτό γιατί υπάρχει και αθέμιτος ανταγωνισμός. Εμείς πώς δεν χρωστάμε δεκάρα τσακιστή; Άρα, κάναμε συνετή διαχείριση. Θα μπορούσαμε κι εμείς προεκλογικά να τα δώσουμε όλα σε διαφήμιση στο διαδίκτυο, στο Facebook, στο Instagram, στα κανάλια, να πληρώσουμε 500 χιλιάρικα και να χρωστάμε κι εμείς. Εμείς, όμως, πληρώσαμε τόσα όσα, για να μη χρωστάμε, για να είμαστε εντάξει στις υποχρεώσεις μας ως κόμμα, ως οργανισμός, ως παράταξη. Ενώ εσείς και από αυτούς που ξοδεύουν τα περισσότερα είστε και χρωστάτε τα περισσότερα και αθέμιτο ανταγωνισμό έχουμε. Δεν κατάλαβα γιατί να χαλάτε πολλά εσείς και εμείς λίγα. Γιατί να μην είμαστε και εμείς όλη μέρα στα κανάλια να παίζουμε; Δεν είναι άδικο αυτό; Δεν είναι αθέμιτο; Θα τα συζητήσουμε.

Να δείτε τις ανωμαλίες που προκαλούνται από τους εκλογικούς νόμους και να δείτε την ομερτά.

Το συνδυάζω με τον εκλογικό νόμο που υπάρχει σε μια άλλη χώρα τώρα. Πάμε στη Γαλλία. Δεν θα μείνω στην εικόνα όπου πανηγύριζαν στην πλατεία, που μας θύμισε εποχές Τσίπρα, που πανηγύριζαν στις πλατείες και δεν ήξεραν γιατί πανηγυρίζουν. Δεν θα μείνω στο ότι δεν είδα ούτε μια γαλλική σημαία εκείνη τη μέρα που πανηγύριζαν. Είδα όλες τις υπόλοιπες σημαίες, ΛΟΑΤΚΙ, Παλαιστίνης, χίλιες δύο. Τη γαλλική δεν είδα. Αυτά είναι δικά τους θέματα. Η Γαλλία μπαίνει σε μια περιδίνηση. Ας τα λύσουν μόνοι τους.

Θα μπω σε ένα άλλο θέμα, όμως, που μου έκανε εντύπωση. Βλέπαμε όλο το βράδυ δελτία ειδήσεων στην Ελλάδα και έλεγε «ο Μελανσόν, ο Μακρόν, η Λεπέν». Και λέμε, ρε παιδιά, τι έγινε, τι ανατροπή είναι αυτή; Ούτε ένας δεν είπε την αλήθεια. Ποια είναι η αλήθεια; Μόνο αυτή είναι η αλήθεια, που την έγραψε η «ΕΣΤΙΑ». Δεν υπάρχει άλλη αλήθεια. Η αλήθεια είναι αυτή, ότι η Λεπέν έλαβε δέκα εκατομμύρια ψήφους –πρώτο κόμμα-, αύξησε το ποσοστό της από τον πρώτο γύρο από το 33% στο 37,1%.

Αυτή είναι η αλήθεια. Δεύτερο κόμμα o Mελανσόν, ο οποίος πήρε επτά εκατομμύρια ψήφους. Δείτε τώρα, η Λεπέν, που πανηγυρίζουν οι άλλοι, πήρε δέκα εκατομμύρια ψήφους με 37,1%. Ο δεύτερος, ο Μελανσόν πήρε επτά εκατομμύρια ψήφους και ο Μακρόν πήρε έξι κόμμα τρία εκατομμύρια ψήφους με 24,7%. Η Λεπέν 37,1%, ο Μελανσόν 26,3%, Μακρόν 24,7%.

Ναι, αλλά επειδή υπάρχουν οι μονοεδρικές, επειδή συνασπίστηκαν, ξέρετε πώς είναι, επειδή παραιτήθηκαν οι υπόλοιποι, πήραν τις έδρες αυτοί. Κι έτσι έμεινε έξω η Λεπέν. Όμως, ο Γάλλος πολίτης ψήφισε έτσι. Κανένα κανάλι δεν είπε πόσες ψήφους έλαβαν. Απλά λένε τι έδρες πήρε ο καθένας. Κι, όμως, ο Γάλλος ψήφισε έτσι. Δέκα εκατομμύρια Γάλλοι ψήφισαν την Λεπέν, επτά εκατομμύρια ψήφισαν τον Μελανσόν και έξι κόμμα τρία εκατομμύρια ψήφισαν τον Μακρόν. Αυτή είναι η αλήθεια για τη λαίλαπα της ακροδεξιάς που έρχεται. Θα τα πω.

Άλλο τρελό. Όλα τα τρελά σήμερα. Δηλαδή αυτή τη στιγμή έχουμε σαράντα βαθμούς έξω, με ανέμους ισχυρούς. Φοβόμαστε για τις φωτιές και τα λοιπά. Τρέλα. Μιλάμε για ένα κράτος τρέλα. Πραγματικά, δείτε τώρα εδώ τι γίνεται. Ελεύθερος με περιοριστικούς όρους εικοσιοκτάχρονος Πακιστανός παράνομα εισελθών στην Ελλάδα με πλαστά χαρτιά, ελεύθερος για απόπειρα εμπρησμού. Να τρελαίνεσαι. Ακούστε τι έχει γίνει τώρα εδώ. Ακούτε εδώ, κυρία Μακρή; Κυρία Μακρή, μπήκε ένας Πακιστανός παράνομα. Φωνάζω γιατί το νιώθω, το ζω. Δεν ακούτε γιατί μιλάτε. Ελεύθερος με περιοριστικούς όρους αφέθηκε ο Πακιστανός παράνομα εισελθών στη χώρα μας. Μπήκε ένας Πακιστανός μουσουλμάνος -θα έλεγα χριστιανός, δεν είναι χριστιανός- στη χώρα μας παράνομα. Όλα παράνομα, τα χαρτιά όλα. Συνελήφθη για εμπρησμό, κατηγορείται για εμπρησμό. Αφέθηκε ελεύθερος. Προσέξτε τώρα, εδώ. Μιλάμε για δικαστική απόφαση. Και του επιβλήθηκαν περιοριστικοί όροι και απαγόρευση από τη χώρα. Δηλαδή, αυτός που μπήκε παράνομα στη χώρα, στην Ελλάδα, του απαγορεύουμε την έξοδο από την Ελλάδα. Είναι να γελάει κανείς. Αντί να τον στείλουμε στο σπίτι του, τον παράνομο κατευθείαν, εμείς του επιβάλαμε απαγόρευση εξόδου από τη χώρα. Θεέ μου τι ζούμε! Καταλαβαίνετε τι ζούμε;

Ο άνθρωπος αυτός έβαλε φωτιά, κατηγορείται ότι είναι εμπρηστής. Μπήκε -δείτε εδώ- με παράνομα χαρτιά. Είναι πλαστό -από το 2023 από το Υπουργείο Μετανάστευσης και Ασύλου, όπως προέκυψε- το δελτίο ασύλου που είχε και του έβαλαν περιοριστικούς όρους αποχώρησης από τη χώρα. Εντάξει, ζούμε στη χώρα της παράνοιας. Με συγχωρείτε πάρα πολύ, γελάω, αλλά είναι για κλάματα. Αντί να τον διώξουμε δηλαδή από τη χώρα, του λέμε όχι δεν θα πας πουθενά, έχεις απαγόρευση εξόδου από τη χώρα. Μνήσθητί μου, Κύριε, και θαυμαστά τα έργα σου.

Άλλο τρελό και παράλογο, κυρία Υπουργέ. Εσείς είστε σήμερα εδώ, εσείς θα τα ακούσετε. Είναι δυνατόν -και το λέω και στον Πρόεδρο της Βουλής και σε όλα τα όργανα τα κοινοβουλευτικά στη λειτουργία της Βουλής- να ετοιμάζει η Βουλή επιτροπή και επίσκεψη φιλίας στο Αζερμπαϊτζάν, την ώρα που εσχάτως το Αζερμπαϊτζάν συνεργάζεται με την Τουρκία για να αναγνωριστεί το ψευδοκράτος στην Κύπρο; Και εμείς ετοιμάζουμε ομάδα φιλίας να πάμε με το Αζερμπαϊτζάν να τους δούμε, να τους πούμε: «Τι κάνετε ρε παιδιά καλά είστε; Κάναμε ένα ταξιδάκι, τι ωραία περάσαμε, γυρνάμε πίσω.». Γίνονται αυτά τα πράγματα; Αντί να έχετε καλέσει τον πρέσβη, αντί η Ελλάδα να εκδώσει διάβημα διαμαρτυρίας, αντί να έχουμε, ήδη, επιβάλει εμπάργκο και να ζητάμε κυρώσεις από την Ευρωπαϊκή Ένωση για αυτή την αισχρή, για την παράνομη αυτή ενέργεια του Αζερμπαϊτζάν που συνεργάζεται με την Τουρκία και είναι έτοιμο να αναγνωρίσει το ψευδοκράτος στην Κύπρο μας, εμείς τους δίνουμε συγχαρητήρια και τους νομιμοποιούμε με αυτές τις πολύ ωραίες επισκέψεις. Δεν είναι και αυτό παράλογο και τρελό; Δηλαδή όλα τα τρελά εδώ.

Άλλο τρελό, κυρία Μακρή μου. Είδατε πόσα έχω αριθμήσει μέχρι στιγμής; Εδώ απαγορεύσαμε την έξοδο από τη χώρα σε παράνομο, δηλαδή απίστευτα πράγματα. Πήγε στην Αμερική ο Πρωθυπουργός. Μάλιστα. Για το ΝΑΤΟ. Θα πάει εκεί λέει να τρύξει τα δόντια στους Σκοπιανούς -τους βορειομακεδόνες λέτε εσείς. Από την Αμερική –λοιπόν- λέει ο κ. Μητσοτάκης ότι οι Σκοπιανοί παραβιάζουν τη Συμφωνία των Πρεσπών και ότι ο ίδιος, λέει, έχει σοβαρές ανησυχίες για την ευρωπαϊκή τους προοπτική. Τι να τις κάνουμε, κύριε Πρωθυπουργέ τις σοβαρές ανησυχίες;

Τι μας νοιάζει εμάς η ευρωπαϊκή προοπτική των Σκοπιανών; Όταν αυτούς τους ίδιους δεν τους νοιάζει η ευρωπαϊκή τους προοπτική. Η Πρόεδρός τους και ο Πρωθυπουργός των Σκοπίων αναφέρονται στη «Δημοκρατία της Μακεδονίας». Μιλάνε για «Μακεδόνες του Αιγαίου» κι εμείς λέμε ότι ανησυχούμε; Όλοι οι επίσημοι κρατικοί οργανισμοί των Σκοπίων μιλούν για μια «Δημοκρατία της Μακεδονίας», παραβιάζοντας στην πράξη τη Συμφωνία των Πρεσπών. Εμείς τι κάνουμε; Έφθασε στο έσχατο σημείο ο κ. Μητσοτάκης να εκλιπαρεί και να ζητά μετ’ επιτάσεως στους Σκοπιανούς να εφαρμόσουν την προδοτική επαίσχυντη Συμφωνία των Πρεσπών. Εκεί «σας παρακαλούμε εφαρμόστε τη συμφωνία». Ποια συμφωνία; Αυτή τη συμφωνία, που πριν από λίγο καιρό δεν τη θέλατε ούτε εσείς. Είναι κατάντια. Αντί να ζητήσουμε να φύγουν από το ΝΑΤΟ, εμείς ανησυχούμε και τους εκλιπαρούσε να εφαρμόσουν τη Συμφωνία των Πρεσπών.

Κύριε Πρόεδρε, επειδή έχει και αύριο Ολομέλεια κι επειδή σέβομαι τη διαδικασία, θα τηρήσω ακριβώς το χρόνο, σεβόμενος και το Κοινοβούλιο. Δεν θα προχωρήσω σε άλλα θέματα εξίσου παράλογα που αφορούν στην οικονομία, αλλά θα ανανεώσουμε το ραντεβού μας για αύριο, όπου έχουμε και αύριο νομοσχέδιο για να συνεχίσουμε το ρεσιτάλ του παραλογισμού της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χήτα.

Θα δώσω τώρα τον λόγο στον κ. Μιχαήλ Χουρδάκη.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Θέλω να ξεκινήσω από το βασικό και το προφανές, γιατί συζητάμε σήμερα για το νομοσχέδιο το οποίο αφορά την Ακαδημία Αθηνών.

Χαίρομαι πάρα πολύ που ένα σημαντικό μέρος, όσων περιλαμβάνονται σε αυτό το νομοσχέδιο είναι τέτοιας φύσης που με βρίσκει σύμφωνο. Χαίρομαι, επίσης, και για το ότι αυτό που αναφέρεται στο άρθρο 5, ότι η Ακαδημία Αθηνών αποτελεί Εθνική Ακαδημία. Ταυτόχρονα, όμως, προβληματίζομαι πόσα μέλη της Ακαδημίας Αθηνών και συντόμως της Εθνικής Ακαδημίας κατοικοεδρεύουν εκτός Αθηνών. Και αυτό είναι κάτι το οποίο θα πρέπει να το λάβουμε πολύ σοβαρά υπ’ όψιν αν τυχόν τεθεί θέμα αύξησης του αριθμού των θέσεων. Όπως πρέπει να ληφθεί πολύ σοβαρά υπ’ όψιν και αυτό που είπε η κ. Λινού για την ποσόστωση ανδρών - γυναικών στις τάξεις της Ακαδημίας.

Από την άλλη τα νούμερα που ανέφερε η κ. Λινού για το τι ισχύει σε άλλες χώρες, σαφώς τα εβδομήντα πέντε άτομα για την Ακαδημία Αθηνών, την Εθνική Ακαδημία είναι ένας αριθμός μάλλον χαμηλός, εν τούτοις τα χίλια πεντακόσια της Γερμανίας ή τα οκτακόσια της Αυστρίας θα έλεγε κανείς ότι είναι εκτός πραγματικότητας, ακόμα και αν το δούμε με πληθυσμιακή αντιστοίχιση, διότι δεν έχουμε σε καμμία περίπτωση -και το λέω και με την ακαδημαϊκή μου ιδιότητα, δεν θίγω δηλαδή κάποιον- αριθμητικά και ποσοτικά βραβεία Νόμπελ ή την αντίστοιχη παγκόσμια ακαδημαϊκή αναγνώριση με αυτές τις χώρες που αναφέρθηκαν, την Ιαπωνία κι ούτω καθ’ εξής.

Σε ό,τι αφορά το σκέλος του πώς, όμως, θα μπορέσουμε κάποια στιγμή εκτός από Νόμπελ Λογοτεχνίας να έχουμε και Νόμπελ Φυσικής, Ιατρικής, Φυσιολογίας, δηλαδή και των υπολοίπων, αυτό χρειάζεται αύξηση της χρηματοδότησης για την έρευνα.

Και σε άλλες περιστάσεις είχα τη δυνατότητα να πω ότι με τα νούμερα ως ποσοστό του ΑΕΠ που επενδύουμε σε αυτόν τον τομέα δεν μπορούμε να περιμένουμε κάτι καλύτερο από αυτό που ήδη υπάρχει. Και μάλιστα τα νούμερα σε ό,τι αφορά τους δείκτες στην Ελλάδα και την κατάταξη των πανεπιστημίων είναι δυσανάλογα καλά σε σχέση με την υποχρηματοδότηση.

Είχα την τύχη εχθές να συναντηθώ με τη διοίκηση του Εθνικού Κέντρου Έρευνας και Τεχνολογικής Ανάπτυξης, του ΕΚΕΤΑ, στη Θεσσαλονίκη. Και μου μετέφεραν ότι οι εκατόν δεκαεννιά ερευνητές που μισθοδοτούνται από το ελληνικό κράτος καταφέρνουν και φέρνουν περίπου 60.000.000 εκατομμύρια ευρώ ετησίως, για το τελευταίο έτος, μέσω ερευνητικών προγραμμάτων. Και έχουν ζητήσει εδώ και δέκα περίπου χρόνια να αυξηθούν κατά τι οι θέσεις. Υπήρχε μια αρχική θετική διάθεση για να αυξηθούν κατά εξήντα, αλλά μετά οι εξήντα έγιναν σαράντα και οι σαράντα έγιναν είκοσι. Τελικώς, ακόμα είναι εκατόν δεκαεννιά και φθίνουν.

Μάλιστα -και ακούστε το παράδοξο- ο Πρόεδρος του ΕΚΕΤΑ είναι διατεθειμένος να πληρώσει για αυτές τις θέσεις, αλλά δεν υπάρχει το νομικό πλαίσιο στα χρήματα του ΕΚΕΤΑ, ώστε να μπορέσουν να κατευθυνθούν, όχι με μπλοκάκι, αλλά με κανονική πρόσληψη σε καινούργιους ερευνητές. Μπορείτε να σκεφτείτε δηλαδή με την πρόσληψη -δεν λέω να πάρουμε άλλους εκατόν δεκαεννιά- είκοσι ή τριάντα ατόμων πόσο θα αυξανόταν ενδεχομένως το τελικό αποτέλεσμα. Αυτό είναι πάρα πολύ σημαντικό. Διότι όταν μιλάμε για την Ακαδημία Αθηνών και τα τεχνολογικά, επίσης, ιδρύματα ή τα υπόλοιπα χαρακτηριστικά που αυτή έχει -και αναφέρομαι και στις υποτροφίες και στα κέντρα έρευνας- θέλουμε οπωσδήποτε να βελτιώσουμε την υφιστάμενη κατάσταση.

Η υφιστάμενη κατάσταση δεν θα βελτιωθεί, όμως, όσο τα πανεπιστήμια βρίσκονται σε αυτό το πολύ χαμηλό κομμάτι χρηματοδότησης. Και βλέπω ότι οι ίδιοι σήμερα στην Ολομέλεια που αντιτάσσονται σε κάθε προσπάθεια παρέμβασης στα πανεπιστήμια, και άρα προτάσσουν την αυτονομία τους, σχεδόν οι ίδιοι αντιτάσσονται και στην ελάχιστη βάση εισαγωγής, η οποία προέρχεται από τα πανεπιστήμια. Η ελάχιστη βάση εισαγωγής δεν είναι κάτι απαραίτητα κακό. Δεν θέλουμε πάντα να πληρούνται όλες οι θέσεις επειδή απλώς υπάρχουν θέσεις. Και το πρόβλημα είναι ότι τα πανεπιστήμια και τα τμήματα, όταν ζητείται να προτείνουν πόσες θέσεις μπορούν να διαθέσουν, δηλώνουν έναν αριθμό και στην πράξη στο μηχανογραφικό ο αριθμός αυτός από το Υπουργείο πολλαπλασιάζεται, προφανώς για πολιτικούς λόγους και όχι για λόγους ουσίας. Διότι θα πρέπει να αποφασίσουμε και να δώσουμε να καταλάβει και ο κόσμος ότι θέλουμε καλύτερη δημόσια εκπαίδευση, θέλουμε καλύτερα δημόσια σχολεία.

Είχαμε και το πρωί μία συζήτηση με την κ. Μακρή για το πώς πρέπει, με τον τρόπο που λειτουργούν τώρα τα πρότυπα σχολεία, σιγά σιγά όλα να είναι ένα βήμα μπροστά και τα πρότυπα να είναι ακόμα πιο πειραματικά και πιλοτικά. Αυτό, όμως, δεν σημαίνει ότι όλοι πρέπει να κατευθυνθούν προς τριτοβάθμιες σπουδές. Και άρα πρέπει να αλλάξει, κατά τη γνώμη μου, και το παραγωγικό μοντέλο της χώρας και το εκπαιδευτικό μοντέλο της χώρας.

Στο άρθρο 18 παράγραφος 4 και εγώ θεωρώ επιβεβλημένη την αλλαγή της ψηφοφορίας σε μυστική για προφανείς λόγους, που ήδη αναφέρθηκαν και για την οικονομία του χρόνου δεν θα αναφέρω εκ νέου. Υπάρχει μια τροπολογία από το ΠΑΣΟΚ, η οποία ταιριάζει και είναι σχεδόν παρόμοια με μια τροπολογία που είχα καταθέσει στο προηγούμενο νομοσχέδιο του Υπουργείου Παιδείας τον Μάρτιο του 2024, την οποία πιστεύω ότι δεν θα υποστηρίξει το Σώμα σήμερα. Θέλω, όμως, να ζητήσω από το Υπουργείο στο επόμενο νομοσχέδιο να την ενσωματώσει με αλλαγές οι οποίες να έχουν την προσωποπαγή θέση για το ειδικό εκπαιδευτικό προσωπικό και τα μέλη ΕΒΠ. Να μπορεί μόνο μία φορά να γίνει νέα αίτηση εξέλιξης και να μην επιτρέπεται αυτά τα μέλη να έρχονται προς τα μεγάλα αστικά κέντρα Αθήνας και Θεσσαλονίκης. Έχει νόημα τα ΕΕΠ και ΕΒΠ να ενσωματωθούν όχι όμως άκριτα.

Σε ό,τι αφορά την τροπολογία για τη μεταφορά των χιλίων πεντακοσίων περίπου θέσεων από τη μια τσέπη στην άλλη, είναι εντυπωσιακό το ποιες θέσεις κόβονται. Συζητούσαμε το πρωί για την αξιολόγηση του εκπαιδευτικού συστήματος και πόσο δεν τα πηγαίνουμε καλά, ας πούμε, στο μάθημα των μαθηματικών. Θα κοπούν τριακόσιες θέσεις μαθηματικών. Βρέθηκα με την κ. Αγαπηδάκη πριν από δύο εβδομάδες και, λόγω και της ιδιότητάς μου, συζητάμε για το κομμάτι του εθνικού προγράμματος για την παχυσαρκία και πόσο αυτό είναι διασυνδεδεμένο και με τα μαθήματα φυσικής αγωγής. Και διακόσιες πενήντα πέντε θέσεις οργανικές φυσικής αγωγής θα κοπούν. Για τις διακόσιες θέσεις των θεολόγων που θα κοπούν επομένως και λίγες είναι αν με ρωτάτε, ίσως θα έπρεπε να κοπούν από εκεί πέρα ακόμη περισσότερες για να βοηθήσουμε τα παιδιά να μην έχουν παχυσαρκία και να μην έχουν ελλείμματα στα μαθηματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να τελειώσω, λέγοντας το εξής: Δεν μπορούμε να συζητάμε για αύξηση πραγματικών θέσεων, όταν απλώς μεταφέρουμε τις θέσεις από τον ένα κλάδο στον άλλον. Αν δει κάποιος αναλυτικά και όσα περιλαμβάνονται στην ανάλυση του νόμου, προκύπτει εξοικονόμηση δύο εκατομμυρίων ευρώ. Το είδατε αυτό κυρία Μακρή. Αυτά τα δισεκατομμύρια ευρώ με απλούς υπολογισμούς που έκανα, αντιστοιχούν περίπου σε πενήντα έξτρα θέσεις. Γιατί δεν τις δίνετε; Γιατί βάζετε αυτά τα δύο εκατομμύρια ευρώ στην άκρη, αντί να κάνετε τις χίλιες πεντακόσιες πενήντα θέσεις, χίλιες εξακόσιες πέντε; Και αν θέλετε τη γνώμη μου, χωρίς να κόψετε από τους μαθηματικούς και τους καθηγητές Φυσικής Αγωγής.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χουρδάκη.

Θα ολοκληρώσουμε τον κατάλογο των ομιλητών με την κ. Μαρία Συρεγγέλα από τη Νέα Δημοκρατία.

**ΜΑΡΙΑ ΣΥΡΕΓΓΕΛΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ξεκινήσω με ένα ρητό του Πυθαγόρα, που μοιάζει πιο επίκαιρο από ποτέ. «Θεμέλιο κάθε πολιτείας είναι η ανατροφή των νέων». Σ’ έναν κόσμο, λοιπόν, που διαρκώς μεταβάλλεται, που τα πολιτικά άκρα προσπαθούν να σκαρφαλώσουν στην εξουσία, που ο λαϊκισμός και η δημαγωγία, αλλά και τα fake news προσπαθούν να χειραγωγήσουν τον λαό, η αναβάθμιση και η οχύρωση της παιδείας πρέπει να βρίσκεται στην ατζέντα όλων των κομμάτων, αλλά πάντα με υλοποιήσιμες προτάσεις που δεν βασίζονται σε ψηφοθηρικούς υποσχέσεις ή στην στείρα αντιπολίτευση.

Η Κυβέρνηση της Νέας Δημοκρατίας από το 2019 ενισχύει τη δημόσια δωρεάν παιδεία με κάθε δυνατό μέσο, ώστε και να αναβαθμιστεί η ποιότητα της εκπαίδευσης στη χώρα μας, να εκσυγχρονιστεί το ελληνικό εκπαιδευτικό σύστημα και να συνδεθεί το εκπαιδευτικό σύστημα με την αγορά εργασίας. Ενδεικτικά μέσα σε πέντε χρόνια ορίστηκε καθολική δίχρονη προσχολική εκπαίδευση με αγγλικά, από τα νήπια εντάχθηκαν εκατόν εξήντα έξι νέα προγράμματα σπουδών στα σχολεία, ώστε να διευρύνουμε τους πνευματικούς ορίζοντες των παιδιών, αλλά και να οξύνουμε την κριτική τους σκέψη. Διπλασιάστηκε ο αριθμός των πρότυπων και των πειραματικών σχολείων. Πραγματοποιήθηκαν τέσσερις χιλιάδες επτακόσιοι διορισμοί μόνιμων εκπαιδευτικών. Αυξήθηκαν οι κρατικές δαπάνες για την παιδεία κατά 13%. Ιδρύθηκαν είκοσι πέντε πρότυπα ΕΠΑΛ και δεκαπέντε πειραματικά δημόσια ΙΕΚ. Θεσπίστηκε νόμος-πλαίσιο για τα ΑΕΙ, που μεταξύ άλλων, προάγει την εξωστρέφεια και την καινοτομία. Τέθηκε ελάχιστη βάση εισαγωγής και ανώτατο όριο φοίτησης στα πανεπιστήμια. Επεκτάθηκε το ωράριο στο ολοήμερο σχολείο -αυτό είναι πολύ σημαντικό για τους εργαζόμενους και τις εργαζόμενες- και σε αυτά προστέθηκαν η ριζική μεταρρύθμιση των μη κρατικών ΑΕΙ και της ενίσχυσης του δημόσιου πανεπιστημίου, που έβαλε την Ελλάδα για πρώτη φορά πολύ δυνατά στο διεθνή εκπαιδευτικό χάρτη.

Έγινε ολιστική -και γίνεται ολιστική- αντιμετώπιση της ενδοσχολικής βίας και του εκφοβισμού. Έγινε απλούστευση της αναγνώρισης των ακαδημαϊκών προσόντων μέσω ΔΟΑΤΑΠ και βέβαια, οι δέκα χιλιάδες νέοι διορισμοί όλων των ειδικοτήτων σε όλες τις βαθμίδες σχολικής εκπαίδευσης, πριν την έναρξη του σχολικού έτους ’24-’25, που ανακοινώθηκαν από το Υπουργείο πρόσφατα.

Με γνώμονα, λοιπόν, την ακόμα μεγαλύτερη αναβάθμιση της παιδείας προχωρήσαμε και στο παρόν νομοσχέδιο. Οφείλουμε ως σύγχρονο ευρωπαϊκό κράτος να διασφαλίσουμε η Ακαδημία Αθηνών, που είναι το κορυφαίο ίδρυμα των επιστημών, των γραμμάτων και των καλών τεχνών της χώρας, να ανταποκρίνεται στο σήμερα, να ανταποκρίνεται στις σύγχρονες εξελίξεις στον ακαδημαϊκό χώρο στις προκλήσεις που θέτουν η ραγδαία επιστημονική και τεχνολογική πρόοδος, αλλά και η μετάβαση στην ψηφιακή εποχή.

Σχεδόν εκατό χρόνια από την ίδρυσή της, η συμβολή της Ακαδημίας στους θεσμούς, στην παιδεία, στην έρευνα και στον πολιτισμό της χώρας μας είναι κομβικής σημασίας. Η Ακαδημία Αθηνών διάδοχος της Ακαδημίας του Πλάτωνα συνδέει τον αρχαίο ελληνικό πολιτισμό που γέννησε τη δημοκρατία με τη σημερινή Ελλάδα που ακμάζει μετά από μια δεκαετή οικονομική κρίση και όπως έχει αποδείξει η Κυβέρνηση του Κυριάκου Μητσοτάκη, ο εκσυγχρονισμός δεν τρομάζει το κράτος, αλλά το ενισχύει.

Έτσι και τώρα, λοιπόν, και φυσικά και μετά από την επιθυμία των μελών του κορυφαίου πνευματικού ιδρύματος της χώρας, εισάγονται βασικές καινοτομίες που αφορούν την εξωστρέφεια της ακαδημίας, την ενίσχυση του ερευνητικού της έργου και την καλύτερη οργάνωση και λειτουργία της.

Όπως τόνισα και νωρίτερα, η παιδεία εξελίσσεται όπως ένας ζωντανός οργανισμός και το παρόν νομοσχέδιο το αποδεικνύει, εισάγοντας με μια τροπολογία αναγκαίες ανακατατάξεις που βελτιώνουν την ποιότητα της δημόσιας δωρεάν παιδείας. Χίλιες επτακόσιες είκοσι τρεις οργανικές θέσεις εκπαιδευτικού προσωπικού μεταφέρονται από τη δευτεροβάθμια στην πρωτοβάθμια εκπαίδευση, με το σύστημα να προσαρμόζεται πλήρως στις ανάγκες των μαθητών και των μαθητριών και δίνοντας μεγαλύτερη έμφαση στις τέχνες, στον πολιτισμό, στις ξένες γλώσσες. Και για να προλάβω τους καλοθελητές, δεν καταργείται καμμία θέση, αλλά προσαρμόζεται το σύστημα στις πραγματικές ανάγκες των μαθητριών και των μαθητών, αφού για ορισμένους κλάδους και ειδικότητες υφίστανται οργανικές θέσεις άνω των αναγκών στη δευτεροβάθμια εκπαίδευση και κάτω των αναγκών στην πρωτοβάθμια εκπαίδευση.

Παράλληλα χίλιες πεντακόσιες πενήντα πέντε οργανικές θέσεις ειδικού εκπαιδευτικού προσωπικού και ειδικού βοηθητικού προσωπικού ανακατανέμονται σε σχολικές μονάδες ειδικής αγωγής και εκπαίδευσης τόσο στην πρωτοβάθμια όσο και στη δευτεροβάθμια.

Κυρίες και κύριοι συνάδελφοι, έχουμε κάνει τα πάντα για την παιδεία; Σαφώς και όχι. Κάνουμε, όμως, όσα περισσότερα μπορούμε βήμα-βήμα με κοστολογημένο πρόγραμμα και σχεδιασμό. Στόχος πάντα είναι να αναβαθμίσουμε τη δωρεάν δημόσια παιδεία, να βελτιώσουμε το εκπαιδευτικό μας σύστημα, να ενισχύσουμε τα σχολεία και τα πανεπιστήμια και να στηρίξουμε τις και τους εκπαιδευτικούς. Έχουμε πολλά ακόμα να κάνουμε και θα τα κάνουμε χωρίς να φοβόμαστε ότι θα «χαλάσουμε» κατεστημένα. Άλλωστε το οφείλουμε στα παιδιά μας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Συρεγγέλα.

Τον λόγο έχει ζητήσει ο κύριος Υπουργός για την κατάθεση κάποιων νομοθετικών βελτιώσεων.

Παρακαλώ, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Καταθέτουμε μία σειρά από περιορισμένες νομοτεχνικές βελτιώσεις, πέντε στον αριθμό, πάνω στο κείμενο του σχεδίου νόμου.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 248)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να διανεμηθούν.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι και αυτή η συζήτηση, η σημερινή συζήτηση διεξάγεται, όπως έχουμε συνηθίσει να λέμε, σε ένα ταραχώδες διεθνές περιβάλλον. Κι, όμως, όσο κλισέ κι αν ακούγεται αυτή η φράση είναι τελικά δυστυχώς πλήρης νοημάτων με δεδομένη την πολυπολικότητα του σημερινού κόσμου, με δεδομένους τους πολέμους στην ευρύτερη περιοχή της Ευρασίας, με δεδομένους τους οικονομικούς ανταγωνισμούς άνευ προηγουμένου μεταξύ των νέων υπερδυνάμεων αυτού του πλανήτη.

Τίποτε δεν είναι βέβαιο. Τίποτε δεν είναι τελικά δεδομένο. Και οι θιασώτες του τέλους της ιστορίας και του τέλους των ιδεών έχουν, ήδη, αποσυρθεί οριστικά από το προσκήνιο. Οι ιδέες όχι απλώς υπάρχουν, αλλά δοκιμάζονται καθημερινά στην πράξη, όχι μόνο όσον αφορά στην ανθεκτικότητα τους αλλά κυρίως πόσο επίκαιρες και ωφέλιμες αυτές οι ιδέες είναι. Και το αποτέλεσμα των βουλευτικών εκλογών στη Γαλλία πριν από λίγες μόνο ημέρες αποτελεί την τελευταία πιστοποίηση αυτής ακριβώς της διαπίστωσης.

Η νίκη των προοδευτικών δυνάμεων στη Γαλλία και η αποτροπή έλευσης της ακροδεξιάς στην εξουσία αποτελεί μια ιστορικών διαστάσεων νίκη της δημοκρατίας απέναντι στις δυνάμεις του μίσους, των ελευθεριών απέναντι στις διακρίσεις. Είναι το επιστέγασμα μιας ευρείας συμμαχίας που έχει από τη Δευτέρα να αποδείξει πως δεν είναι απλώς το προϊόν της συγκυρίας και της ανάγκης, ότι δεν είναι μια συγκυριακή συνάθροιση αλλά ουσιώδης συνεργασία στη βάση προγραμματικών συγκλίσεων με κυβερνητική πλέον προοπτική. Το πιο σπουδαίο μήνυμα, όμως, της Γαλλίας είναι πως δεν υπάρχει κανένα περιθώριο στον εφησυχασμό. Η αναμέτρηση και η επικράτηση τελικά επί των ιδεών του μίσους είναι ζήτημα καθημερινής πολιτικής πρακτικής, καθημερινής άσκησης πολιτικής. Κι αυτό προϋποθέτει ένα άλλο πολιτικό παράδειγμα, ανοικτό συμμετοχικό.

Με άλλα λόγια για να επικρατήσει η δημοκρατία με τις ιδέες της θα χρειαστεί τον «δήμο» στο πλευρό της, ολοένα και περισσότερους πολίτες να συμμετέχουν ενεργητικά στην πολιτική ζωή. Απαιτείται πράγματι καθημερινή εμβάθυνση της δημοκρατίας όχι, όμως, ως μια θεωρητική άσκηση μιας πεφωτισμένης πολιτικής ελίτ αλλά ως χειροπιαστή πραγματικότητα, ως ζώσα πραγματικότητα βιωμένη από όλους τους πολίτες στο εδώ και στο τώρα, ιδίως στους πλέον αδύναμους. Με δημόσιες πολιτικές για υγεία, για παιδεία, για εργασία, για ασφάλεια, για ανάπτυξη δίκαιη που θα δημιουργεί καλές δουλειές, θα προστατεύει το περιβάλλον για την κοινωνική δικαιοσύνη που δεν μπορεί να είναι απλώς σύνθημα ή ευχή αλλά συλλογικό κεκτημένο. Η πιο πειστική απόδειξη προς όλους τους πολίτες ότι η δημοκρατία μπορεί πράγματι να τους προσφέρει όχι μόνο την ελευθερία τους -που ούτε αυτή είναι δεδομένη στον σημερινό κόσμο- αλλά και πραγματική ισότητα, μια καλύτερη ζωή με λιγότερες αδικίες και ανισότητες.

Και είναι ακριβώς αυτές οι απρόσωπες πολιτικές του απολιτικού κέντρου χωρίς κοινωνικές αναφορές, χωρίς κοινωνικό αποτύπωμα, που αποξενώνουν τους πολίτες.

Είναι η διαχειριστική προσέγγιση, είναι η διοίκηση ενός κράτους ωσάν να είναι ανώνυμη εταιρεία που απονευρώνει την πολιτική και τη δημοκρατία. Δεν είναι κερδοσκοπικός οργανισμός το κράτος. Δεν διαχειρίζεται επενδυτικά κεφάλαια ούτε διανέμει μερίσματα σε μετόχους και φίλους. Τις ζωές των ανθρώπων ορίζει.

Και το μάθημα της Γαλλίας προσφέρεται σε όλους μας και εδώ. Οι λαϊκές μάζες που ψήφιζαν ακροδεξιά στη Γαλλία, στην Ευρώπη, στην Ελλάδα, δεν εμφορούνται γενικώς και αορίστως από τις ιδέες της ακροδεξιάς, δεν είναι συλλήβδην ακροδεξιοί. Είναι άνθρωποι που απογοητεύονται από την αποτυχία των κυβερνητικών πολιτικών. Γι’ αυτό και είναι λάθος, είναι επικίνδυνη η αποτίμηση του αποτελέσματος των ευρωπαϊκών εκλογών που κάνουν κάποιοι στην Ελλάδα και προτείνουν τη συντηρητική στροφή προς τα δεξιά στο άμεσο μέλλον.

Το μήνυμα των ευρωπαϊκών εκλογών δεν είναι ακόμη περισσότερη αντίδραση, δεν είναι ακόμα λιγότερα δικαιώματα, ακόμα λιγότερες ελευθερίες, δεν είναι ακόμη περισσότερο δηλητήριο στη ζωή μας. Δεν μπορεί να είναι το μήνυμα των ευρωπαϊκών εκλογών μία κατάσταση στην οποία θα μονοπωλεί τον δημόσιο διάλογο το γεγονός ότι ένας Έλληνας αθλητής, ο Γιάννης Αντετοκούνμπο, θα φέρει τη σημαία της Ελλάδας στους Ολυμπιακούς Αγώνες στο Παρίσι και να ενοχλούνται κάποιοι από το χρώμα του δέρματος και από την καταγωγή των γονιών του. Ο αθλητής που κάποιοι Υπουργοί, που σήμερα υποδύονται τους φιλελεύθερους μεταρρυθμιστές, πριν από λίγα μόλις χρόνια τραύλιζαν το όνομά του επιδεικνύοντας την αφρικανική του καταγωγή. Και προφανώς ήταν και αυτοί ανάμεσα σε εκείνους που άκουσαν το όνομά του καθαρά να το προφέρουν και να το τραγουδούν οι συμπατριώτες του στο Στάδιο Ειρήνης και Φιλίας πριν από λίγα εικοσιτετράωρα.

Το μήνυμα των εκλογών είναι πως χρειαζόμαστε βαθύτερη και καλύτερη δημοκρατία. Είναι οι δημόσιες πολιτικές που μπορούν να νικήσουν τα άκρα, τα άκρα που σπρώχνουν βίαια την Ευρώπη προς μια κατεύθυνση επικίνδυνη, προς ένα μονοπάτι επικίνδυνο, της ξενοφοβίας, της μισαλλοδοξίας, της διάδρασης με απολυταρχικά και ανελεύθερα καθεστώτα και κράτη, ανελεύθερες δημοκρατίες. Για παράδειγμα τη Ρωσία του κ. Πούτιν, που δεν διστάζει όχι απλώς να συνεχίζει, αλλά και να εντείνει σε βία τη βάρβαρη εισβολή στην Ουκρανία. Μόλις προχθές βομβάρδισε νοσοκομείο παίδων. Την ανοχή στη γενοκτονία που συντελείται στη Γάζα, με ομήρους να κρατούνται από τη Χαμάς εδώ και μήνες και άμαχους Παλαιστινίους, γυναίκες και παιδιά, δεκάδες χιλιάδες να πεθαίνουν καθημερινά από τους ισραηλινούς βομβαρδισμούς είτε από την ασιτία που προκαλείται από τον πόλεμο στη Λωρίδα της Γάζας.

Η ειρήνη και η σταθερότητα οφείλει να είναι στόχος όλων και το Διεθνές Δίκαιο το εφόδιο για την επέλευση και την επίτευξη αυτών των στόχων, απέναντι στις αναθεωρητικές δυνάμεις και σε όσους προσπαθούν να ξανασχεδιάσουν τα σύνορα και τον κόσμο.

Το λέμε αυτό πενήντα χρόνια, σε λίγες μέρες, μετά την παράνομη τουρκική εισβολή και έναρξη της στρατιωτικής κατοχής της Βόρειας Κύπρου με τη γειτονική Τουρκία, μια γνήσια αναθεωρητική, εντέλει, δύναμη να προωθεί τη λύση των δύο κρατών στη Μεγαλόνησο και δυστυχώς, την ελληνική Κυβέρνηση να εμφανίζεται διατεθειμένη να δεχθεί, να ανεχτεί, την αποσύνδεση της λύσης του Κυπριακού ζητήματος από την εξομάλυνση των ελληνοτουρκικών σχέσεων.

Το λέμε αυτό, την ώρα που και εδώ στη γειτονιά μας, στα Βαλκάνια, το κράτος δικαίου, τα δικαιώματα των μειονοτήτων ή ακόμη και οι ίδιες οι διεθνείς συνθήκες αμφισβητούνται. Αυτό που ζήσαμε στην υπόθεση Μπελέρη, που αξιοποιήθηκε δυστυχώς από την Κυβέρνηση και τον Πρωθυπουργό, όχι ως Πρωθυπουργό αλλά ως Αρχηγό κόμματος, ως κομματάρχη, ακριβέστερα, για εσωτερική χρήση και κατανάλωση, με απώλεια τελικά ενός δημοκρατικά εκλεγμένου δημάρχου, με τα περιουσιακά δικαιώματα της ελληνικής μειονότητας να αμφισβητούνται και τις εξελίξεις στη Βόρεια Μακεδονία, με τις προκλητικές δηλώσεις της νέας ηγεσίας της γειτονικής χώρας, που δεν πρέπει να μένουν αναπάντητες. Και η ευκαιρία είναι τώρα, είναι σήμερα, στο ΝΑΤΟ, στα εβδομήντα πέντε χρόνια του οργανισμού στην Ουάσινγκτον.

Δεν είναι απλώς μη εποικοδομητική και προβληματική η δήλωση από την πλευρά της Βόρειας Μακεδονίας, όπως είπε ο κύριος Πρωθυπουργός. Δεν χωρούν άλλες αναιμικές αντιδράσεις. Η χώρα πρέπει να διατηρήσει ισχυρά, έστω και ως έσχατα όπλα, όλα τα διπλωματικά της μέσα για την ευρωπαϊκή προοπτική της γειτονικής χώρας, ώστε οι διεθνείς συνθήκες και οι ανειλημμένες διεθνείς δεσμεύσεις όλων των χωρών της βαλκανικής χερσονήσου να γίνουν σεβαστές.

Κι αυτό πρέπει να γίνει σήμερα, πριν οι προεδρικές εκλογές στις Ηνωμένες Πολιτείες αλλάξουν, ενδεχομένως -και απευκταίο το σενάριο αυτό- τον βορειοατλαντικό σχεδιασμό της Ουάσινγκτον.

Εδώ ακριβώς στη μάχη την οποία προσπαθούμε να περιγράψουμε απέναντι στον ανορθολογισμό και στα άκρα, εντοπίζεται η ανάγκη που ακουμπά και στη σημερινή συνεδρίαση, την επένδυση στη γνώση και την έρευνα. Η γνώση, η έρευνα, η καινοτομία είναι βασικό εφόδιο της δημοκρατίας για την αντιμετώπιση αυτών των συστημικών παγκόσμιων κινδύνων, για την απόκρουση των fake news, για την αποδόμηση των θεωριών συνωμοσίας και των υβριδικών επιθέσεων.

Η έρευνα δεν μπορεί, όμως, να είναι πεδίο και αντικείμενο μιας κλειστής πνευματικής ελίτ, μιας μορφωτικής αριστοκρατίας, αλλά κτήμα κοινό, πλούτος όλων. Ο γνωστικός και ερευνητικός αυτός πλούτος να διαμορφώνεται με βάση τις ανάγκες της κοινωνίας και να διαχέεται σε αυτήν, προς όφελος αυτής. Αυτή είναι η νέα διανόηση που έχει τόση ανάγκη ο τόπος σε αυτόν τον κόσμο των πολλαπλών και των αλληλοδιαδεχομένων κρίσεων, μια διανόηση με εξωστρέφεια, με διαρκή διάδραση με την κοινωνία, με τη ζώσα πραγματικότητα.

Έτσι πρέπει να δούμε και το σημερινό σχέδιο νόμου, όπως σας εξήγησε και στην επιτροπή, αλλά και στην Ολομέλεια ο ειδικός αγορητής μας ο συνάδελφος Βουλευτής Στέφανος Παραστατίδης. Έτσι είδαμε και βλέπουμε και την Ακαδημία Αθηνών στην ιστορική της διαδρομή και στη θέση της στο ερευνητικό σύμπαν, με κριτήριο τον εκδημοκρατισμό της γνώσης ιδίως σε πεδία κρίσιμα, όπως κλιματική κρίση, πράσινη μετάβαση, ενεργειακή δημοκρατία, δημόσια υγεία την επαύριο μιας τόσο σοβαρής πανδημίας, κράτος δικαίου, ψηφιακός μετασχηματισμός και τεχνητή νοημοσύνη και τόσα ακόμη πεδία.

Με αυτό το κριτήριο αναγνωρίζουμε, ως ΠΑΣΟΚ - Κίνημα Αλλαγής, τον ρόλο της Ακαδημίας ως κορυφαίου ιδρύματος της χώρας, με τις γνωμοδοτήσεις και τις προτάσεις της. Έχει προσφέρει υπηρεσίες στο κράτος σε εθνικά ζητήματα, ζητήματα παιδείας και οικονομικής πολιτικής. Αναγνωρίζουμε δε το επιτακτικό χρέος της πολιτείας μας για τον εκσυγχρονισμό του θεσμικού πλαισίου που διέπει τη λειτουργία της Ακαδημίας ως σύγχρονου πνευματικού φάρου, ανάλογα με όσα ισχύουν και σε άλλα ιδρύματα του εξωτερικού, για μια Ακαδημία σύγχρονη, εξωστρεφή, με πραγματική περιφερειακή αποκέντρωση, όχι συμβολική.

Γι’ αυτό επιμείναμε και επιμένουμε να ζητούμε κάτι περισσότερο από απλές δηλώσεις για άτεχνη ως όρο, θα μου επιτρέψετε, αποαθηναιοποίηση της Ακαδημίας. Χρειαζόμαστε περισσότερες δεσμεύσεις μέσα στον οργανισμό για την περιφερειακή αποκέντρωση της Ακαδημίας.

Γι’ αυτό, με αυτά τα κριτήρια ζητούμε να προσεχθούν ιδιαιτέρως οι διατάξεις που αφορούν στα ερευνητικά κέντρα. Να υπάρξει ένας συντονισμός του οργανισμού της Ακαδημίας με τον ν.4310/2014 που αφορά στην έρευνα. Να υπάρξει ένας ενιαίος χώρος ανώτατης εκπαίδευσης και έρευνας.

Γι’ αυτό, με αυτά τα κριτήρια ζητήσαμε να διατηρηθεί η σημερινή ισχύουσα αναφορά του οργανισμού στα μέσα και στους κλάδους της παραγωγής, αγροτική παραγωγή, βιομηχανία και κυρίως ναυτιλία για τους λόγους που ειδικά ανέπτυξε ο Βουλευτής Χίου Σταύρος Μιχαηλίδης. Διότι πολύ απλά αυτοί οι παραγωγικοί τομείς δεν είναι στείρες οικονομικές έννοιες, αλλά συνδέονται με τις σύγχρονες επιστήμες.

Αν μιλάμε -και οφείλουμε να μιλάμε- και να συμφωνούμε στην ανάγκη για δίκαιη και βιώσιμη ανάπτυξη, σε ένα νέο παραγωγικό μοντέλο που θα δημιουργεί προστιθέμενη αξία για τον τόπο, πρέπει πράγματι να στηριχτούμε στις επιστήμες και στην ακαδημαϊκή έρευνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε ένα λεπτό.

Γι’ αυτό ακριβώς, με αφορμή το σχέδιο νόμου που αφορά στην έρευνα και στην ακαδημαϊκή τελικά διδασκαλία και καινοτομία, μιλήσαμε για την έρευνα στα δημόσια ελληνικά πανεπιστήμια με την τροπολογία μας, την οποία ζητήσαμε να κάνετε δεκτή ως Κυβέρνηση. Άκουσα τον κύριο Υπουργό να απαντά σκωπτικά. Ξέρετε, ο κύριος Υπουργός μας έχει συνηθίσει σε μαγικά τύπου Χουντίνι. Στο Μάικ Λαμάρ θα κολλήσει, αν θέλει να κάνει δεκτή αυτή την τροπολογία;

Εγώ τη δήλωση του Υπουργού -ο κύριος Υπουργός λείπει αυτή τη στιγμή, αλλά απευθύνομαι στην Κυβέρνηση- πριν από λίγο από αυτό εδώ το Βήμα, την εκλαμβάνω ως δέσμευση ότι θα συνομιλήσει με τα συναρμόδια Υπουργεία και ότι θα φέρει τη διάταξη στο επόμενο ερανιστικό σχέδιο νόμου το οποίο είναι ήδη σε δημόσια διαβούλευση και το οποίο καλό είναι να έρθει μέσα στον Ιούλιο και να ψηφιστεί με αυτές ακριβώς τις ρυθμίσεις, τις απολύτως δίκαιες και αναγκαίες για την ενίσχυση του διδακτικού ερευνητικού προσωπικού, για την κατάργηση τελικά των δύο ταχυτήτων του ερευνητικού προσωπικού, με μηδενικό δημοσιονομικό κόστος.

Ολοκληρώνοντας, η παιδεία, η έρευνα, η καινοτομία είναι θεμέλια ενός ισχυρού κοινωνικού κράτους, μιας πολιτείας που θα στηρίζει τους πολίτες ιδίως τους νέους, για μια κοινωνία που δεν θα καταδικάζεται σε χαμηλές προσδοκίες, που θα αποκτά ισχυρά ανακλαστικά στον ανορθολογισμό και στα πολιτικά άκρα. Μια κοινωνία, που τελικά θα εγγυάται την πνευματική πρόοδο όλων, χωρίς διακρίσεις και αποκλεισμούς. Όπως έλεγε ένας Βρετανός φιλόσοφος, η γνώση είναι δύναμη, αλλά αυτή η δύναμη πρέπει να ανήκει τελικά σε όλους, για να είναι ωφέλιμη για όλους, για να είναι ωφέλιμη για την κοινωνία μας, για μια κοινωνία υψηλών προσδοκιών, για το κοινό μας μέλλον, για την αληθινή και πραγματική πρόοδο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μάντζο. Θα δώσω τον λόγο στον κ. Κόντη, Κοινοβουλευτικό Εκπρόσωπο των Σπαρτιατών και στη συνέχεια στην κ. Άννα Ευθυμίου Κοινοβουλευτικό Εκπρόσωπο της Νέας Δημοκρατίας.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο νομοσχέδιο αυτό θα είμαι σύντομος. Δεν έχω να πω πάρα πολλά, τα είπε ο εισηγητής μας σε αυτήν την μικρή παρέμβαση που έκανε. Σίγουρα η Ακαδημία Αθηνών, η βάση και η πρέπουσα αρχή που πρέπει να έχει κάθε χώρα και να την έχει γνώμονα στην επιστημονική προσφορά, αξιολόγηση, έρευνα και συνέχιση του πολιτισμού μιας κοινωνίας, πιστεύουμε ότι τόσα χρόνια προσέφερε πάρα πολλά στον ελληνικό πολιτισμό, στην τέχνη, στις επιστήμες. Άνθρωποι λαμπροί την κόσμησαν και συμμετείχαν. Τα τελευταία χρόνια ίσως έχει υποβαθμιστεί ο ρόλος της. Θα έπρεπε να είναι σε ακόμα υψηλότερα επίπεδα. Παρ’ όλα αυτά υπάρχουν τομείς στους οποίους δεν έχουν ασχοληθεί, ενώ θα μπορούσαν να βοηθήσουν. Ένας από τους βασικούς τομείς της προσφοράς που μπορεί να έχει και στη χώρα μας η ναυτιλία, όπως είπε και ένας συνάδελφος προηγουμένως, έμενε πάντα έξω από τις επιλογές της Ακαδημίας για αξιολόγηση, για τεχνική ή επιστημονική υποστήριξη. Και νομίζω ότι με τις νέες τεχνικές που σήμερα χρησιμοποιούν τα πλοία, οι μεταφορές μας και όλος γενικά ο εμπορικός κόσμος, γύρω από αυτά που είναι σε άκρως υψηλά επίπεδα τεχνικά και μπορώ να πω φτάνουν τα επίπεδα της πλήρους επιστημονικής γνώσης, θα πρέπει να είναι ένα αντικείμενο προσπάθειας, υποβοήθησης της Ακαδημίας στις εμπορικές μας σχολές, σχολές εμπορικού ναυτικού, στην έρευνα. Δεν μπορούμε να μείνουμε στην παλαιά εποχή των γυροπυξίδων και πηδαλίων, υπάρχουν πλέον νέες προοπτικές, μεταφέρουν τα πλοία μας εκατοντάδες χιλιάδες τόνους LNG τώρα που κάποτε ήταν δυσεύρετο και τώρα τα περισσότερα πλοία έχουν γυρίσει εκεί με την έλευση πετρελαίου. Και όσοι δεν γνωρίζουν για να μεταφέρεις αυτό το προϊόν πρέπει να είσαι άκρως εξειδικευμένος. Και δεν αρκούν μόνο οι σχολές μας. Περνάς πολλά επιστημονικά σεμινάρια. Ένα LNG μπορεί να γίνει πυρηνική βόμβα αν εκραγεί και είναι πολύ εύκολο να αλλάξουν πέντε θερμοκρασίες κατά τη μεταφορά του μέσα αν δεν πρόσεξε ένα ασχολούμενος ναυτικός είτε είναι καπετάνιος είτε μηχανικός. Αυτό, μια μικρή παρένθεση για την Ακαδημία.

Σίγουρα εμείς θέλουμε να συνεχίσει να υπάρχει η μελέτη των αρχαίων ελληνικών συγγραμμάτων ή μάλλον να αυξηθεί και να υπάρχει και επεξήγησή τους από την Ακαδημία. Είναι βασικός ο ρόλος σε αυτό και αποστολή της. Πιστεύουμε ότι τόσα χρόνια δεν έγινε στον βαθμό που θα έπρεπε. Θα πρέπει να δώσουμε τον πολιτισμό μέσα από τα σχολεία και μέσα από τις προσπάθειες που κάνει το Υπουργείο να τους βοηθήσει η Ακαδημία με πολλούς τρόπους που μόνο αυτή γνωρίζει. Υπάρχουν λαμπρά μυαλά μέσα και θα υπάρξουν στην πορεία. Και νομίζουμε ότι πρέπει να την βοηθήσουμε και εμείς εμπιστευόμενοι το έργο της το οποίο όμως πρέπει να αναδειχθεί περισσότερο γιατί τελευταία δεν ακούγεται σχεδόν καθόλου.

Κάποτε το να είσαι μέλος της Ακαδημίας είχε τη σημασία του να είσαι Πρόεδρος της Δημοκρατίας. Ήταν δηλαδή πολύ δύσκολο να είσαι ακαδημαϊκός. Έχουν θητεύσει εκεί άτομα όπως ο Τσάτσος και όπως πάρα πολλοί λαμπροί άνθρωποι της χώρας. Νομίζουμε ότι θα πρέπει να δοθεί πάλι η σημασία που είχε όλο και παλαιότερα.

Στα άλλα θέματα νομίζω ότι δεν έχουμε να πούμε κάτι. Πιστεύω ότι θα το δείξει αυτό το μέλλον της ίδιας της Ακαδημίας με τον τρόπο που θα λειτουργήσει, με τον τρόπο που θα δεχθεί η ίδια να εξελιχθεί μέσα από την εποχή μας, διατηρώντας όμως την κλασική παιδεία, το κλασικό περιτύλιγμά της στον τρόπο που λειτουργούσαν όλα αυτά τα χρόνια και στον τρόπο που επέλεγε ανθρώπους να είναι δίπλα της η οποία δεν έχει καμμία σχέση με κομματικές επιλογές ή οτιδήποτε άλλο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει τώρα η κ. Άννα Ευθυμίου, Κοινοβουλευτική Εκπρόσωπος της Νέας Δημοκρατίας.

**ΑΝΝΑ ΕΥΘΥΜΙΟΥ:** Κύριε Πρόεδρε, κυρία Υπουργέ, κυρίες και κύριοι συνάδελφοι, από το πρωί άκουσα με ιδιαίτερη προσοχή τη σημερινή συζήτηση. Σε κάποια θέματα έχει απαντήσει για το νομοσχέδιο ο κύριος Υπουργός.

Κυρίως θα επικεντρωθώ σε θέματα που έθεσαν οι συνάδελφοί μου, Κοινοβουλευτικοί Εκπρόσωποι. Νομίζω ότι ένα βασικό ζήτημα που τέθηκε είναι η εξαήμερη εργασία. Θα ήθελα να το ξεκαθαρίσω και να αποκαταστήσω την αλήθεια. Το νόμιμο ωράριο εργασίας στη χώρα μας είναι πενθήμερο, οκτάωρο, σαραντάωρο. Αυτό είναι το νόμιμο ωράριο. Και σε κάθε περίπτωση, η ρύθμιση για την εξαήμερη εργασία αφορά μια εξαίρεση που καταλαμβάνει τις επιχειρήσεις που λειτουργούν σε εικοσιτετράωρη βάση, δηλαδή με τρεις βάρδιες και επί επτά ημέρες εργασίας. Επίσης, καταλαμβάνει και τις επιχειρήσεις που πάλι λειτουργούν με εικοσιτετράωρη βάρδια είτε επί πέντε, είτε επί έξι μέρες, αλλά αυτές θα πρέπει να αποδεικνύουν και να δηλώνουν στην «ΕΡΓΑΝΗ» τον ιδιαίτερο φόρτο εργασίας. Αυτά προς αποκατάσταση λοιπόν του τι πραγματικά συμβαίνει, διότι –ξέρετε- το πιο βασικό μεταξύ εργοδότη και εργαζομένων είναι οι σχέσεις ασφάλειας, να υπάρχει εργασιακή ειρήνη. Όταν λοιπόν ερχόμαστε και λέμε τα άκρως αντίθετα εδώ, τότε αυτό που δημιουργούμε είναι μια τεράστια επισφάλεια και μια τεράστια αναστάτωση στις εργασιακές σχέσεις και στην αγορά εργασίας.

Το δεύτερο θέμα που θα ήθελα να εστιάσω είναι αυτό της ακρίβειας, γιατί το έθεσε και ο κ. Κόκκαλης ως Κοινοβουλευτικός Εκπρόσωπος. Κοιτάξτε, η μάχη για την ακρίβεια που δίνει η Κυβέρνηση είναι διαρκής. Προφανώς σκύβουμε πάνω από κάθε νοικοκυριό, με συνεχή μέτρα που παίρνουμε και φαίνεται ότι αυτά αποτυπώνονται σε αποτελέσματα, μετρήσιμα αποτελέσματα, όπως είναι ο πληθωρισμός για τον Ιούνιο που μειώθηκε από το 2,4% που ήταν τον Μάιο στο 2,1% και φυσικά στον πληθωρισμό τροφίμων που επίσης φαίνεται ότι υποχωρεί σε ό,τι αφορά τον ρυθμό αύξησης των τιμών στο 2,1% από το 3,1% που ήταν τον Μάιο.

Άρα, για εμάς παραμένει ύψιστη προτεραιότητα με συγκεκριμένα μέτρα που λαμβάνουμε είτε μόνιμα μέτρα αύξησης του εισοδήματος, είτε με συγκεκριμένες, στοχευμένες νομοθετικές ρυθμίσεις για τη ρύθμιση της αγοράς, είτε με αύξηση και στοχευμένους ελέγχους.

Θα ήθελα τώρα να θέσω ένα ζήτημα που νομίζω ότι πλήττει την Αντιπολίτευση και κυρίαρχα τη Μείζονα Αντιπολίτευση και αυτό αποτελεί την απάντησή μου στην τοποθέτηση του κ. Κόκκαλη. Το ζήτημα αυτό είναι το έλλειμμα αξιοπιστίας που έχει ο ΣΥΡΙΖΑ. Μάλιστα, αυτό το έλλειμμα αξιοπιστίας συνεχίζει και σήμερα, αυτές τις μέρες να το ενισχύει.

Θα φέρω τρία παραδείγματα:

Το πρώτο παράδειγμα αφορά τον ν.3090/2002 περί απαγόρευσης τηλεοπτικής ή ραδιοφωνικής μετάδοσης των δικών. Υπήρχε λοιπόν αυτή η ρύθμιση. Ερχόμαστε ως Κυβέρνηση λόγω της ραγδαίας αύξησης των νέων τεχνολογικών μέσων, ήρθε και προστέθηκε η απαγόρευση της μετάδοσης μέσω διαδικτύου. Δεν αλλάξαμε τη διατύπωση, κάναμε μια προσθήκη για να μπορέσουμε να εκσυγχρονιστούμε με αυτό που επιτάσσει η καινοτομία και τα πραγματικά δεδομένα.

Τι ήρθε ο ΣΥΡΙΖΑ να μας πει αυτές τις μέρες; Ότι είναι αυταρχική η ρύθμιση αυτή. Για να δούμε, την ψήφισε; Ο ΣΥΡΙΖΑ την ψήφισε τη ρύθμιση αυτή και έρχεται και λέει ότι είναι αυταρχική. Άρα, δεν υπάρχει εδώ ένα έλλειμμα αξιοπιστίας;

Δεύτερο παράδειγμα. Η τιμή του καφέ. Είδα την ανάρτηση του κ. Κασσελάκη για τον καφέ, παρακολούθησα και την τοποθέτηση του κ. Κόκκαλη. Πραγματικά, αλήθεια τώρα; Δηλαδή, πιστεύετε ότι αυτή είναι η πραγματικότητα, όπως τα παρουσιάσατε;

Η Κυβέρνηση ήταν σαφής, σαφέστατη. Η μείωση του ΦΠΑ στον καφέ αφορούσε μόνο το take away και το delivery και αυτό το κάναμε για συγκεκριμένους λόγους, για να μπορέσει αυτό να έλθει επ’ ωφελεία των εργαζόμενων και των νέων.

Και αυτό, έχει προφανώς αναδειχθεί από όλα τα μέσα ενημέρωσης, από πλείστα ρεπορτάζ, που είδα τουλάχιστον εγώ στα τηλεοπτικά κανάλια και έρχεστε τώρα και λέτε αυτό; Αυτό δεν είναι μια απόλυτη διαστρέβλωση της αλήθειας, αλλά δεν κατατείνει σε ένα έλλειμμα αξιοπιστίας σε αυτό που διαχρονικά δείχνετε;

Τρίτο παράδειγμα, νομίζω το πιο κραυγαλέο. Πραγματικά εκπλήττομαι πόσο ο Πρόεδρος του ΣΥΡΙΖΑ κ. Κασσελάκης, πέφτει τόσο έξω στις εκτιμήσεις του για το ευρωπαϊκό γίγνεσθαι, πως δεν μπορεί να διαβάσει τις ευρωπαϊκές εξελίξεις. Πραγματικά εκπλήττομαι και μιλάω για τις εκλογές στη Γαλλία όταν, μία μέρα πριν, ήρθε και -προέβλεψε να πω, προεξόφλησε να πω- την ήττα του συνασπισμού των κομμάτων της Αριστεράς.

Είναι πραγματικά καταπληκτικό πως δεν μπορεί να διαβάσει και να δει τον φυσικό του χώρο, γιατί αυτός ο φυσικός του χώρος, αλλά δεν μπορεί να τον δει, έτσι φαίνεται. Άρα αυτό ενισχύει το έλλειμμα αξιοπιστίας.

Και εδώ θα μου επιτρέψετε να κάνω δύο γενικές παρατηρήσεις. Η πρώτη είναι ότι η πολιτική δοκιμασία των γαλλικών εκλογών επιβεβαιώνει ότι το πιο ατράνταχτο διακύβευμα είναι αυτό που υποστηρίζει η Κυβέρνηση του Κυριάκου Μητσοτάκη, το διακύβευμα της σταθερότητας. Είναι πολύ ουσιώδες, γιατί είδαμε τι έγινε και πόσο ταλανίστηκε η χώρα, η Γαλλία μέσα από αυτές τις εξελίξεις τις πολιτικές. Άρα, ουσιαστικό διακύβευμα είναι η σταθερότητα.

Δεύτερη παρατήρηση. Δεν είναι σώφρον να ερμηνεύουμε την ενίσχυση των ακροδεξιών κομμάτων σε όλες τις χώρες της Ευρώπης, την καθεμιά με τα δικά της ιδιαίτερα χαρακτηριστικά, με βάση το ιδεολογικό πλαίσιο, διότι αυτή οφείλεται σε συγκυριακά φαινόμενα ή καταστάσεις, όπως και σε εξάρσεις λαϊκισμού.

Και εδώ θα απαντήσω στον κ. Χήτα. Σε εξάρσεις λαϊκισμού, όπως έκανε και τώρα, θέτοντας ένα θέμα για τον εκλογικό νόμο πολύ πρωθύστερα, χρησιμοποιώντας το ως επικοινωνιακό όχημα για να επιδοθεί στη γνωστή τακτική του λαϊκισμού, προφανώς για να εξυπηρετήσει τις μικροπολιτικές ανάγκες της παράταξής του. Αυτό, όμως, δεν ευνοεί, δεν είναι επ’ ωφελεία της δημοκρατίας και των πολιτών.

Η απάντηση στον λαϊκισμό είναι οι εφαρμοσμένες πολιτικές -αυτή είναι η μόνη απάντηση στον λαϊκισμό- που η Κυβέρνηση της Νέας Δημοκρατίας προσπαθεί πραγματικά μέσα από μεταρρυθμίσεις να τις φέρει έμπρακτα κοντά στον πολίτη και στην καθημερινότητά του.

Και σε ό,τι αφορά την συμφωνία των Πρεσπών, επειδή τέθηκε και ακούστηκε σήμερα εδώ, εμείς ως παράταξη είχαμε σαφέστατη θέση ότι δεν ήταν καλή συμφωνία αυτή, ήταν μια κακή συμφωνία. Από τη στιγμή που ψηφίστηκε, όμως, αποτελεί μια διεθνή υποχρέωση της χώρας μας. Πτυχή της συμφωνίας αυτής είναι το «Βόρεια Μακεδονία» να ισχύει erga omnes και ο Πρωθυπουργός το έχει διατυμπανίσει, το έχει ξεκαθαρίσει αυτό σε όλα τα fora και σε όλους τους τόνους και φυσικά αυτό βλέπουμε κάθε φορά, όπως κλιμακώνεται, ότι δεν είναι διαπραγματεύσιμο.

Τώρα θα αναφερθώ στο νομοσχέδιο και συγκεκριμένα βασικά χαρακτηριστικά του. Έχει γίνει ουσιαστική διαβούλευση με τα μέλη και με τα εξέχοντα μέλη της Ακαδημίας Αθηνών και φυσικά απ’ ό,τι παρακολούθησα έγινε και μια ουσιαστική επεξεργασία στην επιτροπή και μπορούμε να διακρίνουμε και τη θετική διάθεση της κυρίας Υφυπουργού, της κ. Μακρή, να ακούσει προτάσεις της Αντιπολίτευσης και των φορέων.

Kαι να σημειώσουμε εδώ ότι το νομοθέτημα αυτό κατέληξε ύστερα από ως επί το πλείστον ομόφωνη εισήγηση της ολομέλειας της Ακαδημίας. Άρα είναι κάτι που το θέλει και η ίδια η Ακαδημία. Φυσικά και οι φορείς εκφράστηκαν θετικά, με τις όποιες παρατηρήσεις τους, οι οποίες κάθε φορά εξετάζονται και κρίνονται. Επίσης, ακούσαμε και από τον Γενικό Γραμματέα της Ακαδημίας Αθηνών κ. Ζερεφό, ότι είναι παρόντες για να γίνουν διορθώσεις στην πλοήγηση της Ακαδημίας. Άρα υπάρχουν τα ευήκοα ώτα για τις τυχόν παρατηρήσεις που έχετε κάνει, αλλά είναι ένα νομοθέτημα που κατ’ εξοχήν προήλθε μέσα από την εισήγηση της ολομέλειας της Ακαδημίας Αθηνών.

Έρχομαι στις δύο τροπολογίες.

Για την τροπολογία που έχουμε φέρει εμείς, απάντησε ο Υπουργός σε ό,τι αφορά τη φιλοσοφία των διορισμών στην εκπαίδευση. Η δική μας φιλοσοφία είναι η προτεραιότητα για την κάλυψη μόνιμων αναγκών, άρα με μόνιμους διορισμούς.

Σε ό,τι αφορά την τροπολογία που κατέθεσε το ΠΑΣΟΚ, κύριε Μάντζο, ορθώς καταλάβατε. Προφανώς ο Υπουργός θα συνομιλήσει με τα συναρμόδια Υπουργεία, αλλά την απάντηση θα τη δώσει αυτός.

**ΔΗΜΗΤΡΙΟΣ ΜΑΝΤΖΟΣ:** Η οποία θα είναι θετική φαντάζομαι.

**ΑΝΝΑ ΕΥΘΥΜΙΟΥ:** Την απάντηση θα τη δώσει αυτός. Προφανώς υπάρχει μια συνομιλία. Δεν μπορούμε εμείς να βγάλουμε μια απάντηση πρωθύστερα. Είναι κάτι που θα το συνεκτιμήσει στο πλαίσιο της κυβερνητικής πολιτικής και θα τη δώσει αυτός.

Μπαίνοντας στην ουσία του νομοσχεδίου, να πω ότι προφανώς το νομοσχέδιο αυτό στοχεύει στην αναβάθμιση του κορυφαίου πνευματικού ιδρύματος στη χώρα μας μέσα σε μία περιρρέουσα ατμόσφαιρα, όπου υπάρχει η καινοτομία, η έρευνα, η τεχνολογία και προφανώς ο στόχος του είναι διττός: Ο ένας είναι η εξωστρέφεια και ο άλλος είναι ο εκσυγχρονισμός. Αυτός υπηρετείται και επιδιώκεται με νέα σύγχρονα επιστημονικά αντικείμενα, με την αντιμετώπιση των λειτουργικών ζητημάτων, με τη μείωση της γραφειοκρατίας και με τη διευκόλυνση των συνεργασιών. Παράλληλα διευρύνονται και οι σκοποί της Ακαδημίας. Εισάγονται η καλλιέργεια, η προαγωγή και η διάδοση της ελληνικής γλώσσας και της ελληνικής πολιτιστικής κληρονομιάς. Ενισχύεται η επικοινωνία με την επιστημονική και καλλιτεχνική κοινότητα και με αντιπροσωπευτικούς κοινωνικούς φορείς, καθώς και η προώθηση και επιβράβευση της αριστείας, της επιστημονικής, πολιτιστικής οικονομικής και κοινωνικής προόδου της χώρας.

Όπως τόνισε και ενδελεχώς ο εισηγητής μας κ. Λιάκος, μία από τις βασικές καινοτομίες είναι η εξωστρέφεια. Αυτό διασφαλίζεται με συγκεκριμένους κανόνες. Ενδεικτικά, νομοθετούνται συνεργασίες με τα αντίστοιχα ακαδημαϊκά ιδρύματα άλλων χωρών, με ερευνητικά κέντρα, με το δημόσιο και τον ιδιωτικό τομέα. Επίσης, για πρώτη φορά δίνεται η δυνατότητα πρόσβασης στη βιβλιοθήκη και στα αρχεία της Ακαδημίας σε ερευνητές, φοιτητές και το κοινό, ενώ η Ακαδημία μετατρέπεται σε Εθνική Ακαδημία της Ελλάδος. Ιδιαίτερα σημαντικό είναι ότι κατοχυρώνεται ο θεσμός των υποτροφιών που χορηγεί η Ακαδημία και για πρώτη φορά ρυθμίζονται η ίδρυση, η οργάνωση και η λειτουργία των ερευνητικών κέντρων και των γραφείων έρευνας της Ακαδημίας.

Καταλήγοντας, να πω ότι η αναβάθμιση της Ακαδημίας Αθηνών είναι αναγκαία. Ας συμβάλουμε, λοιπόν, όλοι στη στήριξη αυτού του σημαντικού εγχειρήματος για να διατηρήσουμε την Ακαδημία στην κορυφή των πνευματικών ιδρυμάτων του κόσμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Ευθυμίου.

Θα δώσω τώρα τον λόγο στον Υπουργό Υγείας για την τροπολογία με γενικό αριθμό 195 και ειδικό 13 και συγκεκριμένα για το άρθρο 4.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

«Κάλυψη συνολικών δαπανών μετακινήσεων εκτός έδρας υπαλλήλων του Εθνικού Κέντρου Άμεσης Βοήθειας για τα έτη 2024-2025». «Στο άρθρο 100 του ν.4270/2014 (Α΄ 143) περί της έννοιας, των προϋποθέσεων και της διαδικασίας έκδοσης χρηματικών ενταλμάτων προπληρωμής προστίθεται παράγραφος 2Β ως εξής: 2.Β. Ειδικά για τα έτη 2024 και 2025 επιτρέπεται η έκδοση ΧΕΠ, με έναν υπόλογο, χωρίς να απαιτείται αιτιολογημένη απόφαση, για την κάλυψη των συνολικών δαπανών μετακινήσεων εκτός έδρας, σύμφωνα με την παρ. 1, περί του ορισμού των δαπανών μετακίνησης, του άρθρου 1 της υποπαρ. Δ.9 του άρθρου 2 του ν. 4336/2015 (Α΄ 94), υπαλλήλων του κλάδου ΔΕ Πληρωμάτων Ασθενοφόρων, ειδικότητας ΔΕ Πληρωμάτων Ασθενοφόρων του Εθνικού Κέντρου Άμεσης Βοήθειας (ΕΚΑΒ), προκειμένου να αντιμετωπιστούν έκτακτες ή αυξημένες υπηρεσιακές ανάγκες και να ενισχυθεί η επιχειρησιακή δράση τομέων του ΕΚΑΒ κατά το διάστημα από 1η Μαΐου έως 30 Σεπτεμβρίου των προαναφερόμενων ετών».

Πρόκειται για τις συνολικές δαπάνες μετακίνησης, διανυκτέρευσης, διαμονής για διασώστες ΕΚΑΒ, που μετακινούνται κατά την τουριστική περίοδο στις διάφορες περιοχές της χώρας, προκειμένου να καλυφθούν επείγουσες αυξημένες επιχειρησιακές ανάγκες. Ο λόγος νομίζω είναι προφανής. Οι προβλεπόμενες δαπάνες μετακίνησης δεν καλύπτουν τις πραγματικές ανάγκες διασωστών του ΕΚΑΒ που χρειαζόμαστε επειγόντως να μετακινήσουμε τους καλοκαιρινούς μήνες για να αυξήσουμε τη διαθεσιμότητα ασθενοφόρων σε τουριστικές περιοχές. Έτσι περνάμε σε συμφωνία με το Υπουργείο Οικονομικών αυτήν την έκτακτη ρύθμιση, για να μπορούμε να πληρώνουμε το σύνολο των εξόδων τους, ώστε να μην έχουν αντικίνητρο να μην δέχονται τη μετακίνηση.

Αν θέλει κάποιος συνάδελφος να ρωτήσει, πολύ ευχαρίστως.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Έχει ζητήσει τον λόγο ο κ. Ηλιόπουλος.

Παρακαλώ, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Δύο παρατηρήσεις γι’ αυτά που ακούσαμε πριν λίγο από την εκπρόσωπο της Νέας Δημοκρατίας.

Παρατήρηση πρώτη σε σχέση με τις γαλλικές εκλογές: Είναι εύκολο να κάνετε κριτική σε κόμματα της Αντιπολίτευσης κ.λπ.. Καλό θα ήταν να μπορούσατε να απαντήσετε αν τα μισά σας κυβερνητικά ή κοινοβουλευτικά στελέχη βρίσκονταν στη Γαλλία τι θα ψήφιζαν, γιατί με αυτά που έχουμε ακούσει εδώ, μάλλον θα είχατε μεγάλες διαρροές προς την κ. Λεπέν. Το λέω αυτό για να γνωριζόμαστε, να ξέρουμε πού βρισκόμαστε και τι λέει ο καθένας.

Επίσης, είναι τουλάχιστον τρομακτικό ότι από όλο αυτό που συνέβη στη Γαλλία, αυτό που κατανοήσατε εσείς είναι ότι το ερώτημα είναι η σταθερότητα. Περίπου αυτή ήταν και η ρητορική μιας σειράς οικονομικών κύκλων, που έλεγαν πόσο επικίνδυνο είναι το Λαϊκό Μέτωπο και το Μέτωπο της Αριστεράς και πόσο καλό είναι το οικονομικό πρόγραμμα της κ. Λεπέν για τη σταθερότητα. Άρα όταν σας λέμε εδώ ότι αποτελείτε και στην Ελλάδα τον καλύτερο χορηγό της άκρας δεξιάς δεν είναι σχήμα λόγου, δεν είναι τραβηγμένο, δεν είναι λαϊκισμός, δεν είναι συνδικαλισμός, είναι κάτι το οποίο τεκμηριώνεται και μόλις το τεκμηριώσατε και λίγο πριν εσείς εδώ. Από τον κίνδυνο να αναλάβει η Λεπέν και ό,τι εκπροσωπεί η Λεπέν και κοινωνικά και πολιτικά και με όρους εξωτερικής πολιτικής, εσείς είδατε ότι το ζήτημα είναι η σταθερότητα στις γαλλικές εκλογές και σας ευχαριστούμε πολύ! Δεν μπορούσα να φανταστώ καλύτερη ομολογία από αυτή που κάνατε πριν λίγο εσείς για το πού βρίσκεστε.

Δεύτερη παρατήρηση: Σήμερα στο εφετείο υπήρχαν δύο δίκες. Η μία δίκη ήταν για τη Χρυσή Αυγή και η άλλη δίκη για τη δολοφονία του Ζακ Κωστόπουλου. Στη δίκη για τη Χρυσή Αυγή το Παρατηρητήριο για τη δίκη της Χρυσής Αυγής, το οποίο το συναποτελούν δημοσιογράφοι και πολίτες οι οποίοι έχουν συνεισφέρει πάρα πολλά για τη δημοσιότητα της δίκης όλο αυτό το διάστημα, λειτούργησε κανονικά. Στη δίκη για τη δολοφονία του Ζακ Κωστόπουλου η έδρα δεν επέτρεψε τη λειτουργία του Παρατηρητηρίου με βάση την τροπολογία που εσείς φέρατε. Το ίδιο έγινε και σε δίκη που διεξάγεται για βιαιοπραγίες ακροδεξιών στη Μυτιλήνη πριν από μερικά χρόνια. Στη βάση της τροπολογίας που εσείς φέρατε η έδρα του δικαστηρίου απαγόρευσε τη λειτουργία του Παρατηρητηρίου.

Να ξεκινήσουμε από τα εύκολα. Όλοι συμφωνούμε ότι η ποινική δίκη δεν μπορεί να γίνεται θέαμα. Δεν μπορείς να μεταδίδεις πράγματα, δεν μπορείς να έχεις εικόνα, δεν μπορείς να έχεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς πιστεύουμε ότι πρέπει να μεταδίδεται.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν σας διέκοψα, κυρία Κωνσταντοπούλου.

Λέω ότι αυτό είναι κατανοητό και είναι κατανοητό να υπάρχουν και ρυθμίσεις για τεχνολογίες, λογισμικά, το text to speech κ.λπ.. Υπάρχει ένα πολύ απλό ερώτημα όμως και γι’ αυτό φέρατε τη διάταξη με τον τρόπο που τη φέραμε και είδαμε αυτά τα αποτελέσματα: δύο δίκες στο ίδιο κτήριο, διαφορετική λειτουργία. Θα απαγορεύσετε τα Παρατηρητήρια, ναι ή όχι; Θα επιτραπεί η λειτουργία των Παρατηρητηρίων; Θα διορθωθεί αυτή η διάταξη, έτσι ώστε να είναι καθαρό ότι τα Παρατηρητήρια μπορούν να λειτουργήσουν;

Αυτά είναι κάποια πολύ απλά ερωτήματα τα οποία αφορούν και τις προθέσεις σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Ηλιόπουλο.

Αν δεν υπάρχει κάποια ερώτηση προς τον κύριο Υπουργό, προτείνω να συνεχίσουμε με τις δευτερολογίες των εισηγητών και των ειδικών αγορητών. Προτείνω χρόνο ομιλίας πέντε λεπτά με τη σχετική ανοχή, όπως πάντα.

Ξεκινάμε με τον κ. Τσιρώνη από την Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, θα ξεκινήσω με την τροπολογία της Κυβέρνησης. Δεν μίλησα γι’ αυτήν στην πρωτολογία μου, γιατί περίμενα να απαντήσει η Υπουργός στα ερωτήματα που έθεσε η Αντιπολίτευση.

Θα ήθελα να πω ότι εμείς προφανώς και θέλουμε να συναινέσουμε στις προσλήψεις για την παιδεία, αλλά δεν γίνεται στην ίδια τροπολογία να φέρνετε ανακατανομή οργανικών θέσεων ή και καταργήσεις ειδικοτήτων μεταξύ πρωτοβάθμιας και δευτεροβάθμιας εκπαίδευσης, με γνώμονα μόνο το οικονομικό όφελος και την περιστολή δαπανών.

Γιατί, εάν στην πρώτη περίπτωση συζητήσατε με τους φορείς, όπως είπε ο κύριος Υπουργός, για το πόσες θέσεις πρέπει να είναι των αναπληρωτών, στην προκειμένη περίπτωση τώρα, συμφωνήσατε με τους φορείς ποιες θέσεις θα καταργηθούν; Γιατί σας ρωτήσαμε, σας ρώτησαν συνάδελφοι. Δεν απαντήσατε σε αυτό. Άρα, το μόνο που μένει -αυτό παραμένει ετούτη τη στιγμή- είναι ότι ο λόγος ήταν οικονομικός, για τον περιορισμό των δαπανών.

Σε αυτό το κίνητρο για την παιδεία, προφανώς και εμείς δεν μπορούμε να συναινέσουμε. Θα ψηφίσουμε «παρών». Και κάποια στιγμή, πρέπει να μην φέρνετε στην ίδια τροπολογία ένα καλό με ένα άσχημο, γιατί προφανώς είναι ένας τρόπος που μας εμπαίζετε κι είναι ένας τρόπος εκβιαστικός να ψηφίζουμε μαζί με το προφανές καλό που συμφωνούμε όλοι και αυτό που δεν συμφωνούμε.

Θα αναφερθώ και στην τροπολογία που κατέθεσε το ΠΑΣΟΚ - Κίνημα Αλλαγής. Θεωρούμε ότι είναι στη σωστή κατεύθυνση και χαίρομαι που, όπως είπε και η Κοινοβουλευτική Εκπρόσωπος της Νέας Δημοκρατίας, θα το εξετάσει ο Πρωθυπουργός. Κάποια στιγμή πρέπει να καταργηθεί το χωρίς λόγο ιδιότυπο να υπάρχουν καθηγητές δύο ταχυτήτων στα εκπαιδευτικά ιδρύματα. Έχετε εγκλωβίσει ανθρώπους με πλούσιο βιογραφικό, γύρω στα χίλια πεντακόσια άτομα, και κάποια στιγμή πρέπει να τους δώσουμε επιτέλους τη δυνατότητα της ακαδημαϊκής εξέλιξης, αλλά και της θεσμικής αναγνώρισης.

Πάμε τώρα για το νομοσχέδιο. Κυρία Υπουργέ, δεν είναι δυνατόν να ακούμε τον Πρόεδρο της Ακαδημίας κ. Σταμάτιο Κριμιζή, να παραδέχεται δημόσια ότι αυτό που πρόκειται να κάνουν τα μέλη της Ακαδημίας είναι να μελετήσουν το τελικό νομοσχέδιο και μετά να υποβάλουν τις παρατηρήσεις τους στο Υπουργείο, ώστε εν ανάγκη στο εγγύς μέλλον να υποβληθούν τροπολογίες σε νομοσχέδια που βρίσκονται σε διαβούλευση, επιβεβαιώνοντας για μια ακόμη φορά τον πάγιο τρόπο με τον οποίο η Κυβέρνησή σας νομοθετεί.

Πρόκειται για νομοσχέδια που βρίθουν διατάξεων που προκαλούν αντιδράσεις και τα βελτιώνετε λίγο για να πείτε ότι λήφθηκαν υπ’ όψιν και οι παρατηρήσεις των κοινωνικών εταίρων και θα τα συμπληρώσετε μετά ή θα τα διορθώσετε στο εγγύς ή απώτερο μέλλον, εάν τα πράγματα δεν πάνε όπως τα υπολογίσατε.

Αρνείστε ηθελημένα να αποδεχτείτε ότι όταν φέρνετε προς ψήφιση ένα νομοσχέδιο στη Βουλή, αυτό θα πρέπει να είναι έτοιμο προς εφαρμογή την ίδια στιγμή που θα γίνει νόμος του κράτους. Αντίθετα, η Κυβέρνησή σας στο πλαίσιο εξυπηρέτησης των συμφερόντων που υπηρετεί και στην προσπάθεια εντυπωσιασμού με τη συνεργασία των πρόθυμων, φιλοκυβερνητικών μέσων μαζικής ενημέρωσης συνεχίζει να φέρνει προς ψήφιση τα νομοσχέδια με μια ασάφεια κι όταν κι εάν εφαρμοστούν, δεν θα έχουν καμμία σχέση με τα πρωτότυπα μετά από τις αλλοιώσεις που θα υποστούν δια της μεθόδου των τροπολογιών, των ΚΥΑ, διαταγμάτων, εγκυκλίων και όποιων άλλων νομοθετικών παράδρομων. Αντιλαμβάνεστε, βεβαίως, ότι αυτή δεν είναι πολιτική, αλλά ένας ακόμα εμπαιγμός στη διαδικασία.

Δεν είναι αθώος ο εκσυγχρονισμός -μετά από ενενήντα οκτώ χρόνια λειτουργίας της Ακαδημίας- τον οποίο εσείς επαγγέλλεστε. Και δεν είναι αθώος γιατί ο συγκεκριμένος εκσυγχρονισμός, αφορά τον τρόπο λειτουργίας του ιδρύματος με την εισαγωγή στον λεγόμενο «οργανισμό» αμφιλεγόμενων ρυθμίσεων, οι οποίες στην πορεία θα τινάξουν στον αέρα τις διαδικασίες. Πρόκειται για ρυθμίσεις που διαμορφώθηκαν από προσωπικές φιλοδοξίες, εισηγήσεις ημετέρων και σκέψη στο πόδι στο πλαίσιο ενός άκρατου, ανοηματικού, όμως, εκσυγχρονισμού.

Είτε το επικροτείτε είτε όχι, η Ακαδημία πρέπει να παραμείνει προσηλωμένη στην αποστολή της για προαγωγή της επιστήμης, της τέχνης και των γραμμάτων προς όφελος όλης της κοινωνίας. Είναι εμφανές ότι το νομοσχέδιο επιδιώκει όχι απλά να κομίσει νέα ήθη και έθιμα στη λειτουργία της Ακαδημίας, όχι μόνο δια της πλαγίας οδού να επιβάλει τη γνώμη του στα εξέχοντα μέλη της, αλλά πολύ φοβάμαι ότι απώτερος σκοπός είναι η υποταγή και η χειραγώγησή της, η χειραγώγηση του ανώτατου πνευματικού ιδρύματος της χώρας.

Η Νίκη απαιτεί έμπρακτο σεβασμό στην Ακαδημία Αθηνών και τους λειτουργούς της. Δυστυχώς, η πρόθεση της Κυβέρνησης, όπως αποτυπώνεται στο παρόν νομοσχέδιο, δεν κατατείνει σε αυτή την κατεύθυνση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμετον κ. Τσιρώνη.

Θα συνεχίσουμε με την ειδική αγορήτρια από τη Νέα Αριστερά, κ. Μερόπη Τζούφη.

Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Κύριε Πρόεδρε, θα ξεκινήσω κι εγώ με τις γαλλικές εκλογές, για να θυμίσω ότι η Αριστερά νίκησε με ανατροπή. Και αυτή είναι μια ιστορική μέρα και για τη Γαλλία και για την Ευρώπη με δεδομένες και τις εκλογές στη Μεγάλη Βρετανία με όσες επιφυλάξεις μπορεί να έχει κάποιος μετά από δεκατέσσερα χρόνια, ξαναέρχεται στην εξουσία το Εργατικό Κόμμα με κύρια ζητήματα την ανθρώπινη διαχείριση του μεταναστευτικού, την ενίσχυση του εθνικού συστήματος υγείας και την αντιμετώπιση της ακρίβειας και της αισχροκέρδειας και εκεί.

Επομένως, το νέο λαϊκό μέτωπο που δημιουργήθηκε στη Γαλλία, μας χαρίζει μια ανάσα που χρειαζόμαστε, μας δείχνει τον δρόμο. Και, βεβαίως, μόνο με ένα πρόγραμμα ριζοσπαστικού ρεαλισμού για τη στήριξη των λαϊκών στρωμάτων μπορεί να νικηθεί το τέρας της ακροδεξιάς που το εξέθρεψαν οι σκληρές νεοφιλελεύθερες πολιτικές και οι πολιτικές σκληρής λιτότητας και επιδείνωσης της ζωής της μεγάλης κοινωνικής πλειοψηφίας. Αλλά αυτή είναι η συζήτηση της επόμενης μέρας.

Στα του νομοσχεδίου. Έχω την αίσθηση ότι, ενώ έγινε πολύ μεγάλη συζήτηση, μόνοι μας τα λέμε, μόνοι μας τα ακούμε. Δεν έγινε δεκτή καμμία ουσιαστική παρατήρηση βελτίωσης ενός νομοσχεδίου που λέτε όλοι ότι είναι μια μεγάλη μεταρρύθμιση κι ότι ήρθε μετά από εκατό χρόνια. Ωραία. Κυρίες και κύριοι της Κυβέρνησης, γιατί δεν την ολοκληρώνετε; Ναι, πράγματι, χρειάζεται ο εκσυγχρονισμός της Ακαδημίας και γι’ αυτό η πλειοψηφία των κοινοβουλευτικών κομμάτων τοποθετήθηκε θετικά για τις περισσότερες διατάξεις.

Γιατί τώρα που είναι η στιγμή δεν ενσωματώνετε και δεν ενδυναμώνετε την ερευνητική διάσταση που είναι απολύτως αναγκαία, σύμφωνα με τις εισηγήσεις και τα εύλογα αιτήματα του Συλλόγου του Ερευνητικού Προσωπικού της Ακαδημίας, δηλαδή, των ανθρώπων που στηρίζουν έμπρακτα το έργο του θεσμού για να μπορέσει να αντεπεξέλθει στις σύγχρονες επιστημονικές, ερευνητικές και κοινωνικές προκλήσεις, ένας σεβασμός δηλαδή στη συμμετοχή και στην αντιμετώπιση των ανθρώπων που πραγματοποιούν την έρευνα. Δεν το κάνετε και παραπέμπετε τα πράγματα στις καλένδες.

Και έρχομαι τώρα στα ζητήματα των δύο τροπολογιών. Αναγνώρισε εδώ ο Υπουργός ότι χρειαζόμαστε μόνιμους διορισμούς και μείωση των αναπληρωτών μετά από πολλά χρόνια αδιοριστίας που πλήγωσαν την εκπαίδευση. Ανέλαβε και ένα μέρος της ευθύνης. Πράγματι, 40% αναπληρωτές υπηρετούν αυτή τη στιγμή. Σαράντα χιλιάδες διορίσαμε πέρυσι. Πόσο θα έπρεπε να είναι; Θα έπρεπε να είναι 10%. Εξαγγέλλονται, λοιπόν, δέκα χιλιάδες.

Όμως, στην πραγματικότητα, εκτός των συνταξιοδοτήσεων, είναι πέντε χιλιάδες οι διορισμοί. Πώς; Γιατί με τροπολογία της τελευταίας στιγμής; Γιατί μετατρέπετε χίλιες πεντακόσιες πενήντα πέντε οργανικές θέσεις από τη δευτεροβάθμια σε θέσεις επιστημονικού βοηθητικού προσωπικού στην ειδική αγωγή και εκπαίδευση;

Ποιες πραγματικές ανάγκες θα καλύψουν, εκτός από την εξοικονόμηση δύο εκατομμυρίων κάθε χρόνο; Υπάρχουν αυτές οι ανάγκες; Η αλήθεια είναι ότι υπάρχουν. Διότι έχουμε μεγάλη αύξηση των παιδιών που χρειάζονται υποστήριξη, κυρίως παράλληλη στήριξη. Από εξήντα χιλιάδες που υπήρχαν παλιότερα, τώρα έχουν υπερβεί τις εκατό χιλιάδες. Κυρίως, επαναλαμβάνω, τις ανάγκες σε παράλληλη στήριξη. Και είναι ένα πρόβλημα το οποίο δεν είναι θέμα λειτουργικών αναγκών, όπως είπε ο Υπουργός. Είναι μόνιμο, είναι διογκούμενο. Αυτό που συνέβαινε ήταν ένας δάσκαλος παράλληλης στήριξης για δύο, τρία ή περισσότερα παιδιά.

Επομένως, είναι ένας κλάδος που πράγματι χρειάζεται μόνιμο προσωπικό. Γιατί όμως, αυτό πρέπει να γίνει με την κατάργηση χιλίων πεντακοσίων πενήντα πέντε φιλολόγων, μαθηματικών, φυσικών; Από πού θα καλυφθούν τα κενά που προκύπτουν; Προφανώς με αναπληρωτές.

Άρα ένας εσωτερικός εμφύλιος μεταξύ των εκπαιδευτικών και των αναγκών των παιδιών και των οικογενειών τους. Άλλες είναι οι ανάγκες.

Όμως, ακόμη και έτσι, επειδή λέτε ότι έχετε εισηγήσεις των υπηρεσιών, δεν θα έπρεπε να γίνει μια ουσιαστική συζήτηση με τις ομοσπονδίες των εκπαιδευτικών του λοιπού προσωπικού, με τους γονείς σε ανοιχτή συζήτηση. Γιατί έρχεται με τροπολογία της τελευταίας στιγμής; Και πόσο ο εμφύλιος αυτός μεταξύ των εκπαιδευτικών και η κατάργηση των μουσικών, των καλλιτεχνικών μαθημάτων θα βοηθήσουν σε ένα συμπεριληπτικό σχολείο που καλούμαστε να αντιμετωπίσουμε τη βιαιότητα που διογκώνεται, τα παιδιά που δυσκολεύονται να ενσωματωθούν, αφού καταργείτε χίλιες επτακόσιες είκοσι τρεις οργανικές θέσεις;

Δεν πήραμε καμμία απάντηση σε αυτά τα πολύ σοβαρά και κρίσιμα ερωτήματα. Και μάλιστα εδώ κατηγορήθηκε και το ΠΑΣΟΚ ότι φέρνει μια τροπολογία, χωρίς να ακολουθήσει τις διαδικασίες, όταν η ίδια η Κυβέρνηση, όπως είπα πριν, δεν ακολουθεί αυτές τις κοινοβουλευτικές διαδικασίες, ώστε να έχουμε όλοι τα στοιχεία, να παρίστανται αυτοί που τους αφορούν και να μπορούμε να συναινέσουμε στο κρίσιμο ζήτημα των μόνιμων διορισμών που χρειάζεται να γίνουν στο σύνολο της εκπαίδευσης.

Και τέλος, για την τροπολογία του ΠΑΣΟΚ, ναι, είναι σε θετική κατεύθυνση, αλλά δεν είναι κάτι καινούργιο. Είναι κάτι που έχει συζητηθεί επανειλημμένα σε πάρα πολλά νομοσχέδια της εκπαίδευσης. Υπάρχει και απόφαση του πρόσφατου συνεδρίου που έγινε στην Πάτρα για την ενσωμάτωση αυτών των ανθρώπων μέσα στο πλαίσιο. Τους έχουμε περισσότερο ανάγκη από ποτέ. Το 2016 ήταν η προηγούμενη νομοθέτηση. Έχουν κατατεθεί επανειλημμένα τέτοιου τύπου τροπολογίες, οι οποίες έρχονται και φεύγουν.

Άρα, είναι κάτι πάρα πολύ σημαντικό, κάτι πολύ σοβαρό. Χρειαζόμαστε, ιδιαίτερα σε αυτή τη συγκυρία, τα μέλη ΕΔΙΠ. Παρέχουν πολύπλευρο έργο, έχουν τα προσόντα. Επομένως, είναι κάτι το οποίο οφείλουμε να προχωρήσουμε. Έχουν υψηλά ακαδημαϊκά προσόντα και πρέπει να διεκδικήσουν την εξέλιξή τους με προδιαγραφές και προϋποθέσεις, οι οποίες περιγράφονται μέσα στην τροπολογία.

Επομένως, είναι κάτι που οφείλουμε να το νομοθετήσουμε. Ακούω ότι θα βάλει και άλλο νομοσχέδιο - σκούπα ο Υπουργός μέσα στο καλοκαίρι. Έτσι προσπαθούμε, με τη σκούπα, να «σκουπίσουμε» όλα τα θέματα, ενώ θα έπρεπε να γίνονται πολλές και ουσιαστικές συζητήσεις για μείζονα ζητήματα που αφορούν στην τριτοβάθμια εκπαίδευση και το δημόσιο πανεπιστήμιο όλα αυτά τα χρόνια.

Και τέλος -ένα τελευταίο, κύριε Πρόεδρε, την ελάχιστη βάση εισαγωγής- δεν την ζήτησαν τα πανεπιστήμια. Επιβλήθηκε στα πανεπιστήμια και χαρακτηριστικό αυτού του πράγματος είναι ότι αναγκάζονται, όταν δεν έχουν εισακτέους τα τμήματα, να αλλάζουν την ελάχιστη βάση εισαγωγής. Υποχρεώθηκαν, γιατί δεν δόθηκαν ούτε οι πόροι ούτε το απαραίτητο προσωπικό, με κλασικό παράδειγμα την Αρχιτεκτονική Θράκης, που την πρώτη χρονιά της εφαρμογής του θεσμού δεν υπήρξε κανένας εισακτέος και κόντευε να κλείσει η σχολή.

Αυτή είναι η πραγματικότητα. Δεν μπορούμε να συζητάμε, λοιπόν, με αυτόν τον τρόπο τόσο πολύ σοβαρά ζητήματα, για να μπορούμε όλοι να συμβάλουμε ουσιαστικά, αλλά να ακουγόμαστε και κάπου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζούφη.

Θα δώσω τώρα τον λόγο στην ειδική αγορήτρια από την Ελληνική Λύση, την κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Δυστυχώς, το πρόβλημα στην παιδεία και στην εκπαίδευση είναι πολύ μεγαλύτερο από όσο μερικοί θα φαντάζονταν. Και αυτό το λένε οι ίδιοι οι αριθμοί. Στις φετινές πανελλαδικές εξετάσεις και συγκεκριμένα, στο μάθημα της Φυσικής, το 58,95% των υποψηφίων, δηλαδή συνολικά δεκαπέντε χιλιάδες εννιακόσιοι σαράντα εννέα υποψήφιοι έλαβαν βαθμό κάτω από τη βάση.

Αντίστοιχα, στα Μαθηματικά, το ποσοστό των υποψηφίων κάτω από τη βάση ανέρχεται στο 58,37%, ενώ στην Ιστορία, το 59,87%. Περίπου το 60% σε Φυσική, Μαθηματικά και Ιστορία έγραψε κάτω από τη βάση και αυτό δεν πρέπει να περάσει στα ψιλά γράμματα. Το αποτέλεσμα αυτό έρχεται να ακολουθήσει την τελευταία έκθεση του ΟΟΣΑ για την άνευ προηγουμένου πτώση στις επιδόσεις Μαθηματικών, των φυσικών επιστημών και της κατανόησης κειμένου. Αποτυχία σκέτη όχι, όμως, για τα παιδιά. Αυτά είναι ίσως τα μόνα που δεν ευθύνονται.

Όπως επισημαίνει ο Οργανισμός Οικονομικής Συνεργασίας και Ανάπτυξης στη νέα έκθεσή του για τα παγκόσμια πρότυπα μάθησης, που αφορά στοιχεία του 2022, είναι δομικοί οι παράγοντες που λειτουργούν ως αγκάθι στο εκπαιδευτικό σύστημα. Τα φτωχότερα αποτελέσματα έτειναν να συνδέονται, επίσης, με υψηλότερα ποσοστά χρήσης κινητού τηλεφώνου για αναψυχή από τους μαθητές, αλλά και με σχολεία που ανέφεραν ελλείψεις δασκάλων και υποδομών.

Οι μαθητές, μάλιστα, που ανέφεραν ότι αποσπώνται από άλλους μαθητές που χρησιμοποιούν ψηφιακές συσκευές, είχαν στα Μαθηματικά βαθμολογία δεκαπέντε βαθμούς χαμηλότερη από τους μαθητές που ανέφεραν ότι αυτό δεν συμβαίνει ποτέ ή σχεδόν ποτέ.

Το εκπαιδευτικό σύστημα νοσεί και όποιος δεν το βλέπει εθελοτυφλεί. Όλες οι κυβερνήσεις διαχρονικά έχουν αποτύχει να εκπαιδεύσουν μαθητές με δημιουργική και κριτική σκέψη, με ουσιαστικές γνώσεις, μάλλον γιατί αυτή δεν ήταν ποτέ η στόχευσή τους. Πρέπει οι μαθητές να εκτίθενται σε καταστάσεις που τους υποχρεώνουν να σκέπτονται και να κρίνουν, όχι να αναλώνονται στη στείρα απομνημόνευση, ώστε να γίνουν πολίτες στη συνέχεια με κριτική ικανότητα και υψηλές απαιτήσεις. Η κριτική σκέψη είναι αλληλένδετη με τη δημιουργικότητα, είναι απαραίτητη για τη δημιουργία ελεύθερων και ενεργών πολιτών και αποτελεί θεμέλιο της δημοκρατικής κοινωνίας.

Η σημερινή γενιά θα καθορίσει την πορεία του μέλλοντος του τόπου μας. Πρέπει να είναι προετοιμασμένη και πνευματικά πλούσια. Να μην καταπίνει αμάσητα οτιδήποτε της σερβίρεται ως αλήθεια και να μπορέσει να ανταπεξέλθει.

Γι’ αυτό ελπίζουμε ο εκσυγχρονισμός της Ακαδημίας Αθηνών να λειτουργήσει ως φωτεινός φάρος, να δούμε πραγματικά αποτελέσματα και να δούμε επιτέλους μια Ακαδημία με τον ρόλο που της αναλογεί.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Ασημακοπούλου.

Θα δώσω τώρα τον λόγο στην ειδική αγορήτρια από το Κομμουνιστικό Κόμμα Ελλάδας, την κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Μετά από τέσσερις συνεδριάσεις και τη σημερινή συζήτηση, τα συμπεράσματά μας δεν έχουν διαφοροποιηθεί ιδιαίτερα. Εκτιμούμε ότι, πράγματι, ο εκσυγχρονισμός του Οργανισμού της Ακαδημίας είναι απαραίτητος, μετά από έναν, παρά δύο χρόνια, αιώνα λειτουργίας.

Όμως, όπως είπαμε και σε προηγούμενες τοποθετήσεις μας, αυτό το βήμα εκσυγχρονισμού παραμένει μετέωρο. Εντοπίζουμε ελλείψεις που δεν έχουν να κάνουν τόσο με τις αποφάσεις της ολομέλειας της Ακαδημίας, οι οποίες σε μεγάλο βαθμό περιορίζονται από το ίδιο το θεσμικό πλαίσιο που υπάρχει στη χώρα μας για την έρευνα, αλλά και τη γενικότερη στρατηγική, έτσι όπως έχει διαμορφωθεί και σε επίπεδο Ευρωπαϊκής Ένωσης, τη λογική της αυτονομίας, την άντληση χρηματοδότησης, που οδηγεί σε πολλές ταχύτητες, διαφοροποιήσεις, κατηγοριοποιήσεις έντονες τόσο συνολικά στον χώρο της έρευνας όσο και στο εσωτερικό κάθε ερευνητικής δομής και μάλιστα, αυτό στη σημερινή εποχή που η ίδια η ανάπτυξη της επιστημονικής δουλειάς είναι πραγματικά εντυπωσιακή και ποικίλλει αντικειμενικά σε μέσα, σε δομές, σε μεθόδους. Αυτό θα επέβαλλε και άλλο τρόπο οργάνωσης και αν θέλετε, συντονισμού των προσπαθειών του ερευνητικού έργου και όχι ένταση της κατηγοριοποίησης, βάθεμα της κατηγοριοποίησης και ένταση του ανταγωνισμού μεταξύ εργαστηρίων, κέντρων κ.λπ., το οποίο τελικά οδηγεί σε ανισόμετρη ανάπτυξη και καταστροφή, πάλι καταστροφή που δεν υπαγορεύεται από την ίδια την αντικειμενική εξέλιξη της επιστήμης, αλλά από οικονομικά κριτήρια και στοχεύσεις.

Έχουμε εντοπίσει κάποιες ελλείψεις. Κατά τη γνώμη μας, δεν αναφέρονται αναλυτικά στον οργανισμό όλες οι δομές που σχετίζονται, συνδέονται ή θα συνδεθούν με την Ακαδημία. Θεωρούμε ότι είναι πάρα πολύ σημαντικό να συμμετέχουν οι εργαζόμενοι στα όργανα λήψης αποφάσεων και αυτό, γιατί οι εργαζόμενοι είναι αυτοί που πραγματικά γνωρίζουν τα προβλήματα του αντικειμένου τους, του χώρου στον οποίο δουλεύουν και των διασυνδέσεων αυτού του χώρου με άλλους φορείς στο εξωτερικό. Και επίσης, γνωρίζουμε τα προβλήματα που αντιμετωπίζουν οι ίδιοι για να κάνουν τη δουλειά τους.

Συνεπώς αυτό είναι σοβαρή έλλειψη. Ελπίζουμε να αντιμετωπιστεί στο άμεσο μέλλον. Έχει μεγάλη σημασία οι εργαζόμενοι της Ακαδημίας να συνδεθούν και αυτοί με τους εργαζόμενους άλλων ερευνητικών κέντρων, γιατί, πέρα από τον τρόπο εκλογής των ακαδημαϊκών -στον οποίο πολλοί αναφερθήκατε, εμείς όχι- εκτιμούμε ότι αυτό το νομοσχέδιο έχει στόχο κυρίως το άνοιγμα της Ακαδημίας στην κοινωνία, αλλά και στη διασύνδεση με άλλες ερευνητικές δομές, τον τρόπο διαχείρισης των ερευνητικών κονδυλίων κ.λπ..

Συνεπώς, εκεί θεωρούμε ότι είναι η αιχμή, η έμφαση και γι’ αυτό αναφερόμαστε τόσο πολύ σε αυτά.

Δεν θα επαναλάβω όσα έχω πει, απλώς θα πω άλλη μία φορά ότι ένα πλαίσιο το οποίο χαρακτηρίζεται από έντονη υποχρηματοδότηση, σε συνδυασμό με επιλεκτική χρηματοδότηση μέσω προγραμμάτων, που χαρακτηρίζεται από βαριά υποστελέχωση και ευέλικτες σχέσεις εργασίας, δηλαδή χωρίς μόνιμες, σταθερές θέσεις εργασίας για τη στελέχωση των δομών της Ακαδημίας, αυτά -μαζί με ένα θεσμικό πλαίσιο που εντείνει τον κατακερματισμό- δεν υπόσχονται ότι η Ακαδημία θα μπορέσει να παίξει τον ρόλο που ακούσαμε εδώ μέσα ότι όλοι θέλετε να παίξει.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Και θα κλείσω με μία αναφορά στις τροπολογίες. Θα ξεκινήσω από το τέλος. Στην τέταρτη τροπολογία θα ψηφίζαμε υπέρ, γιατί παρ’ ότι δεν συμφωνούμε με τις μετακινήσεις προσωπικού, εφόσον εφαρμόζονται, πρέπει να καλύπτονται οι δαπάνες τους. Άρα εκεί δεν έχουμε καμμία αντίρρηση. Όμως, οι υπόλοιπες τροπολογίες και ειδικά η πρώτη και η δεύτερη είναι επιεικώς απαράδεκτες και ο λόγος που δεν τις καταψηφίζουμε είναι γιατί καλύπτουν κάποια κενά. Την ίδια στιγμή δημιουργούν άλλα.

Πραγματικά δεν γίνεται, όταν όλο τον χρόνο συζητάμε τα προβλήματα υποστελέχωσης στην πρωτοβάθμια και στη δευτεροβάθμια. Συζητάμε τα προβλήματα που υπάρχουν στη δευτεροβάθμια, όπως είναι το μπούλινγκ για παράδειγμα, κάνουμε περιοδείες σε σχολεία, σε γυμνάσια, σε λύκεια και μας λένε για τα μεγάλα προβλήματα που έχουν και πως θα θέλανε να έχουν ψυχολόγους μέσα στο σχολείο και όχι να γυρνάνε οι ψυχολόγοι σε τρία - τέσσερα σχολεία και να τους έχουν μία φορά την εβδομάδα.

Επίσης μου κάνει εντύπωση σε εποχές ψηφιακής μετάβασης να καταργούνται ειδικότητες πληροφορικής για παράδειγμα.

Επίσης, οι μονάδες ειδικής αγωγής. Εκεί οι ανάγκες είναι τεράστιες και μεγαλώνουν συνέχεια. Δεν καλύπτονται από την τροπολογία αυτή. Ωστόσο, δεν θα καταψηφίσουμε, γιατί έστω και έτσι καλύπτει κάποιες επείγουσες ανάγκες.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής του ΠΑΣΟΚ - Κινήματος Αλλαγής, ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Πρόεδρε, υπήρξε μια συζήτηση για τους δέκα χιλιάδες διορισμούς. Ο Πρωθυπουργός της χώρας, ο κ. Μητσοτάκης, λίγες ημέρες πριν έκανε αναφορά και μίλησε για δέκα χιλιάδες νέους διορισμούς. Αυτή είναι η διατύπωση. Εμείς είπαμε ότι καλώς έρχονται οι διορισμοί και βεβαίως η αλλαγή της σχέσης των αναπληρωτών με το μόνιμο προσωπικό είναι απολύτως χρήσιμη, ουσιαστική και τη στηρίζουμε. Αυτό βέβαια που θα πρέπει να δούμε είναι αν τελικά το σύνολο των εκπαιδευτικών στις αίθουσες διδασκαλίας τον επόμενο χρόνο θα είναι μεγαλύτερο ή μικρότερο συγκριτικά με πέρυσι. Αυτό το χαρακτήρισε ο Υπουργός κλαδικό λαϊκισμό.

Κατ’ αρχάς, πρέπει να κάνουμε έναν διαχωρισμό του λαϊκισμού με τη δημαγωγία, είναι διαφορετικοί όροι. Γιατί όταν βαφτίζουμε τα πάντα λαϊκισμό, δίνουμε χώρο στον λαϊκισμό και γίνεται δύσκολα αντιμετωπίσιμος. Άρα, μιλάμε για δημαγωγία, η λέξη είναι δημαγωγία. Είναι όντως δημαγωγία, λοιπόν, εκ μέρους μας; Παρασύρουμε τον λαό; Αν βγούμε και ρωτήσουμε έξω όλους τους πολίτες τι έχουν καταλάβει με τους δέκα χιλιάδες νέους διορισμούς, θα απαντήσουν όλοι οι πολίτες ότι έχουν προστεθεί δέκα χιλιάδες νέοι διορισμοί. Αυτό έχουν καταλάβει. Αυτό δεν είναι δημαγωγία; Αν, για παράδειγμα, αναφερόμαστε μόνο σε προσλήψεις. Λέει ο Υπουργός ότι «εμείς προσλάβαμε τα προηγούμενα χρόνια είκοσι οκτώ χιλιάδες». Αν οι αποχωρήσεις είναι τριάντα πέντε χιλιάδες, είμαστε ικανοποιημένοι; Λέμε στον κόσμο ότι προσλάβαμε; Δεν είναι δημαγωγία αυτό; Ποιος δημαγωγεί, λοιπόν; Για να μην πω ποιος λαϊκίζει επαναλαμβάνω. Αυτό είναι το ένα.

Δεύτερον, είπατε ότι σας αιφνιδιάσαμε. Ο Υπουργός είπε ότι τον αιφνιδιάσαμε με την τροπολογία και δεν είναι ο Μάικ Λαμάρ, να μπορέσει σε μία μέρα να μας δώσει την απάντηση είτε να την κάνει αποδεκτή. Μια τροπολογία η οποία έγινε αποδεκτή σχεδόν από το σύνολο της Αντιπολίτευσης και όχι γιατί θέλουν να στηρίξουν εμάς το ΠΑΣΟΚ, αλλά γιατί είναι ένα δίκαιο αίτημα. Είναι ένα δίκαιο αίτημα και το αντιλαμβανόμαστε όλοι.

Σε αυτό, λοιπόν, το δίκαιο αίτημα και σε ένα στάτους, σε ένα καθεστώς συναίνεσης, ο Υπουργός δηλώνει ανέτοιμος. Είναι ανέτοιμος; Πρώτη φορά βλέπετε το θέμα; Το θέμα δεν κατέκλυσε τη διαβούλευση στο προηγούμενο νομοσχέδιο που αφορούσε τα πανεπιστήμια; Δεν ήταν ένα κυρίαρχο θέμα; Δεν το γνωρίζατε; Και αν δεν το γνωρίζατε, η τροπολογία κατατέθηκε εκπρόθεσμα; Δεν ήταν μία εμπρόθεσμη τροπολογία; Δεν μπορείτε δηλαδή να τη δείτε και την αξιολογήσετε; Πόσο χρόνο χρειάζεστε; Ωραία, λοιπόν, αφού θέλετε χρόνο, εμείς θα σας δώσουμε χρόνο. Αφού δεν είστε έτοιμοι σήμερα, υπάρχει ένα νομοσχέδιο το οποίο έρχεται τις επόμενες ημέρες. Άρα, θα την καταθέσουμε ξανά την τροπολογία. Οπότε σας ενημερώνουμε από τώρα ότι θα καταθέσουμε ξανά την ίδια τροπολογία. Θα έχετε τον χρόνο να την αξιολογήσετε, να τη δείτε και βεβαίως να το κάνετε σαφές και ξεκάθαρο προς όλους αυτούς τους λειτουργούς αν πράγματι επιθυμείτε ή όχι να αποδεχθείτε το δίκαιο του αιτήματός τους, το δίκαιο κατά τη δική μας άποψη.

Τα μέλη ειδικού εκπαιδευτικού προσωπικού, ΕΕΠ, όπως και του εργαστηριακού διδακτικού προσωπικού, ΕΔΙΠ, έδωσαν επιστημονικές μάχες στα χρόνια της πολυετούς οικονομικής κρίσης και λύσεις στη συνεχή μείωση του διδακτικού προσωπικού των πανεπιστημίων στη χώρα μας. Η πρόβλεψη δικαιώματος εξέλιξης δεν αποτελεί για τα μέλη ΕΕΠ και ΕΔΙΠ πρωτίστως ζήτημα μισθολογικού χαρακτήρα -το είπαμε άλλωστε, το είπε και ο κ. Μάντζος- αλλά κυρίως ζήτημα στέρησης του δικαιώματος σε επαγγελματική και ακαδημαϊκή εξέλιξη. Δεν είναι ζήτημα οικονομικό. Έτσι, θα τους δοθεί η δυνατότητα ανάπτυξης αυτόνομου ερευνητικού έργου, διεκδίκησης περισσότερων ερευνητικών προγραμμάτων, ανάληψης - επίβλεψης διδακτορικών, αλλά και δημιουργίας νέων ερευνητικών ομάδων και άλλα.

Το μισθολογικό κόστος, λοιπόν, συγκριτικά με τη δημιουργία νέων οργανικών θέσεων μελών ΔΕΠ είναι ελάχιστο. Η εκμετάλλευση αυτής της κατηγορίας λειτουργών που βολικά καλύπτουν ανάγκες, αλλά παραμένουν στάσιμοι και εγκλωβισμένοι πρέπει να λάβει ένα τέλος. Εμείς ζητάμε να βάλουμε τέλος σε αυτή την αδικία, μαζί και όλη η Αντιπολίτευση απέναντι σε ένα δίκαιο αίτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, έχει κολλήσει το κουδούνι!

**ΣΤΕΦΑΝΟΣ ΠΑΡΑΣΤΑΤΙΔΗΣ:** Και να πω, λοιπόν, ότι εάν δεν γίνει αυτό, τα μέλη ΕΔΙΠ θα μετακινηθούν ως μέλη ΔΕΠ στα ιδιωτικά πανεπιστήμια. Αυτό θα συμβεί. Θα υπάρξει, λοιπόν, μια μετακίνηση προς τον ιδιωτικό τομέα. Αυτό θα γίνει. Αυτό θέλουμε; Αυτό θέλετε; Δεν το γνωρίζω, να το δούμε.

Κλείνω κάνοντας και ένα σχόλιο για την παράλληλη στήριξη στην οποία αναφέρθηκε ο Υπουργός και χαίρομαι που είναι εδώ. Η συζήτησή μας πάντα έχει ένα ενδιαφέρον και μια ωραία πινελιά, μαγική όπως έχουμε πει. Να πούμε, λοιπόν, ότι ο στόχος είναι οι μαθητές και οι μαθήτριες με αναπηρία ή άλλες εκπαιδευτικές ανάγκες να έχουν μία συνεχή στήριξη στο σύνολο της εκπαιδευτικής τους πορείας, να μην αντιμετωπίζουν εμπόδια στη μάθηση, όχι να μη χρειάζονται σε λίγα χρόνια για να μειώσουμε το κόστος. Αν, λοιπόν, μιλάμε για τον μαθητή και τη μαθήτρια στο επίκεντρο, αυτό θα πρέπει να κάνουμε και βεβαίως να το κάνουμε ανεξαρτήτως κόστους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής του ΣΥΡΙΖΑ - Προοδευτική Συμμαχία κ. Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, ξεκινώ και πάλι τη δευτερολογία μου με την τροπολογία που φέρατε για τη σύσταση οργανικών θέσεων. Τονίσαμε και προηγουμένως ότι δεν πρόκειται ουσιαστικά για κάλυψη κενών, αλλά καταργείτε θέσεις από τη δευτεροβάθμια εκπαίδευση και μεταφέρετε, δημιουργείτε θέσεις στην πρωτοβάθμια. Αυτό προφανώς δεν είναι στη σωστή κατεύθυνση. Εμείς έχουμε ξεκάθαρη θέση υπέρ της δημιουργίας πραγματικών και επαρκών θέσεων δασκάλων, καθηγητών, νηπιαγωγών.

Υπάρχουν πάρα πολλές διαμαρτυρίες και από νηπιαγωγούς και από δασκάλους και από καθηγητές συγκεκριμένων ειδικοτήτων, που λένε ότι αυτά που έχετε εξαγγείλει επικοινωνιακά όλο το προηγούμενο διάστημα δεν επαρκούν για να καλύψουν τα τεράστια κενά. Εμείς θέλουμε λιγότερους αναπληρωτές, περισσότερους μόνιμους καθηγητές, δασκάλους και νηπιαγωγούς. Και, βεβαίως, η λύση των συγχωνεύσεων τμημάτων και του κλεισίματος σχολείων δεν μπορούν να ανταποκριθούν στις σύγχρονες ανάγκες. Οι σύγχρονες ανάγκες απαιτούν να υπάρχουν λιγότεροι μαθητές στην τάξη, ώστε να γίνεται καλύτερο και πιο αποτελεσματικό το εκπαιδευτικό έργο.

Ξεκάθαρη θέση μας, λοιπόν, είναι ότι δεν υπάρχει κανένας λόγος να ανακοινώνουμε την εκπαιδευτική φτώχεια. Θέλουμε αύξηση της χρηματοδότησης στη δημόσια παιδεία; Προφανώς και ομολογείτε στην τροπολογία που φέρατε ότι όχι μόνο δεν υπάρχει αύξηση δαπάνης για τη δημόσια παιδεία, αλλά τη μειώνετε και κατά 2 εκατομμύρια, όπως λέει η έκθεση του Γενικού Λογιστηρίου γι’ αυτή την τροπολογία.

Και, βεβαίως, παρ’ ότι είμαστε υπέρ των διορισμών εκπαιδευτικών, δεν μπορούμε να υπερψηφίσουμε αυτή την τροπολογία που φέρνετε και για το άρθρο 3 της τροπολογίας, στο οποίο προβλέπετε την τοποθέτηση σε θέση διευθυντή σε εκπαιδευτική μονάδα μη εκπαιδευτικού. Δημόσιος υπάλληλος λέτε ότι θα μπορεί να διορίζεται σε θέση διευθυντή εκπαιδευτικής μονάδας που δεν έχει καμμία σχέση με την εκπαιδευτική διαδικασία.

Επίσης, στο άρθρο 4, που ήρθε και ο κ. Γεωργιάδης εδώ, ο Υπουργός, και την υποστήριξε, προφανώς είμαστε αντίθετοι με την πρόχειρη και εμβαλωματική λύση της μετακίνησης προσωπικού του ΕΚΑΒ για την αντιμετώπιση εκτάκτων αναγκών. Η λύση είναι πραγματική στελέχωση του ΕΚΑΒ. Άρα, συνολικά δεν μπορούμε να υπερψηφίσουμε τη διάταξη, παρ’ ότι είμαστε υπέρ των πραγματικών και επαρκών διορισμών εκπαιδευτικών στα σχολεία μας.

Από εκεί και πέρα, για το νομοσχέδιο που συζητάμε εμείς προτείναμε συγκεκριμένα πράγματα για την Ακαδημία Αθηνών. Είναι σπουδαίος ο ρόλος της. Προτείναμε συγκεκριμένες διατάξεις και πώς μπορούν να γίνουν εποικοδομητικές, πώς μπορούν να γίνουν καλύτερες. Προτείναμε το άνοιγμα της Ακαδημίας, την αύξηση των μελών, γιατί αυτό είναι πνευματικός πλούτος, την πλήρωση των κενών θέσεων της Ακαδημίας, την υποχρεωτική προκήρυξη θέσης που δεν είναι καλυμμένη λόγω θανάτου ή αποχώρησης του μέλους, την υποχρεωτική πλήρωση θέσης εντός δύο ετών από την προκήρυξή της, την εισαγωγή του κριτηρίου της κοινωνικής προσφοράς μαζί με τα άλλα κριτήρια της επιστημονικής προσφοράς στις τέχνες, στα γράμματα. Επίσης, προτείναμε τη συμμετοχή των ερευνητών στα όργανα διοίκησης για θέματα που τους αφορούν. Αυτό είναι κάτι που μπορεί να βοηθήσει, να προχωρήσει τα πράγματα, να τα κάνει καλύτερα για την Ακαδημία, γιατί πραγματικά πιστεύουμε ότι με όρους διαφάνειας και εξυπηρέτησης του δημοσίου συμφέροντος πρέπει να πορευθεί η Ακαδημία για να επιτελέσει τον σπουδαίο ρόλο της.

Ένα σχόλιο για την τροπολογία που έφερε το ΠΑΣΟΚ - Κίνημα Αλλαγής για τους διορισμούς μετά από εξέλιξη μέλους σε ΔΙΠ και ΕΕΠ, σε θέση επίκουρου καθηγητή, προφανώς είμαστε θετικοί.

Τώρα, κύριε Υπουργέ, που ενημερωθήκατε για αυτό το ζήτημα -πιστεύω το ξέρατε και πριν- το ζήτημα είναι τι θα κάνετε. Ενεργήστε για αυτούς τους ανθρώπους, αυτούς τους εργαζόμενους, τους σκληρά εργαζόμενους, που προσφέρουν ως ερευνητές και έχουν διδακτικό έργο για να μπορέσουν να έχουν μια εξέλιξη και μια ανταπόκριση εφόσον καλύπτουν πάγιες και διαρκείς ανάγκες εκεί που εργάζονται.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα τώρα καλείται ο κ. Ευάγγελος Λιάκος, εισηγητής της Νέας Δημοκρατίας.

**ΕΥΑΓΓΕΛΟΣ ΛΙΑΚΟΣ:** Θα μιλήσω από τη θέση μου. Θα είμαι ιδιαίτερα σύντομος. Τα έχουμε συζητήσει εκτενώς.

Πριν ξεκινήσω και αφού αναφερθήκανε κάποιοι συνάδελφοι στο κομμάτι των εκλογών της Γαλλίας, εγώ αυτό που θέλω να βάλω ως σκέψη οριζόντια για το πολιτικό μας σύστημα είναι πώς αυτό το τεράστιο 70% συμμετοχής που σημειώθηκε στις γαλλικές εκλογές θα αποτελέσει και για μας τον δρόμο, έτσι ώστε να φτάσουμε κάποια στιγμή να μη συζητάμε μετά από κάθε εκλογική αναμέτρηση δική μας για το τι έφταιξε και οι Έλληνες πολίτες δεν πηγαίνουν στην κάλπη.

Δυστυχώς, στις τελευταίες ευρωεκλογές ήταν η πρώτη φορά που είχαμε 40% συμμετοχή κάτω από τον ευρωπαϊκό μέσο όρο, ο οποίος ήταν 50%. Είναι κάτι το οποίο πρέπει να το συζητήσουμε κάποια στιγμή οριζόντια, διακομματικά και να πάρουμε όλα εκείνα τα μέτρα, έτσι ώστε να πείσουμε όλο και περισσότερους πολίτες να συμμετέχουν στην εκλογική διαδικασία.

Τώρα όσον αφορά το κομμάτι του νομοσχεδίου που συζητάμε, πράγματι φτάνουμε στο τέλος μετά από τέσσερις επιτροπές και μια γεμάτη ημέρα σήμερα συζητήσεων. Νομίζω ότι το πνεύμα ήταν πάρα πολύ καλό. Ακούστηκαν πολλές απόψεις. Ακούσαμε τις απόψεις όλων των κομμάτων. Χαίρομαι γιατί υπάρχει ένα πνεύμα από όλους προς θετική κατεύθυνση για την υπερψήφιση του νομοσχεδίου.

Θέλω να ευχαριστήσω ξεχωριστά τους φορείς που συνέβαλαν και βοήθησαν σε όλη αυτή τη συζήτηση και είπαν τις απόψεις τους, τον Πρόεδρο της Ακαδημίας Αθηνών, τον κ. Κριμιζή Σταμάτιο, τον Γενικό Γραμματέα της Ακαδημίας, τον κ. Ζερεφό, τον Πρόεδρο του Συλλόγου Ερευνητικού Προσωπικού της Ακαδημίας Αθηνών, τον κ. Καραχρήστο Ιωάννη, τον Γενικό Γραμματέα του ΣΕΠΑ Βόζικα Γεώργιο, την Πρόεδρο της Ένωσης Ελλήνων Ερευνητών κ. Κωνσταντοπούλου Μαρία, την Πρόεδρο του Επιστημονικού Συμβουλίου των Ερευνητικών Κέντρων της Ακαδημίας Αθηνών κ. Παπαρήγα - Αρτεμιάδη Λυδία.

Αναφέρθηκε πάρα πολλές φορές ότι η Ακαδημία Αθηνών -και πράγματι- είναι ένας φάρος πολιτισμού, ένας φάρος γνώσεων, ένας φάρος επιστήμης. Αυτό που πρέπει να κάνουμε -και αυτό γίνεται με το συγκεκριμένο νομοσχέδιο- είναι να εκσυγχρονίσουμε και να ενδυναμώσουμε αυτόν τον φάρο ειδικά, όπως είπα και στην πρωτολογία μου, γιατί βρισκόμαστε σε ένα κρίσιμο σταυροδρόμι. Το σταυροδρόμι αυτό δεν είναι άλλο από την έλευση της τεχνητής νοημοσύνης, τη ραγδαία εξέλιξη της τεχνολογίας, πράγματα που απαιτούν από τους πολίτες να έχουν περισσότερη κριτική σκέψη και όλα αυτά τα ιδρύματα βοηθούν προς αυτή την κατεύθυνση και αυτό κάνουμε και εμείς ως Κυβέρνηση. Προσπαθούμε συνεχώς να εμβαθύνουμε τις γνώσεις για να κάνουμε τον πολίτη δυνατότερο για να μπορεί να έχει μια πιο κριτική σκέψη σε όλα αυτά τα οποία έρχονται καθημερινά.

Είναι και άλλο ένα θέμα, όμως, ακόμα, αυτό που βιώνουμε σε παγκόσμιο επίπεδο και δεν είναι άλλο από την απουσία ηγετικών φυσιογνωμιών και ηγετικών στοιχείων. Και πιστεύω ότι μέσω της ενδυνάμωσης τέτοιων ανθρώπων που είναι μέσα στην Ακαδημία παραδειγματίζουν τους νέους μας, έτσι ώστε να μπορούμε να έχουμε όλοι ένα καλύτερο αύριο.

Σε όλα αυτά τα οποία αναφέρθηκε η κ. Ζωή Κωνσταντοπούλου στην τοποθέτησή της έχω απαντήσει και απάντησα και στον εισηγητή τους κατά τη διάρκεια της τρίτης, αν δεν κάνω λάθος, συνεδρίασης. Πρόκειται για το γεγονός ότι αναφερόμαστε σε ένα ιστορικό πλέον γεγονός και το αξιολογούμε όπως εμείς πιστεύουμε. Νομίζω δεν θα μας στερήσετε αυτό το δικαίωμα, το να διαβάζουμε την ιστορία όπως εμείς πιστεύουμε και κανείς δεν θέλει να παραχαράξει την ιστορία. Απλά κάποιοι τη βλέπουν με έναν τρόπο και κάποιοι με έναν άλλο τρόπο και μαθήματα δημοκρατίας από εσάς, επιτρέψτε μου να μη δέχομαι.

Ευχαριστώ πάρα πολύ. Να είστε καλά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Τρία σύντομα σχόλια θα κάνω σε σχέση με όσα ακούστηκαν, κυρία Πρόεδρε, για το κλείσιμο αυτής της συνεδρίασης και θα καταλήξω με την Ακαδημία, που είναι και το βασικό θέμα το οποίο καλούμαστε να συζητήσουμε.

Επειδή έχει γίνει πάρα πολύ μεγάλη συζήτηση για τους δέκα χιλιάδες διορισμούς, να τονίσω ότι οι δέκα χιλιάδες διορισμοί στην εκπαίδευση είναι αυτό που συνιστούν πάγιο αίτημα της εκπαιδευτικής κοινότητας και κυρίως έχουν να κάνουν με το πώς υπάρχει μια μονιμότερη σχέση του εκπαιδευτικού με το σχολείο και έχουν να κάνουν και με την απόκλιση την οποία αποτυπώνουμε σε σχέση με άλλες χώρες ως προς τον αριθμό των αναπληρωτών καθηγητών, όπως αυτή προέκυψε κατά τα χρόνια της οικονομικής κρίσης στη χώρα μας.

Υπό αυτή την έννοια, αυτό προκύπτει, όπως είπα και πριν, σε συνάρτηση με μια διάγνωση αναγκών. Αυτό είναι το πρώτο, ποιες, δηλαδή, είναι οι ανάγκες που αποτυπώνει το Υπουργείο Παιδείας ως μόνιμες, όπως ανέφερα και πριν, και όχι ως λειτουργικές και, δεύτερον, έχει να κάνει με τη διαχείριση και την οικονομική και το πώς αυτή γίνεται βέλτιστα μέσα στον χρόνο.

Γι’ αυτό τον λόγο εδώ υπάρχει η εξής αντίφαση, σε σχέση με την κριτική που ακούστηκε, ως προς τους διορισμούς που θα κάνουμε φέτος. Κατά βάση ανέφερα πριν ότι ένα ποσό, πέρα από τον τακτικό προγραμματισμό προσλήψεων του Υπουργείου Εσωτερικών, έχει να κάνει με το πώς θα αξιοποιήσουμε συγκεκριμένα κονδύλια τα οποία δίνονταν μέχρι πρόσφατα για αναπληρωτές. Τα κονδύλια αυτά, όπως υπεννόησα πριν –τώρα θέλω να το πω πιο καθαρά- αφορούν αμιγώς εθνικούς πόρους και φέτος ήταν κονδύλια -ή μάλλον μέχρι φέτος- που δίναμε για τη δευτεροβάθμια εκπαίδευση.

Συνεπώς, το μεγαλύτερο κομμάτι των διορισμών που θα πρέπει κανείς να περιμένει να δει φέτος, θα έχουν να κάνουν -πέρα από όσα έχουμε ήδη ανακοινώσει πριν, για παράδειγμα για την ειδική αγωγή- με τη δευτεροβάθμια εκπαίδευση γιατί από εκεί καταφέραμε, σε συνεργασία με τα δύο συναρμόδια Υπουργεία, να αξιοποιήσουμε και τα συγκεκριμένα κονδύλια, γιατί ναι, η παιδεία είναι μια εκπαιδευτική συνθήκη, αλλά πρέπει ταυτοχρόνως να μπορούμε να οργανώνουμε καλά τα του οίκου μας για να μπορέσουμε να κάνουμε σωστά τη δουλειά μας.

Άρα, ακριβώς αυτό είναι που προσπαθήσαμε να κάνουμε εδώ. Και έτσι προέκυψε, όπως είπα και πριν, ένας αριθμός ο οποίος υπό άλλες συνθήκες ήταν μη αναμενόμενος. Θα προσπαθήσουμε να κάνουμε το ίδιο και του χρόνου. Υπάρχουν πράγματα τα οποία ακόμη και τώρα συγχρηματοδοτούνται από ευρωπαϊκά κονδύλια. Δεν θα είναι πάντα αυτή η εξίσωση. Συνεπώς, του χρόνου θα δώσουμε μεγαλύτερη έμφαση στην πρωτοβάθμια. Φέτος όμως ξεκινάμε έτσι.

Και νομίζω ότι και όσοι αναπληρωτές μας βλέπουν αυτή τη στιγμή γνωρίζουν ότι δεν είχαν ξαναγίνει τόσοι πολλοί διορισμοί στην εκπαίδευση. Για πάρα πολλά χρόνια αυτό είχε σταματήσει. Το βάζουμε εμπρός με πυξίδα τις ανάγκες του μαθητή. Αυτή είναι η πυξίδα μας, αυτός είναι ο βορράς μας, προς τα εκεί θα κινηθούμε.

Δεύτερον, σε ό,τι αφορά την πρόταση της τροπολογίας, θα τη μελετήσουμε και ας μου επιτραπεί και ο πρώτος ενικός αριθμός, θα τη μελετήσω πολύ σοβαρά με τις υπηρεσίες του Υπουργείου, όπως έχω κάνει σε κάθε πρόταση που έχει προέλθει από οποιαδήποτε πτέρυγα αυτού του Κοινοβουλίου, με ανοικτό πνεύμα και ανοιχτή καρδιά.

Όμως να μην είμαστε όλοι «Κολόμβοι», υπό την έννοια του ότι και εσείς κυβερνήσατε. Γιατί δεν είχατε υιοθετήσει αυτή τη διάταξη την οποία περιφέρετε ως περίπου αυτονόητη σήμερα, όταν κυβερνήσατε; Δεν το κάνατε, δεν το έκανε ούτε ο ΣΥΡΙΖΑ ούτε το ΠΑΣΟΚ. Αν ήταν τόσο αυτονόητο, θα το είχατε κάνει.

Άρα, πρέπει το Υπουργείο να μπορέσει να μελετήσει αυτή την προσέγγιση. Θα το κάνω, θα το κάνουμε, με πνεύμα όμως εδώ πάντα, όπως είπα πριν, να είναι πρώτα ο μαθητής, πρώτα το κάθε παιδί το οποίο σπουδάζει σε αυτή τη χώρα. Στο πανεπιστήμιο ο βορράς στην πυξίδα είναι ένα σύστημα όσο το δυνατόν πιο ανοικτό. Με αυτή τη λογική, θα καθίσουμε κάτω και να μελετήσουμε.

Και κλείνω με το αυτονόητο. Θέλω να χαιρετίσω ξανά τη συναίνεση η οποία έχει προκύψει στο συγκεκριμένο σχέδιο νόμου για την Ακαδημία Αθηνών, με σεβασμό και προς την ιστορία της, αλλά γιατί όχι και στην προοπτική της. Δεν είναι μόνο μια ιστορική συνθήκη αυτή που συζητάμε. Δεν έχουμε μόνο μνήμη παρελθόντος, έχουμε και μνήμη μέλλοντος στα πράγματα τα οποία χειριζόμαστε και οφείλουμε να έχουμε, ας μου επιτραπεί ο νεολογισμός, «μνήμη μέλλοντος», νέο αν θέλετε θεσμικό λογισμικό για τα επόμενα εκατό χρόνια της Ακαδημίας.

Και είναι μεγάλη μας χαρά στην πολιτική ηγεσία του Υπουργείου Παιδείας ότι συνδέουμε και τη δική μας θητεία ακριβώς με αυτή τη θεσμική αλλαγή, η οποία πιστεύουμε ότι θα ξεκλειδώσει πάρα πολλά πράγματα και η οποία χαιρόμαστε που έγινε και σε ώσμωση με την Ακαδημία Αθηνών και την ολομέλειά της, αλλά και σε πνεύμα συναίνεσης με πολλά από τα κόμματα του ελληνικού Κοινοβουλίου.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Παιδείας, Θρησκευμάτων και Αθλητισμού: «Οργανισμός Ακαδημίας Αθηνών».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, ογδόντα τρία άρθρα, μία τροπολογία, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Οργανισμός Ακαδημίας Αθηνών» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| ΥΠ. ΤΡΟΠ. 195/13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Παιδείας, Θρησκευμάτων και Αθλητισμού: «Οργανισμός Ακαδημίας Αθηνών» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 328α)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Πέμπτη 11 Ιουλίου 2024 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**